
PIRMAS SKYRIUS 


Lora Fein į Londoną atvažiavo trečią sausio savaitę. 
Jei tik būtų atvykusi ankstėliau ar bent kiek vėliau, 
viskas galėjo kitaip susiklostyti ir jai, ir Teinisei Lail, 
ir Keriui Desborui, ir dar kai kuriems žmonėms. Tuo 
metu ji turėjo atvykti, kad susitiktų su ponu Metkal- 
fu, šeimos teisininku ir jos patikėtiniu, nes jai suka- 
ko dvidešimt vieni. Apsistojo pas vieną iš giminaičių 
Ferersų, senąją panelę Sofiją Ferers, kuri dėl savo 
negalios niekada iš namų neišeidavo. Šitai ji nurodė 
kaip priežastį, atsisakydama išvažiuoti iš Londono į 
mažiau bombardavimų varginamą šalies dalį: švel- 
niai, bet tvirtai pareiškė nebepajėgianti išeiti iš namų 
savo malonumui — draugų aplankyti, ir jau tikrai to 
nedarysianti Hitlerio malonumui. Kai tiesiai į kam- 
pinį namą pataikiusi bomba jai išdaužė porą langų, 
ji ėmėsi atsargumo priemonių — sunkų krištolinį sie- 
tyną apvyniojo muslino maišu, bet išvykti vis tiek at- 
sisakė. 

Lorą ji labai maloniai sutiko ir primygtinai reikala- 
vo, kad ši savo atostogas leistų kuo smagiau. 

— Daglasas Maksvelas šiandien tave kviečia į vaka- 


rėlį. Robinas ir Alisteris atostogauja. Tikiuosi, atsive- 
žei gražią suknelę, brangioji. Robinas tavęs užeis be 
penkiolikos aštuonios. 

Maksvelai buvo tolimi giminaičiai: Helena ir Dag- 
lasas, graži draugiška ketvirtąją dešimtį įpusėjusi 
pora, Daglasas dirbo Karo ministerijoje, Robinas ir 
Alisteris tarnavo karinėse oro pajėgose, abu viengun- 
giai. Lora juos matė sykį ar du. Ją apėmė šiltas ir geras 
jausmas. Viešnagė prasideda džiugiai. 

Ji apsivilko juodąją suknelę, vildamasi, kad ši atlai- 
kys apžiūrą. Juoda spalva tiko prie jos blyškios odos, 
tamsių plaukų ir pilkai žalsvų akių, teikiančių jai ypa- 
tingo grožio. Permainingos ir jautrios, sugeriančios 
dėvimo drabužio atspalvį, jos lyg vanduo atspindėjo 
šviesą ir pagaudavo šešėlius. Jas dar labiau ryškino 
ilgos tamsios blakstienos, tokios ilgos ir juodos, kad 
nuo jų krito šešėlis. Be to, ji turėjo puikią lygią odą, 
glotnią ir gana blyškią; žaviai burnai, plačiai ir sodriai, 
pakako natūralaus raudonio, kad apsieitų be lūpų 
dažų. Lygi juoda griežto kirpimo suknelė pabrėžė 
liekną, dailių moteriškų formų figūrą. Taip apsiren- 
gusi ji atrodė aukštesnė nei buvo, atrodė ir jaunes- 
nė - na, tiesiog per jauna. 

Nepatenkinta žvelgė į savo atvaizdą veidrodyje. 
Ant kaklo raitėsi juodų plaukų garbanos. Gal tai ir 
madinga, bet šitaip ji atrodo it šešiolikmetė. Oliveris 
Feinas savo žmonai Lilijanai buvo iš Kinijos parvežęs 
nefrito pakabutį — persiką su dviem lapeliais ir ant 
jo besirangančia mažyte sparnuota būtybe. Išsitrau- 

kusi jį iš nosinaičių dėžutės, Lora pernėrė per gal- 
vą juodą šilkinį raištelį. Mama niekada jo nenešiojo, 
nes Oliveris toje kelionėje mirė. Ryškiai žalias vai- 
sius nukaro beveik iki liemens. Raištelis dar labiau 
pabrėžė kaklo baltumą. Ant pečių ji užsimetė kinišką 
skraistę ir kaip visuomet pajuto perbėgant jos sukel- 
tą lengvą šiurpuliuką. Skraistė irgi parvežta Oliverio, 
toks gražus daikčiukas —- juodos medžiagos fonas, su 
ilgais juodais kutais, o kiekvienas lopinėlis išmargin- 
tas egzotiško grožio raštais ir visomis pasakų spal- 
vomis. 

Užlipo laiptais pasirodyti pusseserei Sofijai. Ši pa- 
kreipė Drezdeno porceliano figūrėlės galvutę, išpūtė 
žydras akis ir graudžiu balsu ištarė: 

— Ak, mano brangioji — visa juoda! 

Lora pasūpavo persiką. 

— Ne visa, pussesere Sofija. 

Panelė Ferers papurtė galvą. 

— Labai dailus — išties labai dailus, ir gana brangus. 
Ir skraistė — kaip žavingai išsiuvinėta. Atrodai be galo 
gražiai, mano brangioji. Tiesiog tas juodumas toks... 
toks nepritinkamas jaunai merginai. 

Lora suėmė mažytę trapią rankutę ir pabučiavo. 

— Žinau, brangioji — reikėtų balto atlaso ir perlų, 
kaip mano mamos nuotraukoje, darytoje jos debiu- 
to dieną, o dar man reikėtų auksinių plaukų ir žydrų 
akių, tokių kaip jos. 

Panelė Ferers nusišypsojo. 

— Ji buvo žavi būtybė, mano brangioji, visiems jau- 


nuoliams susuko galvas. Tavo tėvas ją pamilo iš pirmo 
žvilgsnio. Buvo susižadėjęs su pussesere Agnese Fein, 
tokia paranki turėjo būti ši santuoka, dėl nuosavybės 
reikalų, bet vos išvydo Lilijaną, viskas buvo baigta, 
na, jis tiesiog nebegalėjo. Žinoma, žmonės jį smerkė, 
bijau, kad Agnesė po to taip ir neatsigavo. Bet kam 
smerkti? Nė vienas iš jų nebūtų laimės patyręs, jeigu 
jis būtų vedęs Agnesę, ji mat labai jį mylėjo, o buvo to- 
kia pavydi. Tai koks iš to gerumas? Nemylėjo jis jos — 
tavo mamą mylėjo. Ir mirė jie tokie jauni, - jos balsas 
pritilo ir virto atodūsiu. 

— Aš visai į ją nepanaši. - Lora tai ištarė labai ap- 
gailestaudama. Jai patiktų būti panašiai į Lilijaną. 

Panelė Sofija pažvelgė į ją išties labai švelniai. 

— Kartais atrodai panaši. Kai kada net labai. Bet, 
žinoma, tavo spalvos ne tokios kaip jos. 

Lora pasilenkė jos pabučiuoti. Tada pasigirdo skam- 
butis į duris, jos pasiimti atvyko Robinas Maksvelas. 

Sena liūdna istorija nutolo praeitin. Robinas buvo 
linksmas jaunuolis, pasiryžęs kuo geriau išnaudoti 
kiekvieną savo atostogų akimirką. Per visą kelionę į 
„Liuksą“ jis tauškė be perstojo. 

Helena ir Daglasas Maksvelai jų laukė prieškam- 
baryje, abu aukšti ir šviesiaplaukiai, besielgiantys su 
Lora lyg su tikra, o ne kokia nors tolima abejotinų 
ryšių giminaite. 

Ėmė rinktis kiti pobūvio svečiai — Alisteris Maks- 
velas su mažąja kvatokle Petra Nort, kuri juokėsi, ple- 
pėjo ir vėl juokėsi, kibinama trijų aukštaūgių brolių. 


Mažo apskrito veidelio, apvalių akių ir tamsių purių 
plaukų - Lorai ji atrodė panaši į kačiuką. 

Visi stoviniavo, laukdami Teinisės Lail ir Kerio 
Desboro. Lorai patiko jo vardas. Prisiminė, kaip pa- 
tiko iškart, kai prieš porą ar trejetą mėnesių išvydo jį 
užrašytą po neryškia momentine nuotrauka. Visuose 
laikraščiuose buvo išspausdintas šitas netikęs atvaiz- 
das, kuriame, tiesą sakant, tesimatė viso labo pečiai 
iš nugaros, pakaušis, viena ausis ir nuožulni iš pažiū- 
ros ryžtingo smakro linija. Momentinė fotografija 
čia atsidūrė dėl to, kad jis gavo kryžių „Už nuopelnus 
aviacijai“, bet tiesiog nenorėjo būti fotografuojamas. 
Maksvelai kaip tik apie jį kalbėjosi. Jis buvo patyręs 
avariją ir po jos dar neskraidė. 

Lora galvojo, kokie panašūs visi trys broliai. Dagla- 
sas buvo aukščiausias, o Robinas šviesiausio gymio. 
Jo plaukai kone balti, tačiau visų trijų — tokie patys 
kampuoti veidai, rusva oda ir skaisčiai žydros akys. 

— Teinisė amžinai vėluoja, - tarė Petra Nort. Ji pa- 
žvelgė į Alisterį, bet šis stebeilijosi į duris. 

— Kad ir kaip stengtųsi, nevėluoti ji negali, - vos 
Robinui spėjus tai pasakyti, greitai it žaibas blykstelė- 
jo kačiuko nagai, ir Petra kirto atgal: 

— Nė nesistengia. - Ji nusikvatojo, skruostuose pa- 
sirodė duobutės. — Net jei būčiau daug aukštesnė, ne- 
sugebėčiau pasirodyti taip, kaip ji. Nieko gero, kai esi 
vos penkių pėdų ūgio. Tiesiog taip neišeitų, blogiau 
jau negalėtų būti. — Ji grįžtelėjo į Lorą. — Ar pažįsti 
Teinisę? Ai, žinoma, pažįsti — juk ji tavo pusseserė. 


Lora linktelėjo. 

— Taip, pusseserė, bet aš jos nepažįstu. Niekada ne- 
buvome susitikusios. 

Petra nusikvatojo. 

— Ak,tiesa — toji giminės nesantaika — tavo tėvas 
nevedė jos tetos ar kažkas panašaus. Ji man pasakojo. 
Kas per viduramžiai! Nežinojau, kad žmonės iš tiesų 
gali šitaip elgtis — bet, žinoma, tai buvo taip seniai. — 
Jos tonas ištrėmė Oliverį ir Lilijaną į miglotą tolimą 
praeitį. 

Lora truputį sutriko. Pasakė tai, kas pirmiausia 
šovė į galvą: 

— Ji juk labai graži, ar ne? 

Petros veidas šiek tiek persikreipė. Lorai pasirodė, 
kad ji tuoj tuoj iškiš liežuvį. Vėl blykstelėjo nagučiai. 

— Sudaro žmonėms tokį įspūdį. - Pauzė, dar vienas 
žodis: - Vyrams. — Staiga jos išraiška pasikeitė. — Na, 
tiek to, — štai ir ji. Puikus pasirodymas, argi ne? 

Taip ir buvo. Tam reikėjo laisvų prieškambario 
grindų. Tarp jų ir didžiųjų durų buvo paliktas atviras 
takas, ir šiuo taku žengė jų laukta pora. 
pavaizduotus žmones. Jos dėmesį jie patraukė ir už- 
valdė. Tą akimirką ji žinojo viską, kas netrukus įvyks 
tarp jų trijų, ir susidomėjimas gniaužė jai kvapą. Ji 
matė Teinisę Lail ir aukštą tamsiaplaukį vyriškį, o 
paskui matė jau vien Teinisę Lail, nes tokia jau buvo 
Teinisė — ji pripildė visą kambarį. 

Gražuolė ji nebuvo — ši mintis pirmiausia apstul- 

bino Lorą. Ji darė gražios įspūdį, tačiau tas įspūdis 
neturėjo jokio tikroviško pagrindo. Tą pirmąją aiš- 
kaus suvokimo akimirką Lora pamanė: „Ji neatrodo 
nė kiek geriau už mane“ Ir tai buvo tiesa. Šešeriais 
ar septyneriais metais vyresnė; gal kokiu coliu aukš- 
tesnė — ar taip tik atrodė dėl jos suknelės sukirpimo; 
tokie patys tamsūs plaukai — bet kaip dailiai sušukuo- 
ti; tokia pati baltutėlė oda; tokios pačios pilkšvai ža- 
lios akys, bet žalesnės, kur kas žalesnės nei Loros - ir 
visiškai kitokios formos, pailgos ir siauros, įrėmintos 
tamsių blakstienų. Eisena, judesiai tiesiog tobuli, ta- 
čiau tai lėmė nepriekaištinga laikysena. „Kokia įstabi 
figūra“, - mąstė Lora. Ją pabrėžė tamsiai žalia sukne- 
lė — prigludusi iki vidurio šlaunų, o toliau laisvai 
platėjanti. Aksominė, tamsaus, sodraus smaragdo 
spalvos. Toje vietoje, kur medžiaga skleidėsi platyn, 
į klostę buvo įsiūtos dvi keistos ekstravagantiškos ki- 
šenės, senoviškai išsiuvinėtos perlais ir smaragdais. 
Kaklą juosė perlų vėrinys, nuostabus, žvilgantis, pui- 
kiai derantis. Perlai ausyse ir smaragdai ultramoder- 
naus pavidalo apyrankėje ant nuogos dešinės rankos, 
kurią ji dabar tiesė Helenai Daglas. 

Aiškaus suvokimo akimirka praėjo. Ir nebegrįžo. 
Kai Teinisė priėjo prie jos ir savo žemoku balsu išta- 
rė: „Tu turbūt Lora — taip malonu su tavim susipažin- 
ti“, — išsitrynė visos detalės, visi daiktai, kuriuos ga- 
lima būtų įtraukti į aprašą. Nes svarbu buvo ne tai, 
kaip Teinisė atrodo, o tai, kokia ji yra. Kažkas ją gau- 
bė — gyvastingumo, patrauklumo dvasia. Nuoširdu- 

mo, pasitenkinimo, domesio bangos sklido nuo jos, 
keisdamos atmosferą. Tarsi šampanas. Tą poveikį 
jautė kiekvienas. Visi įspūdžiai sutaurėjo, jausmai su- 
stiprėjo. 

Lora pažvelgė į žalias akis ir išvydo jose gyvą susi- 
domėjimą. Jautėsi keistai apžavėta, keistai tam besi- 
priešinanti. 

O tada buvo pristatytas Keris Desboras, ir ji, pa- 
žvelgusi aukštyn į liesą rusvą veidą, pamanė: „Kodėl 
jis šitaip atrodo?“ Keista — jau kitą akimirką ji visiš- 
kai nebesusigaudė, ką tokio išvydo, kad jai toptelėjo 
ši mintis. Kažką, kas skaudino, bet ji nežinojo, kas tai. 
Ją persmelkė ir supurtė prarasties jausmas. Paskui 
viskas išsisklaidė, ir jie ėjo pietauti. 


ANTRAS SKYRIUS 


Lora dar niekada gyvenime taip nesilinksmino. Atmo- 
sfera buvo tokia uždeganti, o visi tokie geri. Jie puikiai 
vienas kitą pažinojo ir galėjo ją tiesiog išstumti iš savo 
rato, bet ji anaiptol nesijautė svetima. 

Pietums pasibaigus jie šoko garsiojoje Auksinė- 
je salėje. Lora iš pradžių šoko su Daglasu Maksvelu, 
paskui — su Keriu Desboru. Ji pasakė: 

— Tiesą sakant, aš per žema. 

Jis iš aukštai jai nusišypsojo: 

— Niekai, mes sutarsime. 

— Ar Teinisė už mane aukštesnė? 

Ji pakreipė galvą ir pamatė šmėstelint šypseną. 
Tarsi atsainiai jis tarstelėjo: 

— O, net nežinau — man regis, ne. 

Paskui ji šoko su Robinu. Maždaug įpusėję šokį juo- 
du pasitraukė į šalį ir stebėjo. Aukso fone slinko ritmin- 
gi judesiai, tarytum neskubrios melodijos ritmu lėtai 
Iki šiol ji gyveno labai ramiai. Nieko panašaus nebuvo 
mačiusi. Virpėjo iš jaudulio kaip vaikas prie eglutės per 
pirmąsias savo Kalėdas. Šviesa, spalvos, muzika, drau- 

giška atmosfera ją pakerėjo. Matė praeinant Heleną 
Daglas, aukštą ir labai šviesią, tamsiai mėlyna suknele. 
Ji ėjo su Keriu Desboru. Ūgiu jie tobulai tiko. Matė Pet- 
rą ir Alisterį. Petra juokėsi, bet Alisteris žvelgė į kitą 
salės galą, kur stovėjo Teinisė su jo broliu Daglasu. 

Robinas nusijuokė. 

— Ar norėtum pašokti? 

Lora giliai, džiugiai atsiduso. 

— Noriu šokti, noriu žiūrėti, noriu su visais kalbė- 
tis. Turėčiau būti bent jau šešiuose asmenyse, kad at- 
sidžiaugčiau viskuo iki soties. 

— Tu esi juokingas vaikas! 

— Man dvidešimt vieni. Aš suaugusi. Pilnametė. 
Galiu švaistyti savo milžiniškus turtus. 

— Net nežinojau, kad jų turi. 

— Keturis šimtus per metus, — tarė Laura. - Iš jų 
tris šimtus duoda Abatijos nuoma pusseserei Agne- 
sei Fein, taigi jie iš tiesų nesiskaito, nes juk negali- 
ma švaistyti namo pinigų. Tačiau man baisiai malo- 
nu galvoti, kad galiu išpešti kitą šimtą svarų iš pono 
Metkalfo ir juos tiesiog paleisti vėjais. 

— Verčiau jau pasistengtum juos išlaikyti. O kaip 
paleistum juos vėjais? 

Lora laiminga nusijuokė. 

— Ai, nežinau. Tiesiog nepaprastai malonu apie tai 
galvoti. 

Robertas suraukė savo škotišką kaktą. 

— Tikriausiai jie baisiai blogai investuoti, jeigu iš to 
tegauni tris su puse procento. 

Tačiau Lorą jau nuvargino jos pinigų tema. Nė ne- 
siruošė jos tęsti. Tad vėl įsitempė Robiną į šokių sūku- 
rį. Kai šokdami priartėjo prie Alisterio su Petra, Lora 
išbėrė: 

— Man ji taip patinka. Kas ji tokia? Ar seniai ją pa- 
žįsti? Ar ji susižadėjusi su Alisteriu? 

Raukšlė Robino kaktoje, regis, taip ir sustingo. Jis 
atsakė tik į paskutinį iš jos klausimų. 

— Neoficialiai. Tiesą sakant, jis šiek tiek pametęs 
galvą dėl Teinisės. Ji taip užvaldo žmones. Ne mane, 
supranti, — aš atsargus paukštis. Kai matau paspęs- 
tus žabangus su išdėliotais dailučiais užnuodytais 
grūdeliais, verčiau juos aplenkiu — renkuosi laisvas 
erdves. 

— O, Robinai, koks tu siaubingas! Ji ne tokia! 

— Na, tik luktelėk. Jos specializacija — kitų mergai- 
čių vaikinai. 

— Skamba bjauriai. 

— Anaiptol - visa tai daroma iš geros širdies. Metų 
metus stebėjau, kaip jai tai pavyksta. Štai ji gera mer- 
ginai ir gera vaikinukui, ir būna jam gera tol, kol tas 
merginą atstumia, tada netrukus jai atsibosta ir pats 
taip pat lieka atstumtas. Supranti, nė vieno iš jų jai ne- 
reikia ilgam. Jai tereikia, kad koks pustuzinis jų sekio- 
tų aplinkui, laižytų jai padus, mokėtų už taksi ir būtų 
pasiryžę perkąsti vienas kitam gerkles. Va šitai jai la- 
biausiai patinka. 

Jis kalbėjo su tokiu įniršiu, kad dirgino jos nervus. Ji 
pažvelgė aukštyn į jį, beveik išsigandusi, ir išvydo švie- 

sų berniokišką veidą, išvagotą raukšlių, sendinančių jį 
dešimčia metų. 

— Nemanau, kad Alisteris būtų toks kvailys, — tarė 
jis. Ir pridūrė, taip staigiai truktelėjęs, kad jie išsimušė 
iš ritmo: — Kurių galų mes čia kalbame apie tą mote- 
rį? Vieną dieną ją ras nužudytą. Ji man papykį kelia! 

Paskui ji šoko su Alisteriu. Turint galvoje jos troš- 
kimą būti tarp šių žmonių, jų jausmų sūkuryje, buvo 
įdomu, tačiau vertinant asmeniniu požiūriu — gal 
kiek nuobodoka, nes Alisteris nekalbėjo apie nieką 
kitą, išskyrus Teinisę, — kokia ji nuostabi („ji kaip tik 
filmuojasi neregėtai žavingame filme“), kokia graži, 
kokia nepaprastai gera ir kilni. 

— Iš tikrųjų nemanau, kad ji apskritai kada nors 
apie save galvotų. Imkim, pavyzdžiui, mane. Aš juk 
tik labai tolimos eilės pusbrolis, iki šiol jos beveik ne- 
pažinojau. O ji švaisto savo laiką, kad mano atosto- 
gos būtų stebuklingos. Na, juk ji turėjo man leisti ją 
šįvakar atlydėti, bet, deja, Helena jau buvo pasakiusi 
Petrai, kad ją atvešiu aš, taigi Teinisei teko vykti su 
Keriu. Man pasirodė, kad ji su juo šiek tiek nuobo- 
džiauja. Supranti, jis vienas iš geriausių, bet mote- 
rims dažnai tai nedaro jokio įspūdžio. Šiaip ar taip, 
tai dar vienas jos gerumo patvirtinimas - ji buvo jam 
nepaprastai gera. Žinai, jis patyrė avariją, jam prirei- 
kė gana daug laiko, kol atsigavo. Teinisė... - Ištisai 
vien Teinisė. 

Lora jautėsi pakerėta ir susidomėjusi, tačiau jai 
beliko spėlioti, kiek truks tas susidomėjimas, jei tai 

įprasta Alisterio būsena, ir ar jis panašiai kalbasi su 
Petra. Jis jai išpasakojo, kaip Teinisę dievina pussese- 
rė Agnesė („ji ir Lusė ją išaugino, supranti. Jos abi ją 
dievina — bet ar galėtų būti kitaip? O paskui ji pasi- 
rodė scenoje.) Lora sumetė, kad pusseserės Agnesės 
nuomonė apie tai gana ribota ir kad sceninė karjera 
nebuvo tokia jau stulbinamai sėkminga, kaip tikėta- 
si iš Teinisės, mat jos nepaprastas grožis ir talentas 
kėlė niekingą pavydą ir kurstė intrigas. Regis, Teini- 
sei labiau tiko talentingos mėgėjos, turinčios profe- 
sionalios patirties, vaidmuo. Tada ją pastebėjo Izido- 
ras Levinšteinas ir pakvietė iš pradžių bandymams, o 
paskui ir nuostabiam vaidmeniui nuostabiame filme. 
Ji dirbdama mirtinai nusiplūkė, bet dabar filmas jau 
baigtas, ir ji galinti atsipūsti. Užtat taip nuostabu, 
kad ji švaistanti savo laiką tokiam, kaip jis. Bet tas 
jai taip būdinga — ji niekada negalvojusi apie save. 
Ji taip skiriasi nuo kitų žmonių, kad šie jos tiesiog 
nesupranta. Jie visiškai nepajėgia suprasti tokio ne- 
paprasto nesavanaudiškumo... 

Lora pasijuto lyg besiklausanti gramofono plokš- 
telės. 

Kai su Keriu Desboru atšoko jau trečią šokį, jis 
pakvietė ją pasėdėti vienoje iš nedidukių šokių salės 
nišų. Ji pastebėjo, kad jis žvelgia į ją ne visiškai jai su- 
prantama išraiška — lyg tiriamai, lyg atlaidžiai. Lyg ir 
šmėstelėjo kandžios pašaipos šešėlis, ir ji sau spėliojo, 
kodėl. 


— Jūs Teinisės pusseserė, ar ne? 

Šis apibūdinimas įžiebė Loros galvoje labai blausią 
kibirkštėlę. Smakru nuslinko šešėlis, kai ji atsakė: 

— Taip —- aš Lora Fein. 

— Jūs ne tokia kaip ji, - ištarė jis mąsliai, ir pasipylė 
ištisas kibirkščių spiečius. 

— Kodėl turėčiau būti tokia kaip ji? 

Jo šypsena ją nuginklavo ir jo veidą permainė ne- 
atpažįstamai. Kad ir kaip keista, bet tik jam nusišyp- 
sojus ji pastebėjo, kokios liūdnos jo akys — tamsios, 
nusivylusios. Jis tarė: 

— Neturėjau to omenyje. Nepykite. Tenorėjau pa- 
sakyti, kad iš pažiūros esate gana panaši — bet kaip 
žmogus visai kitokia. 

— Nemanau, kad iš pažiūros esu panaši į ją. 

— Iš tiesų ne — tik odos ir plaukų spalva. Bet tai 
suprantama, jei esate pusseserės. Gana neįprasta, su- 
prantate. Ar tai paveldimas giminės bruožas? 

— Nežinau — niekada nebuvau nė vieno mačiusi. 
Štai kodėl taip susijaudinau, susipažinusi su Teinise. 
Niekada nepažinojau nė vieno giminaičio iš Feinų pu- 
sės, išskyrus Maksvelus, o jie, tiesą sakant, nesvarbūs, 
nes yra seniai nutolę ir atsiskyrę nuo giminės medžio, 
dar iki nesantaikos. 

— Ar galėčiau paklausti apie nesantaiką? Niekada 
iki šiol neteko arčiau su tuo susidurti. 

— A, tai ne paslaptis. Jei jau taip susipyksti, neįma- 
noma, kad apie tai nesužinotų visi, o tai įvyko labai 
seniai — man dar negimus. 

— Taip seniai! 

Lora pažvelgė į jį nepasitikėdama. Atrodė visiškai 
rimtas. Paskubom ji ištarė: 

— Mano tėvas pabėgo su mano motina, užuot susi- 
tuokęs su šeimos parinkta sužadėtine. 

— Ir jie paliko jį be šilingo kišenėje. 

Loros skruostuose išryškėjo duobutės. 

— To jie negalėjo padaryti. Abatija priklausė jam. 
Šiaip ar taip, nebuvo jokių šilingų, išskyrus tuos, ku- 
rie būtų jam atitekę, jei būtų vedęs pusseserę Agne- 
sę. Ji yra gavusi krūvas pinigų iš savo motinos, mat ši 
paveldėjo didelį turtą. Nuo tada ji tą namą nuomojo. 
Matote, mano tėvas tarnavo kariniame jūrų laivyne 
ir vis tiek nebūtų galėjęs ten gyventi, ir aš negalėjau, 
taigi tiesiog pasisekė, kad pusseserė Agnesė to nori. 
Manau, ji tą namą tiesiog dievina. Keista net pagal- 
voti, jog niekada ten nebuvau. 

— Kodėl nenuvykstate? 

— Ji manęs niekada nekvietė. 

Jos balse pasigirdo liūdesio gaidelė, lyg kalbėtų į po- 
būvį neįleistas vaikas. Kažin, kiek jai metų. Jis paklausė: 

— Tai kur jūs gyvenate? Kuo užsiimate? Jūsų tėvas 
ir motina... 

Ji liūdnai papurtė galvą. 

— Abu mirė, kai buvau penkerių. Iš tikrųjų jų ne- 
atsimenu — tik kaip istoriją, kurią kažkada girdėjai ir 
norėtumei prisiminti. 

„Visai jaunutė“, - pagalvojo jis. Pajuto tai, ką jaučia- 
me vaikui - švelnumą - atsaką į nesąmoningą malda- 
vimą. Tyliai tarė: 

— Na, kas nors juk turėjo jumis pasirūpinti. 

— Ak, taip - mano motinos sesuo - labai gera, tik 
griežtoka. Ji nuolatinė komitetų narė —- moterų aprū- 
pinimo ir švietimo, ir visokių panašių, o nuo šiol ir 
karo evakuotųjų. 

— O kąjjūs veikiate? 

— Esu kareivių sanatorijos sekretorė, ir dar visur 
vežioju kariuomenės postovio tarnybos pareigūnę, 
moterį, o dar, žinoma, ARP*, ir visokie atsitiktiniai 
darbeliai tetai Teresai... 

Keris Desboras nusijuokė. 

— O ką veikiate laisvalaikiu? 

— Nemanau, kad jo turiu. - Ji taip pat staiga nusi- 
juokė. — A, štai ką jūs turėjote omenyje? —- Duobutės 
vėl pasirodė. — Na, tenka dirbti įvairius darbus - tu- 
rime tik vieną tarnaitę. Kartais dar nueinu į kiną, be 
to, išmokau šokti, tik ne ant tokių grindų. 

— Paprastas gyvenimas! - Jo akys šypsojosi jai. 

— Aš esu pusseserė iš kaimo, - tarė Lora. Jos balsas 
buvo silpnas ir švelnus, tačiau jų žvilgsniams susiti- 
kus pilkšvai žaliose akyse įsižiebė kibirkštėlė. Tada 
nusileido ilgos blakstienos. Gana įspūdingai, nors ji 
visai to nesiekė. Tiesiog nebegalėjo ilgiau į jį žiūrėti. 
Kažkas už tos šypsenos žeidė ją iki širdies gelmių. O 
širdis buvo švelni ir lengvai pažeidžiama. 


* Air Raid Precautions (ARP) organizacija Didžiojoje Bri- 
tanijoje Antrojo pasaulinio karo metu rūpinosi civilių ap- 


sauga nuo bombardavimo. 

Savo nuostabai ir siaubui, ji pasijuto beraudonuo- 
janti. Skruostai užsiliepsnojo. 

Keris nusijuokė. Draugiškai erzindamasis tarė: 

— Šimtą metų nemačiau, kad mergina raudonuotų! 
Kaip jums tai pavyksta? 

Kažkodėl, regis, viskas vėl stojo į savo vietas. Vėl 
blykstelėjo kibirkštėlė. Ji atsakė: 

— Nežinau, savaime išeina. Argi ne siaubinga? 

— Nelabai. 

— Ai, labai. Nieko iš to gero, ir niekada nežinau, 
kada tai vėl mane ištiks. Mokykloje mane dėl to žiau- 
riai erzindavo. 

Kalbantis prasidėjo ir baigėsi kitas šokis. Ji pasijuto 
bepasakojanti jam visokiausias smulkmenas apie tetą 
Teresą ir sanatoriją, ir vienintelę jiems tekusią bom- 
bą, ir apie tai šnekėtis buvo taip lengva ir paprasta, 
tarsi jie būtų pažįstami nuo neatmenamų laikų. 

— Ir kaip jums pavyko pasprukti? 

Lora atsakė gana rimtai. 

— Ką gi, atostogų neturėjau nuo tada, kai prasidėjo 
karas — bet tai nėra tikros atostogos. Man suėjo dvi- 
dešimt vieni, tad turėjau atvykti ir susitikti su ponu 
Metkalfu, kuris yra mano teisininkas ir patikėtinis. 
Atostogos tik antroje vietoje. 

— Jei taip, turite kuo geriau jas išnaudoti. Kiek tu- 
rite laiko? 

— Manau, apie savaitę. Tai priklauso nuo pono 
Metkalfo. 

— Kada su juo susitinkate? 

— Rytoj, dvyliktą. 

— Tada, tikiuosi, po to papietausite su manimi ir 
nueisime į spektaklį. 

Lora vėl nuraudo, šįkart iš pasitenkinimo. 

— O, labai norėčiau! 


TREČIAS SKYRIUS 


Iš vakaro pabaigos ypač įstrigo du epizodai. Jie nuo- 
latos iškildavo Loros mintyse, nusirengiant ir vėliau, 
kai užgesinusi šviesą atsigulė į patogiausią šių namų 
lovą pusseserės Sofijos svečių kambaryje. Tamsos 
fone prieš ją kilo ir tolo šio vakaro vaizdai. Visi jie 
buvo malonūs, išskyrus tuodu paskutinius, vis grįž- 
tančius. Ji stengėsi juos ištrinti iš atminties, prisi- 
minti tik tai, kaip buvo gera, tačiau tuodu nerimą 
keliantys vaizdai niekaip nenorėjo trauktis. Teinisė 
jai šypsosi ir sako: „Beveik neteko su tavim paben- 
drauti. Reikia susitikti. Ateik rytoj, drauge papietau- 
sime“ Štai ji mato save ten stovinčią, išraudusią iki 
ausų it mokinukę. „Bijau, kad ryt negalėsiu: Ir kam 
Desboras pasakė: „Ji pietauja su manimi“, - ir padėtį 
dar labiau sugadino. Bet kodėl, kodėl? Juk nieko čia 
būtų padariusi siaubingą netaktą? Joks balsas nebū- 
tų skambėjęs ramiau už Kerio. Jokia šypsena nega- 
lėjo būti lipšnesnė už Teinisės. Ji atsisuko į juos abu, 
bet ypač į Kerį. „Ak, kaip gražu iš tavo pusės! Ji juk 

pirmąkart lankosi Londone - ar ne, Lora? — ir mes 
turime kiek galėdami padėti jai kuo geriau praleisti 
laiką. O jeigu surengtume ta proga vakarėlį - Aliste- 
ris ir tu, ir aš, ir Lora? - ji apžvelgė visus paeiliui: - Ir 
Robinas su Petra, jeigu jie neturi kitų planų“ 

Robinas su Petra - bet juk būtent Alisteris su Petra 
buvo „neoficialiai susižadėję“. Reginys vis sugrįžda- 
vo - kaip visi jie stovi prieškambaryje, linkėdami vie- 
nas kitam labos nakties, o Teinisė pustuziniu lengvai 
mestelėtų žodelių ir viena iš tų savo spindinčių šypse- 
nų tiesiog nubraukia neoficialias sužadėtuves. Kiek- 
vieną sykį prisimenant toji šypsena atrodė vis labiau 
spindinti, o jos pačios sutrikimas ir žado neteki- 
mas — vis labiau ne vietoje. Bet jai nieku gyvu neat- 
ėjo į galvą, ką būtų turėjusi pasakyti. Ji neištarė nė 
žodžio, tik stovėjo ten liepsnojančiais skruostais, ty- 
liai žvelgdama sielvartingomis akimis. Prakalbo Ke- 
ris Desboras. Atsainokai nusijuokęs tarė: „Na, nema- 
nau - tik ne rytoj. Mes einame į spektaklį ir nenori- 
me vėluoti“ Spindinti šypsena pasisuko į Alisterį. Šis 
reagavo entuziastingai. 

O tada jau tikrai buvo palinkėta labos nakties. Pri- 
simenant Lorai atrodė, kad Helena juos truputį pa- 
skubino. Pobūvis baigėsi, tačiau Lorą namo parlydėjo 
Alisteris. Kitoje Lorai įstrigusioje scenoje Petra įsi- 
kimba Robinui į parankę ir su šypsena lūpose sako: 
„Ar nenorėtum manęs parvežti namo?“ Jie buvo taip 
arti, kad ji tiesiog negalėjo nepastebėti, kaip Petros 
pirštai, užuot lengvai lietę juodo švarko rankovę, su- 

gniaužia jos dengiamą ranką. Ji nenorėjo, kad dar kas 
nors pastebėtų tai, ką matė ji. Lorą parvežė Alisteris. 
Nesiliaudamas šnekėti apie Teinisę. 

Tokie buvo tie vaizdai. Jie nesugadino vakaro, per- 
nelyg nuostabaus, kad būtų įmanoma jį sugadinti, 
tačiau sugadino jos prisiminimus apie jį. Jai norėjosi 
galvoti apie visų draugiškumą ir gerumą, bet ausyse 
vis skambėjo Teinisės padėkos žodžiai Keriui Desbo- 
rui už tai, kad jis esąs toks geras mažajai pusseserei 
iš kaimo. Būtent dėl to, ką jie iš tiesų reiškė. Loros 
skruostai tamsoje vėl užsiliepsnojo. Jis buvo geras. Tą 
gerumą ji jautė jo kalbinama. Bet girdėti, kaip Teinisė 
jam viešai už tai dėkoja — iš tiesų, kaskart tai prisimi- 
nus darėsi vis blogiau. Ir staiga ji ėmė juoktis iš sa- 
vęs — argi ji nėra tokia kvaiša, kaip Teinisė ir tikėjosi? 
Tereikėjo nekreipti dėmesio, ir Teinisė bent jau ne- 
būtų laimėjusi. Juk ji norėjo priversti Lorą iškaisti ir 
sutrikti, norėjo parodyti, kokia ji netašyta, nepatyrusi 
jauna kaimietė, kad ir Keris Desboras išvystų ją tokią. 
Na, jis visiškai nekreipė dėmesio, o jei nebūtų kreipu- 
si dėmesio ir Lora, Teinisei nebūtų pavykę. Kas kita 
Petra — čia jau Teinisės viršus. Tačiau taip atsitiko dėl 
to, kad tuo metu Alisteris buvo kone galvos netekęs, 
ir nieko čia negalėjai padaryti. Ji siaubingai užjautė 
Petrą. Vargšė Petra. Lora bandė įsivaizduoti, ką reiš- 
kia labai mylėti ir matyti, kaip tas žmogus tolsta nuo 
tavęs ir pameta galvą dėl Teinisės Lail. 

Vaizdai pamažu grimzdo į miglą. Migloje skendo 
ir jos mintys. Pro tą miglą ji nėrė į sapną. O sapnas 

toli gražu nebuvo miglotas. Priešingai — ryškus ir aiš- 
kus, gyvas kaip fotoaparato ekrane regimas vaizdas — 
ryškesnis, aiškesnis, gyvesnis nei tikrovėje. Ji atsidū- 
rė niekada nematytoje vietoje, tačiau žinojo, kad tai 
sugriuvusi Abatijos senosios bažnytėlės šoninė nava. 
Apačioje žaliavo žolė, virš galvos ryškiai mėlynavo 
dangus. Žolėje mėtėsi mūro luitai, dangaus fone kilo 
nuostabi arka. Nuo tos vietos, kur ji stovėjo, siauri suk- 
ti laiptai vedė aukštyn prie durų, įtaisytų iš pažiūros 
tvirtoje sienoje. Švietė saulė, didžiulis tiesus spindulių 
pluoštas nuožulniai leidosi prie Loros kojų. Ji vilkėjo 
juodą suknelę, tą pačią kaip „Liukse“, buvo pasipuošu- 
si nefrito persiku ir kiniška skraiste. Visas jos spalvas 
matė tokias ryškias ir aiškias, kaip vitražo lange. Tur- 
kio spalvos peteliškė ir jos persiko žalumo žiogas, ger- 
vuogių kekės, išsiuvinėtos rausvai oranžine ir šviesia 
geltona spalva, tamsus raudonis ir tie dailieji kiniški 
svogūnėliai. Švietė saulė, skardeno paukščio giesmė. Ir 
staiga lyg perkūnas iš giedro dangaus būtų trenkęs — 
akimirksniu sutemo ir nieko neliko, nei spalvų, nei 
vaizdų, nei garsų. Nusmelkė mirtinas šaltis. Iš tamsos 
išnirusi ranka nutraukė jos skraistę. Ji basom kojom 
stovėjo ant akmens. Apgraibom pasiekė duris sienoje, 
ir šios užsitrenkė jai prieš pat nosį. Daužė jas, bandė 
rėkti, bet balsas užstrigo gerklėje. Prabudo daužyda- 
ma svečių kambario lovos galvūgalio lentą. Tik po mi- 
nutės ar dviejų susivokė, kur esanti. Net ir uždegusi 
šviesą, jautėsi taip, lyg jos dalis būtų likusi ten, tamso- 
je, tarp griuvėsių. Koks siaubingas sapnas. 

Ji sėdėjo ant lovos krašto, paklaikusi žvelgdama į 
sujauktą, suglamžytą patalą. Kai atsibudo, klūpėjo lo- 
voje ir daužė riešutmedžio lentą. Antklodė buvo at- 
sidūrusi ant Žemės, apklotas nuslydęs. Nenuostabu, 
kad tame siaubingame sapne jai buvo taip šalta. 

Ji pasiklojo lovą, atsigėrė vandens — to bjauraus 
Londono vandens - ir vėl atsigulė. Užmigo beveik iš- 
kart ir nieko nebesapnuodama išmiegojo iki ryto. 


KETVIRTAS SKYRIUS 


Ponas Metkalfas buvo malonus senyvas džentelme- 
nas, jo tėviška elgsena galėjo reikšti ir valdingumą, ir 
geranoriškumą. Kai tik paspaudė jam ranką ir apsikeitė 
pradinėmis mandagiomis frazėmis, Lora pasijuto kur 
kas mažiau suaugusi, negu turėjo teisę jaustis, turint 
omenyje, kad buvo dvidešimt vienų ir pati sau ponia. 

— Nagi, panele Lora, turiu daug ką papasakoti apie 
jūsų reikalus, ir dar turiu labai svarbų pasiūlymą. 

— Pasiūlymą? — Mielai būtų sau sprandą nusukusi 
už tai, kad visa nuraudo. 

Tačiau ponas Metkalfas atlaidžiai nusišypsojo. 

— Ne, tai ne vedybų pasiūlymas. Tikiuosi, itin ne- 
skubate ištekėti — ne visada tai tinka. Būna ir kitokių 
pasiūlymų, o šis iš tiesų labai svarbus. 

— Ir koks gi? 

— Na, jis vertas, kad rimtai jį apsvarstytumėte. Tai 
panelės Agnesės Fein pasiūlymas. — Padaręs pauzę, 
jis atidžiai tyrinėjo Loros išraišką. - Ar neprieštarau- 
site, jei dar neskubėsiu apie jį pasakoti, bet iš pradžių 
paklausiu, ką pati žinote apie nesantaiką, kurią sukėlė 
jūsų tėvo vedybos? 

Lora atsakė jam nuoširdžiu žvilgsniu. 

— Žinau, kad mano tėvas buvo susižadėjęs su pus- 
sesere Agnese ir kad jis pabėgo su mano motina. Bū- 
tent dėl to susipykta, ar ne? 

— Taip, tačiau būta ir dar šio to. Nenutuokiu, ar 
daug žinote apie savo giminaičius. 

— Nelabai. Neteko matyti nė vieno, išskyrus Teinisę 
Lail. 

— O, pažįstate panelę Lail? 

— Susipažinau vakar vakare. Daugiau nepažįstu nė 
vieno. 

— Na, tuomet galbūt šitai padės išsiaiškinti teisybę 
apie juos. 

Lora susidomėjusi pažvelgė į lapą. Jame buvo aiš- 
kiai nubraižytas genealogijos medis. 


Tomas Feinas 
vedė 


Merę Ferers 


——L-—- 


Volteris Viljamas Barbara Ruta 
ištekėjo už ištekėjo už 
Džono Adamso Džefrio Lailo 


| | | | 
Oliveris Agnesė Lusė Adams Teinisė 
vedė 
Lilijaną Ferers 


Lora 

Ponas Metkalfas pradėjo aiškinti. 

— Medis prasideda nuo jūsų prosenelio Tomo Fei- 
no ir prosenelės Merės Ferers. Iš šio lapo suprasite, 
kad jie turėjo keturis vaikus: Volterį, Viljamą, Barbarą 
ir Rutą. Volteris buvo jūsų senelis, Viljamas — panelės 
Agnesės Fein tėvas. Barbara ištekėjo už vyro, pavarde 
Adamsas. Jos duktė, panelė Lusė Adams, gyvena Aba- 
tijoje su panele Fein. Ruta ištekėjo už Džefrio Lailo. Ji 
buvo daug jaunesnė už kitus, todėl jos duktė, panelė 
Teinisė Lail, nors yra jūsų tėvo, panelės Agnesės ir 
panelės Lusės pirmos eilės pusseserė, amžiumi daug 
artimesnė jums. Jos tėvai mirė, kai ji buvo dar vaikas, 
ir panelė Agnesė ją, galima sakyti, įsivaikino. Kartu su 
panele Luse ją išaugino ir abi yra labai prie jos prisiri- 
šusios. Na, dabar jums viskas paaiškėjo? 

— Taip, aišku. 

Lora sau mąstė, kad kaskart, kai tik susipažįsta su 
nauju žmogumi, pokalbis visada, regis, pakrypsta apie 
Teinisę ir apie tai, kaip kas nors yra prie jos prisirišęs. 
Suprantama, tai minčiai ji nedavė valios, tačiau sėdė- 
jo žvelgdama į poną Metkalfą ir laukdama, kada jis 
pagaliau prabils apie svarbiausią dalyką. Genealogi- 
jos medis ir visos tos šnekos apie giminaičius tebuvo 
pasirengimas mūšiui. Ponas Metkalfas kažkur suko. 
Turėjo jai išdėstyti pasiūlymą, o ji degė nekantrumu 
kuo greičiau jį sužinoti. Dabar jis palinko priekin, al- 
kūne remdamasis į stalą. 

— Kai buvo nutrauktos jūsų tėvo sužadėtuvės su 
pussesere, padėtis tapo labai kebli. Pajamų išgyventi 

Abatijoje jam nepakako, net jei būtų ryžęsis išgrūsti 
iš ten savo pusseserę. Ji nebebuvo jaunutė. Greičiau- 
siai kokių trisdešimt penkerių - tiesą sakant, keleriais 
metais vyresnė už jūsų tėvą — ir visą laiką gyvenusi 
Abatijoje. Jos tėvas tą vietą išsinuomojo iš jūsų sene- 
lio — be nuomos sutarties, tiesiog giminių susitari- 
mu, - ojam mirus ji liko ten gyventi su motina. Apie 
jos santuoką su jūsų tėvu buvo kalbama metų metus, 
bet niekas taip ir neišsisprendė. Tačiau kai mirė po- 
nia Viljam Fein ir jūsų tėvas iš Australijos stoties grį- 
žo namo, sužadėtuvės praktiškai iširo. Ponia Viljam 
buvo turtinga paveldėtoja, ir visas jos turtas atiteko 
panelei Agnesei. Toks sandoris atrodė geriausias, ir 
ne tik dėl pinigų - panelė Fein buvo labai graži ir iš- 
silavinusi moteris. Na, jūs žinote, kas atsitiko. Jūsų 
motina buvo tolimos eilės pusseserė. Atvyko pasisve- 
čiuoti į Abatiją, o jūsų tėvas be atodairos ją įsimylė- 
jo. Suprantama, jis norėjo kaip įmanydamas atlyginti 
pusseserei skriaudą. Panelė Fein labai sunkiai susižei- 
dė, krisdama nuo žirgo, keletą mėnesių nebuvo aišku, 
ar išgyvens. Beveik metai praėjo, kol pasijuto pajė- 
gi imtis to reikalo. Tada ji pareiškė norą išsinuomoti 
Abatiją. Jūsų tėvas mums nurodė išnuomoti dvide- 
šimt vieniems metams, pradedant skaičiuoti po trijų 
mėnesių. Dabar gal jau suprantate, kur link kreipiu 
kalbą. Jūs gimėte mėnesiui praėjus nuo tada, kai jis 
davė šiuos nurodymus. Nuomos dvidešimt vieniems 
metams sutarties terminas baigiasi maždaug po dvie- 
jų mėnesių. 

— O! - ištarė Lora. Ir kas toliau? Kita nuomos sutar- 
tis — ar dar kas nors? Balsu ji paklausė: - Ko gi ji nori, 
pusseserė Agnesė? Kažko ji juk tikisi iš manęs, ar ne? 

— Na taip, iš tiesų. — Ponas Metkalfas paėmė pieš- 
tuką ir ėmė jį sukioti tarp pirštų. Ryškiai žalią pieš- 
tuką — šviesos atspindys krito nuo jo ir nuo auksinio 
žiedo su antspaudu. 

— Ar ji nori nuomos sutartį pratęsti? 

Ponas Metkalfas žvelgė į pieštuką mąsliai susirau- 
kęs. Tada raukydamasis nukreipė žvilgsnį į Lorą. 

— Na, ne — sutarties pratęsti ji nesiūlo. Tiesą sa- 
kant, ji labai nori pirkti. 

Lora pajuto aštrų dūrį. Išsitiesė ir baimingai ištarė: 

— O, ne! 

Ponas Metkalfas padėjo pieštuką ir liovėsi raukęsis. 
Ėmė elgtis itin tėviškai. 

— Panele Lora, būtų gerai, jei šitą pasiūlymą ap- 
svarstytumėte. Jį apsvarstyti tikrai verta. Visus šiuos 
metus panelė Fein mokėjo jums labai gerą nuomos 
mokestį. Be to, nemažą sumą išleido namui ir grin- 
dims. Didumą žemės, kaip tikriausiai žinote, pardavė 
jūsų senelis. Likęs sklypas, ne ką didesnis už erdvų 
sodą, buvo visiškai apleistas. Panelė Fein jį neatpa- 
Žįstamai pertvarkė. Name įrengė centrinį šildymą ir 
elektrą. Niekada iš jūsų patikėtinių nereikalavo nė 
penso remontui. Nuosavybė jai tapo svarbiausiu ir 
kone vieninteliu ją dominančiu dalyku. Ji invalidė — 
po nelaimingo atsitikimo nebegalėjo vaikščioti, taigi 
galite įsivaizduoti, ką jai reiškia toks rūpestis. 

— Bet jeigu ji nevaikšto... 

— Naudojasi tokiu krėslu su ratukais. Daugiausia 
laiko praleidžia sode. 

— Suprantu... - tarė Lora. Ji buvo suglumusi ir ap- 
stulbusi. Jautėsi nesąžiningai spaudžiama. Įdėmiai ir 
nuoširdžiai pažvelgė ponui Metkalfui į akis. 

— Neturėtumėte kalbėti taip, lyg aš ruoščiausi ją iš- 
varyti. Niekada taip nepasielgčiau. 

— Vadinasi, esate pasirengusi pasiūlymą priimti? 

— Ne... nemanau. Parduoti... nenorėčiau... 

— Jos pasiūlymas labai dosnus. Turėkite omenyje, 
kad suma, kurią ji moka už nuomą, sudaro tris ket- 
virtadalius visų jūsų pajamų. Ji nebejauna, be to, in- 
validė. Jeigu mirtų, netektumėte trijų šimtų svarų per 
metus. Galbūt vėl išnuomotumėte, o gal ir ne - tai 
daugiausia lemtų po karo susiklosčiusi padėtis. Tokio 
nuomininko kaip panelė Fein tikrai neberastumėte. 

Lora nekantrokai papurtė galvą. Pinigai čia nieko 
nereiškė — svarbu buvo kitkas. Ji paskubom paklausė: 

— Kodėl ji panoro Abatiją nusipirkti — po šitiek 
metų? 

Ponas Metkalfas atsakė šypsodamasis. 

— Brangioji panele Lora, ją nusipirkti ji visuomet 
norėjo, tačiau jūsų tėvas nebūtų pardavęs. Sakėsi nie- 
kada ten pats negyvensiąs, tačiau galbūt kada nors to 
panorėsiąs jo sūnus - šiaip ar taip, jis paliksiąs spręs- 
tijam. Taip jis kalbėjo prieš pat jums gimstant, būda- 
mas beveik įsitikinęs, kad gims berniukas. Kol buvo 
gyvas, panelė Fein jam tą pasiūlymą vis pakartoda- 

vo. Po jo mirties ji turėjo laukti jūsų pilnametystės. 
Dabar ji savo pasiūlymą kartoja — dvylika tūkstančių 
svarų už viską. 

Lora prieštaraudama kilstelėjo ranką. 

— Svarbu ne pinigai, pone Metkalfai. Noriu žinoti, 
kodėl. Ji invalidė, nėra jauna, o jos iškraustyti aš ne- 
ketinu. Ji neturi vaikų, kuriems galėtų palikti Abatiją. 
Kodėl gi nori ją nusipirkti? 

— Na, ji nori Abatiją palikti panelei Teinisei Lail, — 
atsakė ponas Metkalfas. 


PENKTAS SKYRIUS 


Išėjusi į gatvę, Lora rado jos laukiantį Kerį Desborą. 
Jis vaikštinėjo pirmyn atgal ir kaip tik tą akimirką, kai 
ji išniro iš tamsaus įėjimo, apsisuko ir ėmė artėti prie 
jos. Per tas kelias akimirkas jis galėjo savo vakarykš- 
čius prisiminimus apie Lorą palyginti su šios dienos 
Lora. Ant šviesiai žalios suknelės ji buvo užsimetusi 
juodą apsiaustą, juodos kepuraitės šone blizgėjo ma- 
žutė segė, iš pažiūros sidabrinė. Buvo pamiršęs, kad 
jos veido spalva tokia skaisti net ir tada, kai ji nerau- 
donuoja, ir spėliojo, ar išraudusi dabar. Nusprendė, 
kad ne. Veikiausiai kažkas ją supykdė; išvydęs, kaip 
dega jos akys, tuo nebeabejojo. Jautė lengvabūdišką 
norą erzintis, šliūkštelti alyvos į ugnį ir žiūrėti, kas 
bus, tačiau ji užbėgo jam už akių sakydama: 

— Mano nuotaika baisi. Visiškai netinku pietauti 
kieno nors draugijoje. Būsiu tiesiog nepakenčiama. 

Jam aplink akis išryškėjo raukšlelės, tarsi būtų no- 
rėjęs šypsotis. 

— Ką gi, esu perspėtas. Ar ta nuotaika labai bloga? 

— Tiesiog kailyje netveriu. Visa kunkuliuoju. Bet 
dažniausiai tai trunka neilgai. 


35 


— Na, manau, reikėtų šiek tiek pasivaikščioti ir at- 
vėsti. 

Lora pritariamai linktelėjo. 

— Gera mintis. Man iš tiesų kraujas verda. Be kita 
ko, pas poną Metkalfą buvo karšta kaip krosnyje, o 
čia pučia šaltas ir gaivus vėjas. 

— Ar pasakėte „šaltas it ledas vėjas“? 

Lora pervėrė jį griežtu žvilgsniu. 

— Puikiai žinote, kad taip nesakiau. Sakiau, kad jis 
šaltas ir gaivus. Gal ir mane atvėsins. Jei tektų dabar eiti 
į tokį pat karštą restoraną, tikriausiai užsiliepsnočiau. 

Keris leido sau nusijuokti. Jau kurį laiką tramdė tą 
norą. 

— O jeigu paklausčiau, kas atsitiko? Ar poveikis 
būtų toks pat? 

— Nežinau. Galbūt. — Pridėjusi delną prie skruosto, 
net per pirštinę jautė svilinant karštį. Pažvelgė į Kerį 
gana sielvartinga išraiška. — Tikrai esu bjauri. Verčiau 
eisiu namo. 

Jis paėmė ją už parankės. 

— Kas atsitiko? Ar jis kaip nors jus nuliūdino? 

Netikėtai ji nusikvatojo. 

— Ai ne, nieko panašaus. Čia toks kvailas dalykinis 
reikalas. 

— Norite apie tai pasikalbėti? 

Vėl buvo į jį pažvelgta — šįkart labai nuoširdžiai. 

— Noriu, bet nežinau, ar nuo to bus geriau. Supran- 
tate, nenutuokiu, ar gerai pažįstate Teinisę. 

Jo veidas persimainė ir suakmenėjo. Jis lėtai ištarė: 

— Iš tiesų jos gerai nepažįstu. 

Tada Lora pasakė siaubingą dalyką. Pasakiusi visa 
išraudo. Raudonavo jau dabar, bet vis tiek pasakė. 

— Ar mylite ją? Ar ketinate ją vesti? 

Keista — kol nepaklausė, tai neatrodė siaubinga. 
Tarsi gyvybiškai būtinai reikėjo sužinoti, o juk ne- 
klausdama taip ir nesužinos? Nenuleisdama akių nuo 
jo veido spėliojo, ar jis supyks. Ir anaiptol dėl to nesi- 
jaudino, nes sužinoti vis tiek turėjo. 

Keris tarė: 

— Galite tai nurašyti kaip praeitą etapą, mano bran- 
gioji. 

— Norite pasakyti, kad buvote ją įsimylėjęs? 

— Maniau, kad myliu — maniau, kad noriu ją vesti. 
Bet kai turi reikalą su Teinise, toliau nepavyksta nueiti. 

Ir Lora pasakė dar vieną siaubingą dalyką. Tie- 
siog tarsi išnyko bet kokios taisyklės, nurodančios, 
ką galima sakyti svetimam žmogui ir ko negalima, — 
galbūt jas nupūtė nuožmaus pykčio šuoras. Šįkart ji 
paklausė: 

— Arji tekės už Alisterio? 

Regis, ir Keris jokių taisyklių nebepaisė. Svetimas... 
tarp jų nebeliko nieko, dėl ko būtų jautęsi svetimi. Jie 
atsakinėjo atspėdami vienas kito mintis. 

— Ji už nieko netekės, - atsakė jis. —- Kol kas ne... 
tas ilgai netruks... bent kol gali gauti ko panorėjusi ir 
už tai nemokėti. 

Lora sušnabždėjo: 

— Ko gi ji nori? 

Visą tą laiką nenuleido nuo jo akių. Jo veidas atrodė 
ramus ir bejausmis. 

— O, ji nori mus visus apkvailinti - lyg žvakė stebė- 
ti, kaip drugeliai lekia į jos liepsną ir nusvyla sparnus. 
Paskui jai jų nebereikia. Ji juk ryški žvakė, ar ne? 

Lora nieko neatsakė — tiesiog žado neteko. Nesu- 
prato, kas su ja darosi, tačiau tai skaudino -— siaubin- 
gai skaudino. Ne dėl savęs, o dėl Kerio. Skausmas už- 
plūdo lyg debesies šešėlis, krintantis ant vandens. 

Jis paskubom ištarė: 

— Nežiūrėkite taip. Tai nė kiek nebesvarbu. Ar gir- 
dite — nebėra jokios Teinisės. Man ta žvakė jau už- 
pūsta. 

Lora lengvai atsiduso. Kartu su atodūsiu ištarė: 

— Ji jus įskaudino — žiauriai... 

Ir Keris atsakė: 

— Tai jau praeitis. Visai nebesvarbu. Niekada tai 
nieko nereiškė, nes ji pati nieko nereiškia. - O tada jis 
staiga nusijuokė: — Žiūrėkite, kur atsidūrėme! 

Jie stovėjo siauroje gatvelėje; iš vienos pusės palei 
ją buvo arklidės, iš kitos - aukštas pastatas su daugy- 
be aklinai užmūrytų langų. 

Lora galėjo ir nežiūrėti, nes nėmaž nesusigaudė, 
kur jie yra ir kaip čia atsidūrė. Ji net nesuprato, kad 
jie nebeina, o stovi. Dabar tik susivokė, kur stovi: ant 
siauro purvino grindinio tiesiai prieš įėjimą į arkli- 
des. Pro šalį dviračiu sparčiai mynė pasiuntinukas, 
bet šiaip vieta atrodė visiškai apleista. Suglumusi pa- 
klausė: 

— Kurgi mes esame? 

— Nė nenutuokiu. 

Nusigavę iki atpažįstamos gatvės jie susirado taksi, 
ir tik tada Lora ėmė atsipeikėti. Jautėsi taip, lyg būtų 
užmigusi ir sapnavusi vieną iš tų beprasmių sapnų, po 
kurių bundant vis dar lieka tam tikras apžavų pojūtis, 
ir prabudimą lydi iš atminties išnyrantys keisti frag- 
mentai, tarsi primirštos melodijos nuotrupos. Sėdė- 
dama kampe ant užpakalinės sėdynės spėliojo, kodėl 
nesigėdija viso to, ką prišnekėjo. Viskas prasidėjo nuo 
jos įtūžio, tačiau priežastis buvo ne įtūžis. 

Pajutusi Kerio žvilgsnį, pati sau netikėtai ištarė: 

— Kodėl mes apie visa tai kalbėjome? Aš ne... 

— Ir aš ne. 

— Tai kodėl mes?.. 

— Nežinote? 

Ji papurtė galvą. 

— Tai mane džiugina. Negaliu liautis. Ir dabar tai 
darau. 

Jo akys šypsojosi, žvelgdamos į jos akis. 

— Ir ką gi darote? 

— Visa tai kalbu. 

— Užuot vien apie tai galvojusi? 

Ji linktelėjo. Jos akys iš tiesų atrodė išsigandusios. 

— Niekad anksčiau to nedariau. 

— Ir aš ne - šitaip. Nesistebėčiau, jei tai reiškia, jog 
mes įsimylime. 

Jos veido spalva persimainė, bet šįkart išbalo, o ne 
išraudo. Akimirką atrodė, kad nuo smūgio ji neteko 

sąmonės. Ausyse šniokštė — tarsi vanduo, tarsi di- 
džiulės bangos. Tada Keris skubiai ištarė jos vardą. 

— Lora... kas atsitiko? 

— Aš... nežinau... 

Jis išvydo, kaip jos veidas atgauna spalvą, o lūpos 
suvirpa. 

— Lora... ar viskas gerai? 

— Taip. 

Jis laikė suėmęs jos rankas. 

— Ar prieštarautumėte, jei jus įsimylėčiau? Nes esu 
tam pasirengęs. 

Ji stengėsi iš visų jėgų. Trumpam užsimerkė ir įsi- 
termpusi mąstė apie tai, kaip ją auklėjo ir ką pasakytų 
teta Teresa. Visiška beprotybė. Vėl atsimerkė ir ištraukė 
rankas. Tada ne tokiu tvirtu, kaip tikėjosi, balsu ištarė: 

— Prašau, nekalbėkite šitaip. 

— Kodėl? 

— Nes tai visiška beprotybė. 

Išgirdo jį juokiantis. 

— Argi jums nepatinka? 

Lora nieko neatsakė. Tik žinojo, ką turėtų pasakyti, 
bet negalėjo kalbėti. 

Jis nesiliovė. 

— Ašjus pribloškiau, įžeidžiau? Ar taip? 

Tyla. 

— Nes jeigu taip, turėtumėte nuoširdžiai man pa- 
sisakyti. Juk jūs nuoširdi, argi ne? Na, tada bent jau 
pažvelkite man į akis ir pasakykite, jog nenorite, kad 
jus įsimylėčiau. 


Loros liežuvis staiga atgijo. 

— Ką darytumėte, jei taip pasakyčiau? 
— Įsimylėčiau truputį stipriau. 

Ir šią netinkamą akimirką taksi sustojo. 


ŠEŠTAS SKYRIUS 


Galbūt tai ir nebuvo netinkamiausia akimirka. Viskas 
vyko pašėlusiu greičiu — lyg lenktynėse be jokių tai- 
syklių, jokių apribojimų. Lora bent jau pasijuto dėkin- 
ga už atokvėpį. Tualete kiek įmanydama apsitvarkė 
veidą, tik pudros pūkutis buvo ne visagalis. Prislopinti 
skruostų raudonį jai pavyko, tačiau neįmanoma buvo 
paslėpti nei degančio žvilgsnio, pasitikusio ją veidro- 
dyje, nei naujos švelniai išlenktos lūpų linijos. Įverti- 
nusi pudros poveikį nutarė, kad jis apgailėtinas. Anks- 
tesnė spalva labai tiko. Išvydo savo šypseną ir, kol dar 
neapsigalvojo, išsitraukė iš rankinuko nosinę ir visą 
pudrą nusivalė. Tada išėjusi salėje susirado Kerį. 

Jis nulydėjo ją laiptais žemyn į mažą netaisyklin- 
gos formos kambarėlį, iš pažiūros gana prisigrūdusį 
žmonių, bet prasiskynę kelią tarp staliukų jie rado 
jo užsakytąjį, pačiame kampe. Susėdo prie jo vienas 
priešais kitą. 

Lora pasijuto išalkusi - žvėriškai išalkusi. O mais- 
tas buvo ypatingas - įvairūs užkandžiai ir žuvies pa- 
tiekalas, ir desertas, apibarstytas kokoso bei kieto šo- 
kolado drožlėmis, su karšto šokolado padažu. 

Keris pasirodė puikus pašnekovas. Žiūrėjo į ją lyg 
įsimylėjėlis, o kalbėjo apie viską, apie ką Lorai patiko 
kalbėti — nepavojingomis, įdomiomis temomis, netu- 
rinčiomis nieko bendra su tomis pašėlusiomis lenk- 
tynėmis, galvotrūkčiais nunešusiomis juos taip toli. 

Tik geriant kavą ji pasisakė, kodėl buvo tokia įpy- 
kusi. 

— Mano pusseserė Agnesė Fein nori nusipirkti Aba- 
tiją ir palikti ją Teinisei. Nežinau, kodėl įsiutau, bet 
taip jau atsitiko. Mandagiai sėdėjau ir įdėmiai klau- 
siausi, o kitą akimirką jau sprogau iš pykčio lyg ugnies 
pliūpsnis, lyg kokia raketa. Siaubingas jausmas. 

— Neabejoju. — Balsas skambėjo užjaučiamai, bet 
akys šypsojosi. 

— Ir anksčiau susierzindavau - sakiau jums, - bet 
dar niekada nebuvau taip nežmoniškai įtūžusi. Tai ga- 
nėtinai gąsdina, nes jaučiausi taip, lyg galėčiau pada- 
ryti bet ką... — ji nutilo, o paskui pakartojo: - Bet ką. 

Jis matė, kaip ji išbalo ir atrodė ne juokais išsigan- 
dusi. Raminamu tonu paklausė: 

— Ir ką darėte? 

Veido spalva bemat grįžo. 

— Tik pasakiau, kad apie pardavimą negalvoju, o 
kai jis bandė mane perkalbėti, iš pradžių klausiausi, 
bet paskui jau taip užviriau, kad nebegalėjau tverti, 
todėl ir išėjau. 

Keris susimąstęs tarė: 

— Taigi jis stengėsi jus perkalbėti... 

Lora linktelėjo. 

— Na, kitaip jis negalėjo. Pažįsta ją nuo neatmena- 
mų laikų. Puoselėja jai šiltus jausmus — iškart matyti. 
Aš bjauri, bet ne tokia jau bjaurybė - nereikalauju, jog 
jis tų jausmų atsisakytų ir nesistengtų gauti jai to, ko 
ji trokšta. Žinote, tai visiškai suprantama. Dabar, kai 
atvėsau, galiu tai suvokti. Teinisė jai kaip duktė — nie- 
ko nuostabaus, kad ji nori atiduoti jai Abatiją. O kaip 
sako ponas Metkalfas, pati negaliu ten gyventi, nes, 
be pusseserės Agnesės mokamos nuomos, tegaunu 
šimtą svarų per metus, ir jeigu ji mirs, gal niekas ir 
nenorės nuomos perimti, — net jei ir perims, gali man 
tiek daug ir nebemokėti. Visa tai galima suprasti. 

— Tačiau parduoti nenorite? 

— Man tai visiškai nepriimtina, - atsakė Lora. 

Jis įpylė jai dar puodelį kavos. Tada atsargiai pa- 
klausė: 

— Arjums ta vieta labai brangi? 

Ji papurtė galvą. 

— Niekada jos nemačiau. Mano tėvas turėjo nuo- 
traukų —- savotiškas virpulys mane apimdavo bežiūri- 
nėjant jas ir bemąstant: „Nesvarbu, kas ten gyvena — 
tai priklauso man“ Ir sau planuodavau, kaip įrengčiau 
kambarius. Dauguma baldų yra pusseserės Agnesės, 
tačiau kai kurios senienos ten likusios nuo tų laikų, 
kai namas buvo pastatytas. Įsivaizduodavau, kokių 
norėčiau užuolaidų, iš kokios medžiagos, tačiau, be 
abejo, tai tebuvo žaidimas. Teta Teresa vis kartodavo, 
kad aš tiesiog neišgalėčiau ten gyventi neištekėjusi už 
vyro, pakankamai turtingo, kad galėtų išlaikyti Aba- 

tiją, o kalbą visada baigdavo tuo, kad toli gražu neat- 
rodau galinti tai padaryti. 

Jis užvertė akis į viršų, ėmė juoktis ir staiga vėl su- 
rimtėjo. 

— Ar daug ji siūlo? 

— Dvylika tūkstančių svarų. Pasak pono Metkalfo, 
pasiūlymas labai dosnus. 

— Suma fantastiškai didelė. Žinote, reikėtų jums 
nuvažiuoti tos vietos pažiūrėti. Ar galėsite? 

— Negalėsiu, jei pusseserė Agnesė manęs nepa- 
kvies. — Padvejojusi staiga pareiškė: - Manau, ji ke- 
tina tai padaryti. 

— Vyksite? 

— Nenoriu. 

— Nekvailiokite! Žinoma, turite vykti! Visų pirma, 
tai nutrauks senąją nesantaiką, be to, gal tiesiog pasi- 
bjaurėsite ta vieta, ir viskas pasirodys paprasta. 

— Įsivaizduokime, kad nepasibjaurėsiu, — veikiau, 
sakykime, aistringai ją pamėgsiu? 

— Ir tada visiškai paprasta - turėtumėte atkakliai 
priešintis ir laukti dailaus vyriškio su trim tūkstan- 
čiais svarų per metus. 

— Su trim tūkstančiais svarų turėtų būti gerokai at- 
grasus tipas. 

— Tada jums tektų dar palaukti. 

Ji pažvelgė į jį tuo nuoširdžiu, patikliu, be galo jį 
traukiančiu, žvilgsniu. 

— Ar žinote tą Abatiją? Ar ji man patiks? Ar esate 
ten buvęs? 

— O, taip, gana gerai žinau. 

— Ar ji man patiks? 

— Nežinau, mano brangioji. Šiaip ar taip, turite ten 
nuvykti, jei gausite panelės Fein kvietimą. 

Lora nenorom linktelėjo. 

— Manau, kad reikėtų. — Ir pagyvėjo. - Galbūt ji 
manęs nepakvies. 
ir jausmo srautas per stipriai buvo užplūdęs ir vieną, 
ir kitą, nepalikdamas vietos net paviršiniam dėme- 
siui. Abu pernelyg gerai jautė vienas kitą, kad dar ga- 
lėtų stebėti, kas vyksta scenoje. Buvo šviesų, spalvų ir 
muzikos. Artistai įeidavo, išeidavo, sakė savo tekstą. 
Uždanga kilo ir leidosi. Ir visą laiką srautas plūdo pa- 
šėlusiu greičiu. 

Išėję į tamsą susiieškojo taksi. Juos apgaubė sute- 
mos. 

Staiga Keris tarė: 

— Jie nežino, ar dar galėsiu skraidyti. 

Jo balse pasigirdo kažkas, kas ištraukė Lorą iš svajo- 
nių svaigulio. Skubiai ir švelniai, kaip mokėjo, ji ištarė: 

— Ak... kodėl? 

— Ta avarija — po jos kažkas atsitiko mano akims. 
Nebegaliu nustatyti atstumų. 

— Viskas bus gerai - neabejoju, kad bus. 

— Galbūt. Šito jie tiksliai nežino. Tikras pragaras. 

Jos ranka susirado jo ranką. 

— Viskas bus gerai — žinau, kad bus. 

Taip jie ir sėdėjo, o pro šalį slinko tamsa. Nė vienas 

nebekalbėjo. Kai taksi sustojo ir išleido juos ties pus- 
seserės Sofijos namo prieangiu, jis nutraukė tylą: 

— Niekas nežino, išskyrus tave. 

Lora nieko neatsakė. Ji vėl ištiesė ranką, ieškodama 
jo. Palietė jo ranką, o jis staiga ją stvėrė, pakėlė prie 
lūpų ir apipylė bučiniais. 

— Lora! Lora! 

Ji apsikabino jį ir nepaleido. 

— Negalvok taip! Keri, maldauju! 

— Aš kvailys... neturiu teisės... 

Ji lengvai jį papurtė, ar bent pabandė. 

— Negali taip kalbėti! Man nepatinka! Turi būti 
protingas ir neprarasti vilties. Na taip, dar ne laikas. 
Tu nerimavai - buvai įsitempęs. Tu nepalikai sau jo- 
kios vilties. - Tačiau širdyje ji kalbėjo ką kita: „Teinisė 
jam nepaliko vilties: 

Tuo metu ją apėmė kone neapykanta Teinisei. Tar- 
si būtų prisiartinusi prie žioruojančios krosnies an- 
gos. Jai užėmė kvapą, aptemo akys. Atšoko nuo jos į 
vėją ir išsigando. 

Keris pajuto ją drebant. Jis palietė jos veidą ir paju- 
to, kad jis drėgnas. Pro ašaras ji kartojo: 

— Prašau, Keri, prašau! Viskas bus gerai... 


SEPTINTAS SKYRIUS 


Pusseserė Sofija sėdėjo svetainėje ant sofos, apsivy- 
niojusi ištisa skarų kolekcija. Viena, melsvai žalsvų 
atspalvių, buvo iš Galovėjaus. Tiesą sakant, šitoji 
labiau panėšėjo į pledą nei į skraistę ir buvo skirta 
apsisupti apatinei kūno daliai iki juosmens. „Be galo 
ją pamėgau keliaudama su savo brangiuoju tėveliu, 
ir taip gerai ji nešiojosi — gryna vilna, o dažai, be 
abejo, tik augaliniai. Jos spalvos man visada prime- 
na jūrą ir kalvas — tą laukinę pakrantę - lygiai toks 
pat mėlis ir žaluma“ Liauną liemenį dengė kita ska- 
ra, pilkšvai violetinis gniužulas, o trapius pečius — 
pilka šilkinė skraistė su kutais. Buvo dar viena - sun- 
ki, blyškiai melsva, vilnonė, nerta pačios pusseserės 
Sofijos, ir kita, mažesnė, iš baltos vilnos, skirta ap- 
sigaubti galvai, kai vėdinant kambarį praveriamas 
langas. 

Iš viso šio skaryno panelė Ferers iškišo porą ne- 
kantriai mostaguojančių rankučių. 

— O, brangioji Lora — aš taip džiaugiuosi! Ar buvo 
linksma? 

— Taip, labai, — atsakė Lora. Jautėsi lyg apsupta 

džiaugsmo debesies — šviesaus debesies, žibančio 
saulėje. 

— Labai džiaugiuosi, kad ėjai ir kad tau buvo links- 
ma. Ak, tiesa, brangioji, skambino Agnesė Fein. Ji 
nori, kad ten nuvažiuotum — manau, rytoj. Sako, kad 
Teinisė rengia jaunimo pobūvį ir, jos nuomone, tai 
būtų maloni proga su tavimi susipažinti. 

Ryški šviesa staiga išblėso — Lora nesuprato, kodėl. 
Jai išsisklaidžius pajuto šaltį. Mostaguojančios ran- 
kutės ieškojo jos. Prisiartinusi prie sofos ji prisėdo 
ant krašto. Pusseserė Sofija susijaudinusi kalbėjo to- 
liau. 

— Manau, turėtum važiuoti, brangioji. Ji taip ma- 
loniai kvietė. Gana oriai, kaip jai būdinga, bet, kita 
vertus, Agnesė visada buvo gana ori. Puikiai ją paži- 
nojau, kai buvo jauna, iki kivirčo. Žinoma, aš vyresnė 
užją... leisk prisiminti... dešimčia... ne, dvylika metų 
vyresnė. Bet tuo metu Ferersai ir Feinai daug ben- 
dravo. Mano senelis Džonas Ferersas ir Merė Ferers, 
kuri ištekėjo už Tomo Feino ir buvo Agnesės senelė, — 
žinoma, ir tavo tėvo, - buvo brolis ir sesuo, taigi mu- 
dvi su Agnese esam antros eilės pusseserės. Taip, ji 
buvo labai mandagi, klausinėjo apie mano sveikatą, 
jai, sakė, baisu, kad aš turiu kęsti šaltą orą ir bom- 
bas, o dėl to juk niekas net nesirūpina, kai skambina 
iš kažin kokių tolybių. Mano brangusis tėvelis visada 
sakydavo, kad kai visi turės telefonus, niekas nebetu- 
rės gerų manierų, nes joms nebeliks laiko. Ir, be abe- 
jo, jis buvo visiškai teisus, nes nežinai, kiek turi laiko 

pokalbiui nuo vieno spragtelėjimo iki kito, ir nebūni 
tikras, ar pasakei viską, ką ketinai, — net ir didžiausias 
mandaguolis gali pasijusti truputį stačiokas. 

Lora šypsojosi. Pusseserę Sofiją ji mylėjo ir mėga- 
vosi ramybe, nes nereikėjo kalbėti. Su pussesere Sofija 
visada taip jautėsi. Klausytojų jai reikėjo, o anksčiau 
ar vėliau ji vis tiek išsišnekėdavo. 

— Dvidešimt dvejus metus nemačiau Agnesės, ta- 
čiau jos balsas nepasikeitė. Jai tikriausiai kokie pen- 
kiasdešimt septyneri ar aštuoneri - tiksliai nepasa- 
kysiu, — bet balsas nepasikeitė. O dainuodavo ji irgi 
kontraltu, labai sodriu ir įspūdingu, bet mano bran- 
gusis tėvelis manė, kad jos, kaip mėgėjos, dainavimo 
maniera pernelyg dramatiška. Jis neturėjo nieko prieš 
saloninį — tokį madingą mano jaunystės laikais — dai- 
navimą, tik jau kai Agnesė dainuodavo Infelice* arba 
Tosčio „Sudie“**, tai skambėjo kažkaip ypatingai, jam 
atrodė, kad šeimos ratelyje ar koncerte kaimo salėje 
šitaip dainuoti nedera. Pamenu, dainuodama ji atro- 
dydavo labai graži ir išdidi, ir visada žiūrėdavo į tavo 
tėvą, ir tai truputį glumino, nes... na, tiesa, tu nežinai 
nė vienos iš tų dainų, brangioji, jos jau visai nebema- 
dingos. Bet jos buvo... na, nenorėčiau sakyti būtent 


* Džiuzepės Verdžio (Giuseppe Verdi, 1813-1901) operos 


„Ernanis“ arija. 


** Frančesko Paolo Tosčio (Francesco Paolo Tosti, 1846-1916) 
daina, žodžiai Džordžo Melvilio (George Melville); angl. 
Goodbye, it. Addio. 

šitaip, bet kad iš tiesų nėra kito žodžio joms apibū- 
dinti... gana aistringos. 

Staiga Loros mintyse iškilo Agnesės Fein paveiks- 
las — kaip ji aistringai dainuoja vikarui, kaimui ir Oli- 
veriui Feinui. Paveikslas buvo toks ryškus ir aiškus, 
alsuojantis senuoju, taip ir nepamirštu, skausmu. 

Toliau plaukė pusseserės Sofijos balsas. 

— Mano brolis Džekas sakydavo: „Jei pusseserė 
Agnesė jodinės tokiu smarkiu žirgu, vieną sykį ims 
ir nukris“ Jis buvo ją beveik įsimylėjęs, ir nieko gero 
iš to negalėjo išeit, nes abiejų buvo siaubingi charak- 
teriai. Juodu ištisai pykdavosi ir taikydavosi. Džekas 
žuvo aname kare, ir jei Agnesė būtų už jo ištekėjusi, 
nuo tada būtų likusi našlė. Bet, žinoma, jai niekada 
nerūpėjo niekas kitas, tik tavo tėvas. 

Laikrodis rodė lygiai septynias, kai naujoji jaunutė 
kambarinė atidarė duris ir pradėjo sakyti: 

— Ar teiksitės priimti panelę Lail... - ypatingai tarti 
„ponia“ ją buvo išmokiusi Bičer, panelės Sofijos tar- 
naitė, ištarnavusi pas ją trisdešimt metų, tačiau ištarti 
taip ir neteko, nes Teinisė Lail įėjo į kambarį tiesiai jai 
iš paskos. 

— Juk teiksitės, ar ne, pussesere Sofija? — tarė ji aiš- 
kiu, skambiu balsu, ir niekam dar nespėjus nė prasi- 
žioti jau buvo čia, glostė panelės Sofijos ranką ir len- 
gvu judesiu išsinėrė iš kailinių. 

Lora nė nepajuto, kaip paėmė jos kailinius tarsi 
kokia karalienės freilina. Puikūs kailiai — lengvi ir 
švelnūs. Permetė juos per kėdės atlošą ir atsigręžė į 

Teinisę — vienplaukę, su trumpa prigludusia juoda 
suknele. Staiga jos pačios suknelė pasirodė per ryš- 
kiai žalia, per sunki ir gerokai gerokai kaimietiška. 
Visiškai aiškiai suvokė: kad ir ką vilkėtų, Teinisė vi- 
sada privers ją būtent taip pasijusti, ir jeigu pasiduos 
dabar, tai niekada ir nebeatsigaus. „Šiaip ar taip, aš ir 
gyvenu kaime“, — tarė sau ir pasijuto geriau. 

Pusseserė Sofija kalbėjo. 

— Ką gi, brangioji, mes pietaujame pusę aštuonių, 
nes man reikia anksti gultis. Merei gali nepatikti, jei 
skambučiu kviesiu ją persirengti. Bijau pasirodyti ne- 
svetinga, bet Bičer lauks, kad padėtų man persireng- 
ti, o aš nepakenčiu, kai reikia skubėti. Dėl to ji labai 
kamuojasi. 

Teinisė stovėjo ir jai šypsojosi. Atrodė jaunesnė, 
ne tokia moderni. Šypsena buvo tiesiog žavinga. 

— Bet, pussesere Sofija, juk man nė į galvą neateitų 
jus užlaikyti. Gal galėčiau užlipti į viršų pasikalbėti su 
Lora, kol ji persirengs. Turiu daug ką perduoti nuo 
tetos Agnesės, o kitos progos, regis, nebebus. Man 
reikia dalyvauti Teoboldo kokteilių vakarėlyje, esu 
pakviesta pietų. 

Kai skambučiu buvo iškviesta Bičer, o Lora su Teini- 
se užlipo laiptais, Teinisė, tyliai nusijuokusi, paklausė: 

— Arji iš tiesų persirengia pietums? 

Lora linktelėjo. 

— O, taip. Apsivelka savo vadinamąją arbatos suk- 
nelę, apsigaubia balta kiniška krepo skraiste vietoje 
pilkosios, o Bičer jos plaukus ties smilkiniais suraito 

mažomis garbanėlėmis. Ilgiausiai ir užtrunka sudėti 
tas garbanėles. Baisiai mielos. 

Jos suėjo į miegamąjį. Jeigu kas galėjo Lorai sukel- 
ti pasibjaurėjimą, tai perspektyva persirengti stebint 
Teinisei. Bet pasiduoti ji neketino. Teinisė - kenkėja, 
tačiau niekas tau nepakenks, jei pats nesiduosi. 

Teinisė prisėdo ant sofos, pasitaisė pagalves, kad 
galėtų patogiai atsiremti. 

— Tai va, teta Agnesė sakė skambinusi pusseserei 
Sofijai, tad, tikiuosi, žinai, jog ji tave kviečia pasisve- 
čiuoti Abatijoje. 

Lora, kabindama švarką, neatsisukdama tarė: 

— Taip. 

— Ji visą dieną bandė mane pagauti, bet manęs, ži- 
noma, nebuvo. Vos grįžusi turėjau jai paskambinti. 
Taip užsigeidė, kad atvažiuotum. 

Lora nusikabino suknelę, kurią ketino vilktis - se- 
nąją juodą aksominę. Puikiai nutuokdama, kaip at- 
rodys Teinisei, tarė sau, kad jai tas nerūpi. Užmetė ją 
ant lovos skersinio ir nusiėmė skrybėlę. 

Teinisė žvelgė į ją nutaisiusi domesio ir žavesio ku- 
piną miną. 

— Tikiuosi, vyksi. 

— Labai gražu iš pusseserės Agnesės pusės. 

— O, visai ne. Šitai ji turėjo padaryti prieš daugelį 
daugelį daugelį metų. Kokia nauda iš to pykčio? Ir dar 
laikytis jo įsikibus šitaip ilgai — tarsi kas nors pasau- 
lyje būtų vertas tokio triukšmo! Kaip senamadiška! 
Žinoma, aš be galo myliu tetas, — tiesą sakant, iš tiesų 

tai jos man pusseserės, bet visada jas vadinau teto- 
mis. Joms tai patinka, o kodėl, vienas Dievas težino. 
Tas žodis gal pats bjauriausias iš visų angliškų žodžių, 
bet joms patinka, o aš visada linkusi įtikti žmonėms, 
jei tik galiu. 

Išsitraukusi platininį portsigarą su deimantiniais 
inicialais, ištiesė jį Lorai; šiai atsisakius („tik ne dabar, 
kai rengiuosi“), prisidegė cigaretę pati. Tarp jų nuvin- 
guriavo plonytis dūmelis. 

Lora priėjo prie prausyklės. 

— Londone greit pasijunti purvinas. Ar nenorėtum 
išsimaudyti vonioje? 

Lora mielai būtų atsakiusi teigiamai, tačiau nusi- 
rengti, likti nuogai ir beginklei priešės akivaizdoje... 
vien mintis apie tai užgavo kažkokį labai seną, labai 
pirmapradį jausmą. Ji atsakė: 

— Nėra laiko, jei nori pasikalbėti. Negaliu versti 
pusseserės Sofijos laukti. Išsimaudysiu prieš miegą. 

Vanduo teliūskavo sename gėlėtame dubenyje. 
Teinisė laukė, kol ji grįžo prie tualetinio stalelio. Prie 
jo sėdėdama Lora matė atsispindint lovą, savo juodą- 
ją suknelę, permestą per kojūgalį, ir Teinisę, atsirė- 
musią į storas baltas kojūgalio pagalves. Tarp jų kilo 
dūmelis. Skubiu grakščiu judesiu švystelėjo cigaretė. 

— Ką gi, tikiuos, kad vyksi, Lora. 

Lora paklausė: 

— Kodėl ji nori, kad atvykčiau? 

— Sakyčiau, gal jai atrodo, jog ši idiotiška nesantai- 
ka per ilgai užsitęsė. 

Lora pasijuto nedėkinga. Tebežiūrėdama į veidrodį 
tarė: 

— Labai gražus jos poelgis - tikrai jį vertinu. Nėra 
lengva nutraukti tai, kas ilgokai užsitęsė. Tikrai ma- 
nau, kad jos poelgis labai gražus. 

— Tai kas trukdo vykti? 

Lora staiga apsisuko ant žemos kartūnu aptrauk- 
tos kėdutės, laikydama šepetį rankoje, išsitaršiusiais 
plaukais. 

— Ar žinai, kad ji nori pirkti Abatiją? 

Teinisės vokai nusileido, pridengdami akis. 

— Nair ką? - tarstelėjo. 

— Aš nenoriu parduoti, - šiurkštokai pasakė Lora. 

Vokai pakilo. Iš po jų pažvelgė akys, labai gyvos, 
labai žalios. 

— Na ir? 

Loros balse pasigirdo sielvartinga gaidelė. 

— Žinoma, niekada jos iš ten neišmesčiau — negalė- 
čiau to padaryti. Bet parduoti nenoriu, jei neprivalau. 
Galbūt turėčiau... net nežinau... kokiu atveju būtų 
geriau perleisti tą vietą pusseserei Agnesei. Bet nesu 
tam pasiruošusi. Turėčiau gerai pamąstyti. 

Žalios akys ir toliau žvelgė į ją. Šmėstelėjo vos pa- 
stebima šypsenėlė. 

— Tai ką? 

— Argi nesupranti: jei nuvažiuosiu, pusseserė Ag- 
nesė manys, kad sutinku, o aš tam nepasiruošusi. Bū- 
tų neteisinga leisti jai galvoti, kad aš linkusi sutikti. 

Na štai — ji išsisuko, ir net lengviau, nei tikėjosi. 

Jausmas, kad bendrauja su prieše, išsisklaidė. Jai net 
buvo gėda, kad pirma taip jautėsi. Vėl atsigręžusi į 
veidrodį, išlygino pasišiaušusius plaukus. Teinisės at- 
spindys nusišypsojo, glumindamas netikėtu žavesiu. 

— Tiesiog skrupulų maišas, argi ne? Ką gi, išliejai 
širdį. O dabar paklausyk! Gali vykti be jokių išanksti- 
nių nuostatų. Visai nenoriu tavęs kuo nors įpareigoti. 
Juk tai ne galimo pardavėjo ir galimo pirkėjo susitiki- 
mas. Tiesiog susitikimas su teta, kuri nori tave pama- 
tyti ir padaryti galą tam kvailam pykčiui. 

Tarp jų nusidriekęs dūmelis tirpo, virsdamas blau- 
sia melsva miglele. „Kokia aš buvau bjaurybė, - mąs- 
tė Lora. — Jos nori draugauti. Turiu vykti“ Pašoko ir 
priėjo prie lovos kojūgalio. Paėmusi suknelę rimtai ir 
nuoširdžiai tarė: 

— Ačiū, Teinise, - jei jau taip, mielai keliausiu. Ar 
man paskambinti pusseserei Agnesei? 

— Taip — ji apsidžiaugtų. Galime važiuoti rytoj apie 
pietus. 

Lora vilkosi suknelę per galvą. Jei vilksis atsargiai, 
šukuosenos nesusigadins. Sėkmingai išsirangiusi ly- 
gino juodą, tiesiai sukirptą medžiagą. Teinisė tarė: 

— Turėtų būti geras vakarėlis. Užbaigsime Maks- 
velų vaikinų atostogas, dar būsi tu, aš, Petra ir Keris. 

Lora nusisuko į veidrodį. Širdis smarkiai daužėsi. 
Prie suknelės reikėjo segės. Išsitraukė senamadį perlų 
ratuką ir sukiojo tarp pirštų. Iš už nugaros ją pasiekė 
Teinisės balsas, nerūpestingas, lipšnus. 

— Keris tikras žavėtojas, argi ne? Bet rimtai į jį ne- 

žiūrėk. Tu jam patinki, bet jis niekada rimtai nesiel- 
gia. Toks jau yra - jei mergina jam patinka, negali jai 
nesimeilinti, bet tai nieko nereiškia. 

Lora segėsi segę. Juodutėlio aksomo fone mažas 
baltas ratukas atrodė dailiai. Gal suknelė ir sena, bet 
labai tinka. Ji atsigręžė ir tuo pačiu rimtu tonu, kaip 
pirma, ištarė: 

— Juk tu su juo nesusižadėjusi, Teinise? 

Naivumas visuomet išmuša iš vėžių. Teinisė buvo 
išmušta iš vėžių, bet ne tiek ilgai, kad išsiduotų. Aki- 
mirksniu susiėmusi, mandagiai kirto atgal: 

— Na, ne visai. 

Lora pažvelgė į ją. Jos akys ramiai bylojo: „Ir kam 
reikia man šitai sakyti?“ Tada pasuko durų link. 

— Lipsime žemyn? Manau, pusseserė Sofija bus pa- 
sirengusi. 


AŠTUNTAS SKYRIUS 


Lora paskambino į Abatiją iškart po vakarienės, kurią 
pusseserė Sofija tebevadino pietumis. Iškilmingi aš- 
tuonioliktojo amžiaus valgymo ritualai, gausūs Vik- 
torijos laikų kviestiniai pietūs susitraukė iki sultinio 
puodelio ir minkštai virto kiaušinio, patiekiamo su 
špinatais. Alus, stiprieji gėrimai, puikusis bordo, ma- 
dera, apkeliavusi Gerosios Vilties kyšulį, cheresas ir 
portveinas užleido vietą siaurakakliam apelsinų sul- 
čių buteliui ir miežių misos ąsočiui. Judėti į valgomąjį 
neįgaliai moteriai būtų buvę pernelyg rizikinga, todėl 
svetainėje buvo dengiamas patogus žemas staliukas, 
pritrauktas arčiau sofos. Tačiau panelė Sofija vis dar 
rengdavo pietus. 

Kai tik Merė nukraustė paskutinius valgio likučius, 
pradėta skambinti. Vyksmui vadovavo panelė Sofija. 
Įdomiausias įvykis, kokio seniai nebuvo. Santykių at- 
kūrimas — galas giminės nesantaikai. Oliverio duktė 
ir Agnesė! Panelės Sofijos veido spalva pagyvėjo, akys 
sužibo. Ji virpėte virpėjo iš susijaudinimo. 

Lora mielai būtų sulaukusi, kol pusseserė Sofija at- 
siguls. Labai jau nesinorėjo skambinti per tą dvide- 

šimties metų prarają ir išgirsti atsiliepiant pusseserę 
Agnesę. Suprantama, šitaip jaustis buvo beprasmiš- 
ka. Ją sujungė tuo metu, kai panelė Sofija liejo savo 
prisiminimus, ir kone iškart, dar visai nepasiruošusi, 
ragelyje išgirdo balsą — Lora mintyse jį būtų pavadi- 
nusi riebaus pudingo balsu: 

— Čia Abatija. Kalba panelė Adams. 

Pusseserė Sofija pasižymėjo labai aštria klausa. 
Truktelėjusi Lorą už rankovės, ji sušnibždėjo: „Tavo 
pusseserė Lusė..: 

Lora tarė: 

— Čia Lora Fein, pussesere Luse, — ir laukė. 

Išgirdo garsą, lyg telefono ragelis būtų trūktelėjęs. 
Balsas ištarė: „A..“, tiesiog šiaip sau, be jokios intona- 
cijos. Loros visa tai nėmaž nepadrąsino. Ji pamanė, 
kad ragelis buvo padėtas arba kuo nors pridengtas. 

Pusseserė Sofija sukuždėjo: 

— Nekreipk dėmesio į Lusę. Ji labai kvaila mote- 
riškė. 

O tada žemu, tvirtu tonu prakalbo kitas balsas. Jei 
Lora nebūtų žinojusi, kad tai pusseserė Agnesė, ga- 
lėjo jį beveik palaikyti vyro balsu. 

— Ar čia Lora? 

— Taip, pussesere Agnese, — atsakė Lora, — ar čia 
pusseserė Agnesė? 

Žemas balsas ištarė: 

— Taip. - Ir pridūrė: — Tikiuosi, atvyksite pas mane 
pasisvečiuoti. 

Lora pagalvojo: „Ji žino, kad ketinu atvykti. Matyt, 

Teinisė jai jau paskambino: Balsas buvo valdingas ir 
pasitikintis, pripratęs, kad jo klausytų. 

Šis jausmas išliko ir vėliau, kol ji mandagiai dėkojo 
ir klausėsi panelės Fein atsakant. Pokalbis buvo toks 
trumpas, toks oficialus, toks bejausmis, tarsi niekada 
ir nebūtų buvę aistringosios Agnesės, giedančios In- 
felice, ir nepasiduodančio Oliverio, įsimylėjusio kitą. 

Lorai padėjus ragelį, panelė Sofija sunkiai atsiduso. 

— Ką gi, mieloji, štai ir viskas. Ne visai to tikėjo- 
mės, ar ne? Taip jau dažnai susiklosto, išties. Kai tavo 
tėvas paspruko su tavo motina, Abatijoje vyko šven- 
tė — Raktažolių diena* — ne, tikriausiai ne ta diena, 

nes juk buvo vasara — bet kažkaip susijusi su Rak- 
tažolių lyga**. Baisiai neapgalvotai pasielgė Oliveris ir 
Lilijana, bet, žinoma, jie buvo labai įsimylėję, o jau- 
ni žmonės, kai įsimyli, tai niekas, be jų pačių, jiems 
neberūpi. Abatijos sodas labai gražus, Agnesė pilstė 
arbatą po didžiuliu kedru, kai vienas iš liokajų, be 
galo kvailas jaunuolis, atnešė jai ant padėklo Oliverio 
raštelį. Žinoma, jis nė neįsivaizdavo, kuo jai tai baig- 
sis — tiesiog kvailas apsirikimas. Tačiau ji išlankstė ir 
perskaitė, įsidėjo į rankinę ir lyg niekur nieko toliau 
kalbėjosi su grafystės vykdomosios valdžios vadovu ir 
* Balandžio 19 dienos šventė, skirta pagerbti britų premjerui 
Bendžaminui Dizraeliui (Benjamin Disraeli), mirusiam G 


dieną 1881 m. ir labai mėgusiam raktažoles. 


** Raktažolių lyga (Primrose League) — organizacija konserva- 


torių idėjoms Didžiojoje Britanijoje skleisti, įkurta 1883 m. 

pilstė arbatą. Niekas nė nejįtarė, kad kas nors negerai. 
Tačiau kai visi išsiskirstė, ji šoko ant savo žirgo, Juodo- 
jo Turbano, - keistas vardas, visada man taip atrodė, — 
ir išjojo. O kai negrįžo, jie pasiuntė paieškos būrį ir 
rado ją karjero dugne, o vargšas žirgas buvo negyvas. 

Lorai atėmė žadą. Išblyškusiu veidu ji pažvelgė į 
pusseserę Sofiją — jos dailus rausvumas nėmaž ne- 
atrodė nublankęs. Jai tai tebuvo sena istorija, tačiau 
Lora jautėsi taip, lyg vienon vieton būtų susitelkę visi 
pasaulio siaubai, nelaimės ir žiaurybės. 

Pusseserė Sofija lengvu virpančiu prisilietimu pa- 
glostė jai ranką. 

— Nežiūrėk taip, brangioji. Tai įvyko labai seniai, o 
jei Oliveris nebūtų nutraukęs sužadėtuvių ir būtų ją 
vedęs, jie abu būtų likę didžiai nelaimingi, juk Agne- 
sė, visada tokia protinga, tikrai būtų supratusi, kad jis 
iš tiesų jos nemyli. 

Pusę dešimtos pusseserė Sofija nuėjo miegoti. Be 
penkiolikos dešimt Lorą iš lovos išvertė telefono skam- 
butis. Pakėlusi ragelį, išgirdo Kerį Desborą sakant: 

— Ar galėčiau pasikalbėti su panele Fein? 

— O, Keris! 

Jos balsas nuskambėjo šiltai ir maloniai; bet tuoj 
pat jau vylėsi, kad pernelyg maloniai nenuskambėjo. 
Viskas, ko prikalbėjo Teinisė, tai ir buvo blogiausia — 
regis, išmetei visa tai iš galvos ir baigta, bet še tau — 
vėl atrandi pasislėpusį purviną pėdsaką. 

Keris klausė: 

— Ar tu viena? 

— Taip. Pusseserė Sofija atsigulė. 

— Mano įsivaizduojamas seklys pakuždėjo, kad ji 
atsigulė pusę dešimtos. Lora, ar vyksti į Abatiją? 

— Taip, ketinu. 

— Teinisė sakė. Ji niekada nesako tiesos, jei ši jai ne 
prie širdies, taigi pamaniau, kad verčiau išgirsiu iš ta- 
vęs. Nes be tavęs aš nevyksiu. 

Loros galvoje mažytį purviną pėdsaką apšvietė 
šviesos spindulėlis. Ji tarė: 

— Ačiū. Koks mielas komplimentas! 

— Tai ne komplimentas - tiesiog konstatuoju tikrąją 
padėtį. 

Lora nieko neatsakė. Absurdiška, kad telefono lai- 
dais keliaujantis balsas gali pasiekti tavo širdies stygas 
ir jas užgauti. 

Balsas atkakliai pakartojo jos vardą. 

— Lora... 

— Ką? 

— Ar mateisi su Teinise? 

— Taip. Ji atėjo prieš pat pietus susitarti dėl kelionės 
į Abatiją. 

— Taip ir maniau. Ką ji sakė apie mane? 

— Apie tave? 

— Taip, mieloji, apie mane. Žinau, kad kažką sakė. 
Ir ką gi? Šiaip ar taip, juk nemėgino tavęs perspėti, 
kad su manimi nesusidėtum? 

— Kam jai to reikėtų? Noriu pasakyti, gal yra prie- 
žasčių mane perspėti? 

Lorai tas ėmė patikti. Tada išgirdo Kerį juokiantis. 

— Aišku, mėgino — taip ir maniau! Geroji pusseserė 
perspėja naujokę? 

— Aš nesu naujokė! - pasipiktino Lora. 

— Palyginti su Teinise, esi, mažute. Esu tikras, kad 
ji tai darė itin žaviai ir taktiškai. Ir ką gi sakė? 

Loros balsas pasikeitė. Ji liovėsi dėtis nerūpestinga 
ir abejinga ir prakalbo nuoširdžiai. 

— Sakė, kad niekada nesielgei rimtai. 

Pauzė. 

— Štai kaip, - tarė jis. Ir pridūrė: — Gal kartais ji 
sakė ar leido nuspėti, kad buvau su ja susižadėjęs? 

— Ji sakė: „Ne visai“ 

Pasigirdo piktas juokas. 

— Kokia patogi frazė! Lora, paklausyk. Teinisei pa- 
sipiršau prieš šešis mėnesius. Susidariau įspūdį, kad ji 
sutiko. Prieš mėnesį išėjęs iš ligoninės supratau, kad 
esu ne vienintelis tokį įspūdį susidaręs vyras. Tada ji 
pareiškė neįsivaizduojanti, kaip galėjau šitaip pama- 
nyti. Ji niekada nieko panašaus nenorėjusi pasakyti. Ji 
nenorinti už nieko tekėti, tačiau kodėl gi mums ne- 
būti draugais? Nuo tada pamažu mėginau atsipeikėti. 
Kai praeitą vakarą pamačiau tave... — jis staiga nutilo, 
ir abu apstulbę bandė suvokti, kad yra pažįstami tik 
nuo praeito vakaro. 

Lora pajuto, kad ragelis truputį dreba jos rankoje. 
Išgirdo jį sakant: „Regis, tai neįmanoma, ir savo at- 
sakymą: „Ne“ 

Jis keistai, nekantriai nusijuokė. 

— Ką gi, ačiū Dievui, kad tai įvyko! Lora, kai susipa- 

žinau su tavimi... tai buvo lyg gryno oro gūsis. Iškart 
tarsi atsibudau ir vėl užmigti nebenoriu. Na, o dabar 
apie rytdieną. Turiu šiek tiek benzino. Leisk tave nu- 
vežti. 

—-Teinisė siūlė man važiuoti su Petra Nort. 

Jis švilptelėjo. 

— Tai reiškia, kad ji pasigrobė Alisterį. 

— Manau, man tikrai verčiau vykti su Petra. 

— Nuvešiu ir ją, o dar paimsime Robiną. Palik tai 
man. Atvažiuosiu tavęs apie pusę trijų. Ar gerai? 

— Taip, - atsakė Lora. Buvo visai malonu visu tuo 
nebesirūpinti. 

— Nair puiku. Luktelk, nepadėk ragelio. Tuoj išgir- 
si svarbų pranešimą apie mano nerimtumą. Ar klau- 
saisi, panele Lora Fein? 

— Taip. 

— Tai va, mano ketinimai yra rimti, garbingi ir itin 
skuboti. Labanakt! 


DEVINTAS SKYRIUS 


Keturiems žmonėms ir jų lagaminams Kerio auto- 
mobilyje buvo ankštoka, bet jie šiaip taip susigrūdo, 
Lora su Petra gale, o abu vyriškiai priekyje. Tai Lora 
šitaip juos susodino. Jai norėjosi pasikalbėti su Pet- 
ra, be to, daugiau vietos liko bagažui. Tačiau tikroji 
priežastis buvo ta, kad ji negalėjo - ne, tikrai negalė- 
jo sėdėti priekyje su Keriu tiesiai prieš akis merginai, 
beprarandančiai savo mylimąjį. Jai tiesiog skausmin- 
gai buvo gaila Petros, kuri pasirodė ryškiai išsidažiu- 
si, skaisčiai raudonu odiniu paltu, tamsius plaukus 
persijuosusi raudonu kaspinu. Jos akys atrodė nelai- 
mingiausios pasaulyje, tačiau ji be paliovos kvatojo 
ir tarškėjo, tik išvažiavus iš Londono nutilo ir sėdėjo 
įsmeigusi akis į ilgą, tiesų kelią. 

Priekyje sėdintys Keris ir Robinas visiškai pasinėrė 
į karinių oro pajėgų reikalus. Abi merginos, galima 
sakyti, buvo paliktos ramybėje. Netrukus Petra grįž- 
telėjo ir tarė: 

— Ji išvažiavo su Alisteriu. 

Lora nieko neatsakė, bet pažvelgė labai iškalbingai. 
Atmosfera pritvinko geranoriškumo. 

Petra prikando skaisčiai raudoną lūpą. 

— Tikiuosi, žinai apie viską — visi žino. Ir, manau, 
tau rūpi, kodėl velkuosi jiems iš paskos. 

Balsas, vargu ar garsesnis už šnabždesį, skambėjo 
gana įžūliai. Lora vėl pagalvojo apie kačiuką — pri- 
remtą prie sienos kačiuką, pasiruošusį draskytis ir 
pulti. Ji atsakė: 

— Ne. 

Petra žvelgė pro ją. 

— Žodžiais nesišvaistai, ar ne? — Ji nusijuokė. — 
Kvailė aš, kad žaidžiu pagal jos taisykles. Jai reikia 
žiūrovų, o aš viena iš jų. Ar žinai, kodėl? 

Lora niūriai linktelėjo. 

— Numanau. 

— Jis taip pat baisiai nelaimingas. — Petra pažvelgė 
įją. Akis jai užplūdo ašaros. Ištiesusi ranką, spustelė- 
linktelėjo. — Jinai jį kankina. Negaliu to pakęsti. Ga- 
lėčiau jo atsisakyti, jeigu jai tikrai jo reikėtų, jei būtų 
bent menkiausia galimybė, kad jis bus laimingas. Bet 
jai jo nereikia — jai nė vieno nereikia, jai terūpi turėti 
su kuo žaisti, ką apkvailinti, tampyti už virvutės. Ve- 
dybų jai jau pakako. 

— Vedyby? - sušuko Lora. 

— Tu nežinai? Tada ji dar vaidino scenoje. Ištekėjo 
už aktoriaus, pavarde Heizeltonas — tuo metu gana 
garsaus. Kurį laiką tai buvo paslaptis, o paskui ji iš- 
siaiškino, jog jis kvaišinasi ar panašiai. Manau, pati 
jį į tai pastūmėjo. Šiaip ar taip, su juo buvo baigta, jai 

pavyko išsiskirti. Tetas ištiko tūkstančiai priepuolių, 
paskui jos apsiramino ir pasijuto dėkingos, kad Tei- 
nisė jo atsikratė. Dabar praėjo jau kokie šešeri metai, 
ir niekas apie tai net neužsimena. Manau, tuo metu 
dar mokeisi mokykloje, ir nuo vaiko tai stengtasi nu- 
slėpti. — Ji kalbėjo su tam tikra piktdžiugos gaidele, 
bet ne kandžiai. 

Nusijuokusi Lora tarė: 

— Neabejoju, kad stengtasi. Kas atsitiko tam vyrui? 

Petra gūžtelėjo pečiais. 

— A,jis kažkur čia. Girdėjau, neva vėl įjunko į kvai- 
šalus. Tiesą sakant, praeitą vakarą jis buvo „Liukse“. 
Priėjo prie jos ir kalbėjosi. 

— Ką ji darė? 

— Ai, nieko, — na, kažkaip atsikratė, — tą tai ji pui- 
kiai sugeba. Man įdomu, ką jis apie visa tai mano. 
Anksčiau visur vaikščiojo sakydamas, kad sykį suves 
su ja sąskaitas. Gali kaip reikiant jai atsilyginti. Pažįs- 
tu vieną, kuri jį perprato kaip nuluptą. Pasak jos, anas 
esąs panašus į dramblį - na, žinai, niekad nepamiršta 
skriaudos - ir vieną dieną priversiąs Teinisę maldauti 
pasigailėjimo. Bet juk po šešerių metų Žmonės to ne- 
bedaro - ar ne? 

— Nemanyčiau. 

Petra nusijuokė. 

— Noriu, kad ją nudobtų! Nesuprantu, kodėl niekas 
to nepadaro. Nesuprantu, kodėl pati to nepadarau. 
Norėčiau, bet juk nebus kam paguosti Alisterio. - Jos 
juokas darėsi vis keistesnis ir šaižesnis. 

Dabar jau Lorai atėjo eilė ištiesti ranką. 

— O, ne! 

Petra prislopino balsą, virtusį silpnu murmesiu. 

— Štai kodėl velkuosi iš paskos. Kartais, netgi da- 
bar, jam manęs reikia. Jei ne tas prakeiktas karas, ga- 
lėčiau sukaupti deramos savigarbos ir nepaisyti, ko 
reikia jam, bet taip elgtis netinka, kai nežinai, kuri 
diena gali būt paskutinė. 

Lora nieko neatsakė. Vyriškiai šnekėjo be palio- 
vos, garsiai, linksmai, ginčydamiesi. Atrodo, jie ap- 
tarė prietaisą, pristatytą vieno iš Nikolsonų; Robinas 
vertino jį gerai, o Keriui jis atrodė niekam tikęs. Aki- 
vaizdu, kad galėdami dėl to ginčytis jie jautėsi visiškai 
patenkinti. 

Petra staigiai krustelėjo. Atsidarė rankinę, išsitraukė 
pudrinę ir ėmė taisytis makiažą. Netrukus paklausė: 

— Aš tikrai per daug užsitepiau, ar ne? 

Lora linktelėjo. 

— Vos vos per daug, bet šiaip tai puikiai atrodo. 

Petra nutaisė pikto kačiuko miną. 

— Štai kur bėda — tai suteikia pasitikėjimo, bet jei 
tik padaugini, išsiduodi. Užsitepiau tiek daug, kad 
Teinisė supras, kodėl. 

— Truputį nuimk. Ne lūpdažio - tik pudros pertek- 
lių... Va, taip daug geriau. 

Petra uždarė pudrinę. 

— Tikriausiai atrodau tau keistoka, kai šneku apie 
viską, nors iki šiol matėmės tik sykį. Pati negaliu pa- 
tikėti. Paprastai taip nesielgiu, bet, matyt, pasiekiau 

ribą, kai būtinai turiu išsikalbėti, kitaip sprogsiu, o su 
tavim lengva kalbėtis. - Ji staiga nusikvatojo. - Ne- 
pažįstami turbūt geriausiai tinka, nes nepuola iškart 
patarinėti kaip kokie giminaičiai. Ar-tu nekenti savo 
giminaičių? 

Lora nusijuokusi atsakė: 

— Ne. 

— O aš nekenčiu. Jie trykšte trykšta gerais patari- 
mais, ir vis tais pačiais: „Palik jį ramybėje, kol atsito- 
kės“ Nekenčiu jų būtent dėl šio prakeikto gero pata- 
rimo... Pasikalbėkim apie valgio gaminimą. Ar moki 
gaminti? 

— O tu? 

— Dar kaip! Kepu tokį omletą, kad prancūzas šefas 
virėjas pažaliuotų iš pavydo. -Pasilenkusi ji kumšte- 
lėjo Robinui į nugarą. —- Argi ne? 

— Kas ne? - jis dirstelėjo per petį nesusivokdamas. 

— Argi aš ne skaniai gaminu? Ar mano omletai 
nėra nepranokstami? 

— Manau, kad ne, nors kvailokai skamba. - Jis vėl 
nusigręžė į pašnekovą. 

— Bet jie yra nepranokstami! - Ji linksmai nusišyp- 
sojo Lorai. - O vyrai juk mėgsta kalbėtis apie išskir- 
tinius dalykus? 


DEŠIMTAS SKYRIUS 


Loros atmintyje neišdildomai įsirėžė pirmąsyk pa- 
matytos Abatijos vaizdas. Nešvietė saulė. Debesys 
kabojo žemai. Sausio diena jau blausėsi, nors nebuvo 
nė keturių. Jie važiavo alėja tarp niūrių amžinai ža- 
liuojančių bei lapus numetusių medžių, tada išnėrė į 
didžiulį žvyruotą stačiakampį ir jo tolimojoje pusėje 
išvydo namą - masyvų pilką namą su dviem šoniniais 
priestatais, apglėbusiais grįstą kiemelį. Jo viduryje 
kilo fontanas, o dešinysis priestatas buvo sugriuvusi 
Abatijos bažnyčia. Lora ją tiesiog gerte gėrė žvilgsniu, 
nuleidusi langą ir per jį išsisvėrusi. 

Apgriuvusi rytinio lango arka žvelgė tiesiai į juos, 
kai įsuko į kiemą. Pro tuščius langus šmėsčiojo dan- 
gus ir medžiai. Stulbinamas ir malonus įspūdis. Šalia 
pilkų, švarių plikų griuvėsių namas atrodė tamsus ge- 
benių priedangoje, apjuostas šviesiais sausais vynvy- 
čio ūgliais ir milžiniškais susisukusiais kininės viste- 
rijos žiedynais — jos šakos siekė stogą ir juo driekėsi. 

Sustabdęs automobilį Keris apsidairė ir pirmą sykį 
į ją kreipėsi: 

— Patinka, Lora? 

Ji spindinčiomis akimis pagavo jo žvilgsnį. 

— Man patinka! 

— Meilė iš pirmo žvilgsnio? Neįtikėtina! - Jo žvilgs- 
nis erzino, nedavė ramybės. 

— Siaubinga, — pratarė Lora. — Bet juk aš visada 
nusprendžiu iš karto, o tu? 

Paskui jie visi išlipo, ji gavo minutėlę pastovėti, 
žvelgdama į griuvėsius, kol atsivėrė durys, ir jie su- 
ėjo į prieškambarį, kur židinyje liepsnojo malkos ir 
tolumoje iš šešėlių kilo platūs laiptai. Įžengdama iš 
dienos šviesos ir šalčio ji pamanė, kad prieškambaris 
panašus į urvą — tamsų, šiltą, uždarą. Pro tris siaurus 
langus, gana aukštai įtaisytus kiekvienoje sienoje, kri- 
to šiek tiek šviesos, tačiau susidūrusi su židinio šviesa 
ji savotiškai blėso, užleisdama vietą šešėliams. 

Tada staiga blykstelėjo šviesa — ryški, šilta, spindin- 
ti. Ji sklido nuo pat viršaus, kur virš tamsių apmušalų 
linijos buvo įtaisytos sieninės krištolo žvakidės. Prieš 
akis išniro laiptai, prasidedantys tuzinu plokščių pa- 
kopėlių ir nuo jų plačiai besiskleidžiantys į dešinę ir 
kairę. Iš dešinės lėtai leidosi Teinisė Lail. Ji pasiekė 
tarpinę aikštelę, nusišypsojo, ištiesė abi rankas ir li- 
kusį kelią bėgte nubėgo. Su šviesiai rudu aukštakakliu 
megztiniu bei priderintu grubaus tvido sijonu atrodė 
tikra kaimo sodybos šeimininkė. Jei jos pasirodymas 
buvo planuotas, tai nusisekė jis išties įspūdingai. Jei 
ne, tai ji tikra atsitiktinumo numylėtinė. Lora nė kiek 
neabejojo, kad viskas buvo suplanuota iki smulkme- 
nų: nuo staigaus šviesos pliūpsnio iki užuominos, kad 

svečius priima būtent ji, Teinisė, ir jų sutikimo pasi- 
telkiant visą įmanomą žavesį. 

Lorą už parankės paėmusi ranka vedė per prieš- 
kambarį. | 

— Tetos nekantrauja tave pamatyti. Eime, kol kiti 
susitvarkys. Svetainė gale. Jos langai išeina į sodą, į 
pietų ir vakarų pusę. Teta Agnesė be galo brangina 
savo gėles, viskas apsodinta taip, kad ji galėtų kuo 
daugiau jų matyti neišeidama iš namų. 

— Arji visai neišeina? 

— O, ne, išeina kasdien. Kai tik atšils, ji kasdien ju- 
dės savo vežimėliu tai vidun, tai laukan. Ji turi tokį 
krėslą su ratukais ir itin sumaniai juo naudojasi. 

Bešnekėdama ji atidarė duris ir įleido Lorą į ilgą 
kambarį baltai išmuštomis sienomis, su violetinėmis 
jau užtrauktomis užuolaidomis ant trijų langų vaka- 
rinėje pusėje ir dviejų tolimajame gale, išeinančių į 
pietų pusę. Senose paauksuotose sieninėse žvakidėse 
įtaisytos elektrinės žvakės skleidė niūroką, neįprastą 
šviesą, tačiau įspūdį švelnino ryškios purpurinės, mė- 
lynos ir rožinės kartūninių baldų apmušalų spalvos 
bei persiški kilimėliai, kuriuose vyravo rožiniai at- 
spalviai, pereinantys į ryškiai raudonus. 

Kambaryje dvi moterys sėdėjo abipus gana šaltai 
atrodančio marmurinio židinio, kurio baltos kolo- 
nos viršuje laikė plokštę, iš pažiūros visiškai tinkamą 
antkapiui papuošti. Po plokšte stovėjo du bronziniai 
žirgai virvinėmis uodegomis ir juodas marmuri- 
nis laikrodis. Bet tuo metu Lorai iš esmės nerūpėjo 

niekas, išskyrus Agnesę Fein, iš invalido krėslo žvel- 
giančią, kaip ji artėja. 

Nesimatė jokių skarų nei muturų, daili tiesi figūra 
atrodė be jokių negalios požymių. Ji buvo apsirengusi 
taip, kaip savo namuose vilkėtų bet kuri ledi arbatos 
gėrimo metu, vyšninės vilnonės medžiagos suknele 
ir plačiu to paties atspalvio velvetiniu švarku. Ausyse 
įsisegusi mažučius perlų auskarus, kaklą juosė perlų 
vėrinys, o dešinės rankos vidurinį pirštą puošė pui- 
kus žiedas su rubinu. 

Lorai prisiartinus lėtai ištiesė ranką. Jos prisilieti- 
mas buvo šaltas — labai šaltas. Ilgu tiriamu žvilgsniu 
iš po griežtų antakių sužiuro akys. Lorai jos atrodė to- 
kios pat šaltos kaip ir ranka, ką tik paleidusi jos ranką. 

Į žvilgsnį ji atsakė su domesiu, paryškinusiu jos vei- 
do spalvą ir pagyvinusiu akis. Nežinojo, ko tikėjosi, 
tačiau, šiaip ar taip, Agnesė Fein buvo kitokia — visiš- 
kai kitokia. 

Labai graži moteris — gražesnė nei jaunystėje. 
Griežti, valdingi veido bruožai, išdidžiai pakelta galva, 
geriau tinkanti šeštą dešimtmetį įpusėjusiai moteriai 
nei kitados tiko merginai. Puiki blyški oda ir vešlūs 
tamsūs plaukai - lygiai kaip Teinisės ar pačios Loros, 
tik aplink akis ir burną išryškėjusios gilios raukšlės, 
išdidumo ir kančių liudytojos, o plaukai jau pradėję 
žilti. Dailiai sudėtomis bangomis jie rėmino veidą. 

Panašūs ir tebuvo plaukai bei oda. Bruožai ryš- 
kesni, veidas siauresnis, smakro ir žandikaulio linija 
griežtesnė, o akys po gražiai nubrėžtais antakiais — 

labai tamsiai rudos, visai kitokios nei Teinisės žalios 
su pilku atspalviu ar Loros pilkos su žalsvu. 

— Sveika, Lora. 

Balsas tas pats, kokį girdėjo kalbėdama telefonu, — 
žemas, sodrus ir šaltokas. Lora paslapčia gėrėjosi jo 
orumu ir santūrumu. 

Buvo mandagiai pasiteirauta apie Teresą Ferers, o 
tada Teinisė ją pristatė Lusei Adams. 

Lora išvydo apvalainą vidutinio ūgio ir amžiaus 
moteriškę. Mintyse nevalingai iškilo pusseserės So- 
fijos pastaba: „Lusė visada buvo labai kvaila moteriš- 
kė“ Būtent tokia pusseserė Lusė ir atrodė — kvaila. 
Lėkštas, putlus, kone bespalvis veidas, mažos mirk- 
čiojančios pilkos akutės ir labai jau ryškios kaštoninės 
garbanos ant kaktos. Apsirengusi pilkai — toji spalva 
jai mažiausiai tiko. Ant nosies netvirtai kabojo pens- 
nė paauksuotais rėmeliais. Plona aukso grandinėle ir 
auksine pailga sege iš dešinės ji buvo pritvirtinta prie 
liemenės. Storokos kulkšnys apmautos pilkomis vil- 
nonėmis kojinėmis, o pėdos apautos nusitrynusiais 
juodais laivelio formos batais su kaspinų raišteliais. 
Šaltai paspaudusi ranką Lorai ji iškart atsigręžė į Tei- 
nisę ir džiugiai prapliupo: 

— Bet kurgi kiti? Tiesiog nekantrauju juos pama- 
tyti. Vesk juos čia... a, taip, aš tik paskambinsiu... esu 
tikra, jie tiesiog miršta nesulaukdami arbatos. Auto- 
mobilis juk nebuvo atviras, juk ne? Na, žinoma, ne, 
juk sausis. Net ir Keris taip nedarytų, nors prisimenu, 
kaip jis atvežė tave tokią šaltą rudens dieną visiškai 

atviru automobiliu, o aš pasakiau, kad jam derėtų būti 
rūpestingesniam, ir iš tiesų derėtų. — Staigiu judesiu 
ji atsigręžė į Lorą. — Ar tu pažįsti Kerį Desborą... bet 
juk, žinoma, atvažiavai jo automobiliu, ar ne? 

Lora atsakė: 

— Susipažinau su juo praeitą vakarą, - ir pamanė, 
kaip keistai turėjo nuskambėti šie žodžiai. 

Paskui Teinisė ją palydėjo į jos kambarį. Jos pasuko 
dešine laiptų puse ir perėjusios trumpą balkoną atsi- 
dūrė koridoriuje su durimis iš abiejų pusių. 

— Tetos Agnesės kambarys gale, kairėje. Tiesiai 
virš svetainės. Jos tarnaitė, Perė, įsikūrusi persirengi- 
mo kambaryje, o teta Lusė —- už jo esančiame. Mano 
kambarys priešais tetos Agnės, šalia aštuonkampio 
bokšto. Tai vienintelė likusi senojo namo dalis. Štai 
durys ir koridoriaus galas. Tetai Agnesei labai pato- 
gu, nes dėl aštuonkampio plano ir labai storų sienų 
jos galėjo įtaisyti liftą tarp mano vonios kambario ir 
bokšto. Į jį kaip tik telpa jos vežimėlis, o durys veda 
į mano svečių kambarį ir pirmo aukšto svetainę. Su 
juo ji gali apsieiti be niekieno pagalbos, o taip jai la- 
biausiai patinka, kad ir ką darytų. Na, štai — tikiuo- 
si, įsikursi patogiai. Petros kambarys tiesiai už tavęs. 
Tarp jūsų yra vonios kambarys - juk nieko tokio, kad 
turėsite juo dalytis? Teta Agnesė vonios kambarius 
įrengė, kur tik galėjo, bet prie kiekvieno vietos ne- 
užteko. Panelės Silver kambarys viršuje, kitoje namo 
pusėje, ten, kur ir Kerio bei Maksvelų. Ji tetos Lusės 
draugė, jos kartu mokykloje mokėsi. Iš pradžių ji dir- 

bo guvernante - ir tikrai atrodo kaip guvernantė! Tik 
palauk, tuoj pamatysi! Man regis, dabar ji detektyvė 
ar kažkas panašaus. Pamatysi ją, kai gersime arbatą. 
Jos vardas Modė! Ar rasi kelią žemyn? 

Lora atsakė teigiamai. Tiesą sakant, tik protiškai 
atsilikęs asmuo nebūtų to sugebėjęs. Ji labai džiau- 
gėsi palikta ramybėje. Pirmąjį ją apėmusį jausmą, 
kad šį namą ji galėtų pamėgti ir kad jis draugiškai ją 
priėmė, pakeitė vienatvės ir atskirties pojūtis. Ją na- 
mas svetingai sutiko tik iš lauko. Vidinė jo savastis, 
kiekviename būste slypinti dvasia, atrodė grėsmingai 
priešiška ir svetima. 

Kambarys, kuriame atsidūrė, su blyškiai melsvais 
kartūniniais baldų apmušalais, išmargintais dramblio 
kaulo spalvos geldelių kiaukutų raštais, atrodė skirtas 
prašalaičiui. Žavus kambarys, ir jai patiko, tačiau jis 
neturėjo nieko bendra su Lora Fein. Kaip ir viskas šia- 
me name, jis jos nepriėmė. 

Nuėjo prie kairiojo lango ir pažvelgė pro jį. Užuo- 
laidos buvo užtrauktos. Vieną atitraukusi, pastebėjo 
juodo satino pamušalą apsaugai nuo šviesos, ir pa- 
galvojo, ar čia juos buvo pasiekę antskrydžiai. Pažiū- 
rėjo į kiemą. Sparčiai tirštėjo prieblanda. Visur krito 
šešėliai. Abatijos bažnytėlės griuvėsių kontūrai kyšo- 
jo į kairę nuo jos, pro apgriuvusias arkas šmėkščiojo 
paskutiniai šviesos atšvaitai. Stovėjo žvelgdama tol, 
kol užteko drąsos. Tada skubiai susitvarkė ir nulipo 
žemyn. 

VIENUOLIKTAS SKYRIUS 


Svetainė buvo pilna arbatą geriančių žmonių. Lusė 
Adamsją pilstė iš didžiulio sidabrinio arbatinuko. Pri- 
ėjusi pasiimti puodelio, Lora buvo pristatyta „mano 
draugei panelei Silver“. Išvydo mažą pusamžę mote- 
rytę, smulkių, grakščių bruožų, ilgais pelės pilkšvumo 
plaukais, tvarkingai supintais į kuodą ant pakaušio ir 
griežtai priplotais tinkleliu iš priekio. Lorai susidarė 
įspūdis, kad jie niekada nepaleidžiami, net naktį. „Jos 
negalėtum palaikyti niekuo kitu, kaip tik guvernan- 
te“, - pamanė ji. Tik veikiau karaliaus Eduardo* val- 
dymo pradžios guvernante, o gal net ankstesnių lai- 
kų. Teta Teresa turėjo Viktorijos amžiaus knygų, Lora 
su jomis ir išaugo. 

Panelė Silver, kaip ir pusseserė Lusė, avėjo lygios 
odos batelius su kaspinais ir mūvėjo keistas storas ko- 
jines. Vilkėjo vieną iš tų gėlėtų apdarų, kuriuos kaip 
vasarai tinkamus drabužius prekybininkės atkakliai 
bruka nesipriešinančioms pagyvenusioms ponioms. 


* Karaliaus Eduardo VII (1901-1910), valdžiusio po karalie- 


nės Viktorijos mirties. 

Panelė Silver vilkėjo tamsiai žalia suknele, gausiai 
išmarginta oranžiniais, raudonais ir žalsvais raštais, 
primenančiais Morzės abėcėlės taškus ir brūkšnius. 
Komplektą papildanti palaidinukė, laimė, buvo vien 
tamsiai žalia. Iškirptė be apykaklės, apkraštuota me- 
dvilniniais nėriniais ir susegta sunkia ovalia sege-me- 
dalionu, kuriame smulkiais perlais buvo įrašyti per- 
sipynę panelės Silver tėvo ir motinos, mirusių prieš 
kokias keturias dešimtis metų, inicialai. 

Lora vos spėjo ištarti pasisveikinimo frazę ir iš- 
kart buvo pasodinta į tikriausiai jai paliktą kėdę šalia 
Agnesės Fein. Ją sutiko gana maloningai, paklausinė- 
jo apie jos darbą, pomėgius ir draugus. Tai šiek tiek 
kėlė nerimą, nes labai jau aiškiai jautėsi tyrinėjama, 
vertinama lyg prieš teismą. 

Dabar Agnesė Fein kalbėjo apie Teinisę. 

— Ji taip džiaugėsi, kad su tavimi susipažino. Man 
malonu, kad galėjai atvykti. Tokia gera pasitaikė pro- 
ga, mat Maksvelai ir Petra jau buvo susiruošę važiuo- 
ti, ir, žinoma, Keris Desboras, — bet jo svečiu mes lyg 
ir nebelaikome. Jis labai seno mūsų draugo sūnus, 
tikimės, kad juodu su Teinise apie savo sužadėtuves 
paskelbs kuo greičiau. Nežinau, ar Teinisė tau minė- 
jo, bet, tiesą sakant, visai nėra reikalo to slėpti. 

Lora išraudo ir pabalo. Staiga ją apėmė silpnumas 
pagalvojus, į kokius spąstus pakliuvo. Nenuostabu, 
kad taip nenorėjo važiuoti. Tai, kas dabar vyksta tarp 
jos ir Kerio, atrodys kaip senos istorijos kartotė. To ir 
norėjo Teinisė - kad būtent šitaip atrodytų. Lilijana 

Ferers atėmė Oliverį iš Agnesės Fein. Lora pasijuto 
stumiama į apšviestą sceną, kur jai reikės iš naujo 
atlikti savo motinos vaidmenį. Kad ir kas atsitiktų, 
Agnesė Fein nepatikės, kad Teinisė nebuvo apgauta 
ir išduota. Akimirksnio pakaks tam planui įvykdyti. 

— Mes taip jį mėgstame, — kalbėjo Agnesė Fein, - ir 
labai trokštame, kad Teinisė ištekėtų ir surimtėtų. Man 
visai nepatinka tos šnekos apie Holivudą. Tai be galo 
nuliūdintų mus su Luse. Supranti, ji mums kaip duktė, 
norėtume jos vaikučius matyti čia augant. - Tamsios 
akys žvelgė į Lorą. Netikėta ir gana žavinga šypsenėlė 
pakeitė lūpų liniją. — Žadėjau nekalbėti su tavimi apie 
reikalus — na ne, nemanau, kad būčiau ką nors pana- 
šaus žadėjusi, juk, šiaip ar taip, čia dėl to ir esi? O aš 
tikiu nuoširdumu. Kalbėti užuolankomis niekada ne- 
mokėjau. Šie namai buvo mano nuo pat vaikystės, ir 
Teinisės namai nuo jos vaikystės. Mano karščiausias 
troškimas — kad tai būtų ir jos vaikų namas. 

Baigusi kalbėti ji tebesišypsojo. Šypsojosi kaip di- 
dinga ledi, kuriai tereikia pranešti apie savo troški- 
mus. 

— O dabar norėčiau pasikalbėti su Alisteriu Maks- 
velu. Ar galėtum jį pakviesti? 

Kai Alisteris nenorom davėsi ištraukiamas iš su- 
sitelkusio aplink Teinisę būrelio, Lora buvo pakvies- 
ta prisėsti prie panelės Silver. Atsisėdusi sutiko jos 
žvilgsnį - malonų, tvirtą, atidų. Tarsi mokykloje būtų 
apžiūrima direktorės. Jautėsi, lyg lauktų, kad jai bus 
pareikštas pasitikėjimas ir pasakyta, jog privalanti 


79 


stengtis pateisinti gerą mokyklos vardą. Tačiau pane- 
lė Silver aiškiu, maloniu balsu pasakė ką kita: 

— Pažinojau jūsų tėvą ir motiną. 

Lora iškaito. 

— O, tikrai? — Jos balsas buvo iškalbingesnis už žo- 
džius. 

Panelė Silver linktelėjo. 

— Gyvenau netoliese, kai jie čia viešėjo prieš susi- 
tuokdami. Tuo metu dar mokytojavau, turėjau jauną 
auklėtinę Ferholm Leisyje, tik už poros mylių nuo čia. 
Tavo mama draugavo su mano darbdavės seserimi. Ne 
sykį ją mačiau, taip pat ir jūsų tėvą. Esate į abu panaši. 

— Tik ne į mamą. 

— Na, žinoma, ne spalvomis - ji buvo tokio šviesaus 
gymio. Bet išraiška — kai šypsotės — ir galvos judesys, 
ir balso tembras — visai kaip jos. Tikiuosi, panelė Fein 
jums parodys Amorio nutapytus jos ir jūsų tėvo pa- 
veikslus. Jums gal ir nederėtų apie juos teirautis, bet 
galbūt ji parodys. Jie kabo jos miegamajame. 

Lora neteko žado. Jos miegamajame... visus šiuos 
apmaudingus metus... kabojo ten, ir ji žvelgė į juos 
dieną ir naktį... Ji sukuždėjo: 

— Kaip keista! 

Panelė Silver linktelėjo. 

— Kai kuriems žmonėms - taip, bet ne Agnesei. Ji 
užsakė tris portretus, jie laikomi labai vertingais. 

— Tris? 

— Jis nutapė ir ją. Jos portretas kabo tarp šių dviejų 
langų svetainės gale. Galite pamatyti tiesiai iš čia. 

Lora žvelgė pro arbatos stalelį, pro Teinisę ir Ro- 
biną, pro Kerį Desborą, besijuokiantį su Petra Nort, 
į platų dramblio kaulo panelį, kuris skyrė du pieti- 
nius langus, sunkiomis violetinio brokato klostėmis 
iš šonų, o iš viršaus — tamsiais auksu apkraštuotais 
lambrekenais. Pailga siaura drobė, įsprausta į dulsvo 
aukso rėmus. Agnesė Fein joje buvo pavaizduota be- 
sileidžianti laiptais, vienplaukė, su jodinėjimo drabu- 
žiais. Plonas šmaikštis karojo ant vienos rankos, kito- 
je ji laikė obuolį. Vaizdas atrodė toks gyvas, kad Lora 
pasijuto nublokšta laiko per ištisą kartą. Tai buvo 
Agnesė Fein — aukšta, daili, valdinga būtybė, lipanti 
laiptais žemyn galbūt pašerti savo žirgo, Juodojo Tur- 
bano, kuriuo šuoliavo viršum karjero. 

Lora skubiai nusisuko. Buvo labai išblyškusi. Min- 
tys galvoje ūžavo. Kodėl ji taip elgiasi? Lilijana ir Oli- 
veris jos miegamajame, visą laiką matomi, ir dar šitas 
paveikslas visiems prieš akis. Viešai demonstruojama 
tai, kas turėtų būti paslėpta, tragedija valkiojama tar- 
si nerūpestingai užsimestas drabužis, dėvimas visų 
akivaizdoje. Ir dar kokia puikybė, koks užkietėjęs už- 
sispyrimas visus tuos kartėlio metus. Ji neryžtingai 
prabilo, kad tik ką nors pasakytų. 

— Tai... nuostabus portretas. Namuose turime tė- 
čio ir mamos portretų kopijas. Nežinau, kas jas pa- 
darė. 

Norėjosi užduoti daugybę klausimų, tačiau panelė 
Silver pakėlė nuo grindų ryškiomis gėlėmis išmargin- 
tą mezgimo krepšį ir pakilo. 

— Pažadėjau Agnesei parodyti naują mezgimo raš- 
tą, — tarė ji ir nuėjo invalido vežimėlio link. 

Lora pasuko prie Petros ir Kerio, bet nespėjus jai 
prieiti Petra vikriai apsisuko ir puolė pasitikti Alis- 
terio, kuris ką tik buvo užleidęs vietą panelei Modei 
Silver. To Lora mažiausiai tikėjosi, bet gavusi progą 
pajuto nenumaldomą norą ja pasinaudoti. Tyliai pa- 
skubom tarė: 

— Keri, tai siaubinga. Kalbėjausi su pussesere Agne- 
se, jai atrodo, kad jūs su Teinise susižadėję. 

Jis nusijuokė, bet akys žvelgė piktai. 

— Iš kur žinai, kad jai taip atrodo? 

— Nes ji man ir sakė. Pasak jos, bemat apie tai ir 
paskelbsite. 

— O, tikrai? Na, turės dar kitaip pasirodyti! 

Lora stipriai gniaužė rankas. 

— Tau nereikia kalbėtis su manimi, artintis prie ma- 
nęs ar panašiai. Argi nesupranti, kaip tai siaubinga? 
Kad ir kas nutiktų, argi nesupranti, vis tiek atrodys, kad 
aš stojau tarp jūsų — lygiai kaip mano motina. Keri... 

Jis greitai tarė: 

— Nesijaudink. — Tada prašneko garsiau. — Pro 
šiuos langus gali pamatyti Abatijos sienos liekanas. 
Eime pažiūrėti. 

— Bet bus tamsu... — atsakė Lora. Buvo išsigandusi 
ir sutrikusi. 

Keris paėmė ją už rankos. 

— Iš čia geriausiai matyti griuvėsiai. O nuo dangaus 
visada sklinda šiek tiek šviesos. Eime! 

Lusė Adams atsisukusi pasakė: 

— Į lauką eiti per šalta. 

Keris jai nusišypsojo: 

— O, ne, į lauką neisime. 

Jis palydėjo Lorą į kambario galą ir praskyręs kai- 
riojo lango užuolaidas padarė jai vietos praeiti. Visa 
ti, kaip to išvengti. Atėjęs iš paskos jis užtraukė užuo- 
laidas už nugaros. Jie buvo vieni, tamsa gaubė pasaulį 
už lango. Pro stiklą skverbėsi ledinis šaltukas. Vis dar 
pakeltu balsu Keris tarė: 

— Pažiūrėk pora minučių, ir akys vėl pradės maty- 
ti. — Prislopino balsą, beliko šnabždesys. - Tik nesi- 
jaudink — ar girdi? Viskas bus gerai. 

— Neįsivaizduoju, kaip. 

Jo ranka apkabino ją per pečius. 

— Na, o aš įsivaizduoju. Teinisė įvėlė mus į tą pai- 
niavą — tegu pati ką nors ir daro. Išsiaiškinsiu su ja 
dar šįvakar, jei tik galėsiu. — Vėl prakalbo garsiau. — 
Na, ar jau matai ką nors? Tau iš dešinės - bažnyčios 
vakarinis galas. Kiek vėlesniu metų laiku pro išliku- 
sias lango rožės angas šviečia mėnulis. Atrodo įsta- 
biai. 

Aklinoje tamsumoje ėmė ryškėti tamsios apybrė- 
žos — aukštai iškilę sugriuvusios sienos kontūrai ir 
tiršta juoda medžių masė. Keris laikė tvirtai ją ap- 
glėbęs ir juto jos virpulį. Palietė jos smakrą, lūpos 
prigludo prie lūpų ilgo bučinio. Paleidęs ją iš glėbio 
tvirtai, ryžtingai sušnabždėjo: 

— Štai ką turiu prisiminti. Užmušiu bet ką, kas ban- 
dys įsiterpti tarp mūsų. Esi mano, nepamiršk. 

Kitą akimirką ji jau atitraukė užuolaidą, ir jie grįžo 
į kambarį. 

Lora jautėsi priblokšta ir sukrėsta. Tarsi būtų su- 
griebta plūstančio srauto ir nešama tolyn be jokios 
savo valios ar noro. Priešintis nei troško, nei turė- 
jo jėgų. Negalėjo žiūrėti į Kerį, turėjo žvelgti tiesiai 
į kambarį. Pamatė nuošaly stovinčią Petrą, ji vartė 
knygą. Jausdama palengvėjimą Lora priėjo prie jos. 


DVYLIKTAS SKYRIUS 


Keris Desboras ėjo tiesiai prie Teinisės. Šiurkštokai 
tarė: 

— Galiu minutėlę sutrukdyti? Norėčiau apie kai ką 
peršnekėti. 

Ji su Alisteriu buvo šiauriniame kambario gale, 
prie fortepijono. Įtariai į jį pažvelgusi atsakė: 

— Kaip tik ruošiuosi dainuoti. 

Keris neatsakė. Nenuleido nuo jos pikto, ryžtingo 
žvilgsnio. 

Teinisė nusijuokė: 

— Tikiuosi, namas nesugrius, jei truputį palauksi. 

— Visko gali būti. Eime —- padainuosi paskui. 

Jie išėjo. Alisteris nusiminęs spoksojo įkandin. 
Agnesė Fein nulydėjo juos žvilgsniu ir pritariamai 
šypsodamasi atsisuko į panelę Silver. 

— Kokia graži pora, Mode. 

Panelė Silver nepritariamai kostelėjo. 

— Tai jau labai graži, - atsakė sausu negarsiu balsu. 

— Ir ką tu nori tuo pasakyti? 

Panelės Silver virbalai spragtelėjo virš šviesiai ro- 
žinio vilnonio debesėlio. 

— Ne, nieko. 

— Mode! 

Panelė Silver pakėlė akis, nutaisiusi taikų žvilgs- 
nį. 

— Na, pora jų nepavadinčiau. 

— Ir kodėl gi ne, susimildama? 

— Nes nematau nė ženklo, kad jie būtų viens kitą 
įsimylėję. 

Panelė Fein iš aukšto nusišypsojo. 

— Gal jau, brangioji Mode, leisk man apie tai nu- 
tuokti truputį daugiau už tave. 

Panelė Silver irgi nusišypsojo. 

— Nemanau, kad žinai daugiau. Esi pernelyg su- 
interesuota, — o tai, ko trokštame, dažnai klaidina. 
Pakeiskime temą. Mano dukterėčia Milė Rodžers vėl 
laukiasi. Man taip pasisekė — Ledlingtone radau šių 
gražių vilnonių siūlų. 

Panelė Fein nepalankiai nužvelgė mezginį. 

— Verčiau kareiviams ką numegztum. 

Vėl spragtelėjo panelės Silver virbalai. 

— Kūdikiams būtinai reikia liemenių, - pareiškė ji 
švelniu, bet atkakliu tonu. 

Teinisė Lail ėjo pirma į žavų svečių kambarėlį, 
priklausiusį jai nuo tada, kai baigė mokyklą. Sienos 
buvo išmuštos šviesiomis šiuolaikiškomis lentomis. 
Modernūs buvo ir baldai: sofa ir krėslai - kubo for- 
mos, plačiais ranktūriais; blyškiai žalsvos užuolaidos; 
žalios pagalvėlės; blyškūs prie sienų priderinti apmu- 
šalai; sumaniai židiniui pritaikytas ledo žalsvumo 

stiklas ir lambrekenai, — visa drauge sudarė žavingą 
foną panelei Teinisei Lail. 

Ji uždegė šviesą stovinčiame greta sofos sunkiame 
stikliniame kube, tačiau iš paskos eidamas Keris pa- 
spaudė kitą jungiklį. Lubų įduba užsiplieskė ir pripil- 
dė kambarį šviesos. Pažvelgusi pro petį, lyg norėtų 
kalbėti, ji nieko taip ir nepasakė, tik ištiesė rankas ir 
nusišypsojo. Tai ši šypsena sužavėjo daugybę vyrų. 
Kitados ji sužavėjo ir Kerį, tačiau nebesužavės. Tebe- 
sišypsodama ji tarė: 

— Na, brangusis, kas per reikalas? Ar manęs nepa- 
bučiuosi? 

Nusišypsojo ir Keris. Jį apėmė nepaprastas laisvės, 
išsivadavimo pojūtis. Lora jį išlaisvino. Buvo visiškai 
nepažeidžiamas, tai teikė pasitenkinimą. Pabučiuoti 
Teinisę jam norėjosi neką labiau nei pabučiuoti Lu- 
sę Adams — taikliau neapibūdinsi. Gana draugiškai 
jis tarė: 

— Noriu su tavimi pasikalbėti. 

Tarpjuodų blakstienų žybtelėjo žalsvi blyksniai. Pri- 
ėjusi prie sofos atsirėmė į vieną iš plačiųjų galų ir tarė: 

— Na, iš tiesų, ištempi mane iš svetainės lyg koks ur- 
vinis žmogus, argi ne? Ką visa tai reiškia? Pamaniau, 
gal užsimanei su manim pasimylėti ir tiesiog nebegali 
tverti nė minutėlės. Aiškiai suklydau. Dabar tavo eilė. 

— Teinise, noriu su tavimi pasikalbėti. 

— Taip, jau sakei. Liaukis, darosi nuobodu. 

Jis priėjo arčiau ir atsistojo prieš ją, jo akys nuož- 
miai šypsojosi. 

— O, nė neketinu versti tavęs nuobodžiauti — tau 
pasirodys itin įdomu. Tai štai: regis, panelė Fein įsi- 
vaizduoja, kad mudu susižadėję. 

Teinisė pakėlė į jį akis. 

— Argi nesame, brangusis? 

— Ne, brangioji, nesame. Labai aiškiai davei tai su- 
prasti, kai išėjau iš ligoninės. 

Ji papurtė galvą. 

— Nieko neatsimenu, - nusikvatojo. — Iš kur suži- 
nojai, ką mano teta Agnesė? Iš Loros? 

Keris leptelėjo: 

— Lorai ji sakė, kad mes susižadėję. 

— Vadinasi, teta Agnesė sakė Lorai, o Lora pasakė 
tau. Sparčiai darbuojiesi, Keri? Na, tai kas toliau? Ar 
aš turiu kam nors pasakyti? 

— Tu pasakysi panelei Fein, kad mes nesame susi- 
žadėję. 

— Tikrai? 

— Ir kad nė neketiname susižadėti. 

— Ar aš? 

— Ir kad iš tiesų tesame labai geri draugai, nieko 
daugiau. 

— O esame? - Jos akys staiga užsiplieskė žalia lieps- 
na. — Ir tai viskas? 

— Turbūt. Norėčiau, kad tuoj pat tai padarytum. 
Dabar mus visus klaidingai vertina. 

Teinisė išsitiesė. 

— Turi omenyje, kad klaidingai vertinama Lora. 
Juk būtent tai nori pasakyti? 

— Sakiau apie mus visus. 

— Bet turėjai galvoje Lorą. Be abejo, brangusis, tai 
tiesa! — Jos veidą staiga nutvieskė šypsena, šįkart ne 
žavinga, o atvirai pašiepiama. — Visiška, absoliuti, 
džiaugsminga tiesa! Lora atsiims — juk ji suvedžioto- 
ja, išskyrusi dvi mylinčias širdis! Nuostabi situacija! 
Ir tetulės godžiai jos nusistvers! Tetą Agnesę tai labai 
paveiks, juk Žinai! „Būk skaisti kaip ledas, tyra kaip 
sniegas — ir vis tiek neišvengsi šmeižtų“* Štai ko iš- 
mokau dramos meno mokykloje. Šventa teisybė! Ki- 
taip tariant, brangiosios Loros geras vardas bus su- 
teptas. Ir ji niekada nebesijuoks, — o gal? 

Kerio veidą išpylė tamsus raudonis. Akimirką sto- 
vėjo it pastiręs, netekęs žado; paskui susikišo rankas 
į kišenes. Vėrė ją paniekos kupinu įniršusiu žvilgsniu. 
Tarp jų tvyrojo pašėlusi įtampa. 

— Vieną dieną nueisi per toli, - ištarė jis. 

Teinisė vis dar šypsojosi. 

— Ar tai reiškia, kad norėtum mane užmušti? 

— Mielu noru. 

Po šių žodžių stojo tyla. Teinisę jie sukrėtė iki šir- 
dies gelmių. Pyktis, aistra, pavydus įniršis jos tušty- 
bės šventovėje veikdavo kaip smilkalai. O panieka 
kėlė aštrų skausmą. Jos šypsena sustingo. Žvilgsnis 
atbuko. 


* William Shakespeare (Viljamas Šekspyras), „Hamletas“, II 
veiksmas, I scena, 136 eil., iš anglų kalbos vertė Alfonsas 
Nyka-Niliūnas, Vilnius: Baltos lankos, 1994, p. 147. 

Jis nusigręžė ir nuėjo durų link, tačiau palietęs 
rankeną apsisuko ir grįžo. 

— Paklausyk, Teinise, kam viso to reikia? Praras- 
dami savitvardą ir plūsdami vienas kitą toli nenuei- 
sime. Kažkada juk mums buvo gera drauge? O tekėti 
už manęs tu nori ne ką daugiau nei aš tave vesti, tad 
kam žaisti su ugnimi? 
telėjo, kad kažką jam tai primena — kažką šiurpaus. 
Panašiai spoksant buvo matęs katę, stebinčią išsprū- 
dusį paukštelį.-Sustingusi poza ir primerktos akys pa- 
našumą taip pabrėžė, kad darėsi neramu. 

Gana lėtai ir aiškiai ji pratarė: 

— O tau netrūksta drąsos, Keri, net jeigu jos ir pri- 
trūko, kad galėtum skraidyti. 

Jos balsas nutilo, ir sykiu nuščiuvo viskas aplink. 
Po mirtinos tylos minutėlės jis tarė: 

— Ačiū, Teinise. Regis, to jau gana. Nemanai? 

Šį kartą jis išėjo iš kambario ir uždarė duris. 


TRYLIKTAS SKYRIUS 


Išnarsčius ir kruopščiai išnagrinėjus visus to vakaro 
įvykius, vertinimai galėjo keistai apsiversti. Kai ku- 
rie dalykai, vienu metu atrodę svarbūs, tiesiog pra- 
sprūdo ir pasimiršo. Kiti, vos pastebėti, atsidūrė lyg 
po didinamuoju stiklu. Labai mažai kas ir paskui at- 
rodė taip pat, kaip anksčiau. Niekam nerūpėjo, kad 
Lora ir Keris už užuolaidų bučiavosi, nes niekas, be 
jų, apie tai ir negalėjo žinoti. O detalė, kad tarnaitė, 
atėjusi užtraukti užuolaidų, uždarė duris tarp Tei- 
nisės svečių kambario ir kambario aštuonkampio 
bokšto pirmame aukšte, buvo palaikyta nepaprastai 
reikšminga. Svarbios liko paskalų nuobiros, kurias 
Petra Nort skubiai perdavė Lorai, kai ši persirengė 
pietums. 

Buvo muzikos. Padainavo Teinisė. Malonus ir skaid- 
rus jos balsas buvo vertas geresnės muzikos už šokių 
melodijas, kurias ji niūniavo ar dūsavo, pati audringai 
akompanuodama. Visa tai buvo labai sumanu, labai iš- 
baigta, labai modernu. 

Panelė Fein pažvelgė į kitą kambario pusę ir žemu 
balsu tarė: 


91 


— Pakaks to siaubingo šlamšto. Dėl įvairovės pa- 
dainuok ką nors padoraus. 

Tada Teinisė šypsodamasi sugrojo pažįstamą akordą 
ir itin švelniai bei jautriai sudainavo „Kas toji Silvija“*: 


Lai skamba Silvijai daina 
Ir šlovina jos grožį. 

Ji neprilygstama, viena, 
Gražiausia žemėj mergina, 
Jai lenkiasi net rožė.** 


Nuskambėjus dainos žodžiams, panelė Fein nenu- 
leido akių nuo Teinisės; ir ne ji viena. Alisteris Maks- 
velas, atsirėmęs į sieną, taip įdėmiai į ją spoksojo, kad 
nekilo abejonių, jog bent jam Silvija su visu savo ne- 
prilygstamuoju grožiu yra čia. 

Paskui vakarėlio dalyviai išsiskirstė. Panelė Fein 
nuėjo į savo kambarį, o Lora jausdama palengvėjimą 
pasitraukė į savąjį, pasiteisinusi senoviškai — neva tu- 
rinti parašyti laišką. Buvo ką tik nuskambėjęs gongas 
persirengti, kai pasigirdo beldimas į duris ir bemat 
pasirodė Petra Nort. 

— Galiu įeiti? Lora, spėk, kas yra čia! Bet ne, neat- 


* Franco Šuberto (Franz Schubert) daina pagal V. Šekspyro 


žodžius (komedija „Du veroniečiai“, IV veiksmas, II scena). 


** Antano Danieliaus vertimas. Cit. iš: Viljamas Šekspyras, 
„Du veroniečiai. Tuščios meilės pastangos“, Vilnius: Vaga, 
1983, p. 90. 

spėsi — nieku gyvu — turiu tau pasakyti! — Jos pilkos 
akys šokinėjo ir lakstė ratais. — Pameni, kalbėjomės 
apie Džefą Heizeltoną. Teinisės vyrą, aišku, buvusį, — 
tai va, jis čia! 

— Ką nori tuo pasakyti — čia? Juk jie nesusitaikė? 

Petra pasilenkusi užsikniaubė ant lovos turėklo. 

— Žinoma, ne - jie išsiskyrę. Bet čia nereiškia, kad 
name - norėjau pasakyti, jis yra kaime. 

Lora užsitempė kojinę ir išlygino. 

— Ką jis čia veikia? 

— Apsistojo „Angele“. 

— Iš kur sužinojai? 

Petra išsitiesė ir sušoko kelis žingsnelius. 

— Aha! Aišku, norėtum žinoti! - Gana aukštai iš- 
metė koją. — Ar žinai, kad sykį vaidinau su Teinise 
spektaklyje — kaip šokėja? Žinoma, aš ne profesiona- 
lė, bet šoku neblogai. Scena mane traukė - labiau nei 
tai, kuo užsiimu kasdien, valandų valandas rūšiuoda- 
ma itin bjaurius drabužius nukentėjusiems nuo bom- 
bardavimo. 

Lora išlygino kitą kojinę. 

— Štai kuo tu užsiimi. 

Petra graudžiai linktelėjo. 

— Žiauru, ar ne? 

— Ar tie drabužiai tikrai bjaurūs? Kaip gaila! 

— Bet kas pasidarytų bjauru, kai valandų valandas 
rūšiuoji. — Ji lengvai stryktelėjo ant Loros lovos ir 
suspaudė jai ranką. — Ai, nekalbėkim apie tai - man 
šiandien laisva diena. Pakalbėkim apie Džefą. 

Lora neištvėrė nenusikvatojusi. 

— Betgi tu pati nukrypai nuo temos. 

— "Tai tik kad tau viską išaiškinčiau. Juk neišmanai 
taisyklių. O dabar grįžkime ten, kai tu manęs klausei, 
iš kur žinau apie Džefą. 

— Na gerai, tai iš kur žinai? 

— Man sakė Robinas. 

— O Robinas iš kur žino? 

Petra paleido jos ranką ir įsitaisė prie lovos galvū- 
galio turėklo. 

— Tai va, kai tu užlipai į viršų, Keris su Robinu išsi- 
tempė Alisterį pasivaikščioti - maždaug tuo laiku, jei 
nori paklausti. Jie sakė norėję prasimankštinti, taigi 
nužygiavo geroką gabalą, pasuko į kaimą ir atsidūrė 
prie „Angelo“. O ten buvo Džefas, nusigėręs iki žemės 
graibymo — žinai, jis geria. 

— Man regis, minėjai narkotikus. 

Petros veidas pagriežtėjo. 

— Minėjau, kad Teinisė taip sakė. Taip ir buvo. Aš 
nieko nesakiau. Bet visi žino, kad jis geria, tai jokia ne 
paslaptis. Žodžiu, jis ten buvo, visas užsidegęs, daug 
šnekėjo apie tai, kodėl jis turįs šalti lauke, kai Abati- 
joje vyksta pobūvis, juk nesąs koks benamis, ir pa- 
našiai, ir panašiai. Robinas sako nesistebėsiąs, jeigu 
anas ateis ir sulaužys vartus. Ar norėtum pamatyti? 

Lora atrodė išsigandusi. 

— O, ne! 

Petra ėmė šokinėti, juokdamasi ir mėgdžiodamasi. 

— O, ne! O, ne! O, taip, taip, taip, taip, taip! Nebūk 

tokia mėmė, Lora! Negi nenorėtum pamatyti, kaip 
Teinisei truputį aplaužo ragus? Negi nenorėtum pa- 
matyti, kaip ją apdrabsto purvais? Negi nenorėtum 
pamurkdyti purve jos veidelio? 

— Man tai tiesiog nepatiktų, — nuoširdžiai tarė 
Lora, — kaip, beje, ir tau. Be to, regis, abi pavėluosim, 
jei nepaskubėsim persirengti. 

Ji nulipo žemyn laiku, tad spėjo pamatyti atvyks- 
tant panelę Fein. Aštuonkampio bokšto kambario 
durys buvo plačiai atvertos. Tolumoje ji matė tamsiai 
raudoną užuolaidą, o tada vieniša ir niekieno nelydi- 
ma Agnesė Fein išvažiavo pro duris savo krėsle ant 
ratukų. Ji dėvėjo mantiją primenantį ilgą juodo akso- 
mo apdarą, apvedžiotą kailiu aplink kaklą ir riešus, 
perlų auskarus pakeitę pailgi rubino ir deimantų lašai 
žybčiojo atspindėdami šviesą. Tarp kilimų buvo pa- 
liktas nepridengto parketo takas. Prie pat židinio jis 
suko į kairę. Panelė Fein mikliai įveikė posūkį ir su- 
stojo toje pačioje vietoje, kur gėrė arbatą. Pilkai apsi- 
rengusi aukšta laiba moteris trumpam įėjo į kambarį 
ir uždariusi duris išėjo. 

Lora artinosi gana nedrąsiai. Jai rodės, kad jeigu 
šiame name vieną kartą ir pasielgsi ar ką pasakysi tei- 
singai, tai šimtą kartų gali nepasisekti, ir bet kuris iš 
to šimto kartų padarytų nebepataisomą žalą. Ši min- 
tis baisiai nervino. 

Tačiau panelei Fein patiko būti maloniai. 

— Namą tau Teinisė rytoj aprodys. Geriau jį apžiū- 
rėti dienos šviesoje. Visada maniau, kad kambarys be 

vaizdo pro langus — tai lyg aklas žmogus, o prakti- 
niais sumetimais mes iki galo neužtemdėme kai kurių 
nenaudojamų kambarių. Jų beveik nebeliko — dabar, 
kai šiauriniame priestate apgyvendinome evakuo- 
tuosius... O, ar Teinisė tau neminėjo? Jai tas nelabai 
patiko, bet jie tikrai nesukelia jokių nepatogumų. Te- 
reikia šį tą pertvarkyti. Tuzinas žmonių - dvi šeimos, 
iš tiesų labai puikūs Žmonės, — o mes įstengėme juos 
kuo puikiausiai įkurdinti. Šiauriniame priestate yra 
tarnų patalpos, na, žinai, pirmame aukšte virtuvė ir 
sandėliai, įrengta ir atskira laiptinė. Jiems paskyriau 
ir atskirą virtuvę, patys ten tvarkosi, gaminasi valgį ir 
nesimaišo poniai Din po kojom. Pavyko puikiai. 

Lora galvojo: „Puikiai pavyktų viskas, ko tik ji im- 
tųsi. Tokią didžiulę savitvardą, tokį tvirtumą skleidė 
Agnesė Fein. Nesunku buvo patikėti, kad viskas jos 
namų ūkyje tvarkoma kuo puikiausiai. 

Suėjo kiti - Teinisė auksinio šilko suknele, sukirp- 
ta kaip chalatas, labai žaliomis akimis; Lusė Adams, 
apsivilkusi juodą atlasinę suknelę, atrodančią taip, 
lyg ne vienus metus su ja būtų miegota; juodu velvetu 
apsitaisiusi panelė Silver; trys vyriškiai; ir jau tolstant 
gongo aidui įlėkė Petra blizgančia raudona suknele ir 
prie jos priderintais nagais ir lūpomis. 

Po pietų panelė Fein ir panelė Adams žaidė šach- 
matais, o panelė Silver mezgė. Kiti kalbėjosi, lošė, vėl 
kalbėjosi, išskyrus Alisterį Maksvelą, kuris tylėdamas 
niūriai sėdėjo, nenuleisdamas akių nuo Teinisės Lail. 
Petra plepėjo už šešis. Įraudusi, žibančiomis akimis, 

Robino ir Kerio kibinama, įspūdingai jiems vaidino 
didžią ponią, įsivaizduojamą Drabužių Nukentėju- 
siems nuo Bombardavimo viršininkę; baikščią, ner- 
vingą mažytę sekretorę, kuri dirba už visus ir nesu- 
laukia niekieno padėkos; stambią moteriškę, kuri su 
gluminančiomis smulkmenomis aiškina, kaip ji jau- 
tėsi ir kaip atrodė, kai sprogimo banga nupūtė „visus 
drabužius iki vieno — ir likau tik su patys žinot kuo — 
ir... O, varge, ar tik tas Džeris nebus nuo manęs nu- 
traukęs ir anų ir palikęs plikos!“ 

Jau ketino imtis romaus žmogelio, norėjusio pa- 
klausti, ar jie nepadėsią jam pataisyti triušio narvo, 
visiškai sulaužyto, kai atsidarė durys ir tarpduryje 
pasirodė vyresnysis liokajus. Jei tokį solidų ir orų as- 
menį kaip Dinas apskritai dera pavadinti sudirgusiu, 
tai šįkart jis toks atrodė. Neįžengęs į kambarį, jis įbe- 
dė maldaujamą žvilgsnį į Teinisę ir per juos skiriantį 
atstumą prakalbo: 

— Gal galėčiau trumpai su jumis šnektelėti, panele... 

Pakilusi ji ėjo prie durų, kai už jų pasirodė aukš- 
ta drebanti figūra. Priekin nukarusia galva, ilgais su- 
sivėlusiais plaukais, drimbančiais ant prakaituotos 
kaktos, iš už stambių Dino pečių Džefris Heizeltonas 
stebeilijo į merginą, kuri kitados buvo jo žmona. 

Jis šoko į priekį. Dinas pastojo jam kelią, o Teinisė 
kaip tik tą akimirką pasiekė duris. 

— Sveikas, Džefai, - tarė ir pridūrė: — Viskas gerai, 
Dinai, gali eiti. 

Jos paliktas būrelis matė liokajų pasitraukiant, 

matė, kaip ji paima Heizeltoną už drebančios rankos, 
ir daugiau jau nieko nebematė. Durys užsidarė. 

Ponios toliau žaidė šachmatais palei židinį. Panelė 
Silver mezgė. Durys ir židinys buvo priešpriešiais, ir 
ji vienintelė iš trijų, kambaryje buvusių gana atokiai, 
„matė trumpą pono Heizeltono pasirodymą. Nors 
mezgė, akių nenuleido nuo durų, taigi paskui jai teks 
pora eilių nuardyti. 

Petra kone dusdama iš susijaudinimo sukuždėjo: 
„Tai buvo Džefas Heizeltonas!“ — ir staiga iš prieš- 
kambario pasigirdo garsus trenksmas — šūvio garsas 
ir dūžtančio stiklo skambesys. Lusė Adams, laikyda- 
ma rankoje baltųjų karalienę, pakėlė akis, šaižiai iš- 
kvėpė orą ir iš visų jėgų suklykė. Panelė Silver paleido 
mezginį ir puolė prie durų, vos vos teatsilikdama nuo 
trijų vyriškių, Lora su Petra - paskui ją. 

Prieškambaris buvo ryškiai apšviestas. Jautėsi dū- 
dūmų pėdsakas. Parketas buvo nusėtas blizgančiais 
stiklo kristalais, smulkiomis tarsi ledo šukėmis ir pa- 
biromis lyg cukraus kruopelėmis. Teinisė stovėjo atvi- 
roje vietoje, o Džefris Heizeltonas, kaire ranka nusi- 
tvėręs laiptų turėklą remiančios kolonos, siūbavo ir 
netvirtai suėmęs pistoletą mosavo juo. 

— Sakiau tau, kad galiu tai padaryti... ir va... pada- 
riau... padariau, argi ne? Kas sako... kad negaliu taikliai 
šauti? — Pakėlęs pistoletą, nubrėžė ore šleivą pusratį 
ir baigė jį gana tiksliai nusitaikydamas į Teinisę. — 
Nušausiu tave.. kol man... ne kam kitam... priklau- 

sai. Kokios skyrybos? Sakau, tu mano žmona! Tegu 
tik kas pasako, kad ne... nušausiu tą... su didžiausiu 
malonumu. 

Alisteris Maksvelas šoko pirmyn, bet Keris ir jo 
brolis Robinas jį atitraukė. 

Teinisė meiliai tarė: 

— Nebūk sumautas kvailys, Alisteri! 

Ji pasuko laiptų link. 

— Otuirgi nebūk kvailys, Džefai! Visi žinome, koks 
tu puikus šaulys, nė nebūtina kulti tetos Agnesės lan- 
gų. Man rodos, sakei, kad nori su manimi pasikalbėti. 
Ką gi, aš nesikalbu su niekuo, kas mosikuoja ginklu — 
jie man visai nepatinka. 

Juodu skyrė ištiestos rankos atstumas, kai jis pa- 
leido laiptų koloną, ištiesė ranką ir čiupo ją už peties. 
Palinkęs, drebėdamas pakėlė pistoletą ir tvirtai įrėmė 
vamzdį jai į krūtinę. Jo veiksmus stebėjo šeši žmo- 
nės. Trys iš jų buvo jauni, energingi vyrai, ir jų tiesiog 
galėjo čia nebelikti. Dar blogiau: pakako sujudėti, su- 
rikti ar tik užgniaužti kvapą — ir viskas baigsis katas- 
trofa. Drebantis pirštas ant gaiduko sustingo, tačiau 
pakaktų sudirginti pairusius nervus, ir jis spustels. 
Tai suprato net aistros apakintas Alisteris. 

Teinisė pakėlė akis ir ramiai pažvelgė. 

— Tai ką, Džefai? Nenori su manimi pasikalbėti? — 
Lengvai šyptelėjusi uždėjo ranką ant tos, kuri laikė 
pistoletą. Jos pirštai ją glostinėjo, balsas prislopo ir 
persimainė. Ištarė: „Džefai, brangusis, kaip kvaila!“ — 
ir jis bemat palūžo. Ranka sudrebėjo ir suglebo. Pis- 

toletas iškrito. Suglumęs, padėjo galvą jai ant peties 
ir ėmė kūkčioti. 

— Teinise... Teinise... Teinise! 

O tada vyrai šoko ant jo. Priešintis jis nė nebandė. 
Jėgos ir neprireikė. Palūžęs žmogelis, vis kartojantis 
Teinisės vardą tarp širdį veriančių kūkčiojimų. 

Keris pasilenkė pakelti pistoleto. Išsitiesęs susidū- 
rė akis į akį su Teinise, stovinčia ant apatinio laiptelio, 
už jos kilo laiptų kolona, veide švietė triumfo išraiška. 
Tviskėjo auksu jos apdaras. Žibėjo žalios akys. Nieka- 
da dar ji neatrodė tokia graži. Kūkčiojantis vargšelis, 
kurį Robinas vedė atgal į „Angelą“ nereiškė jai nieko 
daugiau kaip tik galimybę triumfuoti. Su juo suvaidino 
didingą vaidmenį ir apmulkino jį tiesiog scenoje. Nunc 
plaudite*, kaip sakydavo senosiose komedijose, - o 
dabar laikas aplodismentams. 

Grįžus į svetainę ji atsiėmė jų su kaupu. Lusė 
Adams buvo isteriškai meili, o Alisteris staiga pra- 
pliupo ją šlovinančių ir aukštinančių žodžių srautu. 
Agnesė Fein buvo išblyškusi ir rūsti, tačiau laikėsi 
labai oriai, kai pasisukusi į Kerį trumpai pakomen- 
tavo: 

— Teinisė nežino, kas yra baimė. — Tada tyliau pri- 
dūrė: — Ką reiks su juo daryti? Kad tik nekiltų viešas 
skandalas. 

— Nekils. Robinas jį paguldys į lovą. Jis ketina pasi- 
kviesti senąjį Džonsą, tegu atėjęs duoda jam ko nors, 


* Dabar plokite (/ot.). 

kad užmigtų. Tada ryte nueisime ir išgrūsime jį atgal 
į miestą. Manau, kad Dinas neprasitars. 

— Ne, - pasakė Agnesė Fein ir pridūrė: - Ačiū, Keri. 

Ji atsigręžė į Teinisę; ši buvo paėmusi iš Kerio pis- 
toletą ir kalbėdama balansavo juo ant delno. 

— Teinise, padėk tą daiktą! Jau užtektinai prisižaista 
šaunamaisiais ginklais. Spėju, kad jis priklauso ponui 
Heizeltonui, tačiau jam tiesiog negalima jo patikėti. 
Verčiau jį užrakinti. 

Teinisė tarė: 

— Jis mano. 

— Kaip tai tavo? 

- Jis turėjo porą. Šitas mano. Šitą atidavė man. 

Panelė Fein pažvelgė su panieka. 

— Kokia ypatinga dovana! Ar nori man pasakyti, 
kad ponas Heizeltonas galbūt turi antrą? 

Teinisė nusijuokė. 

— Sakyčiau, kad tikrai. 

— Jei taip, tai labai pavojinga. 

— O, dabar jis nieko nebedarys - visai nusikamavo. 
Viskas gerai, teta Agnese, aš susidorosiu. 

Ji išėjo pro duris į aštuonkampį kambarį, o per jį — 
į savo svečių kambarį. 

Lora mąstė: „Ji nepaprastai drąsi. Turėčiau ja Ža- 
vėtis, bet negaliu. Tas vargšelis buvo jos vyras, o jai 
nesvarbu —- nė kiek nesvarbu“ 

Petra jai už nugaros paniūniavo: 


Lai skamba Silvijai daina... 


101 


Jos skruostai degė skaisčiu raudoniu, o akys maiš- 
tingai blizgėjo. 

Alisteris buvo besakąs: 

— Kaip ji taip nuostabiai... 

O tada grįžo Teinisė, ir savo žemu balsu įsiterpė 
Agnesė: 

— Kur jį padėjai? 

— Į savo stalčių, brangioji. 


KETURIOLIKTAS SKYRIUS 


Lora nusirengė ir atsigulė. Baigėsi pati ilgiausia jos 
gyvenimo diena. Atrodė, lyg būtų nukeliavusi tūks- 
tančius mylių, dabar skiriančius ją nuo Loros Fein, 
kuri vos prieš keturiasdešimt aštuonias valandas at- 
vyko į miestą apsistoti pas pusseserę Sofiją ir susitik- 
ti su savo patikėtiniu. Laimė, ji nežinojo, kad prie- 
šaky laukia kitos, dar ilgesnės dienos, sudurstytos iš 
begalinių nerimo ir skausmo kupinų valandų. Išsi- 
maudžiusi maloniai karštoje vonioje, atsipalaidavo 
ir sušilo. Mintis apie Kerį jos širdyje švietė lyg spin- 
dulėlis. 

Buvo betiesianti ranką užgesinti naktinės lempos, 
kai į duris pasibeldė ir įėjo Teinisė Lail. Mestelėjusi 
„nemaniau, kad jau miegosi“, priėjo prie lovos kojū- 
galio ir ten sustojo. Po ilgu juodu chalatu vilkėjo švie- 
siai žalią pižamą, primenančią miegamojo scenas iš 
Vest Endo spektaklių. Lora anksčiau nė neįsivaizda- 
vo, kad privačiame gyvenime tokių būna, tad žvelgė 
į ją pakerėta. Chalatas irgi labai įdomus: pasiūtas iš 
sunkaus dulsvo šilko, su auksiniais ir žaliais išraity- 
mais ant kišenės, turbūt išsiuvinėta monograma. 

— Kas yra, Teinise? — paklausė ji, o Teinisė Lail apė- 
jo lovūgalio virpstą ir prisėdo, nugara atsirėmusi į jį. 

— Nieko, šiaip pasišnekėti noriu, — tarė ji. - Amži- 
nai aplink pilna žmonių, o aš noriu su tavimi pasikal- 
bėti apie tetą Agnesę ir namą. Juk žinai, ji baisiausiai 
trokšta jį nusipirkti. 

Lora atsisėdo ir atsirėmė į pagalves. Kuo aiškiausiai 
suvokė, kad tai paskutinis lašas. Jau ganėtinai bloga 
buvo jausti neva tėvišką pono Metkalfo spaudimą jo 
kontoroje, klausytis svetainėje graudžių pusseserės 
Agnesės kalbų apie tai, kaip ji nori matyti Abatijoje 
augant Teinisės vaikus, bet kai tave persekioja vidur- 
naktį ir užspaudžia į kampą lovoje, kai tiesiog negali 
ištrūkti — šitai jau peržengė visas ribas. 

Pagyvėjusiomis akimis ir išraudusiais skruostais tarė: 

— "Taip, žinau, kad ji nori namą nusipirkti... bet ne- 
manau, kad apskritai verta apie tai kalbėtis, nes aš 
neapsisprendžiau. Negalima tokių reikalų tvarkyti 
paskubomis. Pirmiausia turiu pagalvoti. 

— Ir pasikalbėti apie tai —- na, ne su manimi, bet, 
sakykime, su Keriu Desboru? 

Iš tiesų Teinisė nekalbėjo užuolankomis. Bet kurio- 
je situacijoje visada durdavo kaip pirštu į akį. Iš dalies 
tai lengvino padėtį, nes kortos būdavo atskleistos. 

Išlaikydama tvirtą žvilgsnį Lora paklausė: 

— Kodėl taip kalbi? 

— Juk tai tiesa, ar ne? 

— Iš kur tai ištraukei, Teinise? 

Teinisė nusijuokė. 

— Nereikia išsisukinėti, brangioji. Nori tikėk, nori 
ne, bet šiuo metu Keris atrodo kaip reikiant tave įsi- 
mylėjęs. Ilgai tas netruks — jo romanai niekad ne- 
trunka, — bet čia ir dabar jis yra įklimpęs iki ausų, ir 
nepavyks manęs įtikinti, kad to tau nesakė. 

Lora pablyško. Tarė: 

— Nė nebandau tavęs kuo nors įtikinti. 

Teinisė pasūpavo nuogą pėdą, ir minkšta juoda 
šlepetė nuslydo ant grindų. 

— Na,jei taip, sakykime, kad pereiname prie rimtų 
dalykų. Kaip minėjau, Keris, žinoma, prisipažino tau, 
kad myli, bet nemanau, jog jam atėjo į galvą pasisaky- 
ti apie gana nemažas pajamas. Senasis Desboras ver- 
tėsi iš geležies ir plieno. Pinigus jie saujomis žarstė. 
Ir dabar, manau, tebeturi nemenką sumelę - tiesą sa- 
kant, mūsų Keris yra geidžiamas jaunikis. Čia vienas 
iš dalykų, dėl kurių jis kuklinasi, taigi nemanau, kad 
apie tai užsiminė. 

— Ne, - atsakė Lora. Jautėsi sutrikusi, pavargusi. 

— Iš tikrųjų tu buvai pasirengusi jį mylėti tiesiog už 
nieką. Kaip romantiška! Išties gaila, kad jis susižadė- 
jęs su manimi. 

Lora neatsakė. Už ją kalbėjo akys. Išplėstos, pasi- 
piktinusios, jos neigė Teinisės melą. O Teinisė nusi- 
juokė. 

— Brangioji, negi tikrai tiki kiekvienu jo žodžiu? 
Na, tiek to, svarbu tai, kad visi patikės, jei pasakysiu, 
kad mes susižadėję, o tetos patvirtins. Jeigu Keris iš- 
sisukinės, kils baisus skandalas, o tavo geras vardas, 

mano brangioji, bus visiškai ir nebenuplaunamai su- 
maišytas su purvais. Neatrodai man kvailė, tad pati 
galėtum puikiausiai tai įsivaizduoti. Įsiverži iš šalies, 
sugriauni mano sužieduotuves, lygiai kaip tavo mo- 
tina sugriovė tetos Agnesės, tai ko dar tikiesi —- kad 
žmonės priims tave išskėstomis rankomis? Puiku, 
pirmyn, tik pamėgink! Bet nesakyk, kad tavęs neper- 
spėjau. 

— Teinise! 

Teinisė pasilenkė pakelti šlepetės, tokios pat minkš- 
tos ir juodos kaip chalatas, su tokia pačia žalios ir auk- 
so spalvos monograma. Užsimovė ir staiga nusišypso- 
jusi atsigręžė į Lorą. 

— Aukščiau nosį! Išeitis yra — jeigu tik ja pasinau- 
dosi. 

Akimirką Lorą buvo apėmęs toks įtūžis, kaip dar 
niekad gyvenime. O dabar ji staiga ataušo. Pagalvojo: 
„Juk ji tai padarė sąmoningai — norėjo mane įsiutin- 
ti. Kam?“ Ir pati sau atsakė: „Kai esi įtūžusi, nepajėgi 
mąstyti. Ji kažką slepia. Nenori, kad turėčiau laiko 
pamąstyti. 

— Nežinau, ką turi galvoje, - pasakė. 

Teinisė linktelėjo. 

— Ne dabar. Bet kai bus laikas, pasakysiu. Jeigu 
judu su Keriu nejuokaujate, tai pakliuvote į bėdą, ir 
jus ištraukti galiu tik aš. Įsivaizduok, neatsisakau su- 
daryti sandėrį. Tau ir Keriui reikia mano pagalbos. Jei 
nueisiu pas tetas ir joms pasakysiu, kad mes su Keriu 
jau prieš kelis mėnesius nusprendėme, jog visai ne- 

norime tuoktis, - tai jokio skandalo nebus. Jos neap- 
sidžiaugs, bet turės susitaikyti. Ką gi, esu tam pasi- 
rengusi, jei tu šį tą nuveiksi mano labui. 

„Kas darosi? - mąstė Lora. - Ką ji nori pasakyti? 
Man nepatinka. Ką sakyti?“ Iškart ji nieko nepasakė, 
tik nenuleido akių nuo Teinisės, tiesiai sėdėdama su 
savo rožiniais naktinukais, atsirėmusi į baltas pagalves. 

— Nenori paklausti, apie ką aš kalbu? Na, taigi apie 
šitą su Abatija susijusį reikalą. Gali turėtis Kerį, jei... 

— Jeigu parduosiu pusseserei Agnesei Abatiją. 

Teinisė atsilošė. Išplėstos akys šypsojosi. Šypsojosi 
ir lūpos. Maloniu ramiu balsu tarė: 

— O, ne, mano brangioji — nieko panašaus. Gali tu- 
rėtis Kerį, jei prižadėsi neparduoti. 

Žodžiai buvo tokie netikėti, kad bekylantis Loros 
pyktis visiškai atslūgo. Apstulbusi nesumetė, ką pasa- 
kyti, tik vaikiškai leptelėjo: 

— Ką? 

Šypsodamasi Teinisė teikėsi paaiškinti. 

— Nenoriu, kad pusseserė Agnesė nusipirktų Aba- 
tiją. Daug mieliau man būtų turėti dvylika tūkstančių 
svarų. 

— O, - pratarė Lora. „Elgiuosi lyg kokia silpnapro- 
tė, - mąstė sau. — Manau, ji puikiai žino, ko siekia. 
Pati gali pasisakyti“ Rimta klausiama išraiška laukė, 
kol susierzinusi Teinisė be užuolankų šoko prie es- 
mės. 

— Na? - aštrokai paklausė. - Ar sutarta? 

Lora papurtė galvą. 

— Noriu žinoti, kam. 

Teinisė nusijuokė. 

— Atskleisti kortas? Na, gerai, neprieštarauju. Tik, 
manyčiau, tai visiškai akivaizdu. Tetos nori, kad aš 
susitupėčiau. Nori, kad čia atsigabenčiau vaikiūkštį ir 
nori jį auginti Abatijoje. 

— Kokį vaikiūkštį? — paklausė Lora. 

— Argi nežinojai, kad mes su Džefu sugyvenome 
vaiką? Per tai viskas ir iškilo aikštėn. Nepasisekė, ar 
ne? Na, šiaip ar taip, jis yra, šiaurėje, pas Džefo sese- 
rį, O ji ištekėjusi už tokio šlykštūno. Paskutinį kartą 
jį mačiau, kai buvo gal mėnesio, bet teta Agnesė ryšį 
palaiko. Ji vis labiau ir labiau žavisi tuo nelaimingu 
vaikigaliu — man regis, jai jis primena tavo tėvą. Štai 
kodėl ji taip spiria, kad tekėčiau už Kerio. Matai, jei 
ponia Desbor turėtų sūnų iš ankstesnės santuokos, 
tai nieko baisaus, bet kai reikalas susijęs su panele 
Lail ir jos berniuku, tai teta Agnesė iš gailesčio blykš- 
ta. Taigi kažkaip įsigudrinau viską nustumti iki tam 
tikro laiko, bet jeigu jau ji nusipirks Abatiją, tai nebe- 
nusiramins, kol neparsigabens čia Bilo ir manęs, už 
ko nors ištekėjusios, tiesiog kad įkurdintų mus gra- 
fystės žemėlapyje. Neįsivaizduoji, kokia ji būna, kai 
užsibrėžia kokį nors tikslą. Aš pati pratusi pasiekti, 
ko noriu, bet jai tiesiog negaliu prilygti. Be to, ji mano 
pinigus kontroliuoja. Ji puikiai žino, kad kraštutiniu 
atveju nerizikuosiu būti išbraukta iš jos testamento. 

labiau domėdamasi. Veide atsispindėjo tik rimtas do- 

mesys. Su didžiuliu malonumu Teinisė būtų skėlusi jai 
antausį. Ją sulaikė ne išsiauklėjimas, o ryžtas pasiekti 
savo. Gavusi antausį Lora galėtų užsispirti. Todėl teko 
pasitelkti nemenką savitvardą, ir po tylos pauzės, per 
kurią Lora nerodė jokių pasidavimo ženklų, vėl perėjo 
į puolimą. 

— Na, matai, — jeigu ji negaus Abatijos, tai liausis 
mane vesdinti ir zyzti dėl vaikiščio. Tai sutarta? 

Net ir dabar Lora ne iš karto atsakė. Ir toliau žvel- 
gė susimąsčiusi. Galų gale tarė: 

— Man tai nepatinka, Teinise. 

— Ką turi galvoje? 

— Man nepatinka visa tai — tartis už pusseserės 
Agnesės nugaros ir... ir... regzti sandėrį. Man nepa- 
tinka. 

Teinisė pakilo. Grakščiai — visi jos judesiai buvo 
grakštūs — bet šiek tiek per skubiai, vos Lorai baigus 
kalbėti. 

— O tu tikras skrupulų maišas, - tarė. - Verčiau pa- 
mąstyk apie tai. Jeigu parduosi, turėsi dvylika tūkstan- 
čių svarų ir negausi Kerio - nebent nori jį pasigrobti ir 
patirti visus to padarinius, kaip pasielgė tavo motina. 
Jei neparduosi, neturės ko prikišti net tetos, juk galų 
gale ta sumauta vieta tau ir priklauso, o Kerio reikalą 
aš užglostysiu. Pamąstyk apie tai. Einu miegoti. 

Lora ilgai gulėjo tamsoje. Lauke ūžavo stiprus vėjas. 
Girgždėjo jos paliktas praviras langas. Pro atitrauktą 
užuolaidą matė lango kontūrus. Langas ir tas silpnas 
girgždesys tarsi akompanavo jos mintims ir jas siūbavo 

keistu priešingu ritmu. Keris - Abatija —- Teinisė - vai- 
kas kažkur šiaurėje — Lilijana ir Oliveris — Oliverį pri- 
menantis berniukas — jo užsimaniusi Agnesė — besi- 
mainančios, susipynusios, susirišančios ir suraizgytos 
gijos. Tėra vienas būdas išpainioti raizginį — nukirpti 
jį ir viską pradėti iš naujo. Į jos mintis atplaukė kažkur 
skaityta ar girdėta frazė - „Atropė* su žirklėmis“... Lyg 
srovė ją liūliavo ir migdė. 

Sapnavo, kad su Keriu vaikštinėja po bažnyčios 
griuvėsius. Juos gaubė sutemos. Buvo girdėti verks- 
mas. Tarp nukritusių akmenų juodu lėtai ėjo prie ap- 
griuvusio altoriaus rytiniame gale. Buvo jų vestuvės, 
bet nuotakos suknelės ji nevilkėjo. Dėvėjo savo juo- 
dąją nėriniuotą suknelę, pečius gaubė kiniška skrais- 
tė. Šaltis smelkė kiaurai. Ištiesusi ranką, ji norėjo pa- 
liesti Kerį, bet jo nebebuvo. Vienui viena ji beviltiškai 
raudojo... 

Pašoko iš miego drebėdama ir tik labai negreitai 
vėl pavyko užmigti. 


* Atropė - graikų mitologijoje viena iš trijų seserų, likimo dei- 
vių moirų: Lachesė skiria žmogui lemtį, Kloto verpia gyveni- 
mo siūlą, Atropė, nepermaldaujamoji, jį nukerpa. 

PENKIOLIKTAS SKYRIUS 


Kitą rytą Teinisė aprodė jai namą. Kambarių buvo 
daugybė, kai kurie apskritai nenaudojami, dar kituo- 
se tik retkarčiais apgyvendinami svečiai. Šiauriniame 
priestate, kur buvo įkurdinti penki tarnai, atsirado 
vietos ir dviem evakuotųjų šeimoms. Kiekviena šei- 
ma turėjo po didžiulį kambarį su plačiomis lyg mie- 
gamųjų lovomis ir po mažesnį, kurį galėjo naudoti 
kaip tinkami. Jiems buvo skirtas ir vonios kambarys 
viršuje bei kitas vonios kambarys ir virtuvė apačioje. 

Lora susipažino su ponia Džed, maža liesa mote- 
riškaite, džiugiai besitvarkančia su bendruomeniniu 
kaimo gyvenimu ir gyvai vadovaujančia senyvai mo- 
čiutei bei keturiems smarkiems vaikams. Susipažino 
ir su ponia Sleid, šlubčiojančia moterimi, su anyta, 
trimis vaikais ir modernia jauna sesute. Nors pri- 
kaustyta prie patalo, anyta buvo nenustygstanti, mo- 
dernioji sesutė — visiška akiplėša, vaikai — išlepinti 
ir triukšmingi. Ponia Sleid, kurios vyras tarnavo lai- 
vyne, ilgėjosi Roterhito ir prisigrūdusių triukšmin- 
gų jo gatvių, nė kiek neabejodama, kad jeigu reikėtų 
rinktis, ar kęsti bombardavimus, ar dar vieną žiemą 

leisti kaime, ji grįžtų atgal nesirūpindama, kas ką pa- 
galvos. 

Teinisė buvo nenusiteikusi ilgai gaišti. Palydėjo Lorą 
užpakaliniais laiptais žemyn ir mestelėjusi: „Virtuvės ir 
kitų panašių patalpų apžiūrėti juk nenorėsi“, - pirma 
jos nužygiavo į prieškambarį. 

— Valgomąjį jau matei. Šitame kambaryje, kuris 
priešais tave, teta Agnesė įsirengė lyg ir kabinetą. 
Naudojasi juo tik reikalams tvarkyti. Gali žvilgtelėti, 
jei nori - jos ten nebus. Ten vien dokumentų spintos 
ir kiti panašūs daiktai. Šalti ir nuobodūs. 

Perėjusios prieškambarį jos atsidūrė svetainėje. 

— Dabar gali pamatyti tikrą vaizdą. Vasarą, kai žydi 
rožės, atrodo visai nieko, bet šiuo metu niūroka. 

Trys vakarinės pusės langai vėrėsi į grįstą terasą, 
besitęsiančią palei visą namą. Toliau lygios žalios 
velėnos fone tamsavo rožių lysvės. Už lysvių plačiai 
driekėsi žalia pieva su didingu kedru, ją visą supo 
kukmedžių gyvatvorė, aukšta ir juoda, su šen bei ten 
iškarpytomis arkomis. Dienos ne itin tiko sodui ap- 
žiūrėti. Lynojo. Dangus buvo pilkas. Vaizdą tolumoje 
slėpė rūkas. 

Lora priėjo prie pietinio lango, pro kurį praeitą 
vakarą dairėsi su Keriu. Vakarinė Abatijos bažny- 
čios siena kilo stačiai palei vidinę svetainės sieną, 
o terasai sukantis už kampo ir atsiremiant į ją buvo 
susidaręs gana žavingas kiemelis. Įspraustas į kampą 
tarp bažnyčios bei namo kaip savotiškas jo priestatas, 
aštuonkampis bokštas kilo iki kampinio bokštelio, 

užsibaigiančio smaile su vėjarodžiu. Dienos šviesoje 
griuvėsiai atrodė be galo įspūdingai. Tiesiog stebuk- 
las, kad akmeniniai lango rožės nėriniai liko nepa- 
liesti. Priešais sieną žydėjo gelsvas jazminas. Didžiulė 
kamelija, tirštai nusagstyta pumpurais, per sieną tie- 
sė blizgančius smaragdinius lapus. Apie krūmo vidu- 
rį tarsi rubinas spindėjo pusiau prasiskleidęs žiedas. 
Lora žvelgė pakerėta. Kokia stebuklinga vieta. Jei tik 
galėtų čia pabūti viena... 

Vargais negalais atsitraukė nuo lango ir nusekė 
paskui Teinisę durų, pro kurias vakar vakare pasirodė 
panelė Fein, link. Už jų atsivėrė tuščias kambarys vaš- 
kuotomis grindimis, jo aštuonkampiai kontūrai ryš- 
kėjo tik nuo bažnyčios pusės; dešinė kambario pusė 
buvo išlyginta, pritaikius prie lifto. Kairėje į bažny- 
čią žvelgė tiesiomis tamsiai raudonomis užuolaido- 
mis įrėminti du senoviniai smailiaarkiai langai, tarp 
jų buvo tvirtos ąžuolo durys su sunkiais geležiniais 
užraktais ir vyriais, pusiau pridengtos aksomo klos- 
tėmis. 

Teinisė atitraukė užuolaidas, pasuko vaiduoklišką 
raktą ir pastūmė duris. Atsivėrė jos tylutėliai. Lora 
nevalingai laukė sugirgždant vyrių ir sudžerškiant 
spynoje rakto, tačiau nebuvo girdėti nė garselio. Vė- 
liau ji tai prisimins. 

Žengė pirmyn ir atsidūrė viršum aštuonių ar devy- 
nių laiptelių, besileidžiančių į bažnyčią. Staiga apėmė 
jausmas, kad čia jau yra buvusi. Tik kažkas čia ne taip. 
Ji turėjo stovėti ten, apačioje ant šiurkščios žolės, ir 

žvelgti aukštyn į laiptelius. Jai toptelėjo, kadgi sapna- 
vo bestovinti apačioje prie laiptų ir kad tas sapnas ją 
buvo pergąsdinęs. 

Teinisė kalbėjo: 

— Nusileidimas į bažnyčią keistokas, ar ne? Mat na- 
mas pastatytas ant cokolio, po juo palikta vietos rū- 
siui. Puikūs tie septynioliktojo amžiaus rūsiai. 

Jai bekalbant suskambėjo telefonas. Žengtelėjusi 
atgal ji įėjo pro duris, matytas priešais joms išeinant 
iš svetainės, ir paliko jas neuždarytas. Lora prabėgo- 
mis pamatė blyškius neįprastus apmušalus ir jūros 
bangų spalvos užuolaidas — pro langus buvo matyti 
namo fasadas ir bažnyčia. Liko stovėti, nenorėdama 
eiti iš paskos, ir išgirdo Teinisę šiltu, maloniu balsu 
sakant: 

— O, Timai, čia tu! 

Ji ėjo tolyn į svetainę, bet dar nebuvo pasiekusi 
durų, kai Teinisė vėl prabilo: 

— A, taip, tu mane pamatysi. Atvažiuok šįvakar, 
pasišoksim. Čia pas mus pilnas namas svečių... Taip, 
žinoma, ir Silviją turiu omeny. Verčiau atvykite pie- 
tų. Tikiuosi, maisto užteks, o jei patieks triušį, tai nė 
neįtarsi, nes ponia Din jį taip užmaskuoja, kad visi nė 
neabejoja valgantys fazaną ar ką panašaus, kad ir kaip 
jį pavadintų. Tiesą sakant, manau, jog iš tiesų bus fa- 
zanas, taigi toliau gali tiesiog spėlioti... Na, tai baigsi 
aštuntą?.. Būtų nuostabu. Linkėjimai Silvijai. 

Ji padėjo ragelį ir susirado Lorą svetainėje. 
— Kaip taktiška! Tačiau kompromituojančių pa- 

slapčių niekuomet neaptarinėju prie pravirų durų. 
Čia skambino Timas Madisonas. Juodu su Silvija pas 
mus pietaus, paskui pašoksime. Jis iš karinio jūrų lai- 
vyno — laukia, kol vėl bus priimtas į laivą kaip tin- 
kamas jūrai po to, kai jį bombardavo ar torpedavo, 
ar panašiai. Jau beveik atsigavo. Airis, nuostabiausias 
šokių partneris. 

— O Silvija? 

Teinisė gūžtelėjo pečiais. 

— Jo žmona. Čia tai bėda — jūrininkai būna vedę. 

— Nemėgsti jos? 

Teinisė iš visos širdies nusijuokė. 

— Dievinčiau bet ką, jei tai būtų Timo žmona. 


ŠEŠIOLIKTAS SKYRIUS 


Teinisei išėjus įtartinai greitai pasirodė Keris. 

— Eik, apsivilk paltą, aprodysiu tau griuvėsius. 

Matė ją dvejojant. 

— Nežinau... - pratarė ji. 

— Užtat aš žinau. Eik, apsirenk tą paltą. Mums rei- 
kia pasikalbėti, o čia puiki proga. 

Lipdama aukštyn jautėsi tarsi žaisdama slėpynes. 
Tačiau taip negerai, reikia apie tai pasikalbėti su Ke- 
riu. Beveik taip pat karštai kaip ponia Sleid ji troško 
grįžti į Londoną - ten niekam nerūpi, kur vaikštai ir 
su kuo susitinki. 

Koridoriuje ties savo miegamuoju kone užlėkė 
ant panelės Adams, beišeinančios iš priešais esančio 
kambario. Kai nustojo atsiprašinėti, pasijuto neno- 
rom įtraukta į pokalbį. Pusseserė Lusė jos akivaiz- 
džiai nemėgo, tad neįmanoma buvo atspėti, kodėl ji 
taip nori šnekėtis. Ir pasprukti buvo neįmanoma. 

Šaltu tonu, visiškai kitokiu nei įprastai kalbėdavo, 
panelė Adams pradėjo sakiniu, kuris galėjo būti ir 
klausimas, ir tvirtinimas. 

— Teinisė tau aprodė namą... 


116 


Lora pritarė, ir Lusė Adams kalbėjo toliau. 

— Namas puikus ir įdomus tiems, kam jis brangus 
nuo seno, bet, žinoma, jį išlaikyti nepigiai atsieina, 
ypač dabar. 

Lora irgi manė, kad nepigiai. 

— Baisiai brangu — išties baisiai brangu. O kaime 
taip sunku rasti tarnaičių. Čia mano kambarys. Tur- 
būt nematei nė vieno iš šių kambarių. Aprodysiu. — Ir 
balse, ir elgesyje buvo justi prisivertimo gaidelė, lyg ji 
būtų užsibrėžusi nemalonią užduotį ir turėtų atlikti 
ją iki galo. 

Lora išvydo kambarį, kurio rožiniai atspalviai tie- 
siog erzino. Viktorijos laikų baldai, sunkūs ir masy- 
vūs, netiko prie grindis dengiančių rožinių Aksmins- 
terio kilimų ir rožinio damasto užuolaidų ant langų. 
Ne visai priderinta atrodė rožinė lovatiesė; kiniško 
porceliano indai su rožinėmis gėlytėmis jai priminė 
pusseserės Sofijos svečių kambario servizą. Sienas, 
regis, dengė gėlėto popieriaus apmušalai, tačiau kone 
kiekvienas jų colis buvo užgrūstas nesuskaičiuoja- 
mais eskizais, fotografijomis ir žinomų paveikslų at- 
spaudais. Virš židinio atbrailos kabojo Milėjaus* „Hu- 
genotas“ geltonuose klevo rėmuose. Suglumęs Loros 
žvilgsnis nuo jo klaidžiojo po įvairiausius paveikslus, 
įrėmintus visokiausiuose rėmuose, kokius tik galėjai 
įsivaizduoti. Su sienomis varžėsi baldai, nustatyti visų 


* John Everett Millais (1829-1896), XIX a. anglų dailininkas 


prerafaelitas. 

įmanomų Lusės Adams giminaičių ir draugų fotogra- 
fijomis. Be to, visur buvo pilna Teinisės nuotraukų: 
Teinisė kūdikystėje, vaikystėje, Teinisė paauglė, Tei- 
nisės debiutas, dabartinė Teinisė. 

Lora neperžengė slenksčio. Kambarys jai pasiro- 
dė atgrasus. Kažką sumurmėjo, o panelė Adams, iš 
pradžių pasibeldusi, atidarė gretimo kambario du- 
ris. Iš už dailaus siuvinio pažvelgė aukšta, liesa pilkai 
apsirengusi moteris, kurią Lora labai trumpai matė 
praeitą vakarą. Ilga nosimi, prikąstomis blyškiomis 
bespalvėmis lūpomis. Visa ji atrodė bespalvė. Į Lorą 
žvelgiančios akys buvo dygios ir blankios. 

— Tai tavo pusseserės Agnesės tarnaitė, Perė. Ji su 
mumis jau... keturiasdešimt metų, ar ne? 

— Keturiasdešimt vienus, panele Luse. 

Lora priėjo paspausti jai rankos, bet Perės ranka 
kažkaip nekilo. Atsakant į pasveikinimą apsiribota 
įdėmiu vertinamu žvilgsniu ir vos pastebimu galvos 
linktelėjimu. Lora galvojo apie apačioje laukiantį 
Kerį. Atrodė, laikas šioje nesvetingoje draugijoje tįsta 
iki begalybės. 

Tačiau panelė Adams pasuko prie durų iš dešinės. 

— Agnesė išėjusi, tai galiu parodyti tau jos kam- 
barį. 

Lora iš visų jėgų stengėsi nuslėpti savo nenorą. 
Dvejodama mėgino kažką sakyti, bet panelė Lusė įsi- 
žeidusi prapliupo: 

— Na, iš tiesų, Lora! Galgi man leisi numanyti, ko 
norėtų Agnesė. Bet jei jau esi tokia sąžininga, pasa- 

kysiu tau, kad tai ji prašė manęs aprodyti tau šiuos 
kambarius. 

Lora paraudo, nerišliai kažką sumurmėjo po no- 
sim ir nusekė ryžtingąją panelę Adams į kambarį, nė 
kiek neprimenantį jos pačios kambario. Puikūs seni 
baldai; sodrios, ramios spalvos; jokių nereikalingų 
smulkmenų, jokių perkrautų puošmenų, jokių foto- 
grafijų; sienos apklijuotos storo kreminio popieriaus 
apmušalais; modernus oro temperatūros svyravimų 
veikiamas laikrodis ant marmurinės židinio atbrai- 
los; virš jos, į kairę ir į dešinę nuo dūmtraukio sie- 
nos, Amorio tapyti Lilijanos Ferers ir Oliverio Feino 
portretai. 

Portretų kopijos Lorai buvo pažįstamos nuo mažų 
dienų, tačiau čia, erdviame santūriame Agnesės Fein 
kambaryje, originalai jai kone užgniaužė kvapą. Jų 
grožis ją ramino ir žavėjo; ir skausmingai jaudino iki 
širdies gelmių. Kodėl tie portretai čia kabo? Ar juos 
čia laiko dėl narsos, puikybės, stoiškos ištvermės, ar 
dėl iškreipto polinkio skausmą vertinti labiau už ma- 
lonumą ir spausti jį prie savo noru kenčiančios šir- 
dies? Dvidešimt dvejus metus, rytas po ryto ir naktis 
po nakties, Agnesė Fein turėjo matyti Oliverį ir Lilija- 
ną, jie kabojo čia, jauni ir stiprūs, prieš visą pasaulį... 
šį arba aną... gražūs ir mieli, kol gyveno, ir taip greitai 
mirties išskirti. O Agnesė, bergždžia ir luoša, palikta 
ir išduota... kaip ji galėjo į juos žiūrėti kas rytą, kas 
vakarą, visus šiuos dvidešimt dvejus metus? 

Mintis nutraukė abejingas Lusės Adams balsas. 

— Vertingi portretai, bet man nepatiktų aliejinė 
tapyba miegamajame. Žinoma, jie Agnesės. Jie ne- 
priklauso šiam namui, bet jeigu jį parduosi, liks čia. 
Tau būtų labai naudinga priimti tokį dosnų Agnesės 
pasiūlymą. Tikiuosi, kad taip ir padarysi. 

Lora jautėsi sumišusi, o pro sumišimą skverbėsi 
pyktis. Pusseserė Lusė neturėjo teisės šitaip kištis ir 
speisti ją į kampą. Taip nesąžininga. 

— Nežinau... nemanau... prašau, pussesere Luse, 
gal nebūtina apie tai kalbėti? — tarė netvirtu balsu. 

Vėl irzlus įsižeidimas — tai buvo labai nemalonu, 
tai erzino. Lora paspruko, vos nutaikiusi progą. 

Kerį rado netveriantį nekantrumu. 

— Užtrukai ištisą amžinybę! 

— Mane nutvėrė pusseserė Lusė. 

Keris ją vedėsi į aštuonkampį kambarį, paskui laip- 
tais žemyn į bažnyčios griuvėsius, kur buvo pilna pri- 
kritusių mūro gabalų, tačiau per buvusios centrinės 
navos vidurį vedė švarus žolėtas takelis. Juo beeinant 
Lora pagalvojo: „Štai ką sapnavau praeitą naktį — kaip 
einu su Keriu per navą tuoktis“ Skubiai pasakė: 

— Šiąnakt mus sapnavau. Mūsų jungtuves - čia. Tik 
buvau su juodąja nėriniuota suknele ir kiniška skraiste. 

— Norėčiau, kad taip vilkėtum per mūsų vestuves. 

Ji nusijuokė. 

— Bijau, kad neišdegs. 

— Lora, kada už manęs ištekėsi? 

Ji pakėlė akis ir vėl nuleido. Kažkas jo balse užgavo 
jos širdį. 

— Tu manęs nepažįsti, — atsakė. 

— Aš tave myliu. 

— Bet tu manęs nepažįsti, Keri. 

Ji vėl pažvelgė į jį, leisdama jam žiūrėti į savo akis, o 
sau - skaityti jo akyse meilę, džiugesį, švelnumą. 

— Argi tikrai, mieloji? Manau, kad pažįstu. Gal 
tau pasakyti, ką jau žinojau, vos pusvalandį praleidęs 
„Liukse“? Žinojau, kad tu gera, nuoširdi ir teisinga — 
nepaprastai nuoširdi, skrupulingai teisinga. Žinojau, 
kad negalėtum pameluoti net gelbėdama savo gyvybę 
ar pasielgti taip, kad apgautum mėnesio kūdikį. Tu 
nedaug kalbėjai, bet daug mąstei. Apie ką mąstei, at- 
spindėjo tavo veidas ir akys. Tai gražiausias kalbėji- 
mo būdas, kokį žinau. Kada už manęs ištekėsi? 

— Nežinau, - atsakė ji labai rimtai. Ir pridūrė: — 
Teinisė šiąnakt buvo atėjusi pas mane į kambarį. Sakė 
pranešianti pusseserei Agnesei, kad nėra ir niekad 
nebuvo su tavimi susižadėjusi, jeigu pažadėsiu ne- 
parduoti namo. 

Keris švilptelėjo. 

— Neparduoti? 

Lora linktelėjo. 

— Ji to nenori. Nenori čia gyventi. Labiau nori gauti 
dvylika tūkstančių svarų. Taip sakė. 

— Ar sakė dar ką nors? 

Lora papasakojo. Kai baigė, jis tarė: 

— Na, tiesą sakant, tai ne itin stebina. Gana ne- 
blogai esu jos mąstymą perpratęs. Ši vieta labai pra- 


wo 

ji nekelia rūpesčių — juk gali atvykti kada panorėjusi, 
surengti vakarėlį kada užsimaniusi. Bet šioje vietoje 
darbuotis visą gyvenimą ji nenori. Nori į Holivudą. 

Lora atrodė nelaiminga. 

— Nežinau, ką daryti. Negaliu regzti su ja sandėrio 
pusseserei Agnesei už nugaros. 

— Tu negali, suprantu. Bet juk niekas neverčia Tei- 
nisės čia gyventi, jeigu ji nenori. Ji parduos šią vietą 
iškart, kai nebeliks panelės Fein. 

Lora tarė: 

— Nežinau, ką daryti. Verčiau niekada nebūčiau čia 
atvažiavusi. 


SEPTYNIOLIKTAS SKYRIUS 


Lorai išėjus, Lusė Adams liko savo pusseserės miega- 
majame. Žiūrėjo į portretus, kai durys iš persirengi- 
mo kambario prasivėrė ir vidun įtykino Perė. Prislin- 
ko artyn ir piktai sušnabždėjo: 

— Na, ir kąašjums sakiau, panele Luse? Ji neturi nie- 
ko bendra nei su Feinais, nei su Ferersais — nei išvaiz- 
da, nei būdu. Ką jūs man sakėte? „Ji visai apsidžiaugs, 
galėdama parduoti namą“ O aš jums ką sakiau, pane- 
le Luse? „Su Feinais nėra taip paprasta“, — štai ką aš 
pasakiau, ir jūs negalite to nepaisyti. Ir aš negalėjau 
pragyventi su jais keturiasdešimt vienus metus ir to 
nežinoti. „Dar neskaičiuokite viščiukų, panele Luse, — 
sakiau, — nes dar ims ir neišsikals nė vienas“ Ir da- 
bar dėl to nebėra jokių abejonių. Ji neparduos, verčiau 
jums su tuo susitaikyti. 

— Ji nesakė, kad neparduos, — neryžtingai pratarė 
Lusė Adams. 

Ilga Perės nosis šniukštelėjo uostinėdama. 

— Ji nesakė, kad kiaulės negali skraidyti. Yra dalykų, 
kurių sakyti nebūtina. Ji nesakė, kad neparduos! „Gal 
nebūtina apie tai kalbėti, pussesere Luse?“ — štai ką 

ji pasakė, ir nesusilaikiau nepasiklausiusi, kai pama- 
čiau, kad duris palikote praviras — manau, ne ko kito 
ir tikėjotės. Noras parduoti jai reiškia norą pasikal- 
bėti. 

— Ak, nežinau. 

— Galima sakyti „nenoriu“ vietoje „ne“, panele 
Luse. Nėra kurtesnio už tą, kuris nenori girdėti. Ver- 
čiau nusiteikime ir būkime pasirengusios netekčiai, 
kai panelė Lora praneš apie savo sprendimą. — Ne- 
laukdama atsakymo, ji išstypino iš kambario. 

Po kokių dešimties minučių, jau savo miegamaja- 
me, panelė Adams išgirdo lengvą beldimą į duris, ir 
tučtuojau įėjo Perė triumfuojančia veido išraiška. 

— Ar galėčiau jus sutrukdyti, panele Luse... 

Lusė Adams jautėsi sutrikdyta ir suerzinta. Ją už- 
klupo be pridėtinių sruogų, o Perės akys gręžė kaip 
grąžtai. Nuo šiol Perė kaskart, žiūrėdama į ją, regės 
ne orias kaštonines garbanas, o apgailėtinai praretė- 
jusį jų slepiamą sklastymą. 

— Kas yra, Pere? 

— Tik įsivaizduokite! Pamatyk ir sužinosi, o kai savo 
akimis pamatysite, ką aš mačiau, galbūt ir manimi pa- 
tikėsite. Kai panelė Agnesė man pasakė, kad pakvie- 
tė panelę Lorą, sakiau jai tada: „Panele Agnese, - sa- 
kiau, — kas šitiems namams užtraukė bėdą - ogi pa- 
nelė Lilijana Ferers. Ir jeigu kviečiatės panelės Lilija- 
nos dukterį, tai, mano galva, vėl bandote prisišaukti 
bėdą“ 


Panelė Adams paskubom prisisegė sruogas dviem 

smeigėmis ir nervingai, nors stengdamasi nuslėpti 
sutrikimą, tarė: 

— Kas gi yra? Na jau, Pere, iš tiesų mane gąsdini. 

Perė nejudėdama stovėjo prie durų. 

— Eime kartu, panele Luse, ir pati pamatysite. Nie- 
kas nėra manęs pavadinęs liežuvautoja, bet pamatyk ir 
sužinosi. Jums tereikia įeiti į aštuonkampį kambarį... 

Jos įėjo kartu, Perė per žingsnį atsilikusi. Kaip ir 
viršutinis kambarys, šis buvo tuščias, be baldų, pli- 
komis grindimis ir su liftu gilumoje, bet vietoje pir- 
mo aukšto ąžuolinių durų ir smailiaarkių langų čia 
tebuvo vienas nišoje įtaisytas langas, o jo gili palangė 
apklota prie užuolaidų priderintu raudonu damasto 
audiniu. 

— Pati pažiūrėkite, panele Luse! 

Lusė Adams priėjo prie lango ir pažvelgė laukan. 
Išvydo vaizdą, prie kurio per visą gyvenimą buvo pri- 
pratusi. Prieš ją visu ilgiu plytėjo bažnyčios griuvėsiai, 
o ant centrinės navos viduriu vedančio takelio, nuėję 
maždaug trečdalį kelio, buvo sustoję Keris Desboras 
su Lora Fein. Stovėjo prie sugriuvusios kolonos, po jų 
kojomis žaliavo žolė, virš galvų driekėsi pilkas dan- 
gus. Jie nesikalbėjo. Nestovėjo per arti vienas kito. 
aiški, kad net jeigu būtų stipriai spaudę vienas kitą 
glėbyje, aistringu bučiniu sujungę lūpas, akivaizdesnė 
ji nebūtų atrodžiusi. Ji buvo čia, aiški, tikra. Kilo nuo 
jų ir juos gaubė. Sklido iš akių, jiems žvelgiant vienas 
į kitą. Švelnumas, pasitikėjimas, aistringas džiugesys, 

amžinoji vilties versmė. Nereikėjo nei žodžių, nei pri- 
silietimo, nei bučinio. 

Su niūraus pavydo gaidele Perė tarė: 

— Pati matote, panele Luse. Sugrįžo panelė Lilijana — 
štai kas ji per viena! 

Jos žodžius nutraukė silpnas pažįstamas garsas. At- 
sigręžusi žengtelėjo atgal. Ir Lusė Adams atsigręžė, 
skubriai lyg vaikas, užkluptas nederamai besielgiantis. 

Tai buvo atsidarančių lifto durų garsas. Pro jas iš- 
riedėjo Agnesės Fein krėslas. Pasukusi jį tiesiai prie 
lango, pravažiavo tarp pusseserės ir jos tarnaitės, bet 
į jas nė nepažvelgė. Taip sėdėdama, ramiai ir tiesiai, 
nugarą atrėmusi į tamsiai raudoną odinę pagalvėlę, ji 
galėjo matyti tai, ką matė ir jos. Keris ir Lora nejudė- 
jo. Buvo sustingę lyg pakerėti. 
gniaužtą kvapą. Lusė Adams kvapo negalėjo atgauti. 
Jos veidas ėmė trūkčioti, ir ji prisidengė jį ranka. Ta- 
krėslą ir pro praviras duris koridoriumi nuriedėjo į 
savo kambarį. 


AŠTUONIOLIKTAS SKYRIUS 


Vėlyvą popietę, kai pamažu ėmė temti, Lora išspruko 
į sodą pavaikštinėti. Jai labai reikėjo šalto oro ir vie- 
numos, trokšte troško bent sykį pasivaikščioti viena 
šioje vietoje, kuri priklausė tokiai daugybei Feinų, o 
dabar - jai. Bet nejautė - ir abejojo, ar apskritai kada 
nors pajaus, — kad šis namas jai priklauso. Jis buvo 
sklidinas svetimų minčių, svetimų gyvenimų - min- 
čių, kuriose jai vietos nebuvo, gyvenimų, kuriuose 
ji nedalyvavo. Tačiau sodas buvo kitoks. Jis miegojo 
sausio miegu, bet jo mintys ir svajonės priklausė tik 
jam. Jos kilo daug seniau, gerokai iki Agnesės Fein — 
daug senesnės už visus čia vaikštinėjusius Feinus, ku- 
rie sudrumsdavo jo vaizdą savo įgeidžiais ir vėl pasi- 
traukdavo. Galbūt sode ras ką nors sau, jei to ieško, — 
galvojo ji. 

Rado žolę, žaliuojančią po pavėsinės stogu aplinkui 
kerpėmis išruožuotą saulės laikrodį. Įrašų ant laikro- 
džio įskaityti nepajėgė. Nudilę žodžiai atrodė sugrįžę 
į nebylų akmenį. Rado snieguolių ant kupsto po be- 
lapiu medžiu. Buvo šalta. Iš namų ji išėjo vienplaukė, 
užsimetusi paltą ant žaliosios suknelės. Rado apkar- 

pytą povo formos bugienį. Rado didžiulių medžių ir 
bandė įsivaizduoti, kaip jie atrodytų apsitaisę vasari- 
ne žaluma. 

Ji ėjo takeliu, vinguriuojančiu tarp krūmynų, tarp 
rododendrų, kiparisų, bugienių ir kitų įvairiausių 
medžių bei krūmų, pavasarį apsipilsiančių žiedais, — 
jazminų, alyvų, gudobelių, pupmedžių, serbentų, for- 
sitijų, — kai ties takelio vingiu staiga išgirdo balsus. Iš 
pradžių širdį veriančiu balsu raudojo vyras, o paskui 
be galo švelniu ir tyliu balsu prašneko Petra. 

— Ak, brangusis — tu ją taip stipriai myli? 

Akimirką pernelyg priblokšta Lora negalėjo paju- 
dėti. Petros nebuvo matyti. Galėjo tik nuspėti, kad ji 
su Alisteriu tikriausiai kur nors tarp krūmų ir, aišku, 
mano esantys vieni. Atsitokėjusi nuo sukrėtimo pa- 
sisuko eiti atgal. Ją pavijo netikėtai skardus Alisterio 
balsas. 

— Kartais manau, kad jos nekenčiu! 

Lora užsikimšo pirštais ausis ir neatgaudama kva- 
po tekina pasileido taku; bėgo, kol baigėsi medžiai. 

Tuo metu, kai ji ruošėsi persirengti pietums, į du- 
ris pasibeldė ir įėjo Petra. 

— Ar ten buvai £4? — paklausė be jokių užuolankų. — 
Krūmynuose, prieš pat arbatą? 

Apačioje ji buvo linksma ir gyva. Dabar atrodė iš- 
balusi ir ryžtinga. 

— Taip, - atsakė Lora. 

Įtampa Petros veide atslūgo. 

— Taip ir maniau, bet nebuvau tuo tikra. Nema- 

niau, kad kas nors kitas būtų pabėgęs. Kiek tu nu- 
girdai? 

Lora atsakė visiškai atvirai. 

— Girdėjau, kaip jį klausei, ar jis ją taip stipriai 
myli, o jis atsakė, kad kartais jos nekenčia. Tada užsi- 
kimšau ausis ir pabėgau. Man taip gaila, Petra - visai 
neketinau slapčia klausytis. 

Petra šyptelėjo. Šypsnys blykstelėjo ir dingo. 

— Nieko, nes ten buvai tu. Geriau, kai kas nors žino. 

Padvejojusi Lora paklausė: 

— Gal nori apie tai pasikalbėti? 

Petra linktelėjo. 

— Taip, tai padeda - jei kalbiesi su tinkamu žmo- 
gumi. 

Lora prasižiojo kalbėti ir vėl užsičiaupė. 

Petra nusijuokė. 

— Nagi, sakyk! 

Lora pasakė. 

— Alisteris sakė... kad kartais jos nekenčia. Bet jis 
nuolat kartoja, kokia ji nuostabi. 

Petros skruostai užsitvieskė ryškiu raudoniu, akys 
virš jų skaisčiai degė. 

— Argi nesupranti, jis privalo galvoti, kad ji nuo- 
stabi, juk yra iki ausų įklimpęs. Jis jaudinasi dėl ma- 
nęs — dėl to, kad mane skaudina... dėl mūsų sužadė- 
tuvių... dėl to, kaip elgiasi. Jis negali tiesiog taip elgtis 
ir nesijaudinti. Siaubingai jaudinasi. Todėl ir privalo 
galvoti, kokia ji nuostabi ir žavinga, nieko kito jam 
nebelieka. Kartais nebeišlaiko, ir tada turiu jį išklau- 

syti — turiu. Ne todėl, kad negalėčiau su tuo susitai- 
kyti ar kad stengčiausi jį išlaikyti, — tai tik dėl jo. Nes 
vyrams ji kažką padaro... jie proto netenka... kažkas 
jiems lyg nutrūksta, iškrypsta. — Ji vėl atrodė labai 
išblyškusi, kalbėjo tyliai ir greitai, nenuleisdama akių 
nuo Loros veido. - Lora, kartais bijau to, ką jis gali 
padaryti... - Paskutinis žodis nutrūko, tarsi būtų nu- 
stojusi kvėpuoti. Tada staigiu, nervingu judesiu už- 
metė rankas Lorai ant kaklo ir įsegė jai lengvą, links- 
mą bučinį. 
— Tu miela! —- sušuko ir išlėkė iš kambario. 


DEVYNIOLIKTAS SKYRIUS 


Petra įėjo apsirengusi savo raudonąją suknelę, ir abi 
merginos drauge nulipo žemyn. 

— Džiaugiuosi, kad vėl apsivilkai tą pačią suknelę. 
Tiesą sakant, kad ir ką apsivilktume, Teinisė vis tiek 
pavers tai pirkiniu iš pigių prekių parduotuvės. 

Lora nužvelgė ryškią smulkią figūrėlę ir nusijuokė. 

— Na, iš tikrai prašmatnios pigių prekių parduo- 
tuvės. 

— Ramina kaip balzamas! O tu puikiai atrodai su ta 
dailiąja kiniška skraiste. Bet palauk — šįvakar Teinisė 
visus nurungs. Atvyksta Madisonai. 

— Taip, ji man sakė. 

Petros balse pasigirdo aštresnė gaidelė. 

— Arji sakė, kad bandė sugriauti jų santuoką ir kad 
Silvija, vargšelė, gerokai pametusi galvą iš pavydo? 

— Ne. 

Madisonai atvyko anksti. Kambaryje, jiems įėjus, 
nebuvo neį Teinisės, nei Agnesės Fein. Panašu, kad 
su Maksvelais ir Keriu Desboru jie buvo geri pažįs- 
tami. Vienintelė nepažįstamoji buvo Lora. Kai Petra 
ją supažindino, pasirodė panelė Fein, iš tiesų puikiai 

atrodanti su raudono aksomo suknele, mirgančiais 
auskarais, su didžiuliu rubinų ir deimantų papuošalu 
ant krūtinės. 

Lora turėjo laiko Madisonams įvertinti. Matė kres- 
ną vyriškį, jūrininko eisena, degančių žydrų akių, o jo 
plaukai liepsnojo įstabiu raudoniu. Puikiai Alisterio 
Maksvelo išvaizdai jis neprilygo nė per nago juodymą, 
tačiau jeidamas į kambarį kažką tokio atsinešė — sa- 
votišką drąsos, sumanumo, beatodairiškumo dvasią. 
Tiksliausiai tai apibūdino Lorai į galvą atėjusi frazė: 
„Jis primena piratą“ Mažoji Silvija liko šešėlyje. Jauna 
ir negebanti nuslėpti, kad akivaizdžiai yra nelaiminga. 
Trapi, šviesiaplaukė, anksčiau, matyt, buvusi graži, ir 
tikriausiai dar bus graži, kai vėl pasijus laiminga. Ap- 
ranga irgi nepadėjo nuslėpti įtampos. Dėvėjo blyškią 
melsvą suknelę, nei prašmatnią, nei labai gerai sukirp- 
tą. Kitados jai tikusi spalva dabar tik pabrėžė blyšku- 
mą, ojo sušvelninti ji nė nesistengė. 

Žvilgsnį nuo jos nukreipusi į Petrą Nort, Lora įver- 
tino pastarosios įžūliai ryškų raudonį ir atitinkamą 
makiažą. Jei jau tenka gedėti mylimojo, verčiau gedu- 
lą nešioti narsiai. 

Įėjo Teinisė Lail. Apsirengusi balto šifono suknele. 
Kvapą gniaužė jos paprastumas; kaip šnibžtelėjo Pe- 
tra, kainavo turbūt marias. Jaunutės mergaitės suk- 
nelė. Ją vilkėdama Teinisė vėl buvo jaunutė mergaitė, 
plaukai krito paprastesnėmis bangomis, vienintelis 
papuošalas — perlų vėrinys. Visi ją prisimins tokią. 

Šypsodamasi ji priėjo prie Madisonų, glostydama 


132 


palietė Silvijos petį ir pasilenkusi pabučiavo išblyškusį 
nusuktą skruostą. Lora dar nebuvo mačiusi jos nieko 
bučiuojant. Aštriai lyg peiliu ją perskrodė mintis, kad 
tas bučinys — tarsi ginklas, toks pat tikras, koks galė- 
tų būti peilis. Ranka su smaragdo ir deimanto žiedu 
trumpam sustingo vietoje. Tą pačią akimirką Teinisė 
pakėlė akis ir susidūrė su Timo Madisono žvilgsniu. 

Tarp jų Žybtelėjusią kibirkštį Lora veikiau pajuto 
nei išvydo. Norėjo ką nors daryti, ką nors sakyti. Ta- 
čiau įtampą nutraukė Lusės Adams pasirodymas. Iš- 
raudusi nuo skubėjimo, beveik vėluojanti, žvangėda- 
ma grandinėlėmis, apyrankėmis ir įvairiomis segėmis 
ji įpuolė į situaciją, apie kurią neturėjo nė mažiausio 
supratimo. 

— Sveika, Silvija! Ar gerai jaučiatės? Atrodote mirti- 
nai išbalusi. Turėtumėte gerti daugiau pieno ir anksti 
gultis. Iš tiesų atrodote visiškai išsekusi. Ji kone visai 
rausvumo netekusi — ar ne, Teinise? Pone Madisonai, 
turėtumėte varyti ją gultis anksti, vienuoliktą valandą 
jai reikia išgerti puodelį pieno, paskui dar bent vie- 
ną. Neleiskite jai prarasti raudonio, na, tikrai jau. Juk, 
pamenu, kai ji čia tada atėjo, pirmiausia pastebėjau 
būtent jos rausvus skruostus. 

Prieškambaryje nuskambėjo gongas, ir kaip tik tuo 
metu ramiai, neskubriai įėjo panelė Silver su mezgi- 
mo krepšiu rankoje. 

Po pietų jie suvyniojo kilimus ir šoko svetainėje. 
Teinisė turėjo visus naujausius įrašus, ir grindys buvo 
geros. Lora šoko su Keriu. Rytoj ji jau bus išvažiavusi. 

Visą dieną skaičiavo valandas, bet dabar, Kerio glėby- 
je, akimirką beveik panoro, kad jie pasiliktų. Kone be 
garso pratarė: 

— Rytoj grįžtu pas pusseserę Sofiją. 

— Aš tave parvešiu. 

— Verčiau nereikia. 

— Tada parvešiu tave su Petra. 

Lora linktelėjo. 

— Šitaip galima. 

Teinisė šoko su Timu Madisonu. Tris šokius - tada 
vieną su Keriu. O tada vėl su Timu Madisonu. Šokda- 
mas su Silvija Madison Keris matė, kaip panelė Fein 
pakėlė akis, susiraukė ir vėl susikaupė prie savo šach- 
matų. Panelė Silver baigė megzti liemenę kūdikiui ir 
pradėjo kitą. Alisterio su Petra nesimatė. Lora šoko 
su Robinu, kuris jai labai patiko. Abudu juokėsi. 

Tyliu, pavargusiu balsu Silvija tarė: 

— Nenorėjau eiti. Jis mane privertė. 

— Gal tau geriau būtų nešokti? Jei tik nori, galime 
tiesiog kur nors pasėdėti. 

Ji papurtė galvą. 

— Iš to nieko gero nebūtų - turiu juos matyti. Žinai, 
visą laiką juos stebiu. Blogiau, kai nematau, o tik įsi- 
vaizduoju, nes tada jaučiuosi einanti iš proto. Manai, 
kad išprotėjau? 

— Ne, žinoma, ne. 

— Kartais man taip atrodo. Kai būnu visai viena, 
girdžiu juos kalbantis. Štai kodėl šįvakar atėjau. Taip 
geriau, nei likti vienai. 

Keriui buvo nežmoniškai jos gaila. 

— Ilgai tai netruks, na, žinai, — tai tik trumpas ais- 
tros pliūpsnis. Kaip nors ištverk. Iš tiesų jis jai nerū- 
pi, - labai švelniai pratarė jis. 

Jie judėjo šokio ritmu. Lyg silpnas jaudulio už- 
gniaužtas atodūsis jį pasiekė jos žodžiai: 

— Jis ateina čia... jos pamatyti... naktimis... 

— Nesąmonė! 

— Ne... tai tiesa. Tik praėjusią naktį nėjo, nes aš ne- 
siguliau. Bandė varyti mane miegoti, bet nėjau. Siau- 
bingai susikivirčijome. Štai kodėl aš tokia pavargusi. 
Tie barniai su Timu mane tiesiog žudo. Šiąnakt eisiu 
miegoti, o jis eis čia, pas ją. - Jos žodžiai pamažu tilo 
ir slopo, tarsi būtų kalbėjusi miegodama. 

— Mano brangioji mergaite, tu jau visai nusikamavai. 
Tegu jis parveža tave namo anksčiau ir eik miegoti, iš- 
gėrusi karšto pieno puodelį, kaip liepė panelė Adams. 

Silvija silpnai pratarė: 

— Nebekalbėkime apie tai. Gal gali šiaip apie ką 
nors pašnekėti? Timas į mus žiūri. Nenoriu, kad jis 
pyktų. Man darosi baisu. 

Keris ėmė jai pasakoti apie Lorą. 

— Ši vieta priklauso jai, bet nemanau, kad ji kada 
nors čia apsigyvens. Per didelis namas. Tokie namai 
išėjo iš mados dar po ano karo, o kai šitas karas pa- 
sibaigs, mes jau visiškai kitaip elgsimės ir kitaip gy- 
vensime. Senųjų kaimo namų tradicija mirė per vieną 
kartą. Iš jos ničnieko neliko, išskyrus vieną kitą vai- 
duoklį. Lora... 

Tariant jos vardą jo balsas persimainė, ir Silvija tai 
pajuto. 

— Lora... ar tu ją myli? 

Jis linktelėjo; persimainė ir jo veidas — sušvelnėjo, 
staiga nutviekstas šypsnio. 

— Tai mirtina paslaptis. Niekam nepasakok. 

Ji pažvelgė į jį staiga sudrėkusiomis žydromis aki- 
mis. 

— Tu išsivadavai. Džiaugiuosi. 

Netrukus į kambarį grįžo vienas Alisteris. Atrodė 
labai įsitempęs. Net nepatyrusiai Laurai buvo aišku, 
kad jis išgėręs, tik buvo ne paraudęs, o nepaprastai 
išblyškęs. Nudrožė tiesiai prie Teinisės, stovinčios su 
Timu Madisonu, ir tarė taip, kad visi girdėjo: 

— Ar pašoksi su manimi? 

Ji prabėgom žvilgtelėjo į jį skaisčiomis žaliomis 
akimis iš po juodų blakstienų. 

— Tu manes nekvietei. 

— Meluoji! - sušuko jis. Ir pridūrė: - Kviečiu dabar. 

Jos pirštai sugniaužė Timo Madisono riešą. „Ne/ — 
patylom tvirtai tarė jam. O tada, nutaisiusi savo mei- 
liausią šypseną, Alisteriui tarstelėjo: 

— Dėkui, bet ne, brangusis. 

Akimirką situacija pakibo ore — arba sprogs, arba ne. 

Akimirka praėjo. Alisteris apsisuko ir išėjo iš 
kambario girto Žmogaus eisena. Durims prasivėrus 
Lora spėjo pamatyti už jų esančiame prieškambary- 
je blykstelint ryškų Petros suknelės raudonį. Ir durys 
sunkiai užsitrenkė. 

Robinui Maksvelui bededant naują plokštelę, pa- 
nelė Fein pagavo Kerio Desboro žvilgsnį ir įsakmiai 
pamojo pirštu, kviesdama prie savęs. Jis apėjo jos ve- 
žimėlį ir atsistojo kiek toliau, tarp jos ir židinio, nes 
arčiau jos sėdėjo panelė Silver. Ji atsigręžė ir jam pa- 
silenkus tarė, ne pašnabždom, o prislopintu sodrių 
balsu: 

— Ar judu su Teinise susipykę? 

Keris nusišypsojo. 

— Kodėl taip manote? Ką tik su ja šokau. 

— Tik sykį, - tarė Agnesė Fein. Tada dar labiau pri- 
slopino balsą: - Turi dabar su ja pašokti. Ponas Madi- 
sonas nuo jos neatstoja. Tai jau ima kristi į akis. Eik, 
atitrauk ją nuo jo! Su kuo dabar šoki? 

„Ji puikiausiai žino“, —- pagalvojo jis. Tuo metu, kai 
jam pamojo pirštu, jo ranka buvo Lorai ant juosmens, 
ir kaip tik užgrojo muzika. 

— Su Lora, - tarė jis ir pajuto tiriamą tamsių akių 
žvilgsnį. 

— Kažkaip labai jau greitai artimai susidraugavote. 

Jis atsakė: 

— Taip. 

Tamsios akys jo nepaleido. Žvelgė rūsčiai. Jis jautė 
nepajudinamą tikslą, nepalaužiamą valią. 

Pagaliau jį paleido. 

Šokdamas su Lora nusiramino. Jie judėjo savo šir- 
džių muzikos ritmu. Trumpas kerintis akimirksnis. 

Šokdamas su Teinise išsyk pajuto pasikeitimą, tai 
jam priminė tolimą praeitį — bet dar didesnis buvo 

nuotaikos pokytis. Jos pasikeitimas kriste krito į akis — 
atrodė pakilesnė, pagyvėjusi. Ją gaubė pergalės lūkes- 
čio nuotaika. Ne jam skirta — suvokė tai su palengvė- 
jimu, - bet prisiminė, kaip anksčiau ji šypsodavosi ir 
žvelgdavo, kaip sušvelnėdavo jos balsas. Jei nebūtų 
įsimylėjęs Loros, galbūt ir jam kiltų pavojus. Jo ranką 
spaudė jos ranka. 

— Tu ant manęs nepyksti? Mes juk draugai? - klau- 
sė ji. 

Keris nusijuokė. 

— Kuo geriausi draugai. Štai taip ir pasakysi tetai 
Agnesei. 

Ji linktelėjo. 

— Žinoma. Juk nėr ko pyktis? Kažkada mums buvo 
gera kartu — tai ir prisiminkime. Bet, brangusis, tu 
juk neleisi Lorai įklampinti manęs šioje vietoje, juk 
ne? Ji tavęs paklausys. Mirsiu, jei mane čia pririš, arba 
verčiau sudrebinsiu šią vietą kokiu nors bjauriu skan- 
dalu, kad plačiai nuskambėtų. 

— Dabar tai ir darai. 

Ji pažvelgė aukštyn, pagyvėjusi ir patenkinta. 

— Žinau. Argi ne nuostabu? Bet būtent tai ir noriu 
pasakyti — sušoki tris šokius su vyru ir tokioje vietoje 
jau esi pasmerkta. 

— Tris šokius... — Jis maloniai nusišypsojo. 

Tai jai irgi patiko. „Dieve mano, - pagalvojo jis, — 
negi ji pyksta ant to vaikino?“ 

Meiliu balsu ji tarė: 

— Vargšas Timas! Čia, žinai, nieko ypatinga - tik tie 

airiški protrūkiai. Baisiai linksma — kol tai trunka... — 
staiga jos balsas nutilo ir nutolo. 

Muzika baigėsi. Ji stovėjo remdamasi į jį, ranką te- 
belaikydama ant jo rankos, ir visa virpėjo. 

- Šalta? — paklausė Keris. 

Jos pirštai susigniaužė, įsikabino, paskui atsileido. 
Juokdamasi ir purtydama galvą ji žengtelėjo atgal. 

— Kažko mane mirtinas šiurpas krečia, — tarė ji. 


DVIDEŠIMTAS SKYRIUS 


Baigėsi vakarėlis. Alisteris nebepasirodė. Praėjus maž- 
daug dvidešimčiai minučių nuo tada, kai Lora matė 
Petrą prieškambaryje, ji sugrįžo į svetainę. Stabtelėjusi 
prie Kerio ir Loros, tarė: 

— Alisteris vaikštinėja, bando prasiblaškyti. Grįš ro- 
mus kaip avinėlis. Ar buvo labai blogai? Jis iškėlė sceną? 

— Galėjo būti blogiau, — pasakė Keris. — Jis išva- 
dino Teinisę melage ir išžygiavo iš kambario, kai ji 
atsisakė su juo pašokti. Nemanau, kad panelė Fein 
išgirdo jo žodžius. 

— Kas nors turi jai pasakyti, - trumpai tarė Petra. — 
Įžvelkime ir šviesiąją pusę. Jie smarkiai susiriejo, jis 
pasiruošęs ją papjauti. Gal jie ir nebesusitaikys. — 
Trumpai nenatūraliai nusijuokusi pridūrė: — Kaip to 
tikiuosi! 

Madisonai atsisveikino ir išėjo į šaltą vėjuotą orą. 
„Atpūs lietaus, bet ne anksčiau kaip ryte“, - pako- 
mentavo Timas Madisonas sūkuringą vėjo šuorą, ūž- 
telėjusį pro pravertas prieškambario duris. Jis paėmė 
Silviją už parankės, ir jie drauge leidosi į ketvirčio 
mylios kelią nuo Abatijos iki jų namelio. 

Kiti taip pat, kas pavieniui, kas poromis linkėjo la- 
bos nakties ir lipo aukštyn, paskutiniai — Robinas 
Maksvelas ir Alisteris, kuris nieko nepaaiškinęs nei 
atsiprašęs ėjo beveik iškart po jo. Namai nutilo. Ne- 
sigirdėjo nė garso, tik iš tolo nuūždavo vėjo gūsis su 
griaustiniu, siūbuodamas medžius, daužydamasis į 
bažnyčios griuvėsius, su kauksmu toldamas ir vėl už- 
griūdamas namą baisiausiu trenksmu. 

Lora miegojo; paskutinė ją aplankiusi mintis buvo 
palengvėjimas, kad viešnagė baigiasi. Galvodama apie 
ją prisimins tik tai, kaip juodu su Keriu atrado vienas 
kitą. Visa kita pasimirš — įtampa, senųjų pusseserių 
neprielankumas jai, Teinisė. Ji nežinojo, kad to nieka- 
da nepamirš nei ji, nei Keris, nei visi kiti. 

Vėliau naktį ji prabudo, staiga pasijuto visai žvali 
ir prisiminė palikusi apačioje savąją kinišką skraistę. 
Atrodė labai keista šitaip prabusti ir tai prisiminti, 
nes prieš užmigdama apie tai nė nepagalvojo. Į vir- 
šų užlipo kartu su Petra, bet jos nesikalbėjo. Ji nusi- 
rengė, atsigulė ir užmigo visai pamiršusi skraistę. O 
dabar ji nedavė jai ramybės, atkakliai gožė visa kita. 
Mąstė sau: „Kaip kvaila... bet negalėsiu užmigti, jei 
nenulipsiu jos pasiimti“ 

Išlipo iš lovos nedegdama šviesos, nes langas buvo 
šiek tiek pravertas, o užuolaida atitraukta. Vėjas ją 
plaikstė, girgždėjo lango rėmas. Bet griausmingi gū- 
siai liovėsi. Audra praėjo. Dabar tik pūtė stiprus vė- 
jas. Lora užsimetė chalatą, įsispyrė į šlepetes ir išėjo į 
koridorių. Jo gale degė blausi lempelė. 

Ji pasuko į kitą pusę, laiptais, laikydamasi turėklo 
ir šlepete apauta koja čiuopdama kelią priešais save. 
Ties posūkiu iš prieškambario blykstelėdavo švie- 
selė. 

Kurgi ta skraistė galėtų būti, spėliojo ji. Svetainė- 
je... Ne, - kai jie visi išėjo iš svetainės, ją dar turėjo: 
prisiminė, kaip Robinas apžiūrinėdamas skraistę kaž- 
ką sakė apie išsiuvinėtas peteliškes. Mat buvo didis 
peteliškių mėgėjas ir žinojo, kaip vadinasi ta išsiuvi- 
nėtoji. Na, jeigu svetainėje skraistę turėjo, kodėl ne- 
nusinešė jos į viršų? Jai dingtelėjo, kad Robiną bus pa- 
likusi stovintį prie sraigtinių laiptų kolonos, vartantį 
išsiuvinėtus raštus ir ieškantį peteliškių, tuo tarpu ji 
linkėjo labos nakties Lusei Adams ir panelei Silver. 
Tada ją čiupo už rankos Petra ir paskubino: „Eime, 
Lora!“ — ir ji nuėjo į viršų apie skraistę nė nepagal- 
vojusi, nes bijojo, kad Petra nebeištvers - tokia buvo 
išbalusi po pudros sluoksniu, Loros ranką laikanti 
rankutė drebėjo. 

Bet dabar apie nieką kitą ji nebegalėjo galvoti. Visa 
tai jai atrodė labai keista. Tačiau kai priėjo prie laiptų 
kolonos, kur tada stovėjo Robinas, skraistės nerado. 
Prieškambaryje jos nebuvo. Uždegė šviesą ir visur 
apieškojo. Skraistės nebuvo nei prieškambaryje, nei 
svetainėje. Tikriausiai Robinas ją kur nors padėjo. 
Galbūt į viršų užnešė. Pasijuto gana kvailai, ieškoda- 
ma skraistės vidury nakties; neabejojo, kad pusseserė 
Agnesė ir pusseserė Lusė už tai nepagirtų. 

Ji užgesino šviesas ir ėmė kopti aukštyn. Didysis 

prieškambario laikrodis išmušė tris. Su palengvėjimu 
ji grįžo į savo kambarį. 

Keistokai jaučiasi Žmogus, vienas prabudęs na- 
muose, kai visi kiti miega. Viskas gerai, kol esi savo 
kambaryje, bet jeigu iš jo išeini ir klaidžioji po tuščias 
patalpas, kai jų savininkai giliai nugrimzdę į miegą, 
jautiesi pasaulyje vienut vienutėlė. 

Stovėdama savo kambaryje už durų, tyliai jas už- 
darė. Trumpai pastovėjo tamsoje ir, dar nepasisukusi 
eiti, išgirdo silpną, bet aiškų garsą: užsivėrė dar vienos 
durys. 


DVIDEŠIMT PIRMAS SKYRIUS 


Kitą rytą, dvidešimt po aštuonių, Dinas, vyresnysis 
liokajus, išėjo iš šiaurinio priestato ir pirmiausia užėjo 
į valgomąjį, paskui į panelės Fein kabinetą atitraukti 
užuolaidų ir įleisti pamažu prasidedančios šaltos die- 
nos. Tebetvyrojo tamsa, tad valgomajame jis uždegė 
šviesą. Pagal apšvietimo reguliavimo taisykles, pereiti 
prie dienos šviesos buvo leidžiama tiksliu laiku: 8 va- 
landą 24 minutės. Dinas galvojo, kad žiemą paliktas 
vasaros laikas, žinoma, labai tinka miesto žmonėms, 
norintiems grįžti namo iki naktinio bombardavimo, 
bet vis dėlto baisiai nepatogu, kai negali atidaryti 
namų iki beveik pusės devynių. 

Eidamas toliau pasiekė prieškambarį. Perėjo jį ir 
atidarė panelės Lail svečių kambario duris, kartu už- 
degdamas šviesą. Atsivėrė kambarys su plačiu langu 
tiesiai priešais jį ir dviem kitais, išeinančiais į namo 
fasadą; ant visų buvo užtrauktos blyškios sidabrinio 
žalsvumo užuolaidos. Sunkios klostės nejudėdamos 
krito tiesiai. Bet iš kažkur pūtė šaltas vėjas, ir Dinas 
bemat susigaudė, nuo kurios pusės jis dvelkia. Kampe 
buvo durys į aštuonkampį kambarį, jos buvo pravi- 
ros, ir vėjas pūtė pro jas. 

Štai šią akimirką Dinas ir sunerimo. Aštuonkam- 
piame kambaryje niekas neturėjo būti praverta. Visą 
dieną langai buvo uždaryti, o duris užrakino apeida- 
mas namus po to, kai išėjo ponas ir ponia Madisonai 
ir grįžo ponas Alisteris. Šmėkštelėjus minčiai apie įsi- 
laužėlius, susirūpinusiu žvilgsniu jis apmetė kambarį 
ir pastebėjo, kad panelės Lail rašomojo stalo viršutinis 
stalčius ištrauktas. Priėjo apžiūrėti ir išvydo mažą au- 
tomatinį pistoletą, kampe užmestą ant laiškų krūvelės. 
Greičiausiai, pamanė, čia tas pats pistoletas, kuriuo 
aną vakarą prieškambaryje taip neatsargiai švaistėsi 
ponas Heizeltonas, kai iššovęs sudaužė sieninę žvaki- 
dę - labai sunku bus ją pakeisti. Žinoma, buvo girtas, 
bet moterų gąsdinimo ir turto niokojimo pateisinti 
niekaip negalima. Taip jis tada ir pasakė poniai Din: 
„Jei džentelmenas pasigėręs nesugeba elgtis kaip džen- 
telmenas, tai, mano galva, anoks jis džentelmenas“ 

Susiraukė žiūrėdamas į pistoletą ir pagalvojo, kad 
panelė Teinisė labai jau nerūpestingai elgiasi, šitaip 
palikdama šaunamuosius ginklus. O jei bžty įsiveržęs 
vagišius ar koks nors vokiečių parašiutininkas — na, 
tikrai, čia jau ji tiesiog dovanėlę jiems būtų pakišusi, 
jei galima taip sakyti. 

Paliko neatitrauktas užuolaidas ir perėjo kambarį. 
Jį pasitiko vėjas. Durys į bažnyčią buvo plačiai atver- 
tos. Pro jas sklido blausi dienos šviesa ir pūtė tas šal- 
tas vėjas. Stovėdamas laiptų viršuje, jis žvelgė žemyn. 
Kažkas ten gulėjo. Laiptai leidosi žemyn iki namo ir 
vakarinės sienos kampo. Prieblandoje sunku buvo 

įžiūrėti — saulė tekės maždaug už pusvalandžio, - ta- 
čiau kažkas ten gulėjo. Kažkoks žmogus. Moteris. Jis 
pajuto šaltį ir lengvą šleikštulį. 

Nulipo laiptais, lėtai, nes bijojo, — ėjo tik todėl, kad 
tai buvo jo pareiga, o savo pareigas jis visada stengėsi 
atlikti. 

Štai ir bažnyčios grindys... Taip, moteris. Panelė 
Teinisė; matyt, negyva. Apsirengusi vieną iš tų juodų 
pižamų, kurios visada truputį trikdė jo įsivaizdavimą, 
kas tinka ir pridera jaunai moteriai, ant jos apsivilku- 
si savo juodąjį chalatą, ji gulėjo veidu į žemę, dešinę 
ranką atmetusi taip, tarsi būtų bandžiusi nusitverti 
laiptų. 

Jautėsi apdujęs ir sustingęs. Lyg pro rūką šmėkš- 
telėjo mintis, kad galbūt ji vaikščiojo miegodama ir 
nukrito. Galbūt nusilaužė sprandą. 

O tada jis išvydo skylutę. Mažą apvalią skylutę 
šilkinėje chalato medžiagoje po kairiu mentikauliu. 
Viskas jame tarsi apsivertė. Jis priklaupė, nes keliai 
sulinko savaime, tačiau tuoj pat suėmė ištiestą ranką 
ir pakėlęs bandė rieše užčiuopti pulsą, nors puikiai 
žinojo, kad neras. Vos ją palietęs jau žinojo, kad pulso 
neras. 

Jis padėjo ranką ant žemės ir sunkiai atsistojo. Pa- 
reiga jį palaikė. Jis privalėjo informuoti policiją, kad 
nužudyta panelė Teinisė Lail, o paskui šią žinią pra- 
nešti namiškiams. 

Užlipo laiptais, grįžo į Teinisės Lail svečių kambarį 
ir paskambino Ledlingtono policijai. 

DVIDEŠIMT ANTRAS SKYRIUS 


Po pirmojo pribloškiančio sukrėtimo atsipeikėta. Įsi- 
bėgėjo įprasta žmogžudystės tyrimo rutina. Savo vaid- 
menis atliko ir jau išėjo policijos gydytojas, pirštų at- 
spaudų specialistas, valdiškas fotografas. Galų gale 
greitosios pagalbos automobiliu iškeliavo ir Teinisės 
Lail palaikai. 

Panelės Fein kabinete sėdėjo ir savo bei seržanto 
Stebinso užrašytus liudytojų parodymus tikrino Led- 
lingtono policijos vyresnysis inspektorius Randalas 
Marčas. Aukštas žavus ketvirtą dešimtį įpusėjęs vy- 
riškis, kalbantis švelniu kultūringo Žmogaus balsu ir 
malonia elgsena slepiantis valdingumą. Jį galėjo iš- 
duoti akys, smakro linija, galvos laikysena, bet visa tai 
buvo po malonaus elgesio priedanga — bent jau kol 
pats norėjo dangstytis. 

Į kambarį įėjusi panelė Modė Silver buvo sutikta 
labai šiltai. Seržantui Stebinsui ji suteikė progą pa- 
mąstyti, kai vyresnįjį inspektorių apdovanojo kreipi- 
niu „mano brangusis Randalai“ ir kuo šilčiausiai iš- 
klausinėjo apie jo motiną ir seseris. Tiesą sakant, abi 
pusės apsikeitė linkėjimais. Seržantas Stebinsas buvo 

išsiųstas apklausti evakuotųjų, galėjusių girdėti šūvį, 
o panelė Silver atsisėdo. 

Tais laikais, kai dirbo guvernante, jai teko būti 
Randalo Marčo ir jo seserų guvernante. Su ta šeima 
ji palaikė draugiškus ryšius. Maždaug prieš trejetą 
metų Randalui Marčui teko pripažinti, kad gana šiur- 
pioje užnuodytų vikšrų byloje jam gyvybę išgelbėjo 
jos įžvalgumas ir proto aštrumas. O ypač artimai jie 
bendradarbiavo 1939-ųjų rudenį, nagrinėdami mįs- 
lingąją Džerningamo bylą. Nepaisant šių naujausių 
ryšių, Randalas Marčas, vos pamatęs panelę Modę 
Silver, pirmiausia mintyse grįždavo į tas dienas, kai 
ji autoritetingai aiškino taisykles ir grūdo žinias raša- 
luotam berniukui, akivaizdžiai nemėgstančiam kimš- 
tis į galvą informacijos ar daryti to, kas liepta. Kad 
ir kaip to nepakęsdamas, jis mokėsi ir paklusdavo. Jo 
širdyje visam laikui išliko pagarba panelei Silver. 

Kai ji atsisėdo ir iš ryškiai gėlėto rankdarbių krep- 
šio išsitraukė kažkokį rausvą mezginį, jis pagalvojo, 
kad per tuos metus, kai jis spėjo tapti gimtojo miesto 
policijos vyresniuoju inspektoriumi, ji beveik nepasi- 
keitė. Anomis mokyklinių pamokų dienomis ji turėjo 
būti kur kas jaunesnė, bet jam tada neatrodė jaunesnė 
nei dabar. Visuomet ji buvo kone bauginamai protin- 
ga, sąžininga, nuoširdi, skrupulinga, senamadiškai, 
bet tvarkingai apsirengusi. Išsaugojo senąjį pomėgį 
megzti, susižavėjimą lordo Tenisono ir jo amžininkų 
poezija. Tobulas žmogus ir puiki detektyvė. 

Mintims blaškantis tarp senosios pelnytos pagar- 

bos ir tai pagarbai nė kiek netrukdančio smagumo, 
jis, patogiai atsilošęs kėdėje, atsakinėjo į klausimus 
apie savo šeimą. 

— Margareta su vyru Palestinoje. Įsigudrino ten pa- 
sprukti pačioje trisdešimt devintųjų pabaigoje. Ma- 
žylė liko su mano motina. 

Panelė Silver linktelėjo. 

— Ji labai panaši į Margaretą. Ponia Marč maloniai 
teikėsi man atsiųsti keletą momentinių nuotraukų. 

— O Izabelė įstojo į ATS*. Iš tiesų galite sakyti, kad 
aš vienintelis iš šeimos netarnauju kariuomenėje. 

Panelė Silver šiek tiek priekaištingai kostelėjo. 

— Tarnystė įstatymui tėvynėje, mano nuomone, 
karo metu mums turėtų būti ne mažiau svarbi nei 
Izabelės ar Margaretos veikla, — tarė ji. Tada skubiai 
pakeitė temą: — Siaubinga byla. Labai džiaugiuosi, ga- 
vusi progą su tavimi pasikalbėti. 

— Ir aš savo ruožtu džiaugiuosi. Jau turiu didžiąją 
dalį parodymų ir man labai rūpi sužinoti, kokį įspūdį 
jie daro jums. 

Kokią minutę panelė Silver mezgė tylėdama. Tada 
tarė: 

— Gaila, kad prasilenkėme aną rytą, kai buvau Led- 
lingtone. Palikau tau raštelį, kuriame rašiau, kad ap- 
sistojau Abatijoje. Dabar, manyčiau, turiu tau pasa- 
kyti, jog esu čia kaip specialistė. 


* Ausxiliary Territorial Service; Atsargos teritorinė moterų tar- 
nyba, veikusi Anglijoje 1938-1949 m. 

— Ką? 

Anoje tolimojoje klasėje panelė Silver būtų pa- 
barusi už tokį nevaldomą proveržį. Bet šįkart nuty- 
lėjo. 

— Žinoma, tai paslaptis. Panelė Fein nenorėtų to 
viešinti. 

Randalas Marčas atrodė susirūpinęs. 

— Deja, privalau paklausti... 

— Ak, žinoma, - kaip tik norėjau paaiškinti. Su 
Luse Adams esame senų mokyklos laikų draugės. 
Jaunystėje ją dažnai aplankydavau, bet kai pradėjau 
mokytojauti, laisvo laiko visai nebeturėjau, o mano 
interesai taip skyrėsi nuo Lusės, kad pažintis — var- 
gu ar tai galima vadinti draugyste - pamažu nutrūko. 
Manyčiau, per pastaruosius dvidešimt metų buvom 
matęsi ne daugiau kaip tuziną kartų, kai viešėjau 
pas brangiąją Lislę Džerningam ir ji maloniai teikėsi 
Lusę pakviesti arbatos. Lusė, regis, labai susidomė- 
jo mano profesijos pokyčiais, ir tą vakarą vėliau man 
paskambino panelė Fein. Pakvietė pas save, kitą dieną 
ir nuvykau — ten veža gana patogus autobusas. Ji man 
papasakojo apie namuose pasitaikančias smulkias pi- 
nigų vagystes; įtarimas krito jos priimtų evakuotųjų 
šeimoms. Ji be galo nerimavo, kad reikalas gali iškilti 
į viešumą. Paklausė manęs, ar galėčiau to imtis kaip 
profesionali tyrėja. Taip ir padariau. 

Randalas Marčas nusišypsojo. 

— Žinoma, išsiaiškinote, kas kaltas? 

— Taip, —- niūrokai atsakė panelė Silver. 

Jis gudriai į ją pažvelgė. 

— Vadinasi, ne evakuotieji? 

Ji papurtė galvą. 

— O, ne, brangusis. 

Jam darėsi vis įdomiau. 

— Ar man pasakysite, kas? 

— Manau, pasakysiu, Randalai - manau, kad reikia. 
Bet ši informacija skirta tik tau. 

— Ką turite omenyje? 

— Turiu omenyje, kad to netraktuosi kaip galimos 
teisminės bylos — čia anaiptol ne toks atvejis. Jei na- 
muose nebūtų įvykdyta žmogžudystė, apie tai net 
neužsiminčiau, bet po to, kas įvyko, negalėčiau pa- 
siteisinti, jei nuslėpčiau net tiesiogiai nesusijusią in- 
formaciją. 

— Jūs visiškai teisi, — tarė jis. - Verčiau man papa- 
sakokite. Jei tik ta informacija su žmogžudyste nesu- 
sijusi, ja nesinaudosiu. Kas gi tas vagis? 

Panelė Silver atsistojo ir nuėjo prie durų. Kai jas 
atidarė, pro šalį praėjo Perė, panelės Fein tarnaitė, 
nešina nedideliu padėklu. Kambaryje pasklido kavos 
aromatas. Randalas Marčas pastebėjo praeinančią 
aukštą sustingusią figūrą pilkais drabužiais. 

Uždariusi duris panelė Silver grįžo ir atsisėdo į 
savo vietą. Gerokai prislopinusi balsą pasakė: 

— Perė. 

— Norite pasakyti, jog ką tik praėjo Perė? Panelės 
Fein tarnaitė, ar ne? 

— Ne, anaiptol ne tai norėjau pasakyti, Randalai. 
Noriu pasakyti, kad Perė yra vagilė. 

— Kaip tai! Maniau, kad ji čia tarnauja jau daugybę 
metų. 

Panelė Silver vėl pasiėmė mezginį. 

— O, taip - keturiasdešimt vieni ištikimos tarnystės 
metai. Agnesę Fein ji tiesiog dievina. 

— Ir ją apvaginėja! - Jis žvelgė ir kalbėjo nepatikliai. 

Panelė Silver kostelėjo. 

— Viskas nėra taip jau paprasta. Jai nepatinka, kad 
čia gyvena evakuotieji. Vagystės buvo suplanuotos 
taip, kad įtartų juos ir iškraustytų. 

— Vaje, koks planas! Ar jūs įsitikinusi? 

— O, taip. Bet panelei Fein dar nesakiau. Šiandien 
turėjau tai padaryti, nes taip sutarta, ir turėčiau tai 
laikyti savo pareiga. Bet neturėjau vilties, kad ji mani- 
mi patikės. Ji nepaprastai sustabarėjusio mąstymo. 

Randalas susiraukė. 

— Dar nemačiau nei jos, nei panelės Adams. Tik- 
riausiai jūs matėte. Kaip jos tai pakelia? Juk buvo la- 
bai prisirišusios prie tos vargšės merginos, ar ne? 

Panelę Silver pribloškė nederamai nuskambėjęs 
žodis. Turėdama laiko, būtų pamoralizavusi šia te- 
ma - kaip Teinisė Lail, žaidžianti sviedinuku, nusirito 
iki tos apgailėtinos „vargšės merginos“. 

Ji silpnai, sausai kostelėjo. 

— Lusės nemačiau — manau, ji sugniuždyta... bet 
kaip tik grįžau iš Agnesės Fein. Ar pasakyti, ką vei- 
kiant ją radau? 

— Taip, — atsakė jis su nuostabos gaidele balse. 

Luktelėjusi, kol pagavo nuleistą akį, panelė Silver 
tęsė: 

— Ji rašė laišką savo advokatui. 

— Savo advokatui? 

Panelė Silver mezgė. 

— Ponui Metkalfui, senam šeimos draugui. Bet rašė 
jam ne kaip draugui. Laiške spaudė jį nedelsiant pa- 
stūmėti derybas, kurias jis veda su panele Lora Fein 
dėl šio dvaro įsigijimo. 

Randalas Marčas apstulbo ne juokais. Pratarė: 
„Mano brangioji panele Silver!“ ir staiga amą prara- 
do. Ji toliau nesustodama mezgė. 

Po trumpos pauzės jis tarė: 

— Ką gi, į mano klausimą atsakėte. Prisirišusi! — Ir 
susijuokė. — Vargu ar tai tinkamas žodis, ar ne? Juk, 
manyčiau, trys valandos tepraėjo nuo tada, kai ji su- 
žinojo apie savo dukterėčios mirtį! 

Panelė Silver pažvelgė jam į veidą. 

— Neturėtum manęs suprasti klaidingai, Randalai. 
Visiškai teisinga sakyti, kad Agnesė ir Lusė buvo pri- 
sirišusios prie Teinisės Lail. Visas savo viltis dėjo į ją. 
Joms ji buvo viskas, save jos pamiršo. Ypač Agnesė. 
Agnesei ji, manyčiau, buvo kaip ginklas. 

— Kaip tai? 

Panelė Silver truputį padelsusi tarė: 

— Ką tu žinai apie Agnesę Fein? 

— Spėju, kad žinau tiek, kiek ir visi grafystėje, - kad 
buvo pamesta mylimojo... kad jojo savo žirgu virš 


153 


Blakneko karjero ir nuo tada liko luoša. Per daug su- 
krečianti istorija, kad galėtum pamiršti, argi ne? 

— Taip. Ji niekada ir nebuvo pamiršta. Agnesė nie- 
kada jos nepamiršo. 

— Visa tai įvyko labai seniai. 

— Prieš dvidešimt dvejus metus. Tuo metu gyvenau 
kaimynystėje. Pažinojau Oliverį Feiną ir tą merginą, 
su kuria jis pabėgo, - panelę Ferers. Ji taip pat buvo 
jo pusseserė. Labai žavūs žmonės. Šeima dėl to bai- 
siai susipyko. Nuo tada Agnesę, spėju, užvaldė viena 
mintis — įsigyti dvarą, kuris būtų atitekęs jai, jei būtų 
ištekėjusi už Oliverio Feino, atimti jį iš jo dukters ir 
atiduoti Teinisei Lail. 

— Duktė - tai Lora Fein, ta mergina, kuri čia vieši? 

— Taip. Ji ką tik tapo pilnametė; neatrodo, kad būtų 
linkusi pasiduoti spaudimui. Agnesė ją pakvietė čia 
paviešėti, tikėdamasi, kad sugebės ją paveikti. Juk ji 
stiprios valios moteris, visada pasiekia, ką užsibrėžusi. 

Randalas Marčas staiga krustelėjo. 

— Nagi, ir kam visa tai man pasakojate? 

— Brangusis Randalai! 

Panelės Silver balsas skambėjo priekaištingai, bet 
jis papurtė galvą. 

— Turite slaptą motyvą. Kokį? 

Virbalai spragtelėjo. 

— Labai paprasta. Įvykdytas žiaurus nusikaltimas. 
Aš žinau aplinkybes, kurias nutuokiant galima nu- 
spėti visų name esančių motyvus ir veiksmus, taigi 
pamaniau privalanti padėti tau susidaryti vaizdą. 

— Suprantu, - tarė jis. Ir pridūrė: - Ar panelė Fein 
vis dar pasiryžusi dvarą įsigyti? Kodėl? 

— Kad atimtų jį iš Loros Fein. Ar žinai, kad Teinisė 
Lail buvo ištekėjusi? Yra vaikas, šešerių metų berniu- 
kas. Jei Agnesė galėtų nusipirkti Abatiją, vaiką įsisū- 
nytų ir užaugintų kaip savo paveldėtoją. 

Randalas Marčas žvelgė į ją susimąstęs. 

— Keista toji Žmogaus prigimtis — argi ne? Taip, apie 
santuoką žinojau. Vyras, be abejo, tai tas Heizeltonų 
vaikis, užpraeitą vakarą dalyvavęs toje susišaudymo 
scenoje. Turiu apie tai penkių žmonių parodymus — 
Desboro, dviejų Maksvelų, Loros Fein ir liokajaus, 
Dino. Na, ir ką apie tai pasakysite? 


DVIDEŠIMT TREČIAS SKYRIUS 


Panelė Silver pateikė jam savo ataskaitą apie trum- 
pą, žaibišką Džefrio Heizeltono įsiveržimą į jų sam- 
būrį. Pasakojimas buvo aiškus ir stebėtinai perteikė 
esmę. Randalas Marčas, rankoje laikydamas paro- 
dymų pluoštą, žvilgčiojo tai į juos, tai į ją. Jai baigus 
tarė: 

— Mm... taip. Faktus perteikiant nuomonės beveik 
nesiskiria. O ką manytumėte apie vaikiną? Ar jis tik- 
rai kėlė pavojų? Ar tik norėjo pasirodyti? Ar tiesiog 
buvo nusitašęs ir nebesuprato, ką daro? 

Panelė Silver pasvarstė. 

— Viskas teisinga. 

— Gal plačiau paaiškintumėte? 

Ji patylėjo. 

— Jis vis dar pametęs dėl jos galvą ir įskaudintas. 
Žinau, kad pastaruoju metu su ja matydavosi. Vieną 
vakarą kalbėjosi su ja „Liukse“. Manau, kad kvietė ją 
šokti, o ji atsisakė. Tai turėjo atkreipti į ją dėmesį, bet 
nemanau, kad jai tas būtų rūpėję. Aišku, jis atsekė ją 
iki čia. Broliai Maksvelai tądien matė jį geriantį „An- 
gele“ dar iki tų pietų. Gerokai vėliau jis atsibeldė čia. 

Prisigėręs, kankinamas savo jausmų ir nuoskaudos. 
Visiškai nesivaldė, nuovoką buvo praradęs. 

— Manote, kad jis tada galėjo ją nušauti? 

— Be abejo. Pistoletą tikrai buvo įrėmęs jai į krūtinę, 
o drebantį pirštą laikė ant gaiduko. Jeigu ji būtų nuo 
jo atsitraukusi ar sušukusi, ar kaip nors dar sudirgi- 
nusi jo nervingą jaudulį, būtų ją nušovęs —- esu tuo 
tikra. Ji elgėsi nepaprastai blaiviai ir šaltakraujiškai. 

— Ir vis dėlto jos laikysena jūsų nesužavėjo. Gal pa- 
sakysite, kodėl? 

Panelė Silver nuleido mezginį ant kelių ir pažvel- 
gėiji 

— Niekada nemačiau tokio nejautrumo, - tarė ji. — 
Net svetimas žmogus būtų pajutęs bent kiek gailesčio 
ponui Heizeltonui - jis visiškai nesivaldė, kūkčiojo ir 
vis kartojo jos vardą. O jai jis nė trupučio nerūpėjo. Ji 
buvo lyg pakylėta, pamaloninta - kone atvirai trium- 
favo. Man toks elgesys pasirodė labai skaudinantis. 

Randalas Marčas padėjo popierius, kuriuos laikė 
rankoje. 

— Regis, jūsų užuojauta skirta vien nusikaltėliui, — 
sausai pratarė. — Juk tai jums nelabai būdinga? 

Panelė Silver paėmė mezgamą rožinę kūdikio lie- 
menę, atidžiai ją pamatavo pagal rankos riešą ir ėmė 
nuleidinėti akis. Tada tyliu, rimtu balsu pasakė: 

— Labai nustebčiau, jei ponas Heizeltonas pasiro- 
dytų esąs nusikaltėlis. 

Nedaug trūko, kad vyresnysis inspektorius Marčas 
pašoktų nuo kėdės. 

— Maniau, tai ganėtinai akivaizdu. 

Panelė Silver kostelėjusi tarė: 

— Brangusis Randalai! 

Jis-nusijuokė, bet ir paraudo. 

— Na, juk devynis iš dešimties kartų akivaizdus įta- 
riamasis iš tiesų būna nusikaltėlis. 

Ji ir vėl kostelėjo. 

— Na, nesakyčiau, kad taip dažnai. Tačiau net jei 
iš tiesų tebūtų viena tikimybė iš dešimties, manau, 
neprotinga būtų suversti kaltę vienam akivaizdžiam 
įtariamajam, atmetus kitas galimybes. 

Jo mintys bemat nuskriejo į praeitį, prieš kokius 
dvidešimt šešerius metus. Teisiamųjų suole — šiuo 
atveju tėvo kabinete — Randalas Marčas, maždaug 
devynerių metų ir mėnesio amžiaus, kaltinamas vo- 
gęs slyvas iš senojo Gregorio sodo; beveik akivaizdus 
nusikaltėlis. Panelė Silver, kaip ir dabar, nesiduoda 
įtikinama akivaizdžiais įkalčiais, atkakliai tęsia tyri- 
mą, kol priverčia prisipažinti ir atgailauti tikrąją kal- 
tininkę, Izabelę, o jį išteisina — ir visa tai daro taip 
rimtai, šaltai, kaip tik įmanoma įsivaizduoti, be jokių 
baimės ar šališkumo ženklų. 

Dabar jis meiliai ir pagarbiai į ją pažvelgė. 

— Tikiuosi, sutinkate, kad Heizeltonas yra įtaria- 
masis. Man būtų įdomu sužinoti, kodėl nelaikote jo 
žudiku. 

Ji nuleido porą mezginio akių. 

— Manau, jis be vargo galėjo ją nušauti trečiadienio 
vakarą. Bet kitą dieną ponas Desboras ir ponas Robi- 

nas Maksvelas jį išlydėjo į Londoną. Nesu linkusi taip 
greitai patikėti, kad tą patį vakarą jis grįžo, įtikino pa- 
nelę Lail jį įsileisti į Abatiją, o tada šovė jai į nugarą — 
juk ji nušauta į nugarą, ar ne? 

— O, taip. Kodėl manote, kad jis to negalėjo pada- 
ryti? 

Rausvų mezginio akių ant virbalų tolygiai ir nuo- 
sekliai mažėjo. Panelė Silver paaiškino: 

— Jis buvo galvą dėl jos pametęs, labai ją mylėjo. 
Itin stipraus būtų reikėję motyvo ją nušauti. Ji būtų 
atsigręžusi į jį - pykusi, rėkusi ar bandžiusi jam pa- 
sipriešinti. Esu visiškai įsitikinusi, kad jai į nugarą jis 
nebūtų šovęs. 

Jai nebaigus kalbėti atsidarė durys. Už jų stovė- 
jo tarnaitė Perė. Pirmą sykį matydamas ją akis į akį, 
Marčas pagalvojo, kad nepatrauklesnės moteriškos 
lyties atstovės dar nėra regėjęs. Toji plokščia, lyg iš- 
lyginta figūra. Tas bejausmis, bekraujis veidas. Ir dar 
tos blyškios akys. 

Duris prilaikydama savo ilga, liesa, kaulėta ranka ji 
dygiai ir santūriai kreipėsi į vyresnįjį inspektorių: 

— Panelė Fein nori dabar su jumis susitikti. 

Jeigu jis ir tikėjosi kreipinio „sere“, tai nesulaukė. 
Iš Perės niekada jo nebūtų išgirdęs. Policininkai tėra 
policininkai. Tegu dirba savo darbą, verčiau jiems ne- 
užkliūti, bet jie ir buvo, ir tebėra tik dulkės po panelės 
Agnesės Fein kojomis. 

— Ačiū. Tuoj ateisiu. Panelė Silver mane nuves. Ga- 
lite nelaukti, — pasakė jis maloniai, bet tvirtai. 

Jai išėjus ir trinktelėjus durims jis tarė: 

— Man dar nepavyko rasti nieko, kas būtų girdėjęs 
šūvį. Turiu visus iki vieno apklausti, ar negirdėjo. Kai 
pakilšime į viršų, paprašyčiau jūsų užeiti pas panelę 
Adams ir jai užduoti šį vienintelį klausimą. Ar galėsite? 

Panelė Silver nutraukė vilnonį siūlą, ištraukė jo galą 
per paskutiniąją akį ir užtvirtino. Virbalus ir užbaigtą 
liemenę įsidėjo į mezgimo krepšį ir pakilo eiti. 

— Žinoma, brangusis Randalai. 

Užlipę laiptais jie pasuko koridoriumi. 

— Kambariai iš dešinės, - pasakė panelė Silver, — 
išsidėstę taip: panelės Loros Fein - pirmas, toliau pa- 
nelės Nort, tarp jų — vonios kambarys. Tada panelės 
Lail, kitas vonios kambarys, už jo aštuonkampis kam- 
barys — kaip matote, jis išsikišęs į koridorių. Toliau 
Lusės Adams kambarys, dar vienas vonios kambarys, 
Perės kambariukas ir Agnesės Fein kambarys, daug 
didesnis už visus kitus. Didžiausia tikimybė, kad iš 
visų name esančių žmonių šūvį girdėjo būtent ji, nes 
į tą pusę išeina du jos kambario langai. Tiesą sakant, 
vargu ar ji galėjo šūvio negirdėti, tuo tarpu Lusė — 
greičiausiai ne. Jos kambarį nuo tos namo pusės, kur 
įvykdyta žmogžudystė, skiria trys kambariai, be to, 
sužinojau, kad šiuo metų laiku ji nė nepagalvotų nak- 
čiai palikti atidarytą langą. Bet jei nori, paklausiu, ar 
ji ką nors girdėjo. 

— Jeigu jums nesunku. 

Panelė Silver pabarbeno į duris; nesulaukusi jo- 
kio aiškaus atsakymo atidarė jas ir įėjo, palikdama už 

savęs praviras. Atsidūrė gluminamoje rožinėje prie- 
blandoje, užtrauktos užuolaidos visiškai dengė abu 
langus. Žengė ten, kur numanė esant lovą; ją pasiekė 
kūkčiojimų stelbiamas balsas. 

— Kas čia? Nieko nenoriu matyti... nenoriu! 

Akims pamažu apsiprantant su prietema, pane- 
Adams, veidu įsikniaubusią į pagalves. Švelniu ryž- 
tingu balsu tarė: 

— Brangioji Luse, nenoriu tavęs trukdyti. Esu tik- 
ra, jog Žinai, kaip tave užjaučiu. Mane atsiuntė vy- 
resnysis inspektorius, kad užduočiau tau klausimą. 
Jis visai nenori pas tave brautis, bet jo pareiga — iš- 
siaiškinti, ar kas nors namuose girdėjo šūvį. Gal man 
tiesiog pasakysi, kad nieko negirdėjai. 

Panelė Adams kūkčiojo į pagalvę. Ant jos peties 
švelniai, bet tvirtai nusileido ranka. 

— Nagi, Luse, tau tereikia pasakyti „taip“ arba „ne“. 
Ar tu ką nors girdėjai? 

Galva pasisuko. Sumirksėjo ašarotos akys. Pasigir- 
do silpnas balselis: 

- Šūvio ne... jo negalėjau girdėti... langai buvo už- 
daryti... negirdėjau jokio šūvio... 

Kažkuo užkliuvo panelei Silver tas silpnai, neryž- 
tingai pabrėžtas, dusyk pakartotas žodis, ir ji skubriai 
paklausė: 

— Šūvio negirdėjai? Ar girdėjai šiaip ką nors? 

Vos ištarti, žodžiai nuskambėjo keistai, nes ką gi 
dar buvo galima girdėti? 

Lusė Adams, slegiama jos rankos, nurimo ir su- 
stingo. Tada su įtūžiu ranką atstūmė. 

— Negaliu apie tai kalbėti... negaliu! Neturėtum 
manęs klausinėti! Negaliu tau pasakyti... niekam ne- 
galiu pasakyti! 

Panelė Silver išėjo iš kambario ir uždarė paskui 
save duris. 

— Girdėjai, Randalai, ką ji pasakė? 

— Taip... ne šūvį... bet kažką kita. Regis, tai ją labai 
nuliūdino. Įdomu, kas. 

Panelės Silver veido išraiška neatrodė pasikeitusi, 
kai ji pasakė: 

— Ji tikrai baisiai nusiminusi. Žiaurus sukrėtimas. 
Bet rytoj jai bus geriau. Tada ir galėsi ją apklausti. 


DVIDEŠIMT KETVIRTAS SKYRIUS 


Randalui Marčui Agnesė Fein padarė nemenką įspū- 
dį. Ji sėdėjo didžiuliame krėsle prie židinio savo mie- 
gamajame. Užuolaidos buvo atitrauktos, į kambarį 
sklido šviesa. Jokių sielvarto ženklų: viskas tvarkinga, 
nesujaukta. Sėdėjo tiesi, santūri, plaukai sudėti ban- 
gomis, kaip visada, juodą suknelės spalvą gyvino per- 
lų vėrinys. 

Jį sutiko santūriai linktelėdama galva ir pakvies- 
dama prisėsti. Ji suprantanti, kodėl jis panorėjęs susi- 
tikti, tačiau būgštaujanti, kad labai mažai tegalėsianti 
pagelbėti tyrimo eigai. Jos balsas buvo žemas ir stip- 
rus. Kalbėjo valdingai ir globėjiškai. Bet nors laikėsi 
išdidžiai, buvo aišku, kad ši moteris patyrė didžiulį su- 
krėtimą. Galva buvo aukštai iškelta, bet galėjai maty- 
ti, kaip įsitempę jos kaklo raumenys. Ranka, kuri jam 
įeinant padėjo plunksnakotį, dabar ilsėjosi ant plataus 
ranktūrio. Truputį sulenkti pirštai atrodė sustingę. 
Ant vieno iš jų puikavosi brangus žiedas su briliantu. 

Uždavęs rūpimą klausimą, jis gavo atsakymą. 

— Ne, nieko negirdėjau. 

Jo akys nukrypo į du pietinius langus abipus lovos. 

Tada grįžo prie veido, kuriame neatsispindėjo jokia 
išraiška. 

— Miegate kaip užmušta, panele Fein? 

Veidu nuslinko lengva šypsena. 

— Kodėl, nieko panašaus. Taip prastai miegu, kad 
kartais tenka griebtis migdomųjų. Kaip ir praeitą 
naktį. Juk žinote, esu invalidė. 

Tarsi būtų pranešusi apie kokią nors išskirtinę savo 
teisę. Jis nevalingai pajuto, kad jį tai šiek tiek pra- 
linksmino. Taip, ji išdidi - bet puikuotis savo nega- 
lia? Agnesė Fein jam atrodė sukurta didesniems da- 
lykams. 

Atsistojo eiti, bet ji sulaikė jį kilstelėdama tą su- 
stingusią ranką. Blykstelėjo briliantas. 

— Arjis jau suimtas? 

— Kol kas dar niekas nesuimtas. Gal galiu paklausti, 
kieno suėmimo laukėte? 

Jos akyse įsižiebė paniekos kibirkštėlė. Jis įžvelgė 
apmaudą. 

— Kieno suėmimo? Žinoma, žudiko. Argi jums nie- 
kas nepapasakojo, kad trečiadienio vakarą Džefris Hei- 
zeltonas būtų nušovęs mano dukterėčią, jeigu ne jos 
narsa ir šaltakraujiškumas? Be abejo, už savo veiksmus 
jis neatsakingas ir turėtų būti uždarytas į beprotnamį. 
Didelė ir mano kaltė, kad tuo nepasirūpinau. 

— Manote, kad paskui ponas Heizeltonas grįžo ir 
nušovė panelę Lail? 

Vėl ta panieka, neabejotinai priskirianti jį prie idiotų. 

— Sakyčiau, tai akivaizdu. 

Jis šaltokai atsakė: 

— Suprantama, ponas Heizeltonas nebuvo pražiū- 
rėtas. Jis turės atsiskaityti, ką veikė nuo tada, kai iš čia 
išvyko. Bet kuriuo metu galiu sulaukti skambučio. Nė 
neabejokite, panele Fein, daroma viskas, kas būtina. 
Tačiau buvo atsižvelgta į gydytojo ataskaitą ir balisti- 
kos eksperto išvadas. 

Pirmą kartą ji nužvelgė jį susidomėjusi. 

— Jeigu kulka būtų buvusi iššauta iš pistoleto, tre- 
čiadienio vakarą atimto iš Džefrio Heizeltono, eks- 
pertas galėtų tai patvirtinti. Ar šitai turite omenyje? 

— Taip. Kulkoje žymes įbrėžia ginklo vamzdžio 
graižtva. Jokie du ginklai negali paženklinti kulkos 
visiškai vienodai. 

Jos veidas persimainė. 

— Šiuo atveju tai nieko neįrodo. Jis galėjo ją nušauti 
tuo pistoletu ar kitu. Nieko tai neįrodo. Jis turėjo kitą. 

— Taip, pamenu — Desboras savo parodymuose 
apie tai užsiminė. Panelė Lail taip sakė - ar ne? 

— Taip. — Jos ranka gniaužė krėslo ranktūrį. Dar 
jam nespėjus prabilti, ji primygtinai tarė: 

— Ponas Desboras buvo susižadėjęs su mano duk- 
terėčia. Ar savo parodymuose jis tai minėjo? 

Jei Randalas Marčas ir nustebo, tai įsigudrino nu- 
slėpti. Jam tikrai nė mintis netoptelėjo žiūrėti į Kerį 
Desborą kaip į mylimąjį, netekusį sužadėtinės. Per 
trumpą apklausą jis pasirodė kaip nuliūdęs ir susijau- 
dinęs draugas, bet nieko daugiau. 

Tikėdamasis, kad pauzė liko nepastebėta, jis tarė: 

— Ne, jis apie tai neužsiminė. Ar tikrai būta suža- 
dėtuvių? 

— Taip... jau kuris laikas jie buvo susitarę. Apie su- 
žadėtuves turėjo būti pranešta netrukus. 

Kiek padelsęs jis paklausė: 

— Kodėl man tai pasakojate, panele Fein? Ar norite 
pasakyti, kad nusikaltimo motyvas buvo pavydas? Ar 
žinoma, kad ponas Heizeltonas buvo pavydus? 

— Nežinau, - atsakė ji. Ir pridūrė: - Mano dukterė- 
čios skyrybos įvyko dėl neištikimybės. Ponas Heizel- 
tonas neturėjo teisių į ją. 

Šiaip ar taip, jausmų jis tikrai turėjo. Nebebuvo ką 
sakyti. Tad Marčas atsisveikino. 

Kai ėjo pro tarnaitės Perės duris, šios atsidarė ir iš- 
ėjo ji. Į jį įsmigo blyškios akys; kažkas tame žvilgsnyje 
jam nepatiko. Dygiu balsu ji tarė: 

— Norėčiau su jumis peršnekėti, jei patogu. 


DVIDEŠIMT PENKTAS SKYRIUS 


Dienai krypstant į pavakarę Keris ir Lora ėjo per pie- 
vą. Sprendžiant iš šviesos, galėjo būti bet kuris metas 
tarp aušros ir sutemų — debesys kabojo žemai, saulės 
nesimatė; ir dangus, ir žolė, ir gyvatvorė atrodė bes- 
palviai; visur tvyrojo nyki pilkuma. Buvo šalta. Tačiau 
nebuvo tokio geliančio vėjo ar speigo, nuo kurio krau- 
jas suplūsta į skruostus. Vėjas buvo visiškai nurimęs, 
nepašalę. Takelis klampus ir pažliugęs. Nuo žemės 
kilo ir prie jų lipo šalta drėgmė, panaši į prieblandos 
ūkanas. Tačiau lauke buvo geriau nei viduje. Čia juo- 
du bent galėjo pabūti vieni ir laisvai pasikalbėti. 

— Name baisu — tarsi būtum uždarytas tamsoje, 
negali žinoti, kas dedasi. - Lora tebekalbėjo prislo- 
pintu balsu, tarsi dar nesuvokusi, jog gali kalbėti lais- 
vai. — Būtų gerai, jei galėtume vienas kitam padėti, 
tačiau neišeina. Jie tik džiaugsis, galėdami mūsų atsi- 
kratyti. Kaip manai, kiek dar turėsime čia būti? 

— Kol vyks apklausa - ir dar laidotuvės. Maksvelai 
turi išvykti sekmadienio vakarą. Jei apklausa ne rytoj, 
jie, manau, turės dar sugrįžti ir dalyvauti. Nežinau, 
kiek visa tai užtruks. 

— Ir aš nežinau. Maksvelams būtų gerai ištrūkti. 
Alisteris siaubingai atrodo, ar ne? 

— Tuzinas žudikų, o jis laikomas vienu iš jų. Ir dar 
visi įsitikinę, jog tai Heizeltonas. Petra su Robinu iš- 
sitempė Alisterį pasivaikščioti. Nepavydžiu, tegu sau 
vaikštinėja. Bet kokia nauda iš to vaikštinėjimo ap- 
spangus, kai visi vargina kalbomis. 

— Na, ne, gerai, kad jį išsivedė. Bet dėl mūsų tai ne- 
žinau... jaučiu, kad verčiau būtume nėję. 

— Kam nuo to bus blogiau? 

Ji prisivertė graudokai nusijuokti. 

— Brangusis... yra daugybė dalykų, nuo kurių nie- 
kam ne blogiau, bet negalime taip elgtis, tiesiog netu- 
rėtume liūdinti tokių žmonių kaip pusseserė Agnesė 
ir pusseserė Lusė. Nemanau, kad mums dera vaikšti- 
nėti kartu iki laidotuvių. Teta Teresė tokia pati kaip 
jos, taigi aš Žinau. 

Keris prakalbo griežtai ir trumpai. Pridūrė, kad jie 
vis tiek turėsią dalyvauti apklausoje, taigi verčiau jau 
iškart viską atkentėti. 

— Šiaip ar taip, nėra jokios prasmės būti čia užda- 
rytiems, kol išeisime iš proto. 

Lora linktelėjo. 

— Keri, juk tai baisu? Turiu galvoje ne vien Teinisę, 
bet ir tai, kas vyksta su visais kitais. Kai kalbi, atrodo, 
kad kažkas klausosi už durų. Perė klausosi, tu žinai, — 
Petra sakė ją kone užklupusi. Ir pusseserė Agnesė 
mane gąsdina. 

Keris suėmė jos ranką ir priglaudė prie savęs. Gera 

buvo jausti jo tvirtą ranką ir šiurkščią palto medžia- 
gą; tai ramino. 

Jis paklausė: 

— Ar ją matei? 

Lengvo drebulio krečiama, ji atsakė: 

— Taip. 

— Kada? 

— Ką tik, kai ėjau pasiimti palto. Perė pasibeldė į 
mano duris ir pranešė, kad pusseserė Agnesė nori 
mane matyti. Radau ją ten tarp dėžių, kurias par- 
sisiuntė iš Ledlingtono, — na, žinai, gedulas. Ji man 
davė suknelę... dabar ją vilkiu... ir pasakė norinti, kad 
ją nešiočiau. Sakė nesitikinti, kad gedėsiu pusseserės, 
kurios beveik nepažinojau, bet ji mananti, kad, kol 
viešiu Abatijoje, man tiktų rengtis juodai. Ji mananti, 
jog aš turiu pasilikti iki apklausos, ir būtų dėkinga, 
jei likčiau per laidotuves. Visa tai buvo susakyta labai 
didingai ir globėjiškai. Ir galų gale ji pasakė: ne laikas, 
žinoma, kalbėtis apie reikalus, bet aš turinti žinoti, 
kad jos planai dėl Abatijos nepasikeitė. 

— Ne! Negali būti! 

— Gali. 

— Ji vis dar nori pirkti? Dabar... po viso šito? 

Jis vėl pajuto ją drebant. 

— Baisu, ar ne? 

— Truputį nežmoniška. Ką darysi - leisi įsigyti? 

— O, taip - viską, ko tik ji nori! Aš net dėkinga, kad 
ji to nori. Juk negalėtume čia gyventi, negalėtume... 
dabar ne... ir niekad? 

Jis susimąstęs ištarė: 

— Manau, kad ne... - Pagyvėjęs pridūrė: - Juk mums 
nesvarbu, kur gyvensime? Bet galime pasvajoti. Tar- 
kim, nėra jokio Hitlerio ir jokio karo, kitą savaitę mes 
tuokiamės — kokio namo norėtume? | 

Šaltas, tamsus juos plukdantis srautas atslūgo ir 
pasitraukė. Jo nebeliko, nes vaizduotės liūliuojama 
gelbėjimosi valtis plukdė juos į vieną iš tų trumpų 
kerinčių valandėlių, kurios atlygina už viską. Juodu 
žinojo, kad niekur jis nepradingo, kad jo bangos siū- 
buoja jų laimės statinio pamatą, kad jo purslai ir vėl 
juos persmelks šalčiu, geliančiu ligi kaulų, bet tą aki- 
mirką jiems nerūpėjo niekas. Tiek daug jiems reikėjo 
duoti, mokytis, dalytis — ir šitaip duodant jų širdžių 
turtai tik augo. 

Apėję platų lankstą jau suko namo, kai ne daugiau 
kaip dvidešimties pėdų atstumu juos pralenkė vieni- 
šas praeivis. Tai Timas Madisonas žingsniavo spar- 
čiai ir įnirtingai, rankas giliai susikišęs į neperšlam- 
pamo lietpalčio kišenes. Kepurės ant galvos neturėjo. 
Liepsnojo raudoni plaukai. Smakras atkištas į priekį, 
į dangų. Atrodė lyg aklasis ar žmogus, kuris vaikšto 
miegodamas. Praėjo pro juos nedavęs jokio ženklo ir 
nutolo pievos pakraščio link. 

— Vargšelis, - ištarė Keris, - sunku jam tai pakelti. 


DVIDEŠIMT ŠEŠTAS SKYRIUS 


— Klausau, Randalai. 

Panelė Silver įžengė į nepaprastai atšiaurų kam- 
barį, kur kas panašesnį į biurą nei į damos kabinetą. 
Grindys be kilimų, žinoma, kad būtų patogiau judėti 
panelės Fein vežimėliui; dėl tos pačios priežasties ap- 
siribota tik būtiniausiais baldais — platus, paprastas 
stalas, keletas knygų lentynų ir palei sienas išrikiuotų 
kartotekos dėžučių. Įprastomis aplinkybėmis čia dar 
stovėjo pora kėdžių tiesiomis atkaltėmis. Dabar prie 
rašomojo stalo buvo pristatyta kėdė vyresniajam ins- 
pektoriui. 

Išgirdęs savo vardą jis pakėlė akis ir atžarokai tarė: 

— Neklydote - jis to nepadarė. 

Panelė Silver persistatė vieną iš kėdžių ir atsisėdo. 

— Jeigu tavo užuomina — apie poną Heizeltoną, 
Randalai, tikriausiai kalbėjau apie tai, kaip nusteb- 
Čiau sužinojusi, jog praėjusią naktį jis buvo čia grįžęs. 
Man jis nepasirodė tokios būsenos, kad galėtų imtis 
kokių nors iš anksto apgalvotų veiksmų. Iš to, ką sa- 
kai, spėju, jog jis turi alibi. 

— Alibi! — jis kilstelėjo ranką ir vėl ją nuleido ant 

stalo. —- Daugiau nei alibi. Tai visiškas fizinis nepajė- 
gumas. Vakar apie aštuntą vakare jis kliedintis buvo 
atvežtas į slaugos namus apimtas baltosios karštligės 
ir nuo tada yra ten, pririštas prie lovos ir slopinamas 
stipriais vaistais. Jei nebūta nusikalstamo bendrinin- 
kavimo, į kurį būtų įsitraukę didžiai gerbiamas gydy- 
tojas, vyresnioji medicinos sesuo, kita sesuo ir bent 
dvi slaugės, tai tiesiog neįmanoma. Holroidas visus 
juos matė. Matė ir Heizeltoną - buvo su savimi kažką 
pasiėmęs, kas jį atpažino. Štai kokia padėtis. Buvote 
visiškai teisi — tai pasirodė pernelyg paprasta, perne- 
lyg akivaizdu. Gal dabar malonėtumėte dar sykį pasi- 
rodyti teisi ir pasakyti, kas nužudė Teinisę Lail. 

Ji ramiai tarė: 

— Nežinau, Randalai. 

Jis į tai pašaipiai šyptelėjo. 

— Stebiuosi! Jei taip, tai kas turėjo motyvą? Galbūt 
jūs man pasakysite. 

— Ne, - tarė ji atsainoku balsu. 

— Kaip! Negalite man nieko pasakyti? 

— Taip nesakiau. Manau, kad motyvą galėjo turėti 
nemažai žmonių. 

— Turite omenyje, kad ji turėjo priešų — ši graži 
jauna moteris? 

— O, mano brangusis Randalai! - Ji pažvelgė į jį 
beveik taip pat, kaip kitados jam suklydus prie daugy- 
bos lentelės. - Turiu omenyje, kad priešų ji prisidarė. 
Ne mano reikalas peikti mirusiąją, vis dėlto, manau, 
tau reikėtų šį tą Žinoti apie Teinisės Lail charakterį. Ji 

buvo išauklėta taip, kad nepaisė nieko, išskyrus save. 
Agnesė ir Lusė tenkino visus jos norus. Vyrus ji ne- 
paprastai traukė, bet jie ją traukė tik tiek, kiek reikė- 
jo jos tuštybei ir puikybei patenkinti. Jos tetos labai 
troško, kad ji vėl ištekėtų, bet ji to visai nenorėjo. Ką 
tik buvo baigusi filmuotis čionykščiame filme ir am- 
bicingai svajojo apie karjerą Holivude. Ji buvo iš tų 
žmonių, kurie geba pražūtingai sujaukti kitų žmonių 
gyvenimus ir santykius. Manau, prancūzai tokią mo- 
terį pavadintų une allumeuse*. Nesunku įsivaizduoti, 
kad tai galėjo nulemti jos žudiko motyvą. 

Jis tarė: 

— Meilė... pavydas... ką gi, visai įmanoma. Ar žinote, 
kas galėjo būti ją įsimylėjęs arba jos pavydėti, be Hei- 
zeltono su pačiu laiku jį ištikusia baltąja karštlige? 

Panelė Silver truputį padelsė. 

— Jei atsakysiu į šį klausimą, Randalai, neturėtum 
suprasti, jog ką nors kaltinu. Tikrai ne. Nieko net ne- 
įtariu. Tik noriu tau nušviesti, kokie santykiai buvo 
susiklostę tarp Teinisės Lail ir kai kurių kitų šio namo 
žmonių bei kaimynų. 

Jis nusišypsojo. 

— Jūs visada sąžininga iki smulkmenų. Kad ir ką 
man papasakosite, nesistengsiu skaityti tarp eilučių — 
jei tik susilaikysiu. Žinot, galiu juk ir nesusilaikyti. 

— Neprašau to, kas neįmanoma. Galiu tau paminė- 
ti keletą faktų, bent jau man pačiai tai atrodo faktai, 


* kokete (pranc.). 

iš dalies paremti mano stebėjimais, iš dalies — tuo, 
ką man papasakojo. Alisteris Maksvelas draugauja 
su Petra Nort. Kiek suprantu, draugystė gana ilgai 
trunka, dar neseniai jie buvo nepaprastai laimingi. 
Čia mano patikimas šaltinis — Lusė. Dabar jie baisiai 
nelaimingi. 

— Ar tai susiję su Teinise Lail? 

— Būtent. Panelė Nort liko ištikima... o ponui Alis- 
teriui galvą apsuko Teinisė, tai visiškai akivaizdu. Tai 
vienas atvejis. Dar yra Madisonai — kapitonas leite- 
nantas Madisonas ir jo žmona, gyvenantys už mylios 
nuo čia, Greindž Kotedže. Galbūt šią pavardę jau ži- 
nai, nes vakar jie čia pietavo ir dalyvavo vakarėlyje. 
Man pasirodė, kad ponas Madisonas iki ausų įsimy- 
lėjęs Teinisę. Beveik visą vakarą ji su juo prašoko, o jo 
žmona ir ponas Alisteris kankinosi iš pavydo. 

— Taip, Maksvelas išėjo iš namų, ar ne... vienas 
sau vaikštinėjo? Pats apie tai užsimena savo parody- 
muose. Tuosyk man tai pasirodė keista. Tačiau, mano 
nuomone, jis grįžo dar iki žmogžudystės. 

— Jei tik žinai, kada žmogžudystė buvo įvykdyta. 

— Sako, kad jis grįžęs truputį po pirmos. 

Ji linktelėjo. 

— Tikrai. Girdėjau jį ir jo brolį lipant laiptais aukš- 
tyn. Mano kambarys kaip tik šalia. 

— O Teinisę Lail gyvą paskutinį kartą matė apie 
dvyliktą, kai visi vieni kitiems linkėjo labos nakties. 
Ne itin ilgas laiko tarpas. Ji nusirengė ir apsivilko tą 
madingą juodą pižamą. Jie nebūtų rizikavę pasima- 

tyti taip greitai. Iš tikrųjų visi pusę pirmos dar ne- 
miegojo, o juk turėtume pridėti dar šiek tiek laiko — 
laiko jiems susitikti, susiginčyti, laiko jam ją nušauti, 
nuvalyti pistoletą, durų rankenas — pirštų atspaudų 
nerasta ant nė vienos — tada peržengti negyvą jos 
kūną, išeiti per griuvėsius ir įeiti pro priekines duris, 
kaip jis ir padarė. Sakyčiau, laiko mažoka. Tuo laiku 
tai negalėjo įvykti. Be to, šūvį tikrai kas nors būtų 
išgirdęs. 

Ji tarė: 

— Pūtė labai stiprus vėjas. Bet dėl laiko sutinku — 
tai tikriausiai įvyko vėliau. O pono Alisterio aš neį- 
tariu. Tiesiog tau pasakoju, kaip jis buvo susižavėjęs 
Teinise Lail. 

Jis skubriai pasakė: 

— Panelė Fein man sakė, esą ji buvo susižadėjusi su 
Keriu Desboru. 

Panelė Silver papurtė galvą. 

— Nemanau. 

— Ji tuo visiškai neabejoja. 

— Agnesė niekada neabejoja. - Panelės Silver žo- 
džiai nuskambėjo sausai. - Ji neįstengia patikėti, kad 
aplinkybės gali pasirodyti už ją stipresnės. Jeigu jau 
ko nors užsigeidžia, tai, jos nuomone, reikalas sutvar- 
kytas. Manyčiau, tai galima vadinti rožinėmis svajo- 
nėmis. 

Randalas Marčas nužvelgė ją šiek tiek pašaipiai 
šypsodamasis. 

— Jeigu jau stengiatės panelę Lail apibūdinti kaip 

pavojingai patrauklią moterį, kodėl esate tokia tikra, 
kad Desboras nebuvo jos įsimylėjęs? 

— Nes jis myli Lorą Fein. 

— O... kodėl taip manote? 

Panelė Silver kostelėjo. 

— Meilės ir šalčio nenuslėpsi. Regis, tai ispanų pa- 
tarlė. 

— Jūs įsitikinusi? 

— O, taip. Jie tikrai nesistengia to slėpti. Labai pa- 
traukli pora. 

Jo šypsena kiek paryškėjo. 

— Tas jūsų garsusis prielankumas įsimylėjėliams! 
Ar nustebsite sužinojusi, kad trečiadienio vakare 
Desboras smarkiai susibarė su panele Lail, o kivirčo 
objektas buvo Lora Fein? 

— Tai manęs nė kiek nestebina, - tarė panelė Sil- 
ver. — Mačiau, kaip jie kartu išėjo iš kambario ir kurį 
laiką negrįžo. Bet norėčiau žinoti, kas tau apie jų ki- 
virčą papasakojo. 

Jis nutaisė grimasą. 

— Perė — puiki šniukštinėtoja. Ką gi, pasikviesiu 
Desborą, kai grįš. 

Panelė Silver atsistojo. 

— Labai mažai tikėčiau tuo, ką sako Perė, - paste- 
bėjo ji. 

Marčas nusijuokė. 

— Aš nesu šališkas jai. O kaip su Desboru? Ar gali- 
ma juo besąlygiškai tikėti? 

Panelė Silver irgi nusišypsojo, gana žavingai. 

— Pasak Dovydo, visi žmonės melagiai*. Bijau, kad 
mūsų profesija neskatina su juo nesutikti. Bet apie 
poną Desborą galiu bent jau pasakyti, kad nemanau 
jį esant prityrusį melagį ar kad jis gebėtų meluoti įti- 
kinamai. 

Šiais žodžiais baigusi pokalbį panelė Silver išėjo ir 
užlipusi laiptais pasuko į panelės Fein kambarį. 

Agnesę Fein ji rado sėdinčią krėsle prie židinio su 
knyga ant kelių, bet neatrodė, kad būtų ją skaičiusi, nes 
žvilgsnis, kuris nukrypo į panelę Silver, atrodė klajojęs 
po vis dar gyvus praeities prisiminimus. Jai pasirodė, 
kad Agnesė tik vargais negalais prisivertė iš ten grįžti. 

Ji atsisėdo priešais ir iš karto prabilo apie savo už- 
duotį. 

— Viliuosi, nepamanysi, jog kalbu apie tai netin- 
kamu metu, bet, manau, nebeatidėliodama turiu tau 
pranešti, kad darbas, kurį man patikėjai, jau atliktas. 

Panelė Fein pažvelgė į ją kiek nustebusi. 

— Ak, šitai? — tarė ji. —- Tai nebuvo svarbu. 

Panelė Silver kostelėjo. 

— Ne visada lengva pasakyti, kas svarbu ir kas — 
ne. Šiuo atveju galima suabejoti liudytojos parodymų 
tikrumu. 

— Suprantu, - tarė Agnesė Fein. — Vadinasi, išsi- 
aiškinai, kas vagiliavo. Ir kas gi? 

— Tavo tarnaitė, Perė, - atsakė panelė Silver. 

Jeigu ji tikėjosi paneigimo ar prieštaravimo, tai tu- 


* Aliuzija į Ps 116, 11. 

rėjo nustebti. Panelės Fein ranka vos vos pakilo ir vėl 
nukrito ant ranktūrio. 

— Na ir nuobodybė, - pasakė ji. 

— Tavęs tai nestebina? 

Blyškios lūpos pabandė nusišypsoti. 

— Keturiasdešimt dvejus metus pažįstu Perę. Kad 
ir ką pasakytum, nemanau, kad mane tai nustebintų. 
Jai nepatinka, kad priėmiau evakuotuosius. Spėju, ji 
tikėjosi, kad vagystėmis apkaltinsiu juos ir imsiuosi 
priemonių jų atsikratyti. Tas jai visai tiktų. 

— Taip. Ar galiu paklausti, ką ketini daryti? 

Dailiai išlenkti panelės Fein antakiai pakilo. 

— Leisiu jai suprasti, kad žinau. Ji taip nebesielgs. 
Beje, tikiuosi, esi tuo visiškai įsitikinusi? 

— Be abejo. Kalbėjausi su ja apie vagystes. Pasak 
jos, tu dėl jų labai susikrimtai ir nukreipei geroką 
priešiškumo dozę evakuotųjų šeimoms. Anot jos, jie 
paslapčia atsėlina į miegamuosius, kai šeima būna 
svetainėje, o personalas vakarieniauja tarnų kamba- 
ryje. Pasakiau jai, jog ketinu pažymėti keletą kupiūrų 
ir jas palikti ant savo tualetinio staliuko. Tai padariau 
jai matant. Galbūt prisimeni, antradienio vakarą iš 
svetainės išėjau iškart, vos tik Dinas nurinko kavos 
puodelius. Nuėjau į savo kambarį. Pinigai vis dar gu- 
lėjo ant mano tualetinio staliuko. Stovėjau už užuo- 
laidų ir laukiau. Netrukus įėjo Perė. Truputį pasto- 
vėjo klausydamasi. Tada paėmė pinigus ir išėjo. Esu 
tikra, jog nutaikys progą juos paslėpti kuriame nors 
iš evakuotiesiems atiduotų kambarių. 

Panelė Fein tarė: 

— Suprantu. - Ir šiurkštokai pridūrė: — Šiandien 
penktadienis. Kodėl anksčiau man nesakei? 

— Nenorėjau tavęs liūdinti, nes kaip tik ruošeisi 
Teinisės draugų vakarėliui. Jie turėjo pasilikti tik pora 
dienų, tad maniau būsiant geriau palaukti, kol jie iš- 
vyks. 

— Labai taktiška iš tavo pusės. — Žemas balsas 
skambėjo šiek tiek ironiškai. 

Atsakydama panelė Silver išsitiesė: 

— Elgiausi taip, kaip man atrodė geriausia. Bet da- 
bar mano profesinis įsipareigojimas lyg ir baigtas... 

Panelė Fein energingai ją pertraukė: 

— Kas sakė, kad baigtas? Bent jau aš tikrai nesa- 
kiau. 

Panelė Silver kostelėjo. 

— Aš ne visai... 

Ir vėl ją nutraukė. 

— O, taip — kuo puikiausiai supranti. Ką? Negi 
manai, kad imsiuosi priemonių išsiaiškinti smulkiai 
vagystei, bet nė piršto nepakrutinsiu, kai nužudyta 
mano dukterėčia? 

Panelė Silver ramiai ją stebėjo. 

— Policija... —- vos pradėjusi išgirdo piktą savo žo- 
džių aidą. 

— Policija! Ta, kuri rūpinasi vien savo reikalais ir 
laiko liežuvį už dantų! Slepia nuo manęs —- manęs! Ar 
matei vyresnįjį inspektorių? Ar žinai, ką jis man pa- 
reiškė atėjęs vos prieš pusvalandį? 

— Numanau. 

Panelė Fein su nuostaba žvelgė į ją. 

— Jis atėjo man pasakyti, kad Džefris Heizeltonas 
atpuola. Iš savo kvailumo tikėjosi, kad nuo-to man 
palengvės. 

Panelė Silver tyliai tarė: 

— Jeigu galvoji apie vaiką, Agnese, turėtų paleng- 
vėti. 

Išbalęs veidas akimirką sustingo. Buvo matyti pa- 
stangos suimti save į rankas. Ji prakalbo ramiau: 

— Vis tiek liekame baisioje nežinioje. Noriu, kad su 
šia byla dirbtum kaip mano atstovė. 

Panelė Silver labai rimtai atsakė: 

— Agnese, tai žmogžudystės byla. Negaliu niekam 
atstovauti. Galiu tik stengtis atskleisti tiesą. 

— Tavęs to ir teprašau. Prašau išsiaiškinti, kas nušo- 
vė Teinisę. Gali dirbti kartu su policija arba atskirai. 
Niekuo tavęs neįpareigoju. Neprašau nei spėlionių, 
nei šališkumo. Prašau surasti žudiką... ir kad jis būtų 
nubaustas. 

Panelė Silver žvilgtelėjo į ją. 

— Ar pagalvojai, kad žudikas gali būti tavo pažįsta- 
mas, gali būti susijęs su tavimi draugystės ar net gi- 
minystės ryšiais —- kas nors iš giminaičių ar namiškių? 
Tarp galimų įtariamųjų yra jie visi. 

— Aš ne kvailė. Nedarau jokių išlygų. Žudikas turi 
būti surastas. Ar supranti? 

Panelė Silver palenkė galvą. 

— Konkrečiai kalbant - taip. 

Agnesė Fein truputį atsileido. Lūpomis šmėstelėjo 
ta pati ironiška šypsena. 

— Jeigu tai Perė, man teks ieškotis naujos tarnaitės. 
Nepaprastai varginantis užsiėmimas. 

— Agnese! — panelė Silver leido sau lengvą prie- 
kaišto gaidelę. 

— O jeigu tai aš, — tebesišypsodama tęsė Agnesė 
Fein, — tada jau Perei teks ieškotis naujos šeiminin- 
kės, ir jai, ko gero, vargo bus ne mažiau. 


DVIDEŠIMT SEPTINTAS SKYRIUS 


Panelės Fein kabinete užuolaidos buvo užtrauktos. 
Iš dailaus damastinio audinio, auksinių ir rusvų at- 
spalvių, vos šviesesnės už medieną. Kartu su švytin- 
čia židinio liepsna — policijai židinys visuomet po 
ranka - jos gyvino kambarį, ir šis atrodė kur kas ma- 
žiau niūrus. Šviesa krito nuo lubų įdubos. Ji apšvietė 
malonų, bet dalykiškai nusiteikusį vyresnįjį inspekto- 
rių Marčą prie rašomojo stalo ir Kerį Desborą, sėdin- 
tį kitoje stalo pusėje tokia laisva poza, kokią tik leido 
kieta kėdė tiesia atkalte. Ką tik Marčas buvo pasakęs: 

— Manau, kad jūs su panele Lail buvote susižadėję. 

Teiginys buvo ne visai nuoširdus. Galbūt tiesiog 
pernelyg mandagus, nes nieko panašaus jis anaiptol 
nemanė. Jam terūpėjo pažiūrėti, kaip į tai reaguos 
ponas Desboras. Šis kilstelėjo antakį ir šiek tiek įsi- 
tempęs atsakė. 

— O, ne - tai klaida. Nebuvo jokių sužadėtuvių. 

Vyresnysis inspektorius spėliojo, ar tai išsisukinė- 
jimas. Jis tarė: 

— Ar veikiau pavadintumėte tai susitarimu? 

Šikart ponas Desboras susiraukė. Tokia išraiška 

jam labai tiko. Itin žavus jaunuolis, jeigu kam patinka 
jų tamsios ir niūrios nuotaikos. Žinoma, šiuo metu 
ne laikas spindinčioms šypsenoms. 

Keris pasakė: 

— Nežinau, iš kur tokią informaciją gavote. Mes ne- 
buvome susižadėję, nebuvome susitarę. Buvome tik 
draugai. 

Marčas panaršė tarp popieriaus lapų, padėtų prie 
jo dešinės rankos, ir vieną ištraukęs uždėjo ant šūs- 
nies viršaus. 

— Mane informavo panelė Fein. Pasak jos, būta su- 
sitarimo, ir visai netrukus turėjo būti paskelbta apie 
sužadėtuves. 

Keris linktelėjo. 

— Taip ir maniau. Būtent šito ji norėjo, o kai ji ko 
nors nori, pasiryžta žūtbūt tai gauti. Bet šiuo atveju 
tai nesuveikė —- mes buvome tik draugai. 

— Ar žinojote apie tokią jos nuomonę? 

— O, taip. 

— Ar bandėte jai atverti akis? 

— Ne. 

— Kodėl gi ne? 

Vėl pakilo antakis. 

— Ne itin lengva užduotis. Tiesą sakant, Teinisei 
sakiau, kad ji pati turėtų tai padaryti. 

— Ir ką atsakė panelė Lail? 

— Iš pradžių nenorėjo, bet paskui sakė pabandy- 
sianti. 

— Kodėl nenorėjo? 

Keris raukėsi. Suprato, kokia netvirta žemė po jo 
kojom. Norėjo pasakyti tiesą. Bet kaip tiesą apie tokią 
sudėtingą situaciją, kuriai apsakyti reikėtų trijų tomų 
romano, perteikti ničnieko apie tai nenutuokiančiam 
žmogui? Tektų ką nors nutylėti, bet tada nutylėsi ir 
dalį tiesos. Labiausiai jam norėjosi nutylėti apie Lorą. 
Tačiau, jeigu jau kalbama apie jį, viskas susiję su Lora. 
Nesugalvojo nieko geriau kaip po trumpos pauzės 
pasakyti: 

— Panelė Fein labai jau troško, kad mudu susituok- 
tume. Apie kino aktorės karjerą negalėjo net pagalvo- 
ti. Norėjo, kad ji sukurtų šeimą ir apsistotų čia. Teini- 
sė buvo nuo jos priklausoma. Nenorėjo jos skaudinti, 
tačiau visiškai nenorėjo tekėti nei už manęs, nei už 
ko nors kito. Jeigu būtų tai pasakiusi panelei Fein, ši 
būtų labai nusiminusi. 

Marčas pasidėjo priešais save ant aplanko ištrauk- 
tą iš popierių krūvos lapą. 

— Nemanau, kad man pasakojate viską. Pavyzdžiui, 
nė neužsiminėte apie kivirčą su panele Lail trečiadie- 
nio vakarą, — tarė jis. 

— Kivirčą? 

— Trečiadienio vakarą, maždaug be penkiolikos še- 
šios, jūs drauge išėjote iš svetainės ir nuėjote į pane- 
lės Lail svečių kambarį; ten, kaip mane informavo, 
audringai susibarėte. 

Keris atsilošė ir rankas susikišo į kišenes. Laikėsi 
laisvai, bet paslėptos rankos buvo sugniaužtos. Žūt- 
būt reikia neprarasti kantrybės. Nuo įtampos iš visų 

jėgų stengiantis išlaikyti savitvardą jo tamsi oda tru- 
putį paraudo. Jam pavyko prabilti nerūpestingai: 

— Na, truputį per stipriai pasakyta - „audringai“. 
Norėjau, kad ji pasikalbėtų su panele Fein, o ji neno- 
rėjo — dėl mano ką tik minėtų sumetimų. Abu šiek 
tiek pasikarščiavome, bet audringu barniu to nepa- 
vadinčiau. 

— Tikrai ne? — Marčas palietė priešais jį padėtą po- 
pieriaus lapą. —- Šiuose parodymuose vadinama bū- 
tent taip. 

Raudonis paryškėjo. 

— Kažkas klausėsi už durų? Kas gi? 

— Panelės Fein tarnaitė, Perė. Ji nusileido liftu ir ke- 
tino pro panelės Lail svečių kambarį eiti į prieškam- 
barį, o pakeliui šį tą pasiimti iš virtuvės priestato. Ji 
sakosi visuomet nusileidžianti pro čia — laiptais lipti 
vengianti, nes jos kelis nesilanksto. Šiaip ar taip, jums 
kalbantis ji buvo aštuonkampiame kambaryje - regis, 
nugirdo nemažą jūsų pokalbio dalį. Pasak jos, durys 
buvusios praviros, ji neneigia, kad klausėsi. Ar neno- 
rėtumėte nieko pridurti apie jūsų santykius su pane- 
le Lail? — Vyresniojo inspektoriaus balso tonas kiek 
įmanoma švelnino užgaulius žodžius. 

Keris atstūmė kėdę ir atsistojo. Paėjėjo kelis žings- 
nius, stabtelėjo, apsisuko, grįžo ir vėl atsisėdo. Yra 
laikas kalbėti ir laikas tylėti. Sveiko proto balsas vis 
atkakliau tvirtino, kad dabar laikas kalbėti. Tiesą sa- 
kant, verčiau eiti pačiam nei būti velkamam. Jis tarė: 

— Gerai, pasakysiu jums visą tiesą. Nieko svarbaus 

ten nėra, bet kai slapčia nugirsta šniukštinėtojai, nie- 
kada negali žinoti, kaip padėtis bus iškraipyta. Štai 
jums faktai. Mano šeima nuo seno draugavo su Fei- 
nais. Kai buvau aštuonerių ar devynerių, mama daž- 
nai mane čia atsiveždavo. Su Teinise buvome beveik 
bendraamžiai. Kai mama mirė, čia nebesilankiau. 
Teinisės nebuvau matęs nuo tada iki praeitos vasaros, 
o nuo vasaros mačiau dažnai. Panelė Fein man buvo 
labai gera. Tai baigėsi mano pasipiršimu Teinisei. 

— Ir ji sutiko? 

Keblokas klausimas, nes pats buvo patikėjęs, kad 
sutiko. Būtent Teinisė jau gerokai vėliau be ceremo- 
nijų tą tikėjimą sugriovė. 

— Maniau... kad man suteikė vilčių... taip ir buvo. 
Po kurio laiko ji pareiškė, kad suklydau - ji norėjusi 
su manim tik draugauti, — tarė jis. 

— Po kiek laiko? 

— Spalį sudužo mano lėktuvas —- pora mėnesių pra- 
gulėjau ligoninėje. Taigi tuo metu jau buvau išėjęs iš 
ligoninės. 

— O kol gulėjote ligoninėje? 

Keris tylėjo. Vėl grįžo ano laiko kartėlis. 

— Arjijus aplankė? 

— Ne. 

— Rašė? 

— Ne. 

— Štai kaip... O išėjęs iš ligoninės pareikalavote pa- 
siaiškinti, ir jums buvo leista suprasti, kad esate tik 
draugas? Ar susipykote? 

— Ne. Matėmės ir toliau. Laiko turėjau marias. 

— Suprantu. Pasak Perės, ji girdėjusi panelę Lail 
tvirtinant, kad jūs susižadėję. Pasak jos, jūs norėjote 
sužadėtuves nutraukti, bet panelė Lail nenorėjo jūsų 
paleisti. 

O, taip, to ir reikėjo tikėtis - nuo pat pradžių buvo 
aišku. Jis tarė: 

— Būtent tai ir turėjau omenyje sakydamas, kad pa- 
dėtis bus iškraipyta. Jei būčiau Perė, prisiekčiau dėl 
kiekvieno mūsų pasakyto žodžio. Ką gi, perteikiau tik 
bendrą įspūdį. Teinisę iš svetainės išsivedžiau todėl, 
kad norėjau su ja pasikalbėti. Kuo aiškiausiai ji man 
davė suprasti, kad mano priekaištai jai visai nerūpi, 
tačiau tetų įsivaizdavimas, esą mes susitarę, jai visiš- 
kai tiko. Man jis netiko, nes pamilau kitą — jos pus- 
seserę, Lorą Fein. Štai kodėl ji pyko. Jai pačiai manęs 
nereikėjo, tačiau nenorėjo ir paleisti. 

Randalas apvertė Perės parodymų lapą, žvilgtelėjo 
į puslapio apačią ir vėl atvertė. 

— Manau, verčiau jums šį tą iš čia pacituosiu, — ta- 
rė jis. 


Panelė Teinisė kalbėjo su juo labai meiliai. Va- 
dino jį brangiuoju ir sakė, kad jie juk susižadėję, 
juk taip, ir argi jis nenori su ja pasimylėti. O jis 
kalbėjo labai šiurkščiai ir sakė, kad ji turi praneš- 
ti panelei Agnesei, jog sužadėtuvės nutrauktos. 
O ji sakė, kad visa tai dėl panelės Loros, ir kad 
nelemta toji diena, kai ji atvyko į šiuos namus, 

lygiai kaip jos motina, išardydama kitų žmonių 
sužadėtuves... 


Marčas pakėlė akis. 

— Toliau, kaip matau, pačios Perės komentaras. 
Nežinau, ar norėtumėte pridurti savąjį? 

Keris Desboras nusišypsojo. Šypsena jo veidą pa- 
keitė neatpažįstamai. Tuo metu jis atrodė nepapras- 
tai pralinksmėjęs. 

— Na, žinote, tiesiog geniali melagė. Nes beveik 
viskas čia tiesa — tik iškraipyta. Teinisė kalbėjo beveik 
tokiais pačiais žodžiais, bet ne meiliai, o sarkastiškai. 
O aš tikrai neprašiau jos pasakyti, kad sužadėtuvės 
nutrauktos, — nes jokių sužadėtuvių nebuvo, aš jos 
prašiau panelei Fein pasakyti, kad jų nė nebuvo. 

Marčas toliau skaitė parodymus. 


Jie ėmė labai karštai ginčytis dėl panelės Lo- 
ros. Panelė Teinisė pasakė, kad ji nė kiek ne geres- 
nė nei galima numanyti, o ponas Keris, jis tiesiog 
užsiplieskė, ir pasakė: „Vieną gražią dieną tu nu- 
eisi per toli“ 


— Ar taip sakėte? 

Keris linktelėjo. 

— Kažką panašaus. Sakiau jums, buvome netekę sa- 
vitvardos. 

— Bet nesipykote? — Vyresniojo inspektoriaus tonas 
buvo maloniai ironiškas. Jis vėl grįžo prie parodymų. 

O panelė Teinisė pasakė: „Tikriausiai norėtum 
mane užmušti?“ O jis atsakė, kad nieko labiau ir 
nenorėtų. 


Inspektorius pakėlė akis. 

— Nepakomentuosite? 

Akimoju Keris suvokė, kokią mintį gali piršti šios 
idiotiškos ginčo frazės. Jam pasisekė susitvardyti: 

— Perės puolimas nukreiptas į mane - galite tai su- 
prasti. 

— Ar tokie žodžiai buvo pasakyti? 

— Ne tokie žodžiai. Kiek prisimenu, ji paklausė, ar 
tik nenorėčiau jos užmušti, o aš atsakiau, kad mielu 
noru. Abu kalbėjome sarkastiškai — visai ne taip, kaip 
prasčiokiškoje Perės versijoje. Ji turbūt nė neužsime- 
na, kad paskui buvau beišeinąs, bet grįžau ir mėginau 
susitaikyti? 

— Ne, neužsimena. 

Keris gūžtelėjo pečiais. 

— Ką gi, iš tiesų mėginau. Mes buvome neblogi 
draugai, ir kažkada mums buvo gera drauge - sakiau 
kažką panašaus. Nenorėjau su ja pyktis. 

— O ką sakė ji? 

Vėl Kerio veidą užplūdo tirštas raudonis. Prieš kal- 
bėdamas jis giliai įkvėpė. 

— Pasakė visišką kvailystę. Tikiuosi, Perė tai užfik- 
savo. 

Marčas perskaitė iš parodymų lapo. 

O panelė Teinisė, ji pakilo ir pasakė, kad gal- 
būt jam ir pritrūko drąsos skraidyti, bet kad jam 
jos sočiai užtenka, kai jis šitaip elgiasi su ja. 


— Ar tai tiesa? 

Keris atlaikė jo žvilgsnį. 

— Beveik. Tai buvo negarbinga mano atžvilgiu. 
Drąsos aš nepraradau, bet nebegaliu skraidyti, nes 
negaliu tiksliai nustatyti atstumų. Pamažu šį gebėji- 
mą atgaunu, bet dėl to prastokai jaučiausi, tad kai ji 
šitaip pasakė, atsakiau, kad to jau gana, ir išėjau. 

Randalas Marčas padėjo parodymų lapą, sausai 
tardamas: 

— Taip sako Perė. 

Jis galvojo sau, kad moteris, turinti tokį liežuvį 
kaip Teinisė Lail, nesunkiai galėjo suteikti dingstį ją 
nužudyti, ir kad Keriui Desborui dar pasisekė, nes 
jųdviejų ginčas įvyko ankstyvą trečiadienio vakarą, o 
ne Žmogžudystės naktį. Jau nepaprasto kerštingumo 
turėtum būti, kad aštuoniolika ar dvidešimt valandų 
galvotum vien apie pasakytą kandų žodelį, o paskui 
šautum moteriai į nugarą. Jeigu tik nebuvo naujų pro- 
vokacijų. Jis susimąstęs pažvelgė iš už stalo ir tarė: 

— Bijau, kad jūsiškis minėtos scenos vertinimas, 
esą tebuvo apsimėtyta sarkastiškomis frazėmis, ma- 
nęs išties netenkina. Iš jūsų paties liudijimo atrodo, 
jog būta ginčo, ir gana smarkaus. 

Keris vėl nušvito nuoširdžia nuginkluojančia šyp- 
sena. 

— Ką gi, sakykime, taip ir buvo. Bet tai neturėjo 
didelės reikšmės, nes... -Padvejojęs jis maldaujamu 
žvilgsniu pažvelgė į vyresnįjį inspektorių. — Žinote, 
man nepatinka blogai kalbėti apie Teinisę, bet ma- 
nau, kad turiu tai pasakyti. Ji galėjo tą ginčą apskri- 
tai išmesti iš galvos, nes su jokiais jausmais jis nebu- 
vo susijęs. Dėl šito ji tikrai nė kiek nesijaudino, bet 
rado būdą, kaip pasiekti tai, kas jai tikrai rūpėjo, ir 
pamėgino sudaryti geriausią įmanomą sandėrį. 

Marčui darėsi įdomu, ką gi išgirs toliau. Tai, ką iš- 
girdo, jį pribloškė. 

— Tą naktį ji nuėjo į Loros kambarį ir pasiūlė suda- 
ryti su ja sandėrį. Ji sutvarkysianti reikalą su panele 
Fein ir gausianti jos palaiminimą mūsų sužadėtu- 
vėms, jei Lora pažadėsianti Abatijos neparduoti. 

— Neparduoti! 

— Taip. Ji nenorėjo būti pririšta prie šios vietos — 
norėjo į Holivudą. Bet įžeisti panelės Fein ji negalėjo. 

Marčui pasidarė labai įdomu. 

— Ir ką atsakė panelė Lora? 

— Jai tas nepatiko. Parduoti ji nebuvo nusiteikusi, 
tačiau sąmokslauti už panelės Fein nugaros visai ne- 
norėjo. Ji, ko gero, sąžiningiausia iš visų mano sutiktų 
žmonių. 

Akimirką Randalas Marčas mintyse išvydo ramias 
Loros akis. 

Keris kalbėjo toliau. 

— Ji sakė turinti apie tai pasikalbėti su manimi. Na, 
mes apie tai kalbėjomės, tačiau prie jokios išvados 

nepriėjome. Tik noriu, kad suprastumėte, jog tą pa- 
skutinę dieną mudu su Teinise sutarėme kuo puikiau- 
siai — bet kas galėtų jums tai paliudyti. Vakare su ja 
šokau, ir ji sakė norinti, kad būtume draugai, ir kad ji 
panelei Fein pasakysianti jokių sužadėtuvių nebuvus. 

— Tą paskutinįjį vakarą, likus keletui valandų iki 
žmogžudystės. 

— Taip, - atsakė Keris. 

— Išsiskyrėte draugiškai — kai palinkėjote labos nak- 
ties? 

Keris ramiai atlaikė žvilgsnį. 

— Ar palinkėjote panelei Lail labos nakties kitų aki- 
vaizdoje? 

— Taip. 

— Ar po to dar ją buvote sutikęs? 

— Ne. — Prieš atsakant šmėstelėjo vos pastebimos 
dvejonės šešėlis. 

— Ar tą naktį ją dar matėte? 

Ši kartą ne vos pastebima dvejonė, o ilgoka pauzė. 
Tada Keris Desboras atsakė: 

— Taip. 


DVIDEŠIMT AŠTUNTAS SKYRIUS 


Šiek tiek vėliau Kerį pakvietė prie telefono. Moters 
balsas ištarė jo vardą, bet toks nenatūralus ir išvargęs, 
kad Keris ne iš karto atpažino Silviją Madison. 

— O, Keri - tai tu? 

— Taip. Dėl Dievo, Silvija, kas atsitiko? 

Balsas sudrebėjo ir vėl prislopo. 

— Keri... man... taip baisu. 

— Brangioji, kas atsitiko? 

Ji bejėgiškai sukūkčiojo. 

— Tai Timas - jis išėjo prieš kelias valandas ir dar 
negrįžo. Man taip baisu. 

Jam prieš akis ryškiai iškilo Timas Madisonas, žy- 
giuojantis pro juos pieva netoli Greindžo. Prieš kiek 
laiko? Prieš tris valandas — ar tris su puse? Būtų ne- 
svarbu, jei ne tas jo veidas. 

— Taip, vaikščiodami su Lora jį sutikome. Iš visko 
sprendžiant, išsiruošusį į ilgą žygį. Tavim dėtas, nesi- 
jaudinčiau, Silvija, - tarė jis. 

Pasigirdo atodūsis: 

— Ak! - Otada: - Arjis tau ką nors sakė? 

Keris pasistengė nutaisyti kuo nerūpestingesnį balsą. 

— O, ne. Jis buvo per toli. Mes jau sukomės grįžti. 
Jis nieko nesakė. 

Silvijos balsas virto rauda. 

- Jis nekalba. Tai mane gąsdina. Tik sėdi ir spokso, 
ir nieko nesako. Ir jo nėra jau ištisas valandas. 

Keris šiek tiek nerimavo, kad telefono pokalbis ne 
visada lieka privatus. Jei telefonininkė šiuo metu ne- 
užsiėmusi, galbūt ji kaip tik gaudo kiekvieną virpantį 
Silvijos skiemenį. Jis tarė: 

— Klausyk, brangioji, tu tiesiog persigandusi. Kad 
ir kaip ten yra, jis pasivaikščios, nurims ir grįš namo 
romus it avinėlis. Štai ką pasakysiu: paskambinsiu tau 
apie pusę devynių, ir jei iki to laiko niekas nesusitvar- 
kys, ateisiu. Gal nori, kad pasikviesčiau ir Lorą? 

— O, ne... noriu pasakyti, kad man ji nepaprastai 
patiko, bet... na, gal tu iš tiesų ją pasikviesk. Timas 
dar gali pamanyti... ak, nežinau, Keri... gal tau verčiau 
neiti... bet elkis kaip tinkamas. — Iš kalbos ji atrodė 
bejėgė ir suglumusi. 

Keris, truputį pralinksmėjęs nuo minties, kad Ti- 
mui Madisonui jo apsilankymas be palydovės gali 
pasirodyti įtartinas, nejučiom pagalvojo: „Jeigu jis 
pavydus, gali sukelti skandalą. Tokia scena Silviją pri- 
baigtų. Pasikviesiu Lorą“ 

Kai jis jai paskambino, nugirdo, kad Timas ką tik 
įėjęs. Vos girdimai Silvija sušnabždėjo: „Viskas gerai. 
Atsivesk Lorą kitą kartą. Labanakt“ 

Palengvėjo, nors jis jau vaizdavosi, kaip juodu su 
Lora eis tamsoje. Dabar jų laukė nemaloniausias va- 

karas. Alisteris niūriai spoksojo visiškai bereikšmiu 
žvilgsniu; Robinas įniko į „Britų enciklopedijos“ 
tomą ir stebėtinai atkakliai skaitė; Petra per daug, 
per gyvai tauškė, o paskui nugrimzdo į sielvartingą 
tylą; panelė Silver ramiai mezgė ir vienodai žvaliai 
palaikė pokalbį; tuo tarpu juodu su Lora stengėsi 
guostis tuo, kad yra viename kambaryje ir kartkar- 
tėmis jų akys susitinka. Visi lengviau atsiduso, kai 
prieškambario laikrodis lėtai išmušė dešimt ir pado- 
rumas leido eiti miegoti. Atrodė neįtikėtina, kad dar 
nė dvidešimt keturios valandos nepraėjo nuo tada, 
kai taip pat buvo palinkėta labos nakties dalyvaujant 
Teinisei Lail. Veikiausiai kiekvienas apie tai pagalvo- 
jo, bet nė vienas neprasitarė — tiesą sakant, jie beveik 
visai nesikalbėjo. 

Kerio ranka akimirkai atsidūrė ant Loros peties. 
Stiprus spustelėjimas pasakė daugiau, nei būtų pertei- 
kę žodžiai. Lėtai ir tyliai jie užlipo į savo kambarius. 

Kitą rytą panelė Fein ir panelė Adams neatėjo 
pusryčiauti, tačiau kiek vėliau abi jau buvo apačioje 
ir užsiėmė įprastais reikalais. Panelės Fein vežimėlis 
nuriedėjo į šiaurinį priestatą, kur ji kaip įprastai pa- 
sišnekėjo su ponia Din ūkvedžio kambaryje. Ašarin- 
ga užuojauta buvo maloningai priimta, ir tuo viskas 
baigėsi. Po pirmųjų kelių minučių pokalbis niekuo 
nebesiskyrė nuo bet kurio kito šeštadienio priešpie- 
tės pokalbio. Panelė Fein norėjo ponios Din siūlomus 
valgius pakeisti pora ekonomiškų patiekalų, reko- 
menduojamų Maisto ministerijos. 

— Morkose ypač gausu vitaminų, o bulvių ir svogū- 
nų troškinys bus ir gardus, ir maistingas. Mums tikrai 
be galo pasisekė, kad turime tokias dideles svogūnų 
atsargas... 

Dėl svogūnų ponia Din sutiko, bet ministerijos re- 
ceptus vertino vis dar santūriai. Nurodytus patiekalus 
gaminti laikas gal ir tinkamas, tačiau „nežinau, ponia, 
kaip jie nusiseks“. 

Panelė Fein perėjo prie kitos temos. 

— Kaip sekasi Florei Mamford? Ar ji jums tinka? 

Ponia Din atkragino galvą, išryškindama pagur- 
klį. Iš stambaus doro jos veido išnyko pasyvaus pa- 
sipriešinimo mina, atsiradusi paminėjus pirmąjį be- 
veik vien iš morkų gamintiną patiekalą, jis vėl atgavo 
žmogišką išraišką. 

— Ką gi, ponia, šiais laikais apie bet kurią mergaitę 
sakyti, kad tinka, būtų per daug. Prie jos darbo nega- 
liu prikibti. 

— Tai prie ko gi, ponia Din? 

— Na, ponia, prie to, kaip ji elgiasi kitur. Ji sparti 
prie darbo, jai nereikia kartoti dusyk - tą tai jau galiu 
apie ją pasakyti. Bet ji susidraugavo su ta mergaite iš 
viršaus — Gladise Hopkins, ponios Sleid seserimi, ir 
ištisai su ja krizena. 

— Ak, ką jau čia, - oriai atlaidžiu tonu tarė panelė 
Fein. — Šiaip ar taip, jos tik mergaitės. 

Ponia Din krestelėjo galvą, jos vešlūs gelsvai rusvi 
plaukai buvo kietai ir tvarkingai susukti pagal seniai 
praėjusią madą. 

— Jei tik tuo ir baigtųsi... — niūriai pratarė ji. 

Nė vienai iš mergaičių dar nebuvo septyniolikos. 
Panelė Fein laikė savo pareiga teirautis toliau. 

— Nemėgstu užuominų, ponia Din. Verčiau pasa- 
kykite, ką turite omenyje. 

Ponia Din skubiai atsakė: 

— Toji Gladisė, ji kas vakarą išeina į kaimą ir visiš- 
kai nežiūri, su kuo susideda. Sakiau poniai Sleid, kad 
kiečiau ją laikytų, bet iš to jokios naudos — mergiotė 
jos, vargšelės, visai neklauso. Per Florės laisvadienį 
jiedvi išėjo drauge, išsipusčiusios, veidai pudruoti, 
lūpos dažytos ir taip toliau. O Florė paprato grįžti 
pavėlavusi. Grįžti privalu lygiai dešimtą, ne vėliau, o 
ji nuolat nuolat vėluoja nuo penkių iki dvidešimties 
minučių. Ir tas jos bernas, kuris ją parveža, jaunasis 
Šeperdas, jis ją apveža ratu iki pat galinių durų, ir abu 
ten kieme kikena ir kuždasi. Jei nebūtų taip sunku su- 
sirasti mergaičių, paprašyčiau jūsų ją atleisti. Bet taip 
jau yra, galim nuo vilko pataikyt ant meškos. O dirba 
ji gerai. 

Panelė Fein pastebėjo, kad Šeperdai — gerbiami 
žmonės, 0 ji savo namų ūkyje norinti apsieiti be ne- 
būtinų pakeitimų. 

— Apie mergaitę paklausiau, nes ką tik prasilenkiau 
su ja koridoriuje. Jos išraiška, tikiuosi, jums neatrodo 
akiplėšiška? 

Ponios Din sveikai apkūnios formos, regis, ėmė 
dar labiau pūstis. Keliais gerai parinktais žodžiais ji 
leido panelei Fein suprasti, kad ko jau ko, o mergaičių 

akiplėšiškumo ji niekuomet nepakentė ir nė neketina 
su juo taikstytis. 

Tuo audiencija baigėsi. Panelė Fein išvažiavo, kaip 
ir buvo atvykusi, invalido vežimėliu. Pasuko į kamba- 
rį, kuris dažniausiai būdavo tuščias. Kabinetas buvo 
užleistas vyresniajam inspektoriui Marčui, tad jos 
nurodymu šis mažas poilsio kambarys turėjo būti pa- 
rengtas greta valgomojo. 

Rado panelę Silver, skaitančią The Times, ir pa- 
klausė: 

— Kur Lusė? Tikiuosi, nulipo žemyn. Kuo ilgiau sė- 
dės užsidariusi, tuo sunkiau jai bus grįžti į įprastą gy- 
venimą. 

Panelė Silver pritarė. 

— Tikra tiesa. Bet dar nedaug laiko tepraėjo, Agne- 
se. Turėtumėte tai atsiminti. 

— Ar panašu, kad pamiršau? — tarė Agnesė Fein. — 
Bet jei aš galiu pasirodyti kaip įprasta, tai ir Lusė gali. 

— Esate labai stipri asmenybė, — pasakė panelė Sil- 
ver. — Bet, tiesą sakant, Lusė nusileido iškart po jūsų. Ji 
su vyresniuoju inspektoriumi kabinete. Jis ją išsikvietė. 

Kalbėdama ji sulankstė ir padavė The Times, šis 
buvo maloniai priimtas. Panelė Fein turėjo įprotį per- 
žvelgti antraštes, paskui pirmiausia perskaityti laiš- 
kus, tada - tris vedamuosius. 

Buvo įpusėjusi laišką nuo džentelmeno, kurio nuo- 
monei ji iš esmės nepritarė, kai atsidarė durys ir įėjo 
Lusė Adams. Kaip ir pusseserė, buvo apsitaisiusi juo- 
dai, tačiau jos apdaras jau akivaizdžiai buvo atitarna- 

vęs. Beformis ir nedailus, niaurus ir susiglamžęs, jis 
priminė senų laikų gedulo drabužius. Kaštoninės gar- 
banos buvo šiek tiek pakrypusios. Segė su Vitbio ga- 
gatu* įsegta kreivokai. Tačiau veidas, dar patinęs nuo 
vakarykščio verkimo, atrodė ramus, o paraudusios 
akys — sausos. Įeidama ji taisėsi savo pensnė paauk- 
suotais rėmeliais. Panelei Silver toptelėjo, kad jos elg- 
senoje galima įžvelgti vos pastebimą triumfo atspalvį. 

— Brangioji Mode, koks žavus vyras tas tavo drau- 
gas, vyresnysis inspektorius. Neįprastą profesiją pa- 
sirinko, bet išties labai žavus vyriškis. Ar nesutinki, 
Agnese? 

Panelė Fein tik trumpai kilstelėjo akis nuo laikraščio. 

— Neabejoju, kad jis kvalifikuotas pareigūnas, — 
tarstelėjo ir vėl grįžo prie The Times. 

Galima buvo pastebėti, kad panelė Silver sėdi labai 
tiesi. Jos skruostai neįprastai raustelėjo. Tvirtai su- 
čiaupusi lūpas ir nieko nepasakiusi ji atsistojo ir išėjo 
iš kambario. 

Kitoje koridoriaus pusėje prie pravirų kabineto 
durų stovėjo žavus vyriškis ir kvalifikuotas pareigū- 
nas, Agnesės Fein ką tik suniekintas dviprasmišku 
pagyrimu. Jis pamojo panelei Silver, ir ši nuėjo pas jį. 

— Ką tik sukau galvą, kaip jus susirasti. Eime, pa- 
klausykite. Turiu jums daug ką papasakoti. 


* Vitbis (Whitby) Šiaurės Jorkšyro grafystėje nuo seno garsėja 
ten randamu juoduoju gintaru arba gagatu, ir iš jo daromais 


juvelyriniais dirbiniais. 

DVIDEŠIMT DEVINTAS SKYRIUS 


Panelė Silver nesiskubino. Prisėdo, bet jos laikysena 
išliko nepaprastai tiesi. Pirmoji jos pastaba pasirodė 
ne vietoje. 

— Iš tiesų Agnesė Fein kartais būna baisi storžievė. 

Randalas Marčas beveik atspėjo. Netverdamas juo- 
ku šūktelėjo: 

— Oką - ji pavadino mane policininku? 

Panelė Silver nekreipė dėmesio. Išsitraukė iš savo 
mezgimo krepšio mažulytį, vos pradėtą batelį. Iš mels- 
vų vilnonių siūlų, skirtą vyriškos lyties kūdikiui, pai- 
naus rašto. Trumpam įniko į darbą, paskui prabilo: 

— Lusei tu atrodai pats žaviausias vyras, brangusis 
Randalai. 

Jis išsiviepė. 

— Gal mieliau žavėčiau kitus žmones. Bet man jos 
gaila, vargšelės. Dabar klausykitės. Pasak balistikos 
eksperto, nėra abejonių, kad iš Teinisės Lail kūno iš- 
imta kulka buvo iššauta iš pistoleto, rasto atitraukta- 
me jos rašomojo stalo stalčiuje. Medicinos eksperti- 
zė parodė, kad šauta iš ne arčiau kaip jardo atstumo, 
ir mirtis turėjo ištikti bemat. Matote, tai reiškia — ji 

buvo nušauta kaip tik tada, kai stovėjo į bažnyčią ve- 
dančių laiptų viršuje. Jei būtų stovėjusi ant žemesnio 
laiptelio, kulka būtų pakrypusi nuožulniai. Ji atidarė 
iš lifto arba iš svetainės, arba iš jos svečių kambario 
tarpdurio. Jei būtų pakeitusi padėtį, būtų įmanomas 
bet kuris iš šių variantų. 

Panelė Silver mezgė. Tada tarė: 

— Kodėl durys buvo pravertos? 

— Manau, jog jas atidarė pati. 

— Galimas daiktas. Bet kodėl? 

— Greičiausiai kažko laukė. 

Ji toliau mezgė. 

— O tada? 

— Nežinau. Kažkas priėjo jai už nugaros ir nušovė. 
Kas - nežinau. 

Panelė Silver susiraukė. 

— Ji lipo laiptais kažko įsileisti į savo svečių kamba- 
rį — ar tokia tavo prielaida? 

— Ką gi, tai atrodo akivaizdu. 

— Ir kažkas kitas — manau, turėjai galvoje kažką 
kitą — atėjo per jos svečių kambarį ir nušovė ją iš nu- 
garos? 

Marčas linktelėjo. 

— Per svečių kambarį arba svetainę, arba nuo lifto. 
Nemanau, kad galėjo ateiti per svetainę — durys buvo 
uždarytos, o rankena nenuvalyta. Tačiau yra tokios 
trys galimybės. 

Ji papurtė galvą. 

— Ji būtų girdėjusi liftą leidžiantis. Kaip ten jo ran- 
kena? 

— Visur Perės pirštų atspaudai. Ji nusileido juo iš- 
kart, kai tik buvo duotas pavojaus signalas. 

— O svečių kambario durys? 

— Dino pirštų atspaudai ant išorinės durų ranke- 
nos iš prieškambario pusės. Jis atėjo pro čia. Laimė, 
jis nepalietė vidinės rankenos ir visai neprisilietė prie 
durų tarp panelės Lail svetainės ir aštuonkampio 
kambario, nei prie ąžuolinių durų į bažnyčią. Vidinė 
rankena švariai nuvalyta. Kitos dvejos durys nenu- 
šluostytos. Ant abejų — pačios panelės Lail pirštų at- 
spaudai. Taip pat ir ant biuro stalčiaus. Ji pati atidarė 
ir jį, ir abejas duris, tačiau žudikas nušluostė pistoletą 
ir svečių kambario durų rankeną iš vidaus pusės. Ga- 
lite įsivaizduoti: ji leidžiasi laiptais, apsirengusi piža- 
ma ir chalatu... 

Panelė Silver kostelėjo. 

— Sakai, laiptais, Randalai, bet ji galėjo naudotis lif- 
tu. Pritariu tau — tikimybė maža, nes net geriausiai 

— Ji lipo laiptais, - tarė Randalas Marčas. - Desbo- 
ras ją Matė. 

Panelė Silver vos spėjo pagauti benubėgančią mez- 
ginio akį. 

— O, ne! - išsprūdo jai. 

— Aha! Jums įdomu. Ir man labai įdomu. Sakiau, 
kad turiu jums ką papasakoti. Pasak jo, jį pažadino 
vėjas, prabudęs jis skaitė, kol pabaigė knygą. Tada su- 

manė nulipti kitos pasiimti. Išėjęs į balkoną, atsive- 
riantį į prieškambarį, laiptų apačioje išvydo Teinisę 
Lail. Nakčiai prieškambaryje buvo palikta degti blau- 
si lemputė, taigi jis neblogai ją matė. Buvo užsimetusi 
juodąjį chalatą ir kaip tik lipo žemyn į prieškambarį. 
Perėjo jį, atidarė savo svečių kambario duris ir įėjo. 
Visu tuo aš linkęs tikėti - nes kam gi jam būtų reikėję 
prasimanyti. Bet čia jau galima ginčytis. Jis tvirtina 
toliau nebėjęs. Nenorėjęs su ja susitikti, taigi nutaręs 
dį, pasak jo, buvo be penkių dvi. 

Panelė Silver tarė: 

— Tikrai labai įdomu. Bet man visai nesunku pati- 
kėti, kad jis iš tiesų grįžo į savo kambarį. Jeigu būtų 
norėjęs ką nors nuslėpti, būtų išvis nė neprasitaręs 
apie tą epizodą. Man regis, jis turėjo svarių priežas- 
čių vengti pokalbio su Teinise tokiu dviprasmišku pa- 
ros metu. 

Marčas žvilgtelėjo į ją. 

— Priežasčių turėjo, — pritarė jis. - Žinome, ko- 
kių. Bet galėjo būti ir kitų, verčiančių kalbėtis. Tik iš 
jo paties žinome, esą jie susitaikė. Nežinau, ar jums 
minėjau. Pasak jo, ketvirtadienio vakarą juodu šokę 
ir ji visais atžvilgiais nusileidusi — pažadėjusi pane- 
lei Fein pasakyti, kad sužadėtuvių visai nebuvo. Bet, 
kaip sakiau, tai patvirtina tik jo žodžiai. Tokia mote- 
ris kaip Teinisė Lail nebūtų leidusi, kad viešas barnis 
sugadintų jos namuose surengtą kelių dienų pobūvį. 
Gal ir šoko su juo, vaidino puikią šeimininkę, ir vis 

tiek galėjo kelti grėsmę jam — arba Lorai Fein. Perė 
girdėjo ją sakant kažką panašaus į „tavo Loros geras 
vardas bus apdrabstytas purvais“. Beje, štai jos paro- 
dymai. Patariu perskaityti. 

Paėmusi iš jo lapą, perskaitė jį nuo pradžios iki 
galo ir padėjo su pasibjaurėjimo išraiška veide. 

— Tokia liudytoja galėtų taip iškraipyti nekalčiau- 
sią frazę, kad ji pasirodys grėsminga, - pakomenta- 
vo ji. - Įdomu ir naudinga pastebėti, kad neapykanta 
nuolatos pati išlenda iš maišo. 

— Kodėl ji turėtų nekęsti Kerio Desboro? 

Panelė Silver papurtė galvą. 

— Ne, Randalai, ne Kerio Desboro, o Loros Fein. 

— Bet kodėl? 

— Jau keturiasdešimt vieni metai, kai ji su Agne- 
se. Buvo šalia jos jau tada, kai Loros tėvas nutraukė jų 
sužadėtuves ir vedė Lilijaną Ferers. Dabartinė situaci- 
ja klaidingai primena tą nelaimingą meilės istoriją — 
Loroje ji mato antrąją Lilijaną. Nekenčia jos, ir ta ne- 
apykanta viską iškraipo. Kaip teisingai sako lordas Te- 
nisonas: „Sunkiausia su melu kovoti, kai jis yra pusiau 
tiesa“ Nemanau, kad Perę apskritai galima laikyti pa- 
tikima liudytoja. 

Jos citatą jis palydėjo pašaipiai švelniu žvilgsniu. 

— Ne, - tarė jis. - Bet Keris Desboras sutinka su 
daugeliu jos parodymų. Jie barėsi, o jis ją spyrė pasa- 
kyti panelei Fein, kad jie nesusižadėję. Ji tikrai vadino 
jį brangiuoju ir siūlė su ja pasimylėti. Jis tai vadina 
sarkazmu, kurį suvokti - ne Perės protui. 

— Labai tikėtina. Teinisė Lail turėjo cinizmo ir sar- 
kazmo. 

Randalas Marčas mostelėjo dešine ranka. 

— Na, jūs teisi. Viskas taip ir yra. Jis iš dalies sutinka 
sakęs, kad norėtų ją užmušti, bet, pasak jo, tai buvęs 
ne grasinimas, o tik sarkazmas. 

— Manau, jam norėjosi nusukti jai sprandą, - ma- 
loniai tarė panelė Silver. — Pasak Perės, jis buvo ge- 
rokai provokuojamas. Tačiau jeigu tąsyk susitvardė, 
tai niekaip negaliu patikėti, kad praėjus daugiau kaip 
dvidešimt keturioms valandoms, vidurnaktį, jis nuli- 
po laiptais ir šovė jai į nugarą. Tada jau reikėtų spėti 
apie sutartą pasimatymą, ir... 

Jis įsiterpė. 

— Nebūtinai — tiesą sakant, visai nebūtinai. Jis pri- 
pažįsta matęs ją leidžiantis laiptais. Tarkime, nusekė 
paskui ją žemyn, vėl ėmė spirti dėl to sužadėtuvių rei- 
kalo — ir ginčas vėl įsiplieskė. Jos liežuvis buvo labai 
užgaulus, juk žinote. Toji Perės parodymų vieta apie 
Lorą Fein, ir dar pabaigoje, kai ji išsityčiojo, esą, jis 
prarado drąsą — tarsi druskos ant žaizdų pabėrė. 

— Nesistebiu. 

— Ir aš ne, — tarė jis. - Ką gi, galėjo juk ir taip atsi- 
tikti. 

— Brangusis Randalai! — Balsas nuskambėjo šiek 
tiek priekaištingai. 

— O kodėl ne? 

— Durys, — veikiau liūdnai nei piktai atsakė pane- 
lė Silver, — tos durys į bažnyčią. Ar gali įsivaizduoti 

bent vieną priežastį, kam jai, jeigu kivirčijosi su ponu 
Desboru, prireikė atidaryti tas duris ir stovėti ant vir- 
šutinio laiptelio, nugara į jį, ir žiūrėti į lauką? 

Jis susimąstęs raukėsi. 

— Priežasties negaliu sugalvoti. 

Spragtelėjo virbalai. 

— Ir aš negaliu. 

— Betgi ir jūs ne visažinė. Negalime visko numa- 
tyti. 

Panelė Silver tvirtai suspaudė lūpas. Ne jos reika- 
las mokyti trisdešimt šešerių metų vyrą, tačiau varto- 
ti žodį visažinė jai pasirodė šiek tiek šventvagiška. Tai 
bylojo iškalbinga tyla. 

Ją nutraukė Randalas Marčas. 

— Yra dar kai kas, — tarė jis. - Štai kodėl jus pa- 
sikviečiau. Žinote, ką tik mačiausi su Luse Adams. 
Tai štai, ji davė parodymus, kuriuose pasirodo Lora 
Fein. 

Panelė Silver nieko nepasakė. Lūpos liko suspaustos. 

Jis nepiktai susierzinęs tarė: 

— Ak, žinojau, kad tai jums nepatiks — bet reikalas 
šit koks. Ketinu merginą išsikviesti, norėčiau, kad ir 
jūs dalyvautumėte, jeigu ji neprieštaraus. Žinoma, ji 
gali nesutikti. Ar, jūsų nuomone, ji atsisakys? 

Panelė Silver atsakė: 

— Ne, - ir nė žodžio nebepridūrė. 

Jie sėdėjo tylėdami, kai suskambo varpelis. Įėjo 
tarnaitė — tamsiaakė skersomis žvelgianti mergina. 
Florė Mamtord, jaunesnioji kambarinė, toji neitin su- 

dominusi Agnesę Fein mergaitė. Ji buvo nusiųsta pa- 
klausti panelės Loros Fein, ar ši galėtų užeiti į ka- 
binetą, ir netrukus atėjo Lora, apsirengusi juodąją 
Agnesės Fein suknelę. 

— Įeikite, — tarė Marčas. Ir pridūrė: - Norėčiau 
užduoti jums keletą klausimų, panele Fein, ir, jeigu 
neprieštarausite, norėčiau, kad dalyvautų ir panelė 
Silver. Jūs neprivalote man atsakyti ir neprivalote su- 
tikti, kad panelė Silver čia liktų, - dėl to galite elgtis 
kaip jums atrodo geriau. 

Lora stovėjo prie pat durų, kurias ką tik buvo už- 
dariusi. Atrodė labai išbalusi, paakiai pajuodę. Atsa- 
kyme atsispindėjo jaunystė ir bejėgiškumas: 

— O, norėčiau, kad ji pasiliktų. Ir pasakysiu jums 
viską — viską, ką tik galiu. 

Jis patraukė jai kėdę, ji apėjo stalą ir atsisėdo, pasi- 
dėjusi rankas ant kelių. Paėmęs vieną iš gulinčių prie- 
šais lapų, paklausė: 

— Panele Fein, ar tą naktį, kai buvo įvykdyta žmog- 
žudystė, jūs buvote išėjusi iš kambario? 

Ji pakėlė savo gražias atviras akis ir atsakė: 

— Taip. 

— Ar man pasakysite, kodėl? 

— Taip. Prabudau ir prisiminiau, kad neužsinešiau į 
viršų savo kiniškos skraistės. Nulipau jos pasiimti. 

— Vidury nakties? 

Kažkokia gaidelė jo balse privertė ją truputį pa- 
rausti. 

— Žinau - kvailokai skamba. Bet nebegalėjau už- 

migti. Vis spėliojau, kur ją palikau, tada prisiminiau, 
tai ir nusileidau žemyn. 

Panelė Silver nesiliovė mezgusi, bet abu juos ste- 
bėjo. | 

— Ir kur buvote ją palikusi? — paklausė Randalas 
Marčas. 

— Užmestą ant laiptų kolonos apačioje. 

— Dešinėje ar kairėje pusėje? — Randalas Marčas 
klausimą išbėrė vienu atsikvėpimu, bet atsakydama ji 
nė kiek nesudvejojo: 

— Dešinėje pusėje, leidžiantis žemyn. 

Jis pažvelgė į parodymų lapą, kurį laikė rankoje. 

— Taigi nulipote, ją pasiėmėte ir grįžote atgal? 

Ji papurtė galvą. 

— Ne, nepasiėmiau. Jos ten nebuvo. 

Jam iš dalies palengvėjo. Vienu metu jau buvo pa- 
manęs, kad ji sumeluos, tomis plačiai atvertomis, tei- 
singomis akimis žvelgdama jam tiesiai į veidą. Nes, 
pasak Lusės Adams, Lora Fein trečią valandą ryto 
grįžo į savo kambarį tuščiomis rankomis. Jis rimtai 
tarė: 

— Skraistės ten nebuvo... 

— Ne, nebuvo. 

— Bet toliau jos ieškojote... 

— Taip, prieškambaryje ir svetainėje. 

— Ir daugiau niekur? 

— Ne. 

— Neieškojote panelės Lail svečių kambaryje? 

Ji visa išbalo, bet žvilgsnis liko tvirtas. Pamanė: „Jei 

būčiau ten užėjusi, būčiau radusi praviras duris... ir 
negyvą Teinisę..: 

Jis matė, kaip šiurpulys perbėgo jos kūnu. Ji tarė: 

— Ne, ten neužėjau. Pagalvojau... kaip baisu, jei bū- 
čiau... nes, manau... būčiau ją ten radusi... 

Tai galėjo nuginkluoti, bet jis neturėjo leistis nu- 
ginkluojamas. Paskubom tarė: 

— Iš kur žinote, kad būtumėte ją ten radusi? Kiek 
buvo valandų? 

Ji neatrodė išsigandusi. Tik sutrikusi. 

— Kai lipau į viršų, laikrodis išmušė valandas. Ma- 
nau, kad tris. 

— Tai iš kur žinote, kad žmogžudystė jau buvo įvy- 
kusi? Iš kur žinote, kad panelė Lail jau buvo negyva? 

— Turbūt nežinau. Apie tai nepagalvojau, bet... ką 
gi, manau, kad visi galvojome... tai turėjo įvykti anks- 
čiau... — Jos balsas nuslopo, lyg būtų nutolęs. Jam nu- 
tilus, Marčas tarė: 

— Suprantu. Ar jūs tikra, kad nėjote į panelės Lail 
svečių kambarį? 

— Taip, visiškai tikra. 

— Neatidarėte durų iš prieškambario? 

— O, ne. 

— Arba durų tarp svetainės ir aštuonkampio kam- 
bario? Juk svetainėje buvote, ar ne? 

— Taip, svetainėje buvau. Bet durų neatidariau. 

— Kodėl? 

Klausimas turėjo ją užklupti netikėtai, bet ji atrodė 
tik sutrikusi. 

— Kam? Juk ieškojau skraistės. Maniau ją palikusi 
prieškambaryje, bet gal ji vėl atsidūrė svetainėje. Nė 
negalvojau ieškoti dar kur nors. 

Jis atsilošė savo kėdėje. 

— Sakote, jog manėte skraistę palikusi užmestą ant 
laiptų kolonos. Kurgi ją iš tiesų palikote? Kur ją ra- 
dote? 

Lora palinko į priekį. Veidas atgavo spalvą, o balsas 
pagyvėjo. Ji pasakė: 

— Palikau ją ant laiptų kolonos - esu tuo tikra. Bet 
ji taip ir neatsirado. 

— Ką? 

Panelės Silver akys žvelgė įdėmiai. 

Lora pakartojo savo žodžius. 

— Ji taip ir neatsirado. 


TRISDEŠIMTAS SKYRIUS 


Kai jie vėl liko vieni, Marčas atstūmė savo kėdę ir 
ūmiai mestelėjo: 

— Na? 

Visą laiką, kol Lora buvo kambaryje, panelė Silver 
ramiai mezgė. Žydras batelis pastebimai didėjo. Vir- 
balai be atvangos judėjo, bet iš panelės Silver lūpų ne- 
išsprūdo nė žodelytis. Dabar ji prasižiojo. 

— Ir ką, mano brangusis Randalai, tavo nuomone, 
turėčiau pasakyti? 

Jis šyptelėjo. 

— Ką jūs galvojate? Juk visada ką nors galvojate. 

Ji kaip visada sausai kostelėjo. 

— Tikiuosi. Bet šiuo atveju mieliau paklausyčiau, ką 
pats galvoji. 

Šypsena tapo mąsli. 

— Tiesiog nuginkluojanti būtybė. Kitas pasakytų — 
grynas nuoširdumas, bet jau taip tartų tik tas, kas neuž- 
siima šiuo baisiu darbu. Ar prisimenate Milę Morison? 

— Brangusis Randalai, bet kuri moteris, vos išvy- 
dusi Milę, būtų ją kiaurai perpratusi. 

— Labai graži buvo mergina. - Jo abejingame balse 
buvo girdėti apgailestavimas. 

— Deja, apgavikė, — tarė panelė Silver. Pakėlė po ra- 
šomuoju stalu nuriedėjusį siūlų kamuolį ir pridūrė: — 
Džentelmenai visiškai negali patikėti, kad ką nors blo- 
ga galėtų padaryti jauna moteris didžiulėmis mėlyno- 
mis akimis. Jei Loros Fein akys būtų mėlynos, dabar 
jos neįtarinėtum. 

Jis nusijuokė. 

— O, jos akys puikios, pritariu jums. Lengva į jas 
žiūrėti, lengva jomis patikėti. Tačiau turime visą 
pluoštą neparankių faktų. Desboras ir jo barnis su 
Teinise Lail —- barnis, paskatinęs jį švaistytis žodžiais, 
labai jau panašiais į grasinimus nužudyti. Jo prisipaži- 
nimas, kad matė ją leidžiantis laiptais žmogžudystės 
naktį be kelių minučių antrą. Jeigu žudikas ne jis, tai 
jis paskutinis, matęs ją gyvą. Bet tarkime, kad žudikas 
jis. Iš tiesų mes nežinome, kokie buvo jų santykiai. Ži- 
nome, kad jis norėjo nutraukti su ja santykius ir vesti 
Lorą Fein. Ką tik, kai klausėte, ar galiu sugalvoti bent 
kokią priežastį, kodėl jai prireikė atidaryti į bažnyčią 
vedančias duris, atsakiau, jog negaliu. Kvailai pasa- 
kiau, nes yra visiškai rimta priežastis. Jis jai grasino 
pistoletu, o ji prarado nuovoką ir bandė pabėgti. 

Panelė Silver papurtė galvą. 

— Jei būtum matęs Teinisę Lail, kai jai iš tiesų gra- 
sino pistoletu, nė akimirką nesismagintum tokia fan- 
tazija. Visiškas absurdas. Ji būtų žvelgusi jam į akis 
nedrebėdama. 

Jis tarė: 

— Negalite taip sakyti - žmonės gali drąsos netekti 

staiga — esu matęs, kaip tai atsitinka. Bet tai tik spė- 
lionės. O čia, — jis ištraukė iš stalčiaus voką ir padavė 
jai, — čia įrodymas. 

Ji pasidėjo mezginį. Tada iš voko ištraukė sulanks- 
tytą popierėlį. Jame buvo pora šilkinių maždaug aš- 
tuonių colių ilgio gijų. Jos atrodė labai išblukusios. 
žodžio pakėlė akis ir pažvelgė į veidą vyresniajam ins- 
pektoriui. 

Jis tarė: 

— Šios gijos buvo rastos suspaustos tarp Teinisės 
Lail kairės rankos pirštų. Tos dėmės — kraujo. Ar tai 
jums ką nors sako? 

Luktelėjusi panelė Silver tarė: 

— O ką sako tau? 

Jo žvilgsnyje šmėstelėjo pašaipėlė ir vėl dingo. 

— Gana daug, — atsakė jis. — Šilko gijos... Mano 
motina turėjo tokią kinišką skraistę - ir tebeturi. 

Panelė Silver linktelėjo. 

— O, taip, prisimenu. Bet jos buvo visa balta — be 
galo gražus rankdarbis. 

— Taip. Visa apkraštuota ilgais kutais, kokių aštuo- 
nių ar devynių colių ilgio — tiesą sakant, maždaug 
tokio ilgio, kaip šios šilkinės gijos. Bet, kaip ir jūs sa- 
kote, mano motinos skraistė balta. O Loros Fein, kaip 
spėju, ne, ir norėčiau, kad man ją apibūdintumėte. 

Jos virbalai spragtelėjo. 

— O, taip. Juoda, labai dailiai išsiuvinėta spalvingo- 
mis gėlėmis ir peteliškėmis. 

— Ir apkraštuota juodais kokių aštuonių colių ilgio 
kutais? 

— Taip, Randalai. 

Jis susierzinęs mostelėjo ranka. 

— Juk negalite nepaisyti faktų vien dėl to, kad Des- 
boras ir Lora Fein pelnė jūsų simpatijas! Desboras 
buvo išėjęs iš savo kambario, o mergina - iš savojo, ir 
nulipo žemyn maždaug tuo metu, kai įvyko žmogžu- 
dystė. Tarp mirusios moters pirštų rasta gijų, išpeštų 
iš jos skraistės kutų. Jos suteptos krauju. O pati skrais- 
tė dingo. Kodėl? Aiškiausias atsakymas būtų toks, kad 
ja reikėjo atsikratyti, nes ji taip pat susitepė. 

Panelė Silver šaltai pažvelgė į viršų. 

— Ir kaip ji susitepė, tavo manymu? 

— Nemanykite, kad esu įsitikinęs Desboro arba Lo- 
ros Fein kaltumu. Tik sakau, kad jie gali būti kalti. Jie 
turėjo motyvą, turėjo galimybę, o dar tos bjaurios įro- 
dymnų detalės: šitie iš dingusios skraistės išpešti siūlai ir 
faktas, kad skraistė prapuolė, — juk reikia kaip nors tai 
paaiškinti. O paaiškinti, kaip ta skraistė susitepė, ma- 
nau, visai nesunku. Jie visi trys susikivirčijo. Tikriausiai 
įsikišo Lora Fein. Galbūt jie susistumdė, ir buvo išpeš- 
tos tos gijos. Jos įsivėlė į panelės Lail žiedo aptaisus. 
Taigi ji išsigąsta ir bėga bažnyčios durų link. Desboras 
į ją šauna, ji krinta, kaip žinome, nuo viršutinio laipte- 
lio. Lora Fein apimta siaubo - tai jums savaime supran- 
tama. Ji bėga laiptais žemyn, parklumpa prie kūno - 
kažkas ten juk buvo atsiklaupęs, nes žolė priplota. Įsi- 
tikinusi, kad panelė Lail negyva, ji grįžta atgal. Jai rūpi 

gelbėti Desborą. Nuvalę pistoletą jie įgrūda jį atgal į 
stalčių. Nuvalo vidinę svečių kambario durų rankeną, 
galbūt ir išorinę, nes ant jos rasta tik Dino pirštų at- 
spaudų. Tada kažkuris pastebi, jog skraistė susitepė. 
Ką jiems su ja daryti? Ką jie padarė? Tikriausiai sude- 
gino krosnyje, ir jei taip, mūsų įrodymai nuėjo plėni- 
mis, nors pats skraistės dingimas jau savaime yra kal- 
tinamoji įrodymų detalė. Galbūt Lora Fein grįžo į savo 
kambarį ir paliko Desborą susitvarkyti, o gal jie tai pa- 
darė drauge. Viena, ką tikrai žinome — kad grįždama į 
kambarį ji nebuvo apsigaubusi skraiste ir neturėjo jos 
rankose. Šitai ji sakė pati, o ir panelė Adams... 

Panelė Silver jį nutraukė - tai šiek tiek prieštaravo 
jos elgesio normoms. Jai pavyko tai padaryti ramiai 
ir atsargiai. 

— Ak, beje, ar negalėčiau sužinoti, ką apie tai sakė 
Lusė? Man būtų įdomu. 

— Žinoma, - atsakė jis. — Gana nedaug kalbėjo... a, 
štai. Aš jums perskaitysiu. 

— Ačiū. Kaip tik mezgu batelio kulną. 

Jis paskaitė iš Lusės Adams parodymų: 

Buvo tokia baisiai vėjuota naktis, tai miegojau 
labai neramiai. Vis prabusdavau. Tiesiog negaliu 
pakęsti vėjo švilpesio. 

Jis nusijuokęs kilstelėjo akis nuo lapo: 

— Apie tai buvo prirašyta kur kas daugiau, bet aš, 
deja, išbraukiau. 

— Lusė visuomet buvo linkusi pernelyg gilintis į 
savo jausmus, - tarė panelė Silver. 

Randalas Marčas tęsė: 

Mano poilsis vis dažniau nutrūkdavo. Numig- 
davau tik labai trumpai. Ne, ne, ne - jokio šūvio 
negirdėjau, girdėjau tik tą siaubingą vėją. Nervai 
visai pašlijo, likti lovoje nebegalėjau, todėl atsikė- 
liau ir ėmiau vaikščioti po kambarį. 

Jis vėl pakėlė akis: 

— Ji gana ilgai pasakojo, kaip vaikščiodama ir iš- 
gėrusi šalto vandens apramino nervus ir įprastomis 
aplinkybėmis jau būtų galėjusi vėl migti, bet ne šį 
kartą. Pavaikštinėjusi po kambarį, pasak jos, atidarė 
duris. Norėjo dėl įvairovės pasivaikščioti koridoriumi 
pirmyn ir atgal. 

— Lusei labai trūksta savitvardos, — pastebėjo pa- 
nelė Silver. 

Marčas vėl grįžo prie parodymų. 

Taigi. Ji sako: Atidariau duris ir išgirdau žings- 
nius nuo laiptų pusės. Duris pridariau, bet pali- 
kau plyšelį, nes norėjau pamatyti, kas ten eina. 
Kartu išjungiau šviesą savo kambaryje, nenorėda- 
ma, kad mane pastebėtų. 

— Smalsi senmergė toji Lusė, - mestelėjo panelė 
Silver. 

Jis užgniaužė kylantį juoką. Jei nesusilaikys, atlei- 
dimo gali ir nesulaukti. Skubriai skaitė toliau. 

Pamačiau koridoriumi nuo laiptų pusės atei- 
nančią Lorą Fein. Kitame gale, prie mano pusse- 
serės kambario, degė šviesa, taigi įžiūrėjau ją gana 
aiškiai. 

Panelė Silver kostelėjo. 

— Lemputė penkiolikos vatų, o koridoriaus ilgis — 
keturiasdešimt penkios pėdos. Apšviestą plotą nuo 
Lusės kambario durų skiria, manyčiau, apie trisde- 
šimt pėdų. 

Sumurmėjęs: „jūs kaip visada tiksli“, jis skaitė to- 
liau: 

Loros durys yra priešais manąsias, visai neto- 

li. Perėjusi koridorių, ji įėjo į savo kambarį. Ant 

naktinių marškinių vilkėjo chalatą. Buvo su šle- 

petėmis. Nesinešė nei žvakės, nei knygos, ničnieko. 

Negalėjau įsivaizduoti, kam jai prireikė išeiti iš 

savo kambario, nebent susitikti su ponu Desboru. 

Ta mintis mane pribloškė. Įėjusi į savo kambarį ji 

uždarė duris. Taip nusiminiau, kad nebegalėjau 

užmigti. 

Panelės Silver lūpos buvo kietai suspaustos. Jis pra- 
linksmėjęs žvelgė į ją. 

— Na, tai ir viskas. 

— Lusei turėtų būti gėda. Kaltinimas visiškai nepa- 
grįstas, aš tuo neabejoju. 

Jis nusijuokė. 

— Visiškai pritariu jūsų žodžiams. Nemanau, kad 
Lora Fein ir Keris Desboras būtų mėgavęsi meilės pa- 
simatymu. Norėčiau neturėti pagrindo įtarti jų blo- 
gesniais dalykais. 

Panelė Silver pasidėjo mezginį ir nuoširdžiai pasi- 


— Ar tu juos tikrai įtari, Randalai? 

Jis kuo rimčiausiai atsakė: 

— Nežinau, bet mano pareiga sužinoti. Ir pirmiau- 
sia, ką ketinu padaryti, tai išsiaiškinti, kas nutiko tai 
kiniškai skraistei. 


TRISDEŠIMT PIRMAS SKYRIUS 


Savo pažado Randalas Marčas stengėsi laikytis kaip 
įmanydamas, bet jam nepavyko. Namas buvo išknai- 
siotas iki panagių, tačiau Loros Fein kiniška skraistė 
išnyko be pėdsakų. Išnyko, tarsi jos nė nebuvo, su 
tais visais ryškiais išsiuvinėtais žiedais, peteliškėmis, 
išpešiotais kutais, tarsi kokia pasakiška sapno fanta- 
zija. Bet policijos vyresnieji inspektoriai nelabai lin- 
kę tikėti pasakomis. Seržantas Stebinsas ir policijos 
konsteblis Polokas vykdė bjaurią Marčo pavestą už- 
duotį — rausėsi po šiukšliadėžes ir krosnies pelenus. 

— Tikriausiai ją sudegino, - tarė jis, susitikęs prieš- 
kambaryje panelę Silver. - Vienas šansas iš milijono, 
kad atsiras bent kokia sruogelė. 

Paėmęs už parankės, nusivedė ją į kabinetą. Kai 
įėjo ir durys buvo uždarytos, jis pasakė: 

— Skraistės neradome, bet radome kai ką kita. Pa- 
žiūrėkite. 

Padavė jai skiautę suglamžyto popieriaus. Ji skiautę 


vo- oo 


tonas keistai nesiderino su pakeverzotais žodžiais. 

Gerai, brangusis, nusileisk į mano svečių kam- 
barį, kai tik nebebus pavojaus. Bet ne anksčiau — 
teta A. skaito iki vėlumos. 


— Parašo nėra. Ar atpažįstate rašyseną? 

— O, taip - rašyta Teinisės Lail. 

— Be abejo, tai aišku iš konteksto, bet ar jūs visiškai 
tikra dėl rašysenos? 

— Visiškai. 

Ji grąžino raštelį. 

— Kur jį radote? 

— Vidinėje Alisterio Maksvelo smokingo kišenėje. 

— O, Viešpatie! 

— Žinoma, datos nėra. Parodysiu jam ir paklausiu, 
ką galėtų apie tai pasakyti. Jeigu jis neprieštaraus, ga- 
lite pasilikti. Paaiškinsiu, kad atstovaujate šeimai. 

Alisteris Maksvelas dėl nieko neprieštaravo. At- 
rodė priblokštas, pusiau apdujęs, kaip žmogus, išse- 
kęs nuo patirto sukrėtimo ir miego stokos. Visuomet 
skaistus jo veidas buvo papilkėjęs ir išmuštas dėmių. 
Šviesūs plaukai styrojo pasišiaušę, o akys giliai įdubu- 
sios. Jos buku žvilgsniu spoksojo į vyresniojo inspek- 
toriaus paduotą lapelį. 

— Taip, jis mano. Kur jį radote? Maniau, kad jį su- 
deginau. — Kalbėjo jis abejingu, bespalviu balsu, sto- 
vėdamas už stalo. Akių neatitraukė nuo popieriaus. 

— Ar šis raštelis, - paklausė Marčas, — rašytas Tei- 
nisės Lail? 

Alisteris nepakėlė akių. 


220 


— Taip. Dabar juk nebesvarbu, ar ne? 

— Manau, kad svarbu. Norime sužinoti, kas ją nu- 
žudė. Šiame raštelyje skiriamas pasimatymas su ju- 
mis pirmą valandą. Minimas laikas, be abejo, yra po 
vidurnakčio, nes ji mini iki vėlumos skaitančią tetą. 
Ar galite ką nors pasakyti apie šį pasimatymą? Ar jis 
įvyko? 

— Taip, įvyko. — Žodžiai skambėjo visai abejingai. 

— Gal papasakosite, kas atsitiko? 

— A, taip — dabar nebesvarbu. Mes pykomės. 

— O, jūs pykotės. Smarkiai? 

— Taip. Ji viską maišė su žemėm — Petrą... mane... 
visus. Nebegalima buvo to kęsti. 

Marčas žvelgė labai rimtai. 

— Pone Maksvelai, ar tai prisipažinimas? Turiu jus 
perspėti, kad viskas, ką sakote, gali būti užrašyta ir 
panaudota kaip įrodymas prieš jus. 

Jis lėtai, sutrikęs pakėlė akis. 

— Ką norite pasakyti? 

— Manau, žinote, ką noriu pasakyti. Jūs galite pa- 
reikšti ar prisipažinti, ką tik norite, bet mano pareiga 
įsitikinti, kad suprantate, ką darąs. 

— Bet... 

Marčas skubiai pasakė: 

— Iš šio raštelio galima daryti labai rimtas išvadas — 
turite tai suvokti. Pripažindamas, kad ėjote į pasima- 
tymą ir kad rimtai susikivirčijote su panele Lail, jūs 
beveik pasirašote sau kaltinimą. 

Alisteris atrodė dar labiau sutrikęs. Jis tarė: 

— Nežinau, ką norite pasakyti. 

— Pone Maksvelai, nebandau jūsų įvilioti į spąstus. 
Esu čia tam, kad išsiaiškinčiau, kas nušovė panelę 
Teinisę Lail. Jūs pripažinote, kad buvote su ja susi- 
tikęs ir labai smarkiai susiginčijote. Panelė Lail buvo 
nušauta tarp antros valandos nakties, kai paskutinį 
kartą ją matė gyvą, ir ankstaus ryto. Medicinos eks- 
pertizė rodo, kad mirtis įvyko ne vėliau kaip trečią. 
Supraskite, jūsų padėtis labai rimta. | 

Staiga atsidarė kabineto durys. Įbėgo Petra Nort. 
Užtrenkė jas už savęs ir atsistojo nugara į jas; jos akys 
ir skruostai liepsnojo. Aiškiu, piktu balsu ji pareiškė: 

— Tai ne jis! Jis jos nelietė — nebūtų galėjęs! 

Marčas atsigręžė. 

— Klausėtės prie durų, panele Nort? 

Ji puolė prie Alisterio ir sugriebė jį už rankos. 

— Žinoma, klausiausi! Argi nematote, kad jis serga? 
Kaip drįstate jį varginti ir kabinėtis? Jis serga. Sakau 
jums — jis nesuvokia, ką kalba. Lygiai taip pat galite 
sakyti, kad aš tai padariau. Juk to norėjau ir kiekviena 
proga kartojau — tikiuosi, lengvai rasite krūvą žmo- 
nių, kurie patvirtins girdėję. Nes nekenčiau jos kaip 
maro. Bet Alisteris — ne. Alisteris ją mylėjo. Dabar 
jam širdis dėl jos plyšta. Jis ją dievino. 

Gynė jį aistringai, lyg nebesuvokdama, ką daro. 

Alisteris šiurkščiai išsilaisvino. 

— Netiesa! — jo balsas skambėjo kimiai ir netvir- 
tai. - Manau, kad jos nekenčiau. Ji buvo mane užval- 
džiusi, nepajėgiau išsivaduoti. Tai neteisinga — juk 

turėtų būti galimybė išsivaduoti, jei tik nori. Manau, 
dėl to ji ir buvo nužudyta. 

Marčas įsiterpė. 

— Pone Maksvelai, ar norite duoti parodymus, ar 
atlikti išpažintį? 

Petra aukštu, spigiu balsu sušuko: 

— Ne, ne, ne - jis to nepadarė! Aš tai padariau - aš 
ją nušoviau! 

Viskas įvyko nepaprastai greitai. Visi stovėjo. Pa- 
nelė Silver viena ranka rėmėsi į stalo kraštą. Po Petros 
žodžių Alisteris Maksvelas svirduliuodamas žengė 
pirmyn ir susmuko į kėdę, jo rankos nukrito ant ra- 
šomojo stalo, o galva sunkiai nusviro ant jų. Judesys 
buvo toks staigus, lyg jis būtų griuvęs. Marčas nusekė 
jį žvilgsniu, tik tada atsigręžė į Petrą. 

— Verčiau prisėskite, panele Nort. Regis, mums 
trūksta kėdžių. Tuoj vieną atnešiu iš valgomojo. Jums 
reikėtų gerai apsvarstyti tai, ką pasakėte, ir pagalvoti, 
ar norite duoti parodymus. Privalau jus informuoti, 
kad viskas, ką pasakysite, gali būti panaudota kaip 
jūsų kaltės įrodymas. 

Alisteris Maksvelas sugniaužė rankas. Kūną nu- 
krėtė stiprus drebulys. 

Petra neištarė nė žodžio. Liko stovėti, kol Marčas 
atnešė kėdę. Tada atsisėdo. 

Kai visi susėdo, Marčas rimtai pradėjo: 

— Taigi, panele Nort, ar apgalvojote, kokia jūsų pa- 
dėtis? 

Ji jau truputį mažiau priminė užspeistą kačiuką, 

tačiau tebebuvo smarkiai išraudusi, visa įsitempusi. 
Įžūliai tarė: 

— Aš ją nušoviau. Niekas kitas, tik aš. 

— Ir koks jūsų motyvas? 

— Ji draskė Alisterį į gabalus. Nebegalėjau to pa- 
kęsti. 

— Suprantu. Gal man tiksliai nupasakosite, ką pa- 
darėte? Ketvirtadienio vakarą jūs kartu su kitais užli- 
pote aukštyn, į savo kambarį? 

— Taip, užlipau kartu su Lora Fein. Mes nesikalbė- 
jome. Nuėjome į savo kambarius. 

— Gal galite pradėti nuo čia? Ką jūs darėte? 

Ji sėdėjo tiesi it styga, sustingusi, rankomis suspau- 
dusi kelius, ir kalbėjo lyg atsakinėjanti pamoką mo- 
kinukė: 

— Apsivilkau chalatą, bet nenusirengiau nakčiai. 
Žinojau, kad nėra prasmės gultis ar bandyti užmig- 
ti — jaučiausi labai nelaiminga. Mąsčiau apie viską, 
kas dedasi, ir nemačiau jokios išeities, kol Teinisė 
gyva. Nekenčiau jos ir troškau, kad ji mirtų. Savo 
kambaryje tiesiog nebegalėjau išbūti, todėl nulipau 
žemyn. Teinisės svečių kambaryje degė šviesa. Pri- 
siminiau, kad ten rašomojo stalo stalčiuje yra pisto- 
letas. Įėjau. Jos ten nebuvo. Paėmiau pistoletą ir nu- 
ėjau į aštuonkampį kambarį jos ieškoti. Išgirdau ją 
atidarant duris. Atidarė kaip tik tuo metu, kai įėjau. 
Šoviau į ją. Ji nusirito laiptais. Viskas. 

Marčas tarė: 

— Ne visai, panele Nort. Norėčiau jums užduoti ke- 

letą klausimų. Nusileidote laiptais vilkėdama chalatą. 
Ar buvo labai šalta? 

Suspaustos rankos atsileido. Pažvelgė į jį kiek nu- 
stebusi. 

— Ne... nemanau... nepastebėjau. 

Panelė Silver įdėmiai ją stebėjo. Lūpomis šmėste- 
lėjo vos regima šypsenėlė. 

Marčas paklausė: 

— Ar jums nesinorėjo apsigaubti dar kokia skara ar 
kuo nors panašu? 

— Ne. - Ji atsakinėjo suglumusi. 

— Ar esate įsitikinusi? 

— O, taip, žinoma. 

— Taigi nusileidote laiptais į prieškambarį. Kiek 
buvo valandų? 

Ji dvejojo. 

— Nežinau... nepastebėjau. 

— Ar ką nors sutikote? 

— Ne. 

— O gal pastebėjote ką nors labai neįprasta? 

— Ne... nieko nepastebėjau. 

— Nepastebėjote nieko kabant apačioje, ant laiptų 
kolonos? 

Ji dar labiau išraudo. 

— Sakau jums, kad nieko nepastebėjau. 

— Ar esate visiškai įsitikinusi, kad nematėte panelės 
Loros Fein skraistės ir jos neėmėte? 

— Žinoma, esu įsitikinusi. Kam visi tie klausimai? 
Pasakiau jums, kad aš nušoviau Teinisę. Ar to negana? 

Griežtas jo žvilgsnis šiek tiek sušvelnėjo. 

— Manau, kad ne. Sakote, įėjote į svečių kambarį ir 
pasiėmėte pistoletą. Kur jis buvo? 

Beveik iš karto ji atsakė: 

— Rašomajame stale. 

— Taip... panelė Lail juk visiems tai pasakė, juk taip? 
Bet rašomajame stale yra nuleidžiamasis kraštas ir 
trys stalčiai. Iš kurios vietos paėmėte pistoletą? 

Ji pažvelgė į jį plačiai atvertomis nustebusiomis 
akimis. 

— Nagi, panele Nort! 

Ji sušnabždėjo: 

— Aš neprisimenu. - Ir pridūrė: - Jis buvo... jis buvo 
po nuleidžiamuoju kraštu... man atrodo. - Paskutinius 
žodžius ištarė vos girdimai. 

— Ką gi, jūs nušovėte panelę Lail. Ką darėte paskui? 

Su akivaizdžiu palengvėjimu ji atsakė: 

— Grįžau į savo kambarį. 

Akimirką jo žvilgsnyje šmėstelėjo toji atlaidi pašai- 
pėlė. 

— Iš karto? Nenulipote laiptais įsitikinti, ar panelė 
Lail tikrai negyva? 

Dabar jos akys žvelgė nepatikliai. 

— Nežinau... galbūt... 

— Nagi, panele Nort, privalote prisiminti, nulipote 
ar ne. 

— Nežinau. 

— Na, o kur dėjote pistoletą? Bent jau tai žinote? 

— Aš... aš jį padėjau. 

— Tik tiek? 

— Nelabai suprantu, ką norite pasakyti. 

Jis vos vos šypsojosi. 

— Jūs nušovėte panelę Lail ir nežinote, ar nulipote 
laiptais, ar ne. Padėjote pistoletą, bet nežinote, kur. 
Pabandysiu padėti jums prisiminti. Ar, jūsų manymu, 
padėjote jį atgal, po stalo nuleidžiamuoju kraštu? 

— Nežinau, kur jį padėjau. 

Dabar ji buvo išsigandusi ir bijojo suklysti. 

— Ar, jūsų manymu, iššovusi jį numetėte? 

— Nežinau. 

— Bet atsimenate, kad pakėlėte stalo nuleidžiamąjį 
kraštą ir išėmėte pistoletą? 

— Taip. 

— Ar jūs prisimenate, kaip atidarėte ar užtrenkėte 
kurio nors kambario duris - pavyzdžiui, prieškamba- 
rio? Juk ėjote pro čia? 

— Taip, ėjau pro čia. 

— Tada turėjote tas duris atidaryti. 

— Taip. 

— Ar užtrenkėte jas už savęs? 

— Nežinau. - Jos balsas ėmė virpėti. 

— Na, gerai, o kai nušovėte panelę Lail ir nume- 
tėte pistoletą... gal prisimenate, ar, norėdama grįžti 
į prieškambarį, turėjote atidaryti svečių kambario 
duris? 

— Nežinau. Sakiau jums, kad nežinau. Kam to rei- 
kia? Juk sakiau, aš ją nušoviau. 

Randalas Marčas atsilošė savo kėdėje. Maloniu 
balsu tarė: 

— Panele Nort, daug čia man prišnekėjote, ir dau- 
giausia netiesą. Pradėsiu nuo to, kad sakėte mačiu- 
si šviesą panelės Lail svečių kambaryje. Tokiu atve- 
jų durys į prieškambarį turėjo būti praviros. Vėliau 
jau sakote, kad turėjote tas duris atidaryti. Kažkuris 
iš šių teiginių — netiesa. Jei tikėsime pirmuoju, turė- 
sime nemačiom praleisti netikėtiną faktą, kad pane- 
lė Lail, įėjusi į aštuonkampį kambarį priimti vidur- 
nakčio svečio, visiškai nesislėpdama paliko atviras 
svečių kambario duris. Niekaip negaliu prisiversti 
tuo patikėti. Kita vertus, jeigu atidarėte duris, kaip 
paaiškinsite, kad ant jų neliko jūsų pirštų atspaudų? 
Sakote, kad pistoletą paėmėte iš po stalo nuleidžia- 
mojo krašto. Ten taip pat pirštų atspaudų nepalikote. 
Jūs nežinote, kur po to padėjote pistoletą, tačiau juo 
pasinaudojęs žmogus pasirūpino jį nušluostyti ir vėl 
padėti ten, iš kur buvo paimtas, ir ta vieta toli gražu 
nebuvo po nuleidžiamuoju stalo kraštu. Jūsų bėda ta, 
kad stengiatės prisipažinti įvykdžiusi nusikaltimą, vi- 
siškai nenutuokdama, kaip jis buvo įvykdytas. Panelę 
Lail nušovęs žmogus mąstė blaiviai. Išdavikai pirštų 
atspaudai visur kuo kruopščiausiai nuvalyti. Jeigu bū- 
tumėte juos nuvaliusi, tikrai nebūtumėte užmiršusi 
nei apie tai, nei kur jų būta — kur buvo pistoletas ar 
kur juos galų gale paliko žudikas. Stengiatės iš visų 
jėgų, bet apie tai nieko negalite man pasakyti, nes 
tiesiog nežinote. Jūsų laimė, kad nekaltam žmogui 

nepaprastai sunku būna įrodyti savo kaltumą. Kaip 
matote, jam tiesiog pritrūksta žinių. 

Dabar jos veidas buvo išbalęs ir nelaimingas. Staiga 
Alisteris garsiai tarė: 

— Petra, kokia tu kvaila! 

Susitvenkusios ašaros paplūdo jai iš akių ir ėmė 
riedėti skruostais. Ji sėdėjo nejudėdama ir leido joms 
tekėti. 

Alisteris atsistojo ir priėjo prie jos. Ranka apkabi- 
nęs jos pečius, kreipėsi į Marčą. 

— Atsiprašau, pone, - ji tokia kvailutė, kad ją kur. 
Bet tikriausiai ji pamanė, kad aš tai padariau. Bijau, 
kad ką tik būsiu prastai pasirodęs. Patyriau sukrėti- 
mą, visai nemiegojau. Dabar man jau geriau. Galiu 
paaiškinti, koks ten raštelis. Jame kalbama visai ne 
apie ketvirtadienio naktį, o apie trečiadienio. Jei ati- 
džiau jį patyrinėsite, suprasite, kad ketvirtadienis ir 
negalėjo būti, nes kalbama apie pirmą valandą. Taigi, 
o ketvirtadienio vakare čia viešėjo Madisonai. Kai jie 
lankosi, visada būna šokiai, o jie užsibūna gerokai po 
vidurnakčio - tai jums paliudys bet kas iš namiškių. Ji 
negalėjo rašyti apie pirmą valandą, jei tai būtų buvusi 
ketvirtadienio naktis. 

Petra staiga nusigręžė ir užsidengė veidą rankomis. 

Randalas Marčas atsistojo ir atidarė duris. 

— Oi, Maksvelai, veskitės ją iš čia ir gelbėkite tai, ką 
dar galite išgelbėti! 

TRISDEŠIMT ANTRAS SKYRIUS 


Jiems išėjus ir durims užsidarius, Marčas atsigręžė į 
panelę Silver pusiau išsišiepęs, pusiau susierzinęs ir 
pamatė ją šypsantis. 

— Na? - tarė jis. 

— Jei kalbame apie juos, tai čia geriausia, kas galė- 
jo nutikti. Įsivaizduoju, jog kurį laiką jį kamavo baisi 
įtampa, o sukrėstas Teinisės mirties buvo visiškai 
beprarandąs dvasinę pusiausvyrą. Ir, regis, jam at- 
sipeikėti padėjo atsakomasis smūgis, kai jis išgirdo 
panelę Nort prisiimant kaltę už žmogžudystę. Esu 
įsitikinusi, jį su ja sieja stiprus ir ilgalaikis prisiriši- 
mas. Jis buvo draskomas į dvi puses ir karčiai save 
dėl to smerkė. Panelė Nort jį nuoširdžiai myli. Ži- 
noma, jos prisipažinimas buvo impulsyvus ir gana 
absurdiškas veiksmas. Tu, Randalai, elgeisi su ja ne- 
priekaištingai. 

Jis su pašaipa ceremoningai nusilenkė, o tada vėl 
surimtėjo. 

— Jums atrodo, kad Maksvelas išsiteisino. 

— Ar tau taip neatrodo? 

Jis gūžtelėjo pečiais. 

— Na, kaip žmogui, turbūt taip ir atrodo. Kaip po- 
licininkas, nesu visiškai tuo tikras. Jo pateiktasis raš- 
telio aiškinimas yra galimas ir netgi tikėtinas. Tačiau 
lygiai kaip ir aš žinote, kad jis nėra galutinis. Ji galėjo 
nurodyti pirmą valandą, turėdama omenyje ir ketvir- 
tadienio naktį, nes galbūt ketino Madisonų atsikra- 
tyti anksčiau. Žinau, kad jie išėjo ne anksčiau kaip 
pusę pirmos, bet tada pats Maksvelas buvo išbėgęs iš 
namų ir negrįžęs. Galbūt ji norėjo jį paerzinti, užtęs- 
dama vakarėlį iki jam grįžtant. Juk akivaizdu, vakarėlį 
nutraukė būtent ponia Madison, ar ne? 

— Taip. Visą vakarą ji atrodė liguistai. Buvo aišku, 
kad jos vyro dėmesys Teinisei ją labai skaudina. 

— Ar norite tuo pasakyti ką nors daugiau? 

Blyškūs, bespalviai jos antakiai truputį pakilo. 

— Brangusis Randalai, aš tik atsakau į tavo klau- 
simą. 

Jis nusišypsojo. 

— Vadinasi, norite. Juk Madisono dėmesys krito į 
akis? 

Panelė Silver kostelėjo. 

— Labai krito. Kone visą vakarą juodu prašoko drau- 
ge. Mačiau, kad Agnesė nerimauja. 

— Šiaip ar taip, ji neįsikišo? 

Panelė Silver vėl kostelėjo. 

— Žiūrint ką vadinsi įsikišimu. Ji pasikvietė poną 
Desborą. Buvau gana arti, tad nugirdau didžiąją po- 
kalbio dalį. Ji klausė, ar juodu su Teinise susipykę, o 

kai šis paneigė, ji pasakė, kad ponas Madisonas at- 
kreipia į ją visų dėmesį, ir liepė jam kaip nors tai su- 
stabdyti. Būtent po to jis su ja sušoko. 

— Štai kaip. Ar tuo metu Maksvelas buvo kimba- 
ryje? 

— Ne. Pasak panelės Nort, jis ką tik buvo išėjęs iš 
namų. Juodu buvo trumpam drauge išėję iš svetainės, 
paskui ji grįžo ir pasakė, kad jis išėjo. 

Marčas pakėlė linksmai žybtelėjusias akis. 

— Regis, žavingas jums pasitaikė vakarėlis - ma- 
lonūs kaip naktis Madisonas ir Maksvelas, pavydo 
graužiamos vargšelės panelė Nort ir ponia Madi- 
son... — staiga nutilęs jis užpuolė ją klausimu: - O 
kaip ten buvo su Desboru ir Lora Fein? 

Panelė Silver nusišypsojo. 

— Jie tai laimingi, buvo matyti, kad įsimylėję. Lora 
tiesiog spinduliavo džiaugsmu, o ponas Desboras, kai 
baigė šokti su Teinise, taip pat spindėjo. 

— Na, šitai galima aiškinti skirtingai. Galbūt tai 
patvirtina jo parodymus, esą ji pažadėjusi jo naudai 
sutvarkyti reikalus su teta, o gal reikėtų suprasti, kad 
įvyko kitokio pobūdžio susitaikymas ir ji paskyrė jam 
pasimatymą. 

Panelė Silver jį ryžtingai pataisė. 

— O, ne, brangusis, to tai jau tikrai nebuvo. Kas 
matė juos kartu, niekaip tuo nepatikėtų. Dar sykį pa- 
brėžiu, nors ir kartojuosi — ponas Desboras akivaiz- 
džiai iki ausų įsimylėjęs Lorą, o jei kada ir mylėjo Tei- 
nisę, to būta labai seniai. Pamenu, trečiadienio vakarą 

įtikinėjau Agnesę, kaip ji klysta įsivaizduodama, kad 
juos sieja šiltesni nei draugystė jausmai. 

Marčas ėmė dėlioti į krūvą popierius. 

— Na, gerai, šiuo klausimu sutinku su jūsų nuomo- 
ne. Belieka paneigti mano pirminę prielaidą, kad Des- 
boras ketvirtadienį su ja kalbėjosi — tada, kai matė ją 
lipant žemyn, kaip pats prisipažįsta, ir kai Lora buvo 
išėjusi iš savo kambario, ką ji taip pat prisipažįsta. Bi- 
jau, kad jie tebelieka maniškio įtariamųjų sąrašo vir- 
šuje, o Maksvelas - antroje vietoje. 

Panelė Silver sunėrė rankas ir sučiaupė lūpas. Po 
minutėlės paklausė: 

— O kurią vietą tavo sąraše užima ponas Madiso- 
nas, Randalai? 

Patylėjęs jis atsigręžė į ją. 

— Madisonas? 

Panelė Silver linktelėjo. 

Marčas susiraukė. 

— Ką gi, pakanka įrodymų, kad iš namų jis buvo 
išėjęs. 

Vėl panelė Silver kostelėjo. 

— Randalai, Teinisė Lail tikrai neskyrė pasimatymo 
nė vienam iš apsistojusių šiuose namuose —- visą lai- 
ką buvau tuo įsitikinusi. Faktas, kad į bažnyčios griu- 
vėsius vedančios durys buvo praviros, yra esminis, o 
ne šalutinis. Durys buvo praviros, nes jas atidarė ji 
pati — atidarė ketindama įsileisti tą, kuriam paskyrė 
pasimatymą. Man į galvą neateina joks kitas paaiški- 
nimas, kodėl durys buvo atvertos ir kodėl ją nušovė 

stovinčią ant viršutinio laiptelio. Taigi ko ji laukė? Jau 
tik ne savo buvusio vyro, pririšto prie lovos slaugos 
namuose Londone ir nuolatos stebimo medikų. Ne 
pono Desboro ir ne pono Maksvelo, nes abu jie buvo 
namuose, ir jeigu ji pasimatymą būtų paskyrusi ku- 
riam nors iš jų, tai anas būtų nulipęs laiptais ir įė- 
jęs į jos svečių kambarį iš prieškambario. Tai kas ten 
buvo? Nesuprantu, kaip galime išvengti išvados, jog 
tai ponas Madisonas. Toli gražu netvirtinu, kad jis ją 
ir nušovė, bet, mano nuomone, daugiau nei tikėtina, 
jog jos laukiamas svečias buvo jis. 

Marčas žvelgė į ją susidomėjęs. 

— Nei Desboro, nei Maksvelo tuo dar neišteisina- 
te, — tarė jis. - Tikiuosi, suprantate. Tiesą sakant, pa- 
rūpinate jiems motyvą - ypač Maksvelui. Pavydžiam 
jaunuoliui, kuris seka dievinamą moterį, pakaktų iš- 
vysti ją atidarant duris kam nors kitam, ir savitvardą 
jis prarastų labai lengvai. 

— Pamiršai, kad būtent Teinisė, sprendžiant iš 
pirštų atspaudų, atidarė stalčių su pistoletu. Pistole- 
tas buvo nuvalytas, bet stalčius — ne. Teinisės pirštų 
atspaudai ant jo aiškiai matomi. Pasak Dino, kai prieš 
miegą jis apėjo namus, stalčius buvo uždarytas. Kitą 
rytą jis rado jį ištrauktą, o pistoletas gulėjo matomoje 
vietoje. Jei tą stalčių, be Teinisės, lietė dar kas nors, 
tai labai jau apdairiai ir rūpestingai, pirštinėta ranka 
arba apsivyniojęs nosinę, ir turbūt labai stengėsi ne- 
kliudyti jau paliktų pirštų atspaudų. Tai galėtų reikšti 
ir ketinimą nužudyti, ir tikslų žinojimą, kur yra pis- 

toletas. Aš negaliu įsivaizduoti nei pono Desboro, nei 
pono Maksvelo, apimtų žudyti skatinančio įtūžio, bet 
sykiu ir meistriškai atsargiai besistengiančių išvengti 
demaskavimo. 

Marčas nekantriai mostelėjo. 

— Tiesa ta, kad nežinome, kas nutiko, ir galbūt nie- 
kada nesužinosime. Ir jei kalbame apie tai, ką gali ir 
ko negali padaryti žudikas, tai puikiai žinote, kad sa- 
vitvardą praradęs žmogus būna nenuspėjamas, - o aš 
manau, jog nužudo tik tas, kuris praranda savitvardą. 
Gal ir galite nuspėti protaujančio žmogaus veiksmus 
ir reakcijas, nes protas veikia kaip savotiškas bendras 
vardiklis, tačiau pamišėlis protu nesivadovauja, taigi 
bendras vardiklis nebegalioja, ir pasakyti, ką jis pa- 
darys ar ko nepadarys, tiesiog neįmanoma. Staiga jis 
atgauna pusiausvyrą ir pasielgia apgalvotai. Sakote: 
„Taip, toks elgesys būdingas... čia viskas taip... — aš 
būčiau taip pasielgusi“ Jis vėl ją praranda, ir jūs sa- 
kote: „Šis epizodas visiškai netinka... viskas ne taip... 
taip pasielgti jis negalėjo“ O vis dėlto gal ir galėjo. 
Būdamas sveiko proto, susitvardęs, jis to nebūtų pa- 
daręs, bet tai padarė jo nusikalstama, nesitvardanti 
dalis. Štai jums ir paaiškinimas. 

Panelė Silver atlaidžiai nusišypsojo. 

— Gal ir įmanoma, bet tai klaidina, mano brangu- 
sis Randalai, — tarė ji. - Bandžiau tau baksnoti būtent 
į mūsų turimus įrodymus, jog žmogžudystė buvo 
suplanuota ir pasirūpinta išvengti jos pėdsakų. Man 
tai atrodo nesuderinama su pono Desboro ir pono 

Maksvelo nusiteikimu ar, veikiau, su tavo įsivaizduo- 
jamu jų nusiteikimu ketvirtadienio vakarą. O dar tu 
nekreipi dėmesio į kiniškos skraistės dingimą. 

Marčas ir raukėsi, ir juokėsi. 

— Norite mane įvilioti į mano paties paspęstus 
spąstus. Kaip tai būdinga moteriai! Juk puikiai žino- 
te, jog atkreipiau į tai dėmesį ir spėjau, kad Lora Fein 
bendrininkavo įvykio metu arba po jo, ir kad skraistė 
buvo sutepta ir turėjo būti sunaikinta. Be abejo, jei 
manoma, kad žudikas — Desboras. Jei tai Maksvelas, 
galite laikytis savo nuomonės — skraistė man lieka 
mįslė. Bet esu kone įsitikinęs, kad tai ne Maksvelas, o 
skraistė buvo sunaikinta, nes... 

Tą akimirką už durų pasigirdo nedrąsus trypčioji- 
mas, ir jos kiek prasivėrė. Už jų pasirodė Florė Mam- 
ford. Panelei Silver ryžtingai pakvietus: „Įeikite!“, ji 
keistai skersuodama įžengė į kambarį. Su nusmuku- 
siu ant vienos ausies kyku, išsitepusi anglių dulkėmis, 
ji rankoje laikė purviną, susiglamžiusį laikraštį. 

— Kas čia dabar, Flore? — panelės Silver balsas 
skambėjo visai kaip guvernantės. Mergina iš tiesų at- 
rodė tiesiog nepadoriai nevalyva. Ponas Dinas turėtų 
jai duoti pylos. 

Florė aiškiai sunerimusiu žvilgsniu pažvelgė į vy- 
resniojo inspektoriaus pusę. Jis pakartojo panelės Sil- 
ver klausimą. 

— Kas čia? Ko jūs norite? 

Ji pamažu prisiartino prie rašomojo stalo ir drėbte- 
lėjo laikraštį jam tiesiai prieš nosį. 

— Gal leisite, pone, seržantas ir konsteblis naršė 
po pelenų šiukšliadėžes ir panašiai... — Ji nutilo, akys 
lakstė į visas puses, šnairom pažvelgdavo į jį ir vėl nu- 
krypdavo. 

— Nagi? — drąsindamas ištarė jis. 

— Jie sakė, kad ieško panelės Loros skraistės. O aš 
nieko jiems nepasakiau... aš neturiu nieko prieš pane- 
lę Lorą... bet tas įsiėdė man galvon ir pamaniau, kad 
verčiau jums viską papasakosiu. 

Marčo rankos suėmė popierių, išlankstė ir išlygino. 
Nuo anglių dulkių jis buvo visas pajuodęs. Jame buvo 
suvyniota saujelė pelenų ir keli apanglėję medžiagos 
lopinėliai. Tankaus, neblizgaus juodo šilko medžiaga 
kitados buvo išsiuvinėta — kur ne kur buvo matyti 
raštų likučiai. Viena ryški peteliškė liko liepsnų ne- 
sugadinta. Kažkaip atsitiktinai jos puošnūs sparnai 
išsaugojo spindinčią turkio spalvą. 

Florė į ją bakstelėjo suodinu pirštu. 

— Pagalvojau sau, kaip gražu būtų ją išsikirpti ir už- 
siūti ant kokio kaspino ar panašiai, tai ir išsitraukiau 
iš židinio pelenų ir nemaniau, kad tai kam nors gali 
pakenkti. 

Marčo klausimas nuskambėjo griežtai. 

— Iš kurio židinio pelenų ją ištraukėte? 

— Iš svetainės. — Ji krestelėjo galvą. — Iki pusryčių 
turiu iššluoti visas krosnis — svetainės, valgomojo, 
panelės Lail kambario ir šito. 

Po ilgų klausinėjimų paaiškėjo tikroji istorija. Flo- 
rė eidavo po kambarius ir šluodavo iš krosnių pele- 

nus iki išjungiant šviesą. Turėdavo pradėti septintą, 
bet tą rytą po žmogžudystės gerokai vėlavo — tiesą 
sakant, vėlavo taip smarkiai, kad tebuvo spėjusi su- 
tvarkyti svetainę ir valgomąjį, kai tarnų prieškamba- 
ryje suskambėjo pusryčių kviečiantis varpelis. Persi- 
gandusi ji įsmuko į kabinetą penkiolika po aštuonių, 
kai Dinas jau buvo atitraukęs užuolaidas, ir buvo kaip 
tik betvarkanti židinį, kai pasigirdo pavojaus signalas 
ir namai sukilo ant kojų. Skubėdama svetainėje ji nė 
nepastebėjo, ką sužėrė į savo dubenį, bet jai toptelėjo 
mintis, jog pelenuose matė kažką keista, tad juos iš- 
bėrė ir rado šias medžiagos skiauteles. Niekaip nesu- 
prato, kam panelė Lora tokią gražią skraistę sudegi- 
no, ir pagalvojo, kad niekam nepakenks pasilikdama 
tą peteliškę, jeigu jau ji buvo įmesta krosnin sudeginti 
ir niekam jos nebereikia. 

Jai išėjus, Marčas atsistojo. Rūškanu veidu niūriai 
pasakė: 

— Tegu tuoj pat skiauteles apžiūri ekspertas. Jos 
kažkuo suteptos dar iki sudeginant. Jei, kaip spėju, tai 
kraujo dėmės, šitai paaiškina, kodėl ugnis jų neįveikė. 
Nesudegė drėgni lopiniai, kažkaip jie apsaugojo ir pe- 
teliškę. Keista, kad išlieka tokios smulkmenos, ar ne? 

Panelė Silver atrodė ne mažiau rūškana. 

— Taip, - atsakė ji. 


TRISDEŠIMT TREČIAS SKYRIUS 


Po priešpiečių Keris kartu su Lora išvyko į Greindž 
Kotedžą aplankyti Silvijos Madison. Paaiškėjo, kad 
Timo nėra namie nuo pusryčių, — „o ir tada jis tik išgė- 
rė kavos ir išėjo“. Kalbėdama telefonu Silvija atrodė be 
galo susirūpinusi. 

— Prakeiktas košmaras, - jiems einant alėja rimtai 
tarė Keris, — o tie košmarai Silvijai truputį ne pagal 
jėgas. Žinai, juk ji tokia meilutė, ir anksčiau jie buvo 
tokie laimingi, bet jai reikia atramos, o Timas ją visiš- 
kai apleido. 

Lora nelinksmai nusijuokė. 

— Brangusis, ar aš čia einu kaip palydovė? 

Jis linktelėjo. 

— Timas be galo pavydus. Jeigu užtiktų mane pa- 
laikantį Silviją, kiltų velniškas skandalas. 

Juos pasivijo žingsnių kaukšėjimas. Atsigręžę jie 
išvydo bėgančią alėja panelę Silver, apsirengusią se- 
noviniu liemenuotu juodos medžiagos paltu; šali- 
kas pilkais ir juodais langeliais pusiau tedengė palto 
apykaklę iš aptriušusio gelsvo kailio. Fetrinė skrybė- 
lė, nuo kurios ji buvo nuėmusi violetinių našlaičių 

puokštelę, buvo susegta milžinišku gagato segtuku. Ji 
pasivijo juos, prilaikydama šaliką. 

— Agnesė labai maloniai man jį paskolino, bet tie 
galai vis išsidraiko. Tiesą sakant, nesu pratusi nešioti 
šaliko. Su kailine apykakle man jauku ir šilta, bet ji gal 
kiek per ryški, turint omenyje dabartines aplinkybes. 
Gal galiu prie jūsų prisidėti, juolab kad mums pake- 
liui? Norėčiau aplankyti ponią Madison. Manau, kad 
po to, kas nutiko, ji tikriausiai labai nusiminusi. 

Stojo trumpa nusivylimo pauzė. Keris suraukė an- 
takius. Šiurkštokai pasakė: 

— Mes su Lora kaip tik ten ir einame. Jeigu ji nusi- 
minusi... 

Panelė Silver gyvai jį nutraukė. 

— O, man nėį galvą netoptelėjo ten pasilikti. Žinote, 
pamaniau, kad galbūt jūs ten einate, ir apsidžiaugiau 
proga prisidėti prie jūsų. Bet pasilikti neketinu. No- 
rėčiau kai ką poniai Madison grąžinti - tai ir viskas. 

Sparčiai žingsniuodama tarp dviejų tylinčių jau- 
nuolių, ji balsu samprotavo apie orą, žiemos peizažo 
grožį, apie tai, kaip karo metu sunku rasti užtekti- 
nai darbininkų, apie priedermę auginti kuo daugiau 
morkų ir bulvių, ir lyg niekur nieko peršoko prie vi- 
sai nesusijusios temos — apie tai, kaip vieniša gyventi 
gūdžioje provincijoje tiems, kurie prie to nepratę. 

— Štai kad ir ponia Madison — vargu, ar kaimo gy- 
venimas jai į naudą, jeigu suprantate, ką turiu galvoje, 
pone Desborai. 

Ponas Desboras kuo puikiausiai suprato. Kai Sil- 

vijai dar viskas klojosi gerai, ji žaidė kaimo gyvenimą 
taip pat žavingai, kaip žaidė ir Timo Madisono lepū- 
nėlę žmonelę. Dabar žaidimas baigėsi. 

Jis trumpai atsakė: 

— Ne. 

Panelė Silver toliau žvaliai palaikė pokalbį. 

— Ne? Taip ir maniau, kad ne. Iš pažiūros ji atrodo 
saugi, jei galiu taip pasakyti. Žinoma, viskas gerai, kol 
jos vyras čia, bet kaip ji išsiverčia, kai jo nėra? Kelias 
tarp kaimo ir jų namelio labai nuošalus, o jai, many- 
čiau, pagalbos reikia kasdien, argi ne? 

Šisyk nebeužteko atsakyti vienu šiurkštoku skie- 
meniu. Keris tarė: 

— Taip, — ir pridūrė: - Kai Madisonas būna išvykęs, 
ateina jos sesuo. 

Panelė Silver džiugiai nusišypsojo. 

— Labai gražu iš jos pusės. Spėju, vyresnioji sesuo. 
Ponia Madison atrodo tokia jauna ir nedrąsi — tiesą 
sakant, nelabai įsivaizduoju jos vienos tamsoje vaikš- 
tant šiais keliais. 

Ir Keris neįsivaizdavo. Tai ir išrėžė. 

- Ji visada gyveno mieste. Į jų namą pataikė bomba, 
paskui ji taip ir neatsigavo. Viskas ją gąsdina — triukš- 
mingi garsai, tamsa, vienatvė ir taip toliau. 

Dabar panelė Silver šypsojosi užjaučiamai. 

— Ką gi, būtent taip ir maniau. 

Apie kaimo gyvenimą ji ir toliau kalbėjo, kol jie 
prisiartino prie namelio. Nesiliaudama šnekėti, ji sau 
mąstė, kad ponas Desboras labai gražus vyras, nors 

jo išraiška darosi vis niūresnė, — na, truputį primena 
Manfredą, tik, be abejo, niekas tikrai nesuprato lordo 
Bairono poemų, — bet jam taip tinka tas šiurkštumo 
ir tikrai gero sąmojo derinys, - kai jis atsigręžęs krei- 
pėsi į ją. 

— Minutėlę, panele Silver. Nenoriu pasirodyti šiurkš- 
tus, bet... 

Jis nutilo. 

— Kas? - padrąsino jį panelė Silver, ir jam tęsti aki- 
vaizdžiai pasidarė dar sunkiau. Išpiltas tiršto raudo- 
nio, jis ryžtingai puolė. 

— Madisonai yra mano draugai - labai seniai juos 
pažįstu. Silvija - nervinga, gležna mergaitė, nemoka 
už save pakovoti. Dėl šio įvykio ji labai nusiminusi. 
Aš juk žinau, kad jūs kažkaip susijusi su policija... 

Panelė Silver kostelėjo. 

— Ne su policija, pone Desborai, - aš privati de- 
tektyvė. Vyresnysis inspektorius Marčas maloniai 
leidžia man elgtis savo nuožiūra. Jis senas mano 
draugas ir žino, kad jo maloniu leidimu nepiktnau- 
džiausiu. Panelė Fein paprašė manęs profesionalios 
paslaugos. 

— Ir su Silvija Madison susitiksite kaip profesionali 
detektyvė? 

Prieš atsakydama panelė Silver truputį pagalvojo. 

— Iš dalies - taip. - Tada, nebeleisdama Keriui kal- 
bėti, tarė: — Pone Desborai, vertinu jūsų nuomonę. 
Jūs einate aplankyti ponios Madison kaip draugės. 
Mano apsilankymo paskatos kitos, nors, tikiuosi, jos 

nėra nedraugiškos. Visiškai suprantama, kad nenorite 
pasirodyti lyg koks mano rėmėjas, jeigu ateisime kar- 
tu. Todėl siūlau jums su panele Lora eiti pirmiems. 
Poniai Madison galite sakyti, ką norite. Jeigu ji nenori 
manęs matyti, tegu užtrenkia duris man prieš nosį. 
Prievarta pas ją nesibrausiu. Vis dėlto manau, kad jai 
būtų pravartu su manimi susitikti. Primygtinai nesi- 
peršu, galbūt ir klystu, bet taip man atrodo. Jeigu ji 
nuspręs su manimi susitikti, norėčiau, kad dalyvau- 
tumėte ir jūs su panele Lora. 

Jai bekalbant Kerio nuotaika pragiedrėjo. Jis paty- 
rė tą patį, ką iki jo buvo patyrę daugybė panelės Silver 
klientų: susierzinimą ir kritiškumą keitė suvokimas, 
kad čia kažkas nepaprastai rimta ir patikima. Visai 
kitokiu tonu jis tarė: 

— Puiku, aš jai pasakysiu. Bet ji gali nesutikti. 

— O, labai tikiuosi, kad sutiks, - maloniai pasakė 
panelė Silver. — Jei ne, būtų labai gaila. 

Po dešimties minučių ji įžengė į Silvijos Madison 
svetainę, senąjį namelio gyvenamąjį kambarį; pašali- 
nus lango nišą, į jį krito kur kas daugiau šviesos. Palik- 
tos žemos juodos sijos ir tamsus židinys kontrastavo 
su dailiomis raukiniais apsiūtomis Silvijos užuolaido- 
mis ir blyškiais gėlėtais kartūno audiniais. Viskas buvo 
graudžiai nauja, išskyrus patį namelį. Lempos, chro- 
muotas laikrodis, šagrenės odos portsigaras, naujos 
graviruotos peleninės tikriausiai buvo neseniai gautos 
vestuvių dovanos. Pilkšvai melsvas Silvijos tvido sijo- 
nas ir rankų darbo megztinis, aišku, buvo jai atitekę 

su kraičiu. Ji stovėjo, tvirtai įsikibusi į Lorą, įbedusi į 
panelę Silver išsigandusias žydras akis. 

Panelė Silver priėjo laikydama rankoje į vynioja- 
mąjį popierių susuktą paketėlį. Ji pažvelgė ir prabilo 
maloniai, tačiau rimtai: 

— Labai džiaugiuosi, kad radote jėgų su manimi 
susitikti. Šitai, man regis, priklauso jums. 

Šie keli visai nekalti žodžiai baltoje Silvijos odo- 
je ištrynė paskutinius rausvumo pėdsakus. Paleidusi 
Lorą, ji paėmė ryšulėlį ir staiga susmuko ant sofos, 
nuo kurios buvo pakilusi įėjus panelei Silver. Ner- 
vingai ir nedrąsiai jos pirštai bandė atplėšti popierių. 
Staigesniu judesiu ji ištraukė ant kelių jo turinį — su- 
teptą suglamžytą nosinaitę su kampe įmantriai išsiu- 
vinėtu vardu „Silvija“. 
dai raudonos dėmės priminė išsiplovusį kraują. Plo- 
nytė drobė buvo susiraukšlėjusi ir dėmėta. 

Panelė Silver prisėdo šalia jos ant sofos ir ryžtingu, 
bet draugišku tonu pasakė: 

— Juk tai jūsų nosinaitė, ar ne? Spėju, kad ją pame- 
tėte, nors tiksliai nežinote, kur. Vėjas ją atnešė ten, 
kur ją ir radau, įstrigusią vienos sugriuvusios arkos 
plyšyje. 

— O... - veikiau atsiduso nei pratarė Lora. Siektelė- 
jo už savęs kėdės ir prisėdo. 

Keris skubiai pasakė: 

— Silvija, nieko nesakyk... nesakyk nė žodžio... ne- 
kalbėk! 

Panelė Silver vos pastebimai šyptelėjo. Jos akys 
žvelgė įdėmiai ir švelniai. 

— Nė nemėginu poniai Madison spęsti spąstų, — 
tarė ji. — Kitaip nebūčiau jums leidusi jos paruošti 
mano apsilankymui. — Ji pasisuko į Silviją. — Visiškai 
suprantama, kad noriu jūsų kai ko paklausti, bet su- 
siturėsiu. Verčiau jums papasakosiu, kaip, mano ma- 
nymu, pametėte savo nosinaitę. 

Silvija desperatiškai pakėlė išsigandusias akis. 

— Brangioji, - prabilo panelė Silver, - jei galite, pa- 
sistenkite elgtis narsiau. Juk galėjau su šia nosinaite 
nueiti į policiją — tiesą sakant, privalėjau taip ir pa- 
sielgti, — bet ją atnešiau jums, nesistengiau jūsų už- 
klupti vienos, priešingai — pasirūpinau, kad dalyvau- 
tų ir pora jūsų draugų. Tai, ką turiu pasakyti, suteiks 
skausmo, bet manau, jog ir jums, ir visiems bus geriau, 
jeigu suimsite save į rankas ir manęs išklausysite. 

Silvijos lūpos sujudėjo, bet neišsprūdo nė garselio. 
žvilgsniu. Buvo apimta beviltiškos baimės, o tai, ko ji 
bijojo, vis artėjo. Ji negalėjo tam sutrukdyti nei pasi- 
priešinti. Beliko sėdėti ir matyti, kaip peilio ašmenys 
artėja, artėja, artėja... 

Panelė Silver paėmė suglamžytą nosinaitę, susuko į 
vyniojamąjį popierių ir pradėjo kalbėti. 

— Ketvirtadienio naktį, tą naktį, kai buvo nušauta 
panelė Lail, jūs su vyru pusę pirmos išėjote iš Aba- 
tijos ir nuėjote namo. Visą vakarą jautėtės labai ne- 
laiminga dėl pono Madisono dėmesio panelei Lail. 

Vyrams būdinga staiga šitaip įsimylėti. Tokie susiža- 
vėjimai retai kada daug reiškia, jie dažniausiai greitai 
praeina, ypač kai jų objektas — nepastovi ir neprinci- 
pinga jauna moteris. Tačiau, be abejo, jie gali sukelti 
daug sielvarto. Ir visiškai suprantama, kad jums tai 
sukėlė sielvartą. Aš tikrai nežinau, ar šiuo sielvartu 
pasidalijote su savo vyru. 

Silvija tylėdama papurtė galvą. 

— Taigi grįžote į namus ir nakčiai nuėjote į atski- 
rus kambarius. Tačiau neatsigulėte nė vienas — po- 
nas Madisonas ketino grįžti į Abatiją, o jūs apie šį jo 
ketinimą įtarėte. Kelios minutės iki antros valandos 
ponas Madisonas išėjo iš namų, ir jūs nusekėte jam 
iš paskos. 

Silvija silpnai atsiduso. 

Panelė Silver kalbėjo toliau. 

— Ypač svarbu būtų sužinoti, po kiek laiko jūs išė- 
jote paskui jį. Manau, kad laikėtės kiek galima arčiau 
vyro. Sakyčiau, nesate labai pratusi vidury nakties 
vaikštinėti viena. Neprašau, kad tai patvirtintumėte, 
tik sakau savo nuomonę. Kai pasiekėte Abatiją, iki 
bažnyčios griuvėsių jums teko nusigauti apgraibom. 
Galbūt buvote pasiėmusi žibintuvėlį, bet užsidegti 
būtumėte išdrįsusi tik būtiniausiu atveju. Spėju, kad 
jį greičiausiai turėjote, o ponas Madisonas tai jau tik- 
rai. Priėjote vietą, nuo kurios galėjote įžiūrėti pro 
praviras aštuonkampio kambario duris sklindančią 
blausią šviesą. Tame kambaryje šviesa nedegė, bet 
neryški šviesa degė panelės Lail svetainėje, o durys 

tarp kambarių buvo atidarytos. Vakar atlikau ban- 
dymą ir galiu teigti, kad jums pakako šviesos įžiūrėti 
savo vyro figūrą. Jis arba buvo pasilenkęs prie panelės 
Lail kūno, arba klūpojo šalia. Galbūt buvo užsidegęs 
žibintuvėlį, o gal ir ne. Negaliu pasakyti, kas atsitiko 
paskui ar kiek laiko judu išbuvote tokioje padėtyje, 
bet galų gale ponas Madisonas pasitraukė. Gal iš pra- 
džių jis įėjo į namą, o gal ir ne, bet jūs, manau, likote 
toje pačioje vietoje, kol jis išėjo iš namo teritorijos. 
Tada jūs priėjote prie panelės Lail kūno. Gal atsiklau- 
pėte prie jo - kažkas buvo priklaupęs. Galbūt užside- 
gėte žibintuvėlį. Tikrai žinau tik tiek, kad pasinaudo- 
jote savo nosinaite —- gal nusivalyti pirštams, kuriuos 
susitepėte, o gal pabandėte sustabdyti kraujavimą iš 
žaizdos. Supratusi, kad nieko padaryti negalite, parsi- 
gavote į namus. Tai tikriausiai buvo siaubingiausias ir 
labiausiai sekinantis išgyvenimas. Ponas Madisonas 
buvo jau gerokai nutolęs nuo jūsų, ir jūs ėjote visiš- 
kai viena. Kai apgraibomis brovėtės ieškodama kelio 
iš griuvėsių, pametėte suteptą nosinaitę, kurią iki tol 
laikėte rankoje, ir vėjas ją nunešė tolyn. Paryčiui užė- 
jo smarki liūtis ir dalį dėmių išplovė — kai kurias, bet 
ne visas. Namus pasiekėte leisgyvė ir sugniuždyta. O 
dabar, ponia Madison, norėčiau suteikti jums šiokios 
tokios informacijos ir duoti šiokį tokį patarimą. Be 
to, norėčiau užduoti klausimą, tačiau neprivalote į 
jį atsakyti, jeigu nenorite. Informacija tokia. Niekas 
negali jūsų versti liudyti prieš savo vyrą. Dauguma 
žmonių tai žino. Mažiau kam žinoma tai, kad niekas 

negali jums sukliudyti pateikti jį išteisinantį įrodymą. 
Suprantu, jūs bijote, kad Teinisę Lail nušovė jūsų vy- 
ras. Man atrodo, jūsų liudijimas galėtų įrodyti jo ne- 
kaltumą. O dabar - mano klausimas. Ar jūs su ponu 
Madisonu kaip nors aiškinotės? — Ji įdėmiai pažvelgė 
į susigūžusią Silviją ir tęsė. — Manau, ne. Paslaptys 
tarp sutuoktinių nieko gero neduoda. Mano patari- 
mas jums būtų toks: atgaukite pasitikėjimą, kuris nie- 
kada neturėjo būti sugriautas. Papasakokite jam vis- 
ką, ką patyrėte ketvirtadienio naktį, ir paprašykite jį 
padaryti tą patį. Tai ir viskas, mano brangioji. Dabar 
jus paliksiu su draugais. 


TRISDEŠIMT KETVIRTAS SKYRIUS 


Silvija taip ir neatitraukė akių nuo durų, kurias ką tik 
išeidama uždarė panelė Silver. Jos išraiška buvo tokia, 
lyg ką tik būtų pamačiusi ar išgirdusi tai, kuo patikėti 
niekaip neįmanoma. Kai Lora priėjo ir atsisėdo šalia, 
ji grįžtelėjo ir pašnabždom tarė: 

— Kasji... iš kur ji žino... ar ji ten buvo? 

Lora papurtė galvą. 

— Jai nėra reikalo būti. Kažkaip ji sužino. Neįsi- 
vaizduoju, kaip. 

Keris prisitraukė kėdę ir atsisėdo, kad būtų arčiau 
Silvijos. Jos blyškūs plaukai tarsi pasidabruoti žibė- 
jo jam prieš akis, nutvieksti pro didžiulį naują langą 
sklindančios šviesos — pilkšva šviesa liejosi vidun iš 
po senų tamsių sijų. 

— Gal norėtum apie tai pasikalbėti, Silvija? Ar pa- 
našiai ir buvo? — paklausė jis. 

Kaire ranka ji suėmė Loros ranką. Dešinę vaikišku 
judesiu ištiesė jam. 

— O, taip! O, Keri, iš kur ji žino? Tikriausiai ji ten 
buvo! Iš kur ji sužinojo, kaip sekiau Timą, kaip bijo- 
jau, kad jis per daug nutols į priekį... ir kaip bijojau 

užsidegti žibintuvėlį? O, jūs nežinote, kaip buvo bai- 
su... jūs nežinote! — Jos rankos drebėjo, drebėjo ir vi- 
sas kūnas. 

Keris primygtinai paklausė: 

— Pala, Silvija, — ar tu girdėjai šūvį? Neatsakyk, jei 
nesi tikra. Pagalvok. Ar girdėjai? 

Drebulys liovėsi. Ji sustingo. Jos balso gija tįso nena- 
tūraliai ir laibai, tarsi plonytė viela, kuri tuoj nutrūks. 

— Aš nežinau. Manau... kažkas ten buvo... šovė. 
Taip, jie. Manau, taip. 

Keris tvirtai suspaudė jos ranką. 

— Silvija, paklausyk! Kur buvai tuo metu, kai išgir- 
dai šūvį? 

Ji vėl automatiškai pratarė: 

— Aš nežinau. 

— Nesąmonė! Tikrai žinai. Turi žinoti. Ar tuo metu 
dar buvai kelyje? 

— Ne... o, ne... tada ne. 

— Ne, esant tokiam vėjui iš ten nebūtum girdėjusi. 
Tikriausiai buvai arčiau - gerokai arčiau. Ar dar ne- 
priėjus Abatijos vartų, ar jau už jų? 

Ji ištraukė ranką. 

— Prisiminiau. Ties posūkiu, kaip tik už kryžkelės. 
Kodėl mane verti tai prisiminti? Aš nenoriu. 

Keris ir Lora susižvalgė. Posūkis už kryžkelės... 
Tiesia kryptimi viso labo keli šimtai jardų nuo Aba- 
tijos bažnyčios griuvėsių. Taip, nosies tiesumu - keli 
šimtai jardų, bet einant taku ir alėja atstumas beveik 
dukart ilgesnis. O Timas Madisonas ir Silvija turėjo 

eiti taku ir alėja, nes Abatijos parkas aptvertas aukšta 
akmenine tvora. Vadinasi, kad Timui Madisonui dar 
nespėjus kojos įkelti į parką Teinisė jau buvo negyva. 

Keris vėl atsigręžė į Silviją. Pažvelgusi jam į veidą 
Silvija pravirko. 

— Paskutinis klausimas, - tarė jis. - Ar girdėjai kitą 
šūvį - būdama parke... netoli Abatijos, griuvėsiuose? 

— Ne, ne, negirdėjau. Kaip? Juk ji buvo negyva. Ak, 
maldauju, maldauju, maldauju - nebeklausinėk! 

Vos ji kūkčiodama ištarė šiuos žodžius, atsilapojo 
durys ir pro jas įžingsniavo Timas Madisonas susitar- 
šiusiais ugniniais plaukais ir degančiomis žydromis 
akimis. Griausdamas galingu balsu, kurio jėgos būtų 
pakakę atremti uraganą, jis prapliupo klausinėti, kas 
vyksta jo namuose. Buvo akivaizdu, kad vos tramdo 
kylantį įniršį. Nusigręžęs nuo Silvijos užstaugė ant 
Kerio. 

— Kokį čia velnią išdarinėjat, mirtinai ją gąsdin- 
dami? Tu ir tavo nevėkšla detektyvė! Susitikau ją ant 
tako, galėjau jai sprandą nusukti, jei tik būčiau žino- 
jęs, ką čia pridirbo! 

Keris netikėtai išsišiepė. 

— Nelabai kokia būtų pagalba, ar ne? - tarė jis. — 
Liaukis pagaliau, Timai, jau ir taip apsikvailinai iki 
ausų, gelbėtojas mat atsirado. Panelės Silver aš neat- 
sivedžiau — pati atėjo. Ir manau, kad atėjo tau paslau- 
gos padaryti. O jei kas čia mirtinai gąsdina Silviją, tai 
tik tamsta. Mes jau išeiname. Iki pasimatymo. Eime, 
Lora! 

Dar niekad gyvenime Lora labiau nenorėjo išeiti. 
Ji paspaudė drebančią Silvijos ranką ir, likdama ištiki- 
ma savo išsiauklėjimui, į nesvetingo šeimininko pusę 
sumurmėjo atsisveikinimo žodžius. 

Kai už jos ir Kerio užsidarė durys, Timas Madiso- 
nas staiga atsisuko į žmoną. 

— Ką tu pasakei? Ar girdi? Ką tu sakei? Ką jiems 
pasakei? —- klausimais ją apšaudė lyg kulkomis. 

Silvija bukai žvelgė į jį, o skruostais vis tekėjo aša- 
ros. Užgniaužęs riksmą jis suėmė ją už riešų ir truk- 
telėjęs pastatė ant kojų. 

— Nustok verkti ir atsakyk! Ar kalbėjaisi su ta mo- 
terimi? Sakau tau, ji detektyvė! Ar ką nors jai sakei? 
Dieve mano, Silve, - ką tu jai pasakei? 

Ji liovėsi verkusi. Baisioji tyla, tvyrojusi tarp jų lyg 
ledo luitas, buvo sulaužyta. Ji nesijaudino, kad jis toks 
įpykęs. Jis galvojo apie ją... pyko ant jos... vėl ją vadino 
Silve, nebevertė jos jaustis kaip nematomai, nejun- 
tamai, negeidžiamai šmėklai. Netgi jo pyktis ją šildė. 
Gyvenimo ir grožio srovė vėl ištryško. Nebebijodama 

— Ašjai nieko nesakiau. Viską ji žinojo. Ji man pa- 
sakė. 

Tamsus jo veido raudonis atslūgo. 

— Ką? - pratarė jis palaužtu, nusilpusiu balsu. 

Silvija linktelėjo. 

— Taip, pasakė, tikrai. Gali Kerio ar Loros paklaus- 
ti — jie čia buvo. Ir, žinok, jos jie neatsivedė. Jie išsi- 
aiškino, kad ji eina čia, ir ji leido jiems eiti pirmiems 

ir mane perspėti. Keris sakė, kad man nebūtina su ja 
susitikti, bet... — Jos balsas sudrebėjo. - Ak, Timai... 
aš pamečiau savo nosinaitę... taigi, kai jie man pasakė, 
kad ji kažką turi ir nori man grąžinti... aš Žinojau... 
kas tai. 

Jis griežtai paklausė: 

— Kur ją pametei? 

— Griuvėsiuose. Ji ten ją rado. Ak, Timai... ji sutepta. 

— Kur ji? 

— Jinai ją išsinešė. 

Jo gniaužtai spaudė iki skausmo. 

— Tu galėjai ją bet kada ir bet kur pamesti. Toks 
stiprus vėjas galėjo ją nupūsti nuo kelio. Turi sakyti, 
kad ketvirtadienį, kai mes išėjome, tau iš nosies bėgo 
kraujas. Aš tave palaikysiu. 

Ji papurtė galvą. 

— Timai, nėra prasmės. Ji žino. Ji man viską nupasa- 
kojo lygiai taip, kaip buvo. 

— Ir ką tu jai pasakei? 

— Nieko. 

— Ką tai reiškia? Ar tai reiškia, kad išvis nieko ne- 
pasakei? 

— Aš negalėjau —- buvau per daug išsigandusi. 

— Tu jai nepasakei, kad ji teisi, ar ko nors pana- 
šaus? 

Ji papurtė galvą. 

Akimirką jis suspaudė ją dar smarkiau, tada paleido. 

— Ačiū Dievui! - ištarė jis ir pasuko durų link. 

— Timai... kur tu eini? 

Jis atsakė: 

— Atsiimti nosinaitės, — ir išėjo iš kambario ir iš 
namų, trenkęs durimis. Namas net sudrebėjo. 

Sukrėstai Silvijai atrodė, kad aplink ją viskas dre- 
ba. Ji vėl susigūžė sofos kampe ir užsimerkė. 


TRISDEŠIMT PENKTAS SKYRIUS 


Po susidūrimo su siautulinguoju ponu Madisonu pa- 
nelė Silver ėjo keliu namų link. „Šis tas nuveikta, šis 
tas padaryta“, — kaip pati sau galbūt pacitavo, taigi bus 
nusipelniusi jeigu ne nakties poilsio, tai bent jau geros 
vidinės savijautos, atlyginančios už įdėtas pastangas. 

Įėjusi į Abatiją, ji nusimetė paltą ir skrybėlę ir nusi- 
leido į poilsio kambarį, kur rado panelę Lusę Adams, 
sėdinčią prie lango ir gaudančią blėstančios šviesos 
likučius. Šią blausią sausio popietę po trijų jau išties 
buvo per tamsu skaityti. 

Panelė Adams kažkaip susidrovėjusi padėjo knygą 
į šalį. 

— Kur buvai, Mode? Juk tikriausiai ne lauke? To- 
kia bjauri diena. Aišku, tai gera proga nuo visko ati- 
trūkti, nors eiti iš namų tai jau ne man. Tos žmonių 
šnekos — žinai gi, kaip būna kaime, o juk amžinai ką 
nors susitinki, kai mažiausiai nori. Kaime visi tik ir 
plaka liežuviais. Bet neįmanoma ir tiesiog sėdėti, 
todėl ir pasiėmiau knygą, kad laiką bent kiek pra- 
stumčiau.... aišku, susikaupti neįmanoma, o ir knyga 
baisiai kvaila. 

Panelės Silver įžvalgiosios akys jau buvo jai pra- 
nešusios, jog minimas veikalas atkeliavo iš garsios 
bibliotekos Ledlingtono skyriaus ir vadinasi „Trūks- 
tamas įkaltis“. Ji švelniai užsiminė, kad jai pačiai ge- 
ras trileris suteikia daug džiaugsmo. 

— Pamenu, Luse, visada juos mėgai, ir nuo tada, kai 
buvome mergaitės, jie gerokai papildė mūsų žinias. 

Panelė Adams padėjo knygą ant jau ir taip apkrauto 
stalo. Kažkaip irzlokai ji tai padarė, panašus irzlumas 
buvo justi ir balse, kai tarė: 

— Et, nieko aš apie tai neišmanau. Nepamenu, kad 
būčiau jais kaip nors ypatingai domėjusis. Na, skai- 
čiau kaip ir visi — jų tiek daug išleista. Bet jeigu jau 
turbūt nė nepagalvotum, bet jei mano bibliotekoje 
pritrūksta kokios knygos, visada žinau, kur ji. Perė 
sėdės prie trilerio ištisas valandas, kol perskaitys. 

Panelė Silver išsitraukė iš mezgimo krepšio vil- 
nonių siūlų kamuolį ir užmetė reikiamą akių skaičių 
rausvam bateliui, tokio paties dydžio ir rašto, kaip 
melsvosios ką tik užbaigtos poros. Nepakeldama akių 
ji paklausė: 

— O Agnesė - arji irgi juos skaito? 

Lusė Adams atmetė galvą ir pasitaisė pensnė. 

— Jeigu ir skaito, vis tiek neprisipažins, nors visai 
nemanau, kad čia yra ko gėdytis. O, ne - Agnesė skai- 
to įvairiausias intelektualias knygas. Baisiausia nuo- 
bodybė, kaip aš sakau. Taigi kiekviena knygas užsisa- 
kome atskirai, bet jeigu aptinku, kad mano romanai 


256 


atsidūrė Agnesės kambaryje, tai jau, žinoma, juos ten 
būna palikusi Perė, o aš turiu apsimesti, kad tuo tikiu, 
nors ir netikiu. Žinai gi, kokia ta Agnesė. 

Panelė Silver užmetė dar vieną akį ir raminamu 
balsu tarstelėjo, kad kiekvienam kartkartėm norisi 
permainų. 

— Vargšelės Agnesės gyvenimas, deja, labai jau ap- 
ribotas. 

Būtent tuo metu Dinas atidarė duris ir pranešė, 
kad panelę Silver norėtų matyti ponas Madisonas: 

— Ir nežinau, ponia, ar gerai padariau, bet palydė- 
jau jį į kabinetą. Jis sakosi atėjęs dalykiniu reikalu. 

Panelė Silver tarė: 

— Viskas gerai, Dinai. — Susirinko savo mezgimo 
krepšį bei rožinį batelį ir ryžtingai perėjo koridorių. 

Timą Madisoną ji rado vaikštantį pirmyn atgal ir 
nenusiteikusį terliotis su smalsia senmerge, turinčia 
detektyvės mėgėjos polinkių. Kalbėdamas kiek gar- 
siau nei įprasta privačiuose namuose, jis be jokių 
užuolankų paaiškino, ką čia veikia. 

— Atvykau atsiimti savo žmonos nosinaitės. Ji man 
sakė, kad prikūrėte apie ją nebūtų istorijų. Būčiau lai- 
mingas, jei savo vaizduotę nukreiptumėte į kitus rei- 
kalus. Iš tiesų padėtis tokia. Mano žmona nėra stipri. 
Kai ketvirtadienio vakare išėjome, jai iš nosies ėmė 
bėgti kraujas. Pasijuto silpnai, turėjau padėti jai par- 
sigauti namo. Paskui ji pametė panaudotą nosinaitę. 
Regis, vėjas ją nunešė prie Abatijos. 

Panelė Silver liko stovėti, vienoje rankoje laikyda- 

ma mezginį, kitoje - mezgimo krepšį. Dabar leido 
sau vos pastebimai nusišypsoti tardama: 

— Ar tikrai, pone Madisonai? — Ir pridūrė: — Gal 
prisėstumėte? 

Jis norėjo atsisakyti, toli gražu ne ramiu tonu, bet 
staiga jį kažkas sustabdė. Tiksliai nežinojo, kokio jos 
elgesio tikėjosi, bet tik jau ne tokio. Jis ją šiurkščiai 
užsipuolė, o atsakyta į išpuolį buvo su visiška ramy- 
be, savitvarda, vos pastebima pranašia šypsena, nu- 
nešusia jį atgal į mokyklos klasę ar net vaikų kambarį. 
Kažkaip — nė pats neįsivaizdavo, kaip - ši maža sena- 
madiškai apsitaisiusi moteriškaitė pastatė jį į vietą, — 
vietą, į kurią derėjo būti pastatytas įpykęs berniūkštis, 
susidūręs su autoritetingų asmeniu. Ir autoritetingas 
asmuo jį sustabdė. Kai ji palengva, ramiai atsisėdo, jis 
staigiu judesiu prisitraukė vieną iš kėdžių ir ją apsi- 
žergė, alkūnėmis atsirėmęs į atkaltę, veidu į ją. 

Ji tarė: 

— Ačiū. Nemėgstu ilgai šnekučiuotis stačiomis. 
Manau, dabar mums verčiau pasikalbėti. Pone Madi- 
sonai, kodėl jūs toks įsitikinęs, kad jūsų žmona nušo- 
vė Teinisę Lail? 

Tik vieną kartą per visą gyvenimą Timas Madiso- 
nas buvo patyręs tokį didžiulį sukrėtimą. Akimirką 
jo veidas papilkėjo. Kitą akimirką jam į galvą staigiai 
ūžtelėjo kraujas. Ausyse spengė, kambarys ėmė suk- 
tis ratu. Pro tą sumaištį jį pasiekė ramus ir be galo 
švelnus panelės Silver balsas. 

— Žinote, jūs labai klystate. Ji to nepadarė. 

Galvoje jam prašviesėjo. ŪUžesys ausyse liovėsi. 
Balsu, kuriame nebeliko nė lašo pykčio, jis tarė: 

— Ką jūs pasakėte? Gal galite pakartoti? 

Panelė Silver pakartojo — tuos pačius žodžius, to- 
kiu pačiu balsu. Tada ėmė megzti. Elgėsi taip ramiai, 
kaip elgiantis jis turbūt nebuvo matęs nieko gyveni- 
didelio sukrėtimo, paklausė: 

— Iš kur jūs žinote? 

Ji šyptelėjo. 

— Argi ji kada nors laikė rankoje pistoletą? Iš kur 
žinotų, kaip iš jo šauti? Argi galima įsivaizduoti, ko- 
kiomis aplinkybėmis ji vidurnaktį išeitų iš namų ir 
viena leistųsi šiuo tamsiu keliuku ir per šį parką? Tie- 
są sakant, pone Madisonai, turėtumėte ją geriau pa- 
žinti. Ne - ji tik nusekė jums iš paskos. 

— Ji nusekė paskui mane? 

Panelė Silver patenkinta džiugiai linktelėjo, kaip 
būtų patvirtinusi nepažangaus mokinio teisingą at- 
sakymą. 

— Būtent. Ji numanė apie jūsų pasimatymą su pa- 
nele Lail. Nusekė jums iš paskos, laikydamasi tiek 
arti, kiek tik drįso. Žinoma, nežinau, kiek jūs buvote 
priartėjęs prie namo, kai nuaidėjo šūvis, bet, manau, 
turėjote jį girdėti. Kaimo vietovėje naktį gana daž- 
nai galima išgirsti šūvį. Iš pradžių turbūt nieko bloga 
nepagalvojote, bet priėjęs prie laiptų į aštuonkampį 
kambarį apačios radote ten gulinčią negyvą panelę 
Lail. Spėju, kad užsidegėte žibintuvėlį. Jūsų žmona 

tikriausiai išvydo jus atsiklaupusį prie kūno arba pa- 
linkusį virš jo. 

Kimiu, neatpažįstamu balsu jis tarė: 

— Kodėl sakote „tikriausiai“? Ar ji jums nesakė? 

Panelės Silver virbalai spragtelėjo. 

— Aš jos nieko neklausiau, o ji man nieko nesakė. 
Pateikiu jums savo išvadas, bet jos nebūtinai visiškai 
tikslios. Pavyzdžiui, nežinau, ar jūs įėjote į namus, ar 
ne. Jūs patyrėte žiaurų sukrėtimą. Vieną akimirką ti- 
kriausiai supratote atsidūręs labai pavojingoje padė- 
tyje ir pasukote namo. Kai nuėjote, ponia Madison 
išdrįso prisiartinti prie kūno. Tam jai turbūt prireikė 
nežmoniškų pastangų. Ji nežinojo, kad panelė Lail nu- 
šauta. Blaiviai protauti nepajėgė. Pamanė, kad tai jūs 
ją nušovėte. Manau, būtent moteriška nuojauta padėjo 
jai įveikti baimę ir įsitikinti, ar ji gali ką nors padaryti. 
Įsitikinusi, jog panelė Lail tikrai negyva, ji pasišalino, 
ir jūs pats puikiai galite įsivaizduoti, kokio bejėgiško 
siaubo apimta. Ji pametė nosinaitę, kurią naudojo mė- 
gindama sustabdyti kraujavimą iš žaizdos. Laimė, vė- 
jas ją nunešė į tokią vietą, kur jos nepastebėjo policija, 
bet radau aš. Sakau „laimė“, nes radusi nosinaitę suge- 
bėjau atkurti istoriją, kurią jums ką tik papasakojau, 
ir įsitikinti ne tik jūsų žmonos nekaltumu, dėl kurio 
nėmaž neabejojau, bet ir tuo, kad nekaltas ir jūs, - o 
tai jau visai kitas dalykas. 

Jis neatitraukė nuo jos įtempto, sustingusio žvilgs- 
nio. 

— Norėčiau sužinoti, kaip tai išsiaiškinote. 

Ji sau vienodai mezgė. Nuo virbalų lyg siaura rau- 
kinių klostė kabojo pusė colio rausvojo batelio. 

— Labai paprasta, pone Madisonai. Jūsų žmoną 
perprasti nesunku, aš ir stengiausi pažinti jos būdą. 
Ji yra nuoširdi, švelni, mylinti ir baikšti. Radusi no- 
sinaitę iškart supratau, kad ji buvo griuvėsiuose tuoj 
po žmogžudystės. Ją čia atvesti galėjo tik viena prie- 
žastis — ji sekė jums iš paskos. Bet ji nebūtų leidusi 
jums taip nutolti, kad spėtumėte įeiti į panelės Lail 
svečių kambarį, susiginčyti su ja ir susirasti pistoletą. 
Suprantate, ginčas būtų turėjęs įvykti, kitaip jus įsilei- 
dusi panelė Teinisė nebūtų vėl atidariusi durų į lauką. 
Taip pasielgti ji galėjo tik apimta baimės ir mėginda- 
ma pabėgti — toks elgesys nelabai atitinka jos būdą — 
arba jūsų išvesta iš kantrybės ir norėdama jus išgrūsti 
lauk. Bet kuriuo atveju turėjo praeiti šiek tiek laiko. 
Ginčo versija netinka, jei žmogžudystė turėjo įvykti 
akimirksniu. Visi paliudijo, kad tą vakarą judu kuo 
puikiausiai sutarėte. Taigi jei manome, kad tokiam 
audringam kivirčui išsirutulioti reikėjo ganėtinai lai- 
ko, ką tuo tarpu būtų dariusi jūsų žmona? Ar jums 
bent kiek tikėtina, kad ji būtų stovėjusi viena tamso- 
je? Jeigu jau vedama tokio stipraus jausmo ji nusekė 
paskui jus, tai, esu įsitikinusi, būtų užlipusi ir šiais 
laiptais ir atsidūrusi svečių kambaryje priešais jus. 
Tikrai nebūtų stovėjusi viena lauke, tamsoje, leisdama 
jums būti su kita moterimi apšviestame kambaryje — 
aš įsitikinusi. Taigi, pone Madisonai, Teinisės Lail jūs 
nenušovėte. Bet grįžęs namo neradote žmonos, jos 

lova buvo nepaliesta, ir netrukus išgirdote ją įsėlinant 
į namus - neabejoju, turėjote išgirsti jos baugų alsa- 
vimą ir slopinamą raudą, ir tada padarėte siaubingą 
išvadą, Kad tai jos darbas. Būdamas normalios dva- 
sinės būsenos nieku gyvu nebūtumėte tokios minties 
nusistvėręs. Tačiau patyrę sukrėtimą mes normaliai 
nesielgiame. 

Nusižeminusio tonu, akivaizdžiai sujaudintas, jis 
tarė: 

— Buvau toks sumautas kvailys. 

Panelė Silver jam švelniai nusišypsojo. 

— Grįžkite namo ir nuraminkite žmoną. Manau, 
turite ja pasirūpinti. Ji atrodo palūžusi. 

Jis pašoko ant kojų ir stovėjo susigėdęs. 

— Kai atėjote, šiurkščiai su jumis elgiausi. Atsipra- 
šau. Keris sakė, kad buvote atėjusi mums paslaugos 
padaryti. Jis neklydo — padarėte mums neįkainojamą 
paslaugą. Nuoširdžiai jums dėkoju. 

Jis jau buvo beeinąs durų link, kai ji vėl jį pasi- 
šaukė. 

— Pora klausimų, pone Madisonai. Šūvį jūs girdė- 
jote, ar ne? Kur tuo metu buvote? 

— Tuoj pat už kryžkelės. Apie tai tik vėliau pagal- 
vojau. 

Ji linktelėjo. 

— Dar vienas dalykas. Ar į namus įėjote? 

— Ne, net minties tokios neturėjau. Buvau visiškai 
sukrėstas, o paskui viskas vyko, kaip jūs ir sakėte. Pa- 
maniau: „Jei kas nors ateis, man galas“ 


262 


Su šiais žodžiais ji pakilo ir ištiesė jam ranką. 

Jis tarė: 

— O kaip su ta Silvijos nosinaite? Ar neatiduosite 
jos man? 

Panelė Silver kostelėjo. Jis jautė tvirtą jos rankutę 
savojoje. Ji ranką ištraukė. 

— O, ne, pone Madisonai. Parodysiu ją vyresnia- 
jam inspektoriui. Negaliu slėpti įkalčių. Bet tikiuosi, 
kad jis laikysis tokio paties požiūrio, kaip ir aš. O da- 
bar prašau eiti namo pas žmoną. 

Visiškai sudrausmintas ponas Madisonas išėjo 
namo. 


TRISDEŠIMT ŠEŠTAS SKYRIUS 


Randalas Marčas nužvelgė panelę Silver žvilgsniu, 
kurio prasmę jai nesunku buvo atspėti. Žvilgsnis buvo 
ar bent jau turėjo būti griežtas, nors tas griežtumas 
po tam tikra išraiška atrodė neryžtingas. Ji puikiai Ži- 
nojo, kad su jokiu kitu žmogumi jis nebūtų atrodęs 
toks neryžtingas. Jeigu ji nebūtų buvusi panelė Modė 
Silver, vyresnysis inspektorius išties nesvyruodamas 
būtų jai pareiškęs savo nuomonę apie žmones, kurie 
slepia nusikaltimo vietoje rastas kruvinas nosinaites 
ir susideda su porele įtariamųjų, užuot visą medžia- 
gą perdavę policijai. Nestokodama moteriško takto, 
ji neparodė jokio noro prieštarauti tokiai nuomonei, 
kuri vis dėlto buvo mandagiai, bet tvirtai išreikšta. 
Kai oficiali pozicija buvo išdėstyta, ji netgi linktelėjo 
ir tarė: 

— Visiškai teisingai, — o tada susitelkė į rožinio ba- 
telio kulną. Oficialus protestas praėjo pro šalį. Dabar 
su juo buvo baigta. Randalas Marčas leido sau atsi- 
kvėpti. 

— Regis, esate visiškai įsitikinusi Madisonų nekal- 
tumu. 

— Mano brangusis Randalai, be abejo, esu įsitiki- 
nusi. 

Ji kalbėjo nepakeldama akių, o jis reagavo audrin- 
gai. 

— Norėčiau žinoti, ką apie tai pasakytų prisiekusieji. 

Tada ji pažvelgė į viršų. 

— Neįsivaizduoju, kaip prisiekusiesiems galėtų būti 
suteikta tokia proga. 

Randalas Marčas susierzinęs mostelėjo. 

— Kodėl jūs tokia įsitikinusi? Sakote, Madisonui 
nebūtų pakakę laiko nužudyti, nes jo žmona pernelyg 
baikšti ir nebūtų leidusi jam toliau nuo jos atsiplėšti. 
Bet tai įmanoma paaiškinti. Jis žinojo, kad pistoletas 
yra stalčiuje. Sutampa dviejų liudytojų parodymai, jog 
šis faktas buvęs paminėtas ketvirtadienio vakarą, kai 
čia lankėsi Madisonai. Tarp jųdviejų su žmona galėjo 
kilti tokia scena, kad jis būtų buvęs priverstas smur- 
tu spręsti šią problemą. Šis žmogus gebėtų griebtis 
smurto. 

Panelė Silver papurtė galvą. 

— Niekam tikusi psichologija, Randalai. Ponas Ma- 
disonas nešautų į nugarą moteriai. Veikiau ją pa- 
smaugtų, jeigu pavyktų jį tiek įerzinti. Manyčiau, kad 
jį prie Žmogžudystės privestų tik fizinis kontaktas. 
Be to, jis buvo kuo tvirčiausiai įsitikinęs, kad panelę 
Lail nušovė jo žmona. Būtent šis įsitikinimas jo vos 
neišvedė iš proto. Ne - tu pamatysi, kad mano spren- 
dimas teisingas. Jie abu labai paprasto tipo žmonės: 
jis — stiprus primityvokas vyriškis, o ji - jo moteriš- 

kasis atitikmuo, baikšti jo įsikibusi moteriškaitė. Nė 
neabejoju, kai juos apklausi — spėju, kad ketini ap- 
klausti — nejučiom patikėsi jų nekaltumu taip pat 
tvirtai, kaip aš. 

Jis pamanė, kad tai visai tikėtina, bet to nepasakė. 
Užtat nekantriai mostelėjo ir tarė: 

— Na, kažkas juk ją nušovė, ir aš ketinu išsiaiškinti, 
kas. Jeigu atmetate Madisonus, kas lieka? Nagi, imki- 
mės darbo. Jums ne ką labiau patiks, jei sąrašą pradė- 
siu nuo Desboro ir Loros Fein. 

Jis išsitraukė plunksnakotį, pasidėjo priešais save 
popieriaus lapą ir smulkia, energinga rašysena parašė: 


Keris Desboras. Lora Fein. Motyvas - ištraukti 
Desborą iš painių santykių, į kuriuos jis galbūt 
smarkiai įklimpo ir kurie tapo nebepakenčiami. 


Panelės Silver antakiai pakilo. 

— Ar tai Žmogžudystės motyvas? 

— Ne kartą yra pasitaikęs. 

— Vyrai kasdien nutraukia tokius painius santykius, 
mano brangusis Randalai. 

Jis linktelėjo. 

— Tiesa. Bet sykį ima ir juos nutraukia smurtu — 
kaip šį kartą. 

Jis vėl grįžo prie savo lapo ir parašė. 


Galimybė. Abu pripažįsta, kad buvo pabudę ir 
išėję iš savo kambarių po to, kai visi nuėjo mie- 

goti. Lora Fein buvo pastebėta grįžtanti į savo 
kambarį 3 val. nakties. Desboro nurodomas lai- 
kas - 1.55, bet, be jo, niekas kitas to nepatvirtino. 
L. E skraistė tą vakarą dingo. Dvi kutų gijos liko 
įsivėlusios į panelės Lail žiedą. Svetainės židinio 
pelenuose rastos krauju suteptos skiautelės. 


Garsiai pakartojęs, ką parašė, jis pridūrė: 

— Žinote, tai kraujo dėmės. 

Panelė Silver nėmaž nesutrikusi toliau mezgė. 

— Ir aš taip spėjau. 

— Ką gi, iš to nieko gero nei Desborui, nei panelei 
Fein, ar ne? 

— Išorė dažnai apgauna. Prašau tęsti sąrašą, Randa- 
lai. Be galo įdomu. 

Jis rašė: 


Alisteris Maksvelas. Motyvas — pavydas. Gali- 
mybė - jo drabužiuose rastame raštelyje be datos 
siūloma susitikti 1 val. Nakties ar vėliau. Pripa- 
žįsta turėjęs pasimatymą, kuris baigęsis ginču, 
bet tvirtina, kad jis įvykęs ankstesnę naktį. 


Jis vėl pakėlė akis. 

— Labai nesunku būtų užvesti bylą Alisteriui Maks- 
velui. Matėte jį tam tikros būsenos. Negi norite man 
pasakyti, kad jis negalėjo nušauti Teinisės, jei būtų už- 
ėjęs pas ją ir aptikęs ją atidarant duris kitam vyrui? 

Panelė Silver išvyniojo šiek tiek rožinių siūlų. 

— Ne, - tarėji. - Tokiomis aplinkybėmis gal ir būtų 
ją nušovęs. Bet neįsivaizduoju, kaip jos galėjo susi- 
klostyti. Pono Madisono Teinisė nebūtų kvietusi, jei- 
gu jau būtų skyrusi pasimatymą ponui Maksvelui. Tai, 
kad ji laukė pono Madisono, patvirtina pono Maksve- 
lo liudijimą, kad jam parašytame raštelyje nurodomas 
ankstesnis vakaras. Be to, jeigu jau ponas Maksvelas 
taip supyko, kad net nužudė, kažin ar jis galėjo šaltai 
nuvalyti pirštų atspaudus... be to, kaip jau sakiau, tai 
nepaaiškina, kodėl buvo sudeginta skraistė. 

— Ja galėjo būti apsigaubusi panelė Lail. Tarkime, 
kai nulipo žemyn, jai pasidarė šalta, ir ji pasiėmė 
skraistę. 

Nukrito ir nuriedėjo rožinis panelės Silver kamuo- 
lys. Jis pasilenkė jo pakelti. Ji ramiai tarė: 

— Bet kam ponui Maksvelui reikėjo ją deginti? Ne- 
sugalvoju jokio motyvo. Jo sukompromituoti ji nega- 
lėjo. 

— Ne. — Marčas pirštu bakstelėjo į vardus sąrašo 
viršuje. — Ne. Yra taip, kaip jūs sakėte. Skraistė ne- 
galėjo sukompromituoti nieko, išskyrus Lorą Fein. 
Motyvą ją sunaikinti turėjo tik ji arba kas nors, veikęs 
jos labui. 

Panelė Silver tarė: 

— Įdomu. Prašau tęsti sąrašą, Randalai. 

Jis rašė: 


Petra Nort. Motyvas gana stiprus. Galimybė - to- 
kia pati kaip visy, buvusių namuose. Akivaizdžiai 

Jiktyvus prisipažinimas — spontaniškas, juo norė- 
ta nukreipti įtarimus nuo Maksvelo. 


Timas Madisonas. Motyvas kol kas neaiškus. 
Galimybė - pripažįsta tą naktį turėjęs su ja pasi- 
matymą. Sakosi radęs ją jau negyvą. Neigia ėjęs 
į namą. 


Ponia Madison. Motyvas - pavydas. Galimybė — 
griuvėsiuose rasta krauju sutepta jos nosinaitė. 
Pripažįsta ten buvusi ir lietusi kūną, bet sako, kad 
sekė savo vyrą ir panelę Lail rado negyvą. 


Panelė Silver kostelėjo. 

— Ne visai tikslu. Ponia Madison tikrai sekė savo 
vyrą, tikrai užtiko jį stovintį ar klūpantį prie kūno ir 
tikrai pati jį lietė, o paskui pametė nosinaitę. Bet nė 
vieno iš šių dalykų ji nepatvirtino, nors, be abejo, tai 
padarys, kai tik ją apklausite. 

Randalas Marčas nusišypsojo. 

— Truputį užbėgu už akių? Paliksiu taip, kaip yra. 
Ką gi, manau, jau beveik visus paminėjau. Panelė Fein 
ir panelė Adams negalėjo būti suinteresuotos savo 
dukterėčios mirtimi. Regis, būtent ji teikė didžiau- 
sią prasmę jų gyvenimui. Motyvo visai nėra, bent jau 
kalbant apie panelę Fein, galimybės taip pat jokios, 
nes ji gali judėti tik savuoju invalido vežimėliu. 

Panelė Silver sučiaupė lūpas. 

— Sutinku, kad Agnesė negalėjo norėti dukterėčios 

mirties, bet jei būtų norėjusi, tai, manau, būtų viską 
padariusi lygiai taip, kaip žudiko ir padaryta. 

Jis nustebęs šūktelėjo. 

- Iš invalido vežimėlio? 

Panelė Silver šiek tiek patylėjo. Tada pasakė: 

— Ji tiesiog meistriškai juo naudojasi. Gali liftu va- 
žinėtis aukštyn ir žemyn be niekieno pagalbos. 

— To aš nežinojau! 

Ji linktelėjo. 

— Ir maniau, kad galbūt nežinote. 

— Ar ji galėjo išimti iš stalčiaus pistoletą ir padėti 
atgal? 

— Manau, taip. 

Jis susiraukė. 

— Kažkas čia ne taip. Luktelkite - jeigu panelė Fein 
su savo vežimėliu nusileido liftu, panelė Lail turėjo 
ją ir matyti, ir girdėti. Mechanizmai negali judėti be 
triukšmo. Manau, net ir pučiant stipriam vėjui bet 
kas, stovėdamas prie aštuonkampio kambario durų, 
būtų išgirdęs. 

Panelė Silver tarė: 

— Durys buvo atidarytos, bet vėjas pūtė iš kitos 
namo pusės. Į šią detalę kažkodėl nebuvo atkreip- 
ta dėmesio. Mano nuomone, ji svarbi. Aštuonkampį 
kambarį užstoja pietinė Abatijos siena. Tiesą sakant, 
jis taip apsaugotas, kad net durų į bažnyčią vėjas neuž- 
trenkė, jos tebebuvo atidarytos, kai Dinas rado kūną. 

Marčas linktelėjo. 

— Kaip ir sakote, tai smulkmena, ir ji patvirtina 

mano nuomonę, kad panelė Lail turėjo liftą išgirsti. 
Nepamirškite, ji tikriausiai dairėsi laukan Madisono 
ir turbūt gaudė kiekvieną garsą iš namo. Negaliu pa- 
tikėti, kad iš lifto būtų buvusi užklupta nelauktai. Be 
to, panelei Fein nebūtų reikėję liesti vidinės svečių 
kambario durų rankenos, - oją tikrai lietė ir nušluos- 
tė žudikas. Visiškai neįtikėtina. 

Panelė Silver papurtė galvą. 

— Žmogaus prigimčiai nieko nėra neįtikėtina. Kai 
kuriais dalykais patikėti sunkiau, ir tiek. Bet neturė- 
tum manyti, kad jaučiu bent menkiausią norą tavo 
įtarimus nukreipti į Agnesę. Tik manau būtina tau 
pasakyti, kad jos fizinė būklė nėra kliūtis padaryti tai, 
ką padarė žudikas. 

Jis vėl susiraukė. 

— Jeigu šūvis būtų buvęs paleistas iš sėdimos pa- 
dėties, kulkos skridimo trajektorija būtų vos vos nu- 
kreipta į viršų. Panelė Lail buvo aukšta moteris. 

— Randalai, pavesdama man išsiaiškinti, kas nužu- 
dė jos dukterėčią, Agnesė Fein pasakė įspūdingus žo- 
džius. Aš ją perspėjau, kad įtarimas gali kristi jos na- 
miškiams arba šeimos nariams. Ji atsakė norinti, kad 
žudikas būtų surastas, net jeigu tai būtų ji pati. Ką tik 
prieš tai buvo paminėta jos tarnaitė Perė — Agnesė 
savo pašaipiu balsu pasakė: „Jeigu tai Perė, man teks 
ieškotis naujos tarnaitės, o tai nepaprastai varginantis 
užsiėmimas. O jeigu tai aš, tada jau Perei teks ieškotis 
naujos šeimininkės: 

— Perė! — Marčo balse buvo girdėti nuostaba. 

— Taip. 

— Ir kokį gi motyvą galėjo turėti Perė? 

— Nežinau. | 

— Ar, jūsų nuomone, panelė Fein leido suprasti įta- 
rianti Perę? 

Panelė Silver papurtė galvą. 

— Aš taip nemanau. Bet Agnesė keisto būdo. Gal- 
būt ji užsiminė, kad kažkaip galima įtarti ją pačią, o 
gal apskritai nieko neturėjo omenyje - labai jau ji pa- 
slaptinga. Kai ką, manau, turiu tau pasakyti. Esu jos 
pasamdyta, tačiau tokiomis sąlygomis, kurios niekaip 
manęs neįpareigoja tylėti. 

Marčas spėliojo, kas bus toliau. Tam, ką išgirdo, 
buvo visiškai nepasiruošęs. 

Gerokai prislopinusi balsą ji tarė: 

— Apie invalido vežimėlį gali pamiršti, Randalai. 
Agnesė Fein nėra nuo jo priklausoma. Ji gali vaikš- 
čioti. 

— Kg?! 

Panelė Silver linktelėjo. 

— Aš ją mačiau. Ji smarkiai šlubuoja, tačiau yra la- 
bai energinga. Turbūt tai mirtina paslaptis. Be abejo, 
Perė žino, Lusė taip pat — spėju, ir Dinas. Ji prastai 
miega ir mėgsta nakčia vaikštinėti po namus, kai jos 
niekas nemato. Prieš eidamas miegoti Dinas užrakina 
duris į tarnų priestatą, taigi ji jaučiasi saugi, kad nie- 
kas jos nepastebės. 

— Bet kodėl? 

— Sakiau, ji keisto būdo. Po to nelaimingo įvykio 


viena jos koja liko gerokai trumpesnė. O anksčiau ji 
turėjo puikią figūrą ir nepaprastai grakščią eiseną. 
Kad ją matytų raišą — to pakęsti ji negalėjo. Verčiau 
pasirinko visiškai neįgalios vaidmenį ir vaidina jį dau- 
giau kaip dvidešimt metų. 


te: 


Jis vis dar atrodė apstulbęs. 

— Ar norite pasakyti, kad ji galėjo nulipti laiptais? 
— O, taip — esu mačiusi ją lipant. 

— Kada? 

— Pirmąją naktį, kai atvykau. Ji visai laisvai juda. 

— Arji žino, kad ją matėte? 

— O, ne - esu tikra, kad ne. 

— Ar čia dėmesiui atitraukti? 

Ji padėjo savo mezginį į šalį. 

— Nesuprantu, ką nori pasakyti. 

Jis nusijuokė. 

— Tikrai ne? Palūkėkit, nuoširdžiai man pasakyki- 
negi tikrai įtariate Agnesę Fein? 

Panelė Silver oriai pakilo. 

— Į šį klausimą niekaip negaliu atsakyti. 

— Vadinasi, taip. Bet kodėl? Pasakykite, kodėl. 

Ji papurtė galvą. 

— Ar ji būtų mokėjusi naudotis pistoletu? Ar galite 


man tai pasakyti? 


Ji šiek tiek atsileido. 
— Taip, pasakysiu. Manau, tu turėtum žinoti. Kai 


būdama mergaitė čia lankiausi, ponas Feinas, Agne- 

sės tėvas, mus visas mokė šaudyti. Griuvėsiuose įtaisė 
taikinį, ir mes treniruodavomės šaudydamos iš jo pis- 
toleto. Šis jo pomėgis buvo laikomas gana ekscentriš- 
ku, bet mums teikė daug džiaugsmo. 

— Mums? - tarė jis aštriu klausiamu tonu. 

— Agnesei, Lusei ir man... ak, žinoma, ir Perei. 

— Perei? 

— O, taip, - rimtai pasakė ji. - Perei šaudyti puikiai 
sekėsi. 


TRISDEŠIMT SEPTINTAS SKYRIUS 


Po arbatos panelė Silver išėjo išsiųsti laiško. Buvo šeš- 
tadienio popietė, o laišką reikėjo išsiųsti į Londoną, 
taigi lygiai taip pat buvo galima tai padaryti kitą die- 
ną, bet panelė Silver jautė poreikį pabūti viena, sykiu 
ir šiek tiek pajudėti. Tiesą sakant, ji norėjo pasivaikš- 
čioti, o laiškas tebuvo dingstis. 

Buvo tamsus ramus vakaras. Oro temperatūra ge- 
rokai pakilo. Ji jautė drėgną orą, galintį pereiti į lietų. 
Pamaniusi, kad lauke būti išties gana malonu ir kad, 
ko gero, artėja atšilimas, ji išsuko iš alėjos ir nužings- 
niavo iki pašto dėžutės, esančios ties kryžkele. 

Įmetusi laišką, apsisuko ir atgal ėjo kur kas lėčiau 
nei savo įprastu sparčiu žingsniu. Iš tiesų ji įtemptai 
mąstė apie paskutinįjį pokalbį su Randalu Marču. 
Perė — šis vardas niekaip nėjo iš galvos — ir vardas, 
ir tai, kas su juo susiję — keturiasdešimt vieni ištiki- 
mos tarnystės Agnesei Fein metai, santykiai, prasi- 
dėję tada, kai abi buvo jaunos, ir trukę visą jaunys- 
tę, Agnesės laimės ir sveikatos praradimą, daugelį 
neįgalumo metų iki pat šios tragedijos. Kad ir kaip 
ieškojo, panelė Silver negalėjo rasti šiuose santykiuo- 

se nieko, kuo būtų galėjusi pagrįsti motyvą nužudyti 
Teinisę Lail. Jeigu jau čia esama motyvo, tai jis gali 
glūdėti bet kur. Tačiau kur — kokiuose tamsiuose ir 
slaptuose iškreiptos, nusivylusios prigimties kampe- 
liuose? Jeigu šiuose namuose yra žmogus, labiau už 
kitus gebantis nekęsti, - o žmogžudystės esmė ir yra 
neapykanta, — tas žmogus - Perė. Ją pastūmėti galėjo 
ne karštas įniršis ar staigus impulsas, bet šaltas, nu- 
sistovėjęs, nepermaldaujamas apmaudas. Tik iš kur 
galėjo kilti toks apmaudas? Regėjos, atsakymo nėra, 
nebent... nebent... Jau anksčiau tądien jai toptelėjusi 
mintis dabar vėl išniro ir reikalavo, kad ją išgirstų. 

Panelė Silver buvo taip į tai panirusi, kad praėjo 
posūkį į alėją ir atsipeikėjo nuklydusi nuo jos į taką, 
einantį palei krūmokšnių gyvatvorę. Netikėtai kone 
atsitrenkė į bugienio krūmą ties staigiu tako posūkiu. 
Jai lengvai įdrėskė skruostą, ir ji tuoj pat sustojo, ra- 
miai bandydama susiorientuoti. Buvo visiškai tamsu, 
o krūmynai tankiai suaugę. Pamanė, kad bus apėjusi 
šiaurinį priestatą ir veikiausiai atsidūrusi kažkur ne- 
toli užpakalinių namo patalpų, - tokiu atveju turbūt 
geriausia eiti tiesiai, kol prieis namą. 

Apgailestavo, kad nepasiėmė žibintuvėlio, ir tada 
jos dėmesį patraukė žingsnių ir balsų garsai. Žingsniai 
buvo atsargūs, o balsai prislopinti. Buvo girdėti gniau- 
žiamas caksėjimas: „Ui... ai!“, tarsi vytelės pliaukšėji- 
mas. Vyro balsas, žemas ir šiurkštus, tarė: „Tik pa- 
žiūrėk“, o mergaitė sukikenusi atsakė: „Toj sumautoj 
tamsoj nieko negaliu įžiūrėti“ Ji pavartojo kitą žodį, 

ne „sumautoj“. Panelę Silver jis gerokai pribloškė, ypač 
todėl, kad nuskambėjo iš septyniolikmetės lūpų. 

Mergaitė buvo Florė Mamtford, ir jai nepritiko su- 
temus būti krūmynuose su vyriškiu. Poniai Din iš- 
ties derėtų daugiau nutuokti apie tai, kas dedasi. Bet, 
šiaip ar taip, čia, už bugienojų, sprendžiant iš balsų, 
buvo Florė ir jaunuolis, vardu Viljamas Šeperdas, vie- 
nas iš sodininko padėjėjų. „Jau ne pirmą kartą Florė 
išsprunka su juo susitikti“, - padarė išvadą panelė Sil- 
ver. Sprendžiant iš garsų, sklindančių iš už bugienojų, 
tai jau buvo nusistovėjęs įprotis. 

Panelė Silver buvo pernelyg gerai išauklėta, kad 
slapčia klausytųsi. Akimirką dvejojo, ar ne geriau 
būtų grįžti atgal, bet staiga išgirdo šį tą, dėl ko staiga 
liovėsi būti dama ir vėl tapo privačia detektyve. Pas- 
taroji padėtis leido jai užmiršti bet kokius skrupulus 
dėl to, kad slapčiomis klausosi asmeniško pokalbio. 

O išgirdo ji Viljamą Šeperdą primygtinai spiriant: 

— Flore, jeigu žinai, kas tai padarė, būtinai turi pa- 
sakyti. 

Florė sukikeno. 

— Aš nesakau, ką žinau, nieko aš nesakau, ot! 

— Tada neturėtum mėtytis tokiom užuominom, kaip 
pirma. 

— Kas mėtos užuominom? 

— Taigi tu, ir puikiai tai žinai, ir jei nepasisaugosi, 
vieną dieną pakliūsi bėdon. 

Florė vėl sukikeno. 

— Ak, tikrai? 

— Tai tikrai jau. Verčiau prikąsk liežuvį ir laikyk pri- 
kąstą, arba pasigailėsi. 

— Gailiuos, kad su tavim susidėjau! — Florės balsas 
skambėjo šelmiškai. 

Pasigirdo bučinys, pliaukštelėjimas per žandą, 
grumtynių garsas, dar vienas bučinys. Tada Viljamas 
Šeperdas, patenkintas dėl išplėšto bučinio, tarė: 

— Na bet tu ir kvaiša! Įsivaizduok, jei pabėgčiau 
pas kitą mergiotę — ar tau patiktų? Elkis kaip pridera, 
arba bus tau! Ir baik su tom užuominom, nes dar abu 
išlėksim iš darbo. 

Florės balsas skambėjo irzliai. 

— Oi, baik, tave vis tiek greit pašauks kariuomenėn, 
tai koks skirtumas? 

— Motinai nepatiktų, jeigu mane atleistų, o dar 
labiau jai nepatiks, jei ir toliau taip elgsies, su tom 
užuominom ir panašiai. Jei turi ką pasakyti, rėžk tie- 
siai šviesiai ir bus baigta, arba pakliūsi didelėn bėdon, 
kaip ir sakiau. 

Florė sukikeno ir sukuždėjo: 

— Įsivaizduok, kad noriu išpešt pinigų. Yr žmonių, 
kurie padoriai man sumokėtų, kad tik pasilaikyčiau 
savo užuominas. 

— Apie ką tu kalbi? 

Jos balsas jį erzino. 

— Aišku, norėtum sužinoti! Kalbu tik apie pinigus. 
Žodelis šen, žodelis ten - ir galbūt gausiu krūvą pini- 
gų — užtektinai, reiks tik ramiai sėdėt ir nieko nebe- 
pastebėt. Ką pasakytum apie šimtą svarų? 

Ką atsakė Viljamas, galima buvo tik spėti. Iš tolo 
pasigirdo, kaip ponia Din rūsčiu balsu šaukia Florę. 

— Flore! Flore! Kur tu dingai! Bulvėms nuskusti tur- 
būt nė pusvalandžio nereikia, ar ne? 

Florė sukikeno. 

— Štai ir ji! Ne, tau nebegalima, jau gavai iki valiai. 
Leisk man eit. Ryt galėsiu išeit, turiu savo vakarą. Gal 
ir su tavim susitiksiu, gal ką ir kišenėj turėsiu, sunku 
pasakyt. 

Panelė Silver liko stovėti kur stovėjusi. Ponia Din 
vėl pašaukė. Florė nušlamėjo šalin. Viljamas Šeperdas 
per krūmus prasibrovė iki tako ir praėjo pro pat pa- 
nelę Silver — būtų galėjusi jį paliesti. 

Visiems garsams nutolus, ji grįžo į alėją ir įėjo pro 
paradines duris. 


TRISDEŠIMT AŠTUNTAS SKYRIUS 


Kurį laiką skyrusi apmąstymams, ji nuėjo į kabinetą; 
rado jį tuščią, tad paskambino Randalui Marčui. 

— Turiu tau šiokios tokios informacijos. Šnekėki- 
mės verčiau prancūziškai. 

Štai tokia įžanga, išdėstyta jo mokyklos laikų gra- 
matiškai taisyklinga prancūzų kalba, pakėlė jį iš ma- 
lonaus pogulio, kuriam ketino skirti pusvalandį prieš 
vėl persikeldamas mintimis prie žmogžudystės Aba- 
tijoje. Jis atsakė be vargo, tik su tuo nesunaikinamu 
britišku akcentu, puikiausiai iliustruojančiu anglų ge- 
bėjimą atsispirti svetimoms įtakoms. 

Panelė Silver gyvai tęsė. 

— Nebenoriu užsitraukti jokių priekaištų, esą sle- 
piu įkalčius, todėl nutariau verčiau papasakoti apie 
ką tik netyčia nugirstą pokalbį. Prašyčiau minutėlę 
luktelėti. 

Ji padėjo ragelį, tylutėliai prisėlino prie durų ir 
jas atidarė. Platus koridorius buvo tuščias. Iš poilsio 
kambario, esančio beveik tiesiai priešais, per radiją 
sklido orkestro atliekama muzika. Pritariamai linkte- 
lėjusi ji uždarė duris ir grįžo prie telefono. 

— Taip, viskas gerai. Tik norėjau įsitikinti, ar įma- 
noma pasikalbėti konfidencialiai. Dabar papasakosiu, 
ką nugirdau. 

Pakartojusi Florės pokalbį su Viljamu Šeperdu, ji 
rimtai tarė: 

— Nežinau, ką apie tai manai, bet man atrodo, kad 
tai mergaitei gresia pavojus. Šantažuoti žudiką labai 
rizikinga, o ji yra lengvabūdė ir kvailoka, rizikuoja iš 
neišmanymo ir tuštybės. 

Pauzė. 

Marčas tarė: 

— Ar su ja kalbėjotės? Ar ji žino, kad jos pokalbio 
slapčia klausytasi? 

— O, ne. Tokio žingsnio nežengčiau tau nepranešusi. 

Už dešimties mylių, kitame laido gale vyresnysis 
inspektorius nusišypsojo. Jo mieloji panelė Silver buvo 
žengusi kur kas svarbesnių žingsnių, policijos apie tai 
neinformuodama. Jos sąžiningumas jį smagino. Kartu 
jis žinojo, jog ji susirūpinusi. Paklausė: 

— Ar norėtumėte su ja susitikti? 

Panelė Silver kostelėjo. 

— Nemanau. Ji man nieko nepasakytų. Pažįstu to- 
kio tipo žmones. Su moterimi ji nekalbėtų, bet galbūt 
kalbėtųsi su vyru. Tai toji pati mergaitė, kuri tau atne- 
šė skraistės skiauteles. Nežinau, ar ją įsižiūrėjai. 

— Nelabai. 

Jos balsas sugriežtėjo. 

— O privalėjai. Ji šaudė į tave akutėmis. Jos elgsena 
man pasirodė šelmiška. Ji tokio tipo. Man suja never- 

ta nė bandyti kalbėtis, tačiau tau leidus pabandyčiau 
ją perspėti. Šįvakar per pietus ji padės vyresniajam 
liokajui, nes kita mergaitė turi laisvą vakarą, ir jeigu 
pokalbį pakreipčiau šantažo tema, galbūt pavyktų ją 
atbaidyti nuo tokio pavojingo elgesio. Be to, gaučiau 
progą stebėti kitų vakarėlio dalyvių reakcijas. Tiesą 
sakant, visa tai gali pasirodyti labai pamokoma. 

Randalas Marčas nemanė, kad tai kam nors pa- 
kenktų. Taip ir pasakė, ir panelė Silver padėjo ragelį. 

Eidama per prieškambarį susitiko Kerį Desborą ir 
panoro su juo persimesti keliais žodeliais. Svetainėje, 
iš kurios jis ką tik buvo išėjęs, jų balsus galima buvo 
nugirsti, todėl ji atidarė duris į Teinisės Lail svečių 
kambarį ir pakvietė jį ten. Kambarys atrodė blausus 
ir apleistas, taip atsitinka, vos jis pasidaro negyvena- 
mas. Kambarys buvo švarus ir tvarkingas — pernelyg 
tvarkingas. Sofa ir kėdės be žymių, kad ant jų būtų sė- 
dėta; į pagalvėles niekieno nesiremta; kilimas niekie- 
no nenumindytas; visos peleninės švarios, tvarkingai 
sudėtos į savo vietas; kambario oras nevėdintas; jokių 
gėlių. Toks galėtų būti dizainerio kambarys, skirtas 
vien baldams demonstruoti. Kerį jis iki kaulų per- 
smelkė šalčiu. 

Panelė Silver neatrodė sujaudinta. 

— Gal galiu jūsų paprašyti paslaugos, pone Desbo- 
rai? — tarė ji. - Tikrai nedidelės, bet būčiau dėkinga, 
jei pagelbėtumėte. 

Jis paklausė: 

— Ar pasakysite, kokios? — ir pamatė, kad ji šypsosi. 

— O jūs atsargus, pone Desborai, — gal turite ško- 
tiško kraujo? Prašymas išties nedidelis. Būčiau dėkin- 
ga, jei šįvakar per vakarienę padėtumėte man užvesti 
kalbą šantažo tema. 

Jis gerokai apstulbo ir to neslėpė. 

— Panele Silver! 

Ji priėjo arčiau ir nuleidusi balsą tarė: 

— Ar niekas nemėgino jūsų šantažuoti... arba pa- 
nelės Lail? 

Keris atsipeikėjo. Visiškai paprastai atsakė: 

— Manęs - ne. Būčiau kreipęsis į policiją - tai vie- 
nintelė išeitis šantažo atveju. Loros irgi ne. Būtų man 
pasisakiusi. 

Panelė Silver linktelėjo. 

— Kai kas šiuose namuose šantažuoja, o kažkas 
yra šantažuojamas. Štai kodėl per vakarienę norėčiau 
apie tai pakalbėti. Ar man padėsite? 

Jis trumpai padvejojo. Tada tarė: 

— Ne itin norėčiau. 

— Ir man tas visai nepatinka, prašyčiau manimi pa- 
tikėti. Bet atsižvelkite į padėtį, pone Desborai. Tarp 
mūsų yra žudikas. Dabar labai kvailas neišmanėlis 
bando žudiką šantažuoti. Ar galite įsivaizduoti pavo- 
jingesnes aplinkybes? 

— Atvirai sakant, ne. 

— Todėl tikiuosi, kad padėsite palaikyti pokalbį, 
skirtą šantažuotojui atgrasinti. Jeigu jis suveiks, pa- 
bandyti verta. 

Apžvelgė kambarį. Verčiau jie būtų kalbėjęsi kur 
nors kitur. Prisiminė, kad kitados ją mylėjo. Ir kad toji 
meilė mirė. Ir ji pati buvo mirusi. Staigokai tarė: 

— Gerai, aš tai padarysiu. 


TRISDEŠIMT DEVINTAS SKYRIUS 


Vakaras nebuvo toks, kad panelė Silver būtų galėjusi 
jį prisiminti su pasitenkinimu. Maksvelai kitą dieną 
turėjo išvykti, Alisteriui galbūt pirmadienį dar reikės 
grįžti į apklausą. Abu broliai buvo tylūs ir atsiribo- 
ję, nors Alisteris nebeatrodė esąs ties nervų išsekimo 
riba. Petra išbalusi ir pavargusi. Jos šnekumo vers- 
mė išseko. Lora narsiai mėgino įtraukti panelę Lusę 
Adams į pokalbį, bet galų gale liovėsi, nes į jos pa- 
stangas buvo atsakyta vienskiemeniais žodelyčiais 
ir visišku abejingumu. Užtat panelė Adams visai be 
vargo įsitraukė į diskusiją apie kai kuriuos dirvinių ir 
darželinių našlaičių privalumus - nepavojingą ir ma- 
lonią temą, kurią visi ir aptarinėjo, kol suvalgė sriubą, 
pradėjo panelė Agnesė Fein. 

Patiekiant pagrindinį, žuvies, patiekalą panelė Sil- 
ver pradėjo ilgą, lėtą istoriją, kuri baigėsi mėginimu 
šantažuoti. Pasakojimas nebuvo labai rišlus, bet jis 
užtruko, kol buvo apnešta aplink stalą ir į lėkštes iš- 
dėliota žuvis; šią pareigą kuo puikiausiai atliko Dinas, 
susidorojęs su itin sunkiu sidabriniu pirmojo patie- 
kalo dubeniu. Maisto gauti gal ir buvo sunku, bet si- 

dabro pakako, ir jei pirmajam ko trūko, tai kuo pui- 
kiausiai galėjo pataisyti antrasis. Jis ėjo aplink, jam iš 
paskos sekė Florė Mamtord, dalydama keptų su lupe- 
nomis bulvių griežinėlius. 

— Taigi mano draugė labai išmintingai pasielgė 
pranešdama policijai, toks sprendimas buvo geriau- 
sias, —- užbaigė savo pasakojimą panelė Silver. 

Keris Desboras iš kitos stalo pusės klusniai įterpė 
savo trigrašį. 

— Už šantažą baudžiama gana griežtai. 

— Ir ne veltui, —- pasakė panelė Silver. Įsidėjusi 
keptų bulvių, užsiminė, kad jos atrodo labai gražiai, 
ir tęsė pradėtą temą. — Už tai yra nuteistų ir septyne- 
rius, ir keturiolika, ir net dvidešimt vienus metus ka- 
lėti, ir iš tiesų, kai pagalvoji, kuo rizikuoja pats šan- 
tažuotojas, tiesiog stebiesi, kad dar pasitaiko kvailių, 
kurie to griebiasi. Gal tai ir lengvas būdas užsidirbti 
pinigų, bet visuomet esama pavojaus, kad šantažuo- 
jamasis kreipsis į policiją arba pats imsis vykdyti tei- 
singumą. 

Florė toliau nė nemirktelėjusi dalijo keptas bulves. 
Ji buvo mikli padavėja. Panelė Silver nepastebėjo nė 
menkiausių sutrikimo požymių. Gal Florė jautėsi vi- 
siškai saugi dėl puikios nuomonės apie save, o labai 
gali būti, kad žodis šantažas jai nieko nereiškė. Panelė 
Silver nusprendė, kad pastaroji versija tikriausiai ir 
bus teisinga, ir nutarė veltui aušinanti burną. 

Lusė Adams irzliai pasakė, kad, jos nuomone, po 
karo gerokai padaugės nusikaltimų, ir pokalbis, nu- 


286 


krypęs į pokario žemės ūkį, pamažu grįžo prie sau- 
gesnės sodininkystės problemų. Bandymas jokių re- 
zultatų nedavė. 

Kiek anksčiau nei įprastai grįždama į savo kamba- 
rį, panelė Silver susitiko Florę, nešiojančią po kam- 
barius karšto vandens šildykles. Ji ėjo iš koridoriaus, 
vedančio į liftą. Panelės Fein, Perės, panelės Adams, 
Petros ir Loros kambariai tikriausiai jau buvo aprū- 
pinti. Dabar ji nešėsi vienintelę ryškiai žalią guminę 
šildyklę, skirtą panelei Silver, kaip ji pati suprato, o 
merginos veide švietė beribio pasitenkinimo savimi 
išraiška. „Kaip grietinės prisilaižęs katinas“, - minty- 
se pakomentavo panelė Silver. 

Įėjusi į savo kambarį duris ji paliko praviras. Flo- 
rė pasibeldė, pakviesta įeiti žengė pirmyn prie lovos, 
atvertė antklodę, padėjo karšto vandens šildyklę ir 
panelės Silver naktinius marškinius — iš šio drabužio 
ji nusijuokė, atmetusi galvą. Veidrodyje susekusi tokį 
įžūlų elgesį, panelė Silver priekaištingai susiraukė. 
Jos nuomone, drabužis iš kremo spalvos pusiau vil- 
nonio, pusiau medvilninio audinio buvo patogiausias 
ir skoningiausias — aukšta apykakle, ilgomis rankovė- 
mis, gana dukslus, labai dailiomis šilkinėmis zigzagu 
siuvinėtomis siūlėmis, — žinoma, visai kitoks nei tos 
aptemptos permatomos drapanos, kuriomis nakčiai 
apsigerbia šių laikų merginos. 

Florė, kuriai tie naktiniai atrodė „geras vaizdelis“, 
jau buvo beišeinanti iš kambario, kai panelė Silver ją 
pašaukė. 

— Luktelk truputį, Flore. Ir prašau uždaryti duris. 
Turiu tau kai ką pasakyti. 

Mat ji vis dėlto ryžosi tai pasakyti. Kad ateityje 
sąžinė būtų rami, ji nusprendė turinti su Flore pasi- 
kalbėti. Netiesioginis perspėjimas jokio įspūdžio jai 
nepadarė, taigi reikia ją perspėti tiesiogiai. Jeigu per- 
spėjimas neduos jokios naudos, kuo ji beveik neabe- 
jojo, bent jau bus padariusi, ką galėjo. 

Florė stoviniavo nenustygdama, šelmiškai nusitei- 
kusi. 

— Turiu padėti dar dvi šildykles. 

Į atkragintą galvą panelė Silver nekreipė dėmesio. 
Rimtai pasakė: 

— Kalbėsiu labai trumpai. Šįvakar buvo nugirstas 
tavo pokalbis krūmuose su Viljamu Šeperdu. Tu kaž- 
ką žinai arba dediesi žinanti apie panelės Lail nužu- 
dymo aplinkybes ir ketini pasitelkdama tas žinias 
išpešti pinigų iš žmogaus, kurį įtari. Tai ir vadinama 
šantažu. Per pietus girdėjai, kaip apie tai kalbėjomės. 
Galbūt nežinai, kad įstatymas tai vertina kaip labai 
rimtą nusikaltimą ir kad už tai visuomet labai griež- 
tai baudžiama. Tačiau svarbu ne tik bausmė, kurią 
tau skirtų įstatymas, — dar gali patekti į didelę bėdą. 
Jei ką nors žinai, tai tau kelia pavojų. Tuoj pat turė- 
tum pranešti policijai, ką žinai arba įtari. Jie tave ap- 
saugotų - turiu pasakyti, mano nuomone, tau reikia 
apsaugos. Žmogus, kuris sykį jau nužudė, gali ir vėl 
nužudyti. 

Kalbėdama ji jau žinojo, kad tai visai beprasmiška. 

Florės veido išraiška buvo uždara ir įžūli. Ji šiurkščiai 
tarė: 

— Nesuprantu, apie ką čia kalbat. 

Panelė Silver papurtė galvą. 

— Manau, kad supranti. Nieko daugiau nebesakysiu, 
bet tikiuosi, kad mano perspėjimą supratai. Tai tiek. 

Staigiu judesiu atidariusi duris, Florė liuoktelėjo iš 
kambario ir jas uždarė, nors galima sakyti, užtrenkė. 
Panelės Silver perspėjimas nė kiek nesudrumstė jos 
pasitenkinimo ir nė per plauką nepakeitė jos planų. 

„Bjauri landi ilganosė senmergė“, - pamanė sau, o 
jos galvoje tekirbėjo vienintelė mintis: „Šimtas sva- 
rų... šimtas svarų... šimtas svarų“ Ją valdė pyktis, 
gobšumas, būsimas triumfas. Nebuvo vietos nei per- 
spėjimams, nei baimei. 

Užbaigusi savo darbus ji nuėjo į kambarį šiaurinia- 
me priestate. Iš visų jis čia buvo mažiausias, veikiau 
primenantis gretimo kambario priemenę, tačiau jis 
priklausė jai vienai ir tai teikė didelį pasitenkinimą. 
Jei būtų turėjusi kambariu dalytis su Mere, vyresniąja 
kambarine, būtų tekę atsisakyti daugybės dalykų, ku- 
rių atsisakyti nė neketino. Pavyzdžiui, knygų skaity- 
mo lovoje — Merės plaukai iš siaubo piestu atsistotų, 
jeigu ji sužinotų, apie ką tos knygos. Be to, jei netu- 
rėtų nuosavo kambario, negalėtų nakčia išsprukti pas 
Bertą. Ji sukikeno pagalvojusi, ką pasakytų Bilas Še- 
perdas, jei sužinotų apie Bertą. Bertas pranašesnis už 
Bilą. Mėsininkams pinigų netrūksta, o jo tėvas Led- 
lingtone turėjo puikią krautuvę ir dar kitą, mažesnę, 

Prajers Holte. Pranašesnis ir už pačią Florę — štai ko- 
dėl būtų taip puiku užsidirbt tą šimtą svarų. Apie ve- 
dybas Bertas negalvojo, ateidavo tiesiog laiko smagiai 
praleisti, bet jei mergiotė kišenėje turėtų šimtą švarų, 
sunku-pasakyti, ar tik jis neimtų apie tai galvoti. Be 
to, ji taip pat norėjo vestuvinės balto satino suknelės 
ir apelsinų žiedų, ir šydo, ir baltų pirštinių. Atmetusi 
galvą su panieka pagalvojo apie tą senmergę, panelę 
Silver. 

Užgesinusi šviesą ji stovėjo savo kambaryje ir lau- 
kė, kaip ne sykį buvo laukusi ir anksčiau. Trinktelė- 
jo užpakalinės durys. Tai Merė grįžo po savo laisvo 
vakaro. Ji persimes keliais žodeliais su ponia Din ir 
eis miegoti, ilgai netruks. Pamiegoti Merė mėgsta. Iš 
kambarių, kuriuos užėmę evakuotieji, nebuvo girdėti 
nė garso. Tiek jaunieji, tiek senieji Džedai ir Sleidai 
tikri miegaliai. O tai labai gerai. 

Užlipo Merė, užlipo ponia Din, dabar išmušė Flo- 
rės valanda. Dar Dinas kaip visada apeis namą, o kai 
baigs, išeis pro apatinio aukšto duris, skiriančias nuo 
virtuvės priestato, jas užrakins, tada šoniniais laiptais 
palypės iki tokių pačių viršutinio aukšto durų ir jas 
taip pat užrakins. Florei tereikėjo spėti išsmukti ir 
dingti dar iki jam ten pasirodant. Jau ne sykį buvo taip 
dariusi. Kai išgirsti jį lipant laiptais, tada jau metas — 
šmurkšt iš savo kambario, pro jungiamąsias duris 
tiesiai į tuščią kambarį iškart už jų, šalia panelės Sil- 
ver. Jei kas pamatytų — na, gal pamiršai kokią šildy- 
klę. Vieni juokai, tas pats kas akimis paklapsėti, tą 

jau Florė mokėjo. O baigusi reikalus, dėl kurių tenka 
išsprukti, gali gana patogiai išsimiegoti poilsio kam- 
baryje ant sofos ir prasmukti atgal į savo kambarį, vos 
Dinui spėjus atrakinti apatines duris, o jis visada jas 
atrakina lygiai pusę septynių, prieš skusdamasis. 

Išgirdusi Diną lipant laiptais ji ir išspruko. Leng- 
viau nebūna. Laukė stovėdama tamsiame tuščiame 
kambaryje. Dabar jis rakina duris. Dabar koridoriu- 
mi nutolsta į savo kambarį virš virtuvės, kurį dalijasi 
su ponia Din. 

Tuščiame kambaryje buvo patogus krėslas. Flo- 
rė apgraibom iki jo nusigavo ir atsisėdo. Turėjo apie 
daug ką pagalvoti... apie šimtus įvairių dalykų... šim- 
tą svarų... jau kiekvienas svaras — graži sumelė. Apie 
pinigų vertę ji nenutuokė. Kas savaitę gaudavo septy- 
niolika šilingų ir šešis pensus, tris ketvirčius šios su- 
mos turėdavo atiduoti savo nepakenčiamam tėtušiui, 
kurio itin bijojo. Niekada dar nebuvo turėjusi viso 
svaro, kad galėtų jį leisti kaip tinkama. Šimtas svarų 
reiškė galimybę išsivaduoti nuo Tėtės... saugumą... 
galbūt vedybas su Bertu ir naujo gyvenimo pradžią. 
Pasiturinti krautuvininko žmona, gyvenanti gražia- 
me užmiesčio namelyje Ledlingtono apylinkėse ir 
turinti tarnų. Įsivaizdavo, kaip nurodinėja tarnaitei, 
kaip vaikštinėja po Hai Strito parduotuves, perka tą 
raudoną svetainės komplektą, kokį aną sykį matė pas 
Džonsą, o sekmadieniais su Bertu išvažiuoja dailiu 
mažu automobiliu. Mat jos svajonėse Berto tėvas 
buvo miręs, o parduotuvė Ledlingtone atitekusi Ber- 

tui. Kur kas geresnė nei ta mažesnioji Prajers Holte. 
Ir pinigai banke - pinigai... 

Duris buvo palikusi vos vos praviras. Dabar staiga 
atsipeikėjo iš savo svajonių. Laikrodis prieškambary- 
je mušė dvylika. Jautria klausa pagavusi garsą, ji lyg 
šešėlis išslinko iš kambario, nusėlino koridoriumi, 
laiptais žemyn, per prieškambarį į kabinetą. Taip ne- 
kantriai nebuvo skubėjusi nė į vieną pasimatymą su 
Bertu. Čia — dabar — šiame kambaryje ji gaus šimtą 
svarų. 

Nakčiai palikta degti lempelė apšvietė ją korido- 
riaus kampe, kur buvo durys į kabinetą. Dabar durys 
buvo praviros, bet kambaryje tamsu. Taigi ji bus pir- 
ma. Ties slenksčiu ją pasitiko šaltas skersvėjis. Turbūt 
kažkas paliko neuždarytą langą. Kol ji dvejojo, už jos 
atsidarė poilsio kambario durys ir balsas, kurį ji ir ti- 
kėjosi išgirsti, tarė: 

— Uždek šviesą, Flore. Turiu tau pinigus. 

Šimtas svarų! Jos ranka nekantriai pakilo prie jun- 
giklio. Minutėlę ji pastovėjo nutvieksta užsidegusios 
kambaryje šviesos, tada pasirodė pirštinėta ranka ir 
su trenksmu kirto kabineto krosnies žarstekliu. Net 
nespėjusi surikti ji griuvo kniūbsčia. Žarstekliu tren- 
kęs asmuo patikrino, ką nuveikęs, ir savo darbu liko 
patenkintas. Žarsteklis buvo padėtas šalia kūno. Pirš- 
tinėta ranka išjungė šviesą. Nutolo atsargūs žingsniai. 
Viskas nutilo. Niekas name neprabudo. Pro pravirą 
langą dvelktelėjo šaltas gūsis. 

KETURIASDEŠIMTAS SKYRIUS 


Lora prabudo tamsoje. Tvyrojo visiškai aklina tamsa, 
nes pravirą langą dengė naktinė užuolaida, nepralei- 
džianti nė truputėlio šviesos. Nesusigaudė, kas ją pa- 
žadino, tačiau iš miego pašoko tebejausdama sunkiai 
slegiančią baimę, nuo kurios ką tik spėjo pasprukti. 
Akla, neaiški, nežinomybe gąsdinanti baimė - tai ji 
kūju kalė smegenyse, širdyje, pulse. Kambaryje nebu- 
vo girdėti jokio kito garselio. 

Ji apmirusi atsisėdo lovoje, stengdamasi nusira- 
minti, ir labai pamažu, atslūgstant tamsos potvynio 
bangai, vėl pasijuto esanti Lora Fein, atgavusi savi- 
tvardą, o nebe tas užspeistas bevardis padaras, gena- 
mas nesuvokiamos baimės. 

Užplūdo didžiulis palengvėjimas, bet burna džiūvo, 
krėtė drebulys. Pakilusi iš lovos, apgraibom nusigavo 
iki prausyklės ir iš grafino įsipylė stiklinę vandens. 
Pastačiusi stiklinę, nuėjo prie durų, basomis kojomis 
žengdama kilimu, kelią apsičiuopdama rankomis. Į 
galvą šovė mintis pasukti spynoje raktą, tik nebūtų 
galėjusi pasakyti, kodėl, nes baimė juk kilo jos pačios 
galvoje, sapne, kurį buvo pamiršusi. Kartu su ta baime 

ji atbudo iš miego, o dabar jos neliko. Iš kur tada min- 
tis užsirakinti kambario duris? Atsakymo ji nežinojo, 
bet netikėtai atidarė duris ir pažvelgė pro jas. 

Po vientisos aksominės kambaryje tvyrančios tam- 
sos koridorius, apšviestas vienintelės jo gale degan- 
čios lempelės, atrodė labai šviesus. Pažvelgusi į de- 
šinę išvydo erdvų tuščią koridorių. Pažvelgusi į kairę 
išvydo Agnesę Fein, einančią nuo balkono, vedančio į 
laiptus. 

Baimė sugrįžo. Persmelkė jos širdį ir sustingdė kūną. 
Negalėjo pajudėti, nors užmušk, ir nesuprato, kodėl. 
Tiesa, ji matė tai, ko neturėjo matyti — to neturėjo ma- 
tyti niekas. Nes Agnesė Fein ėjo. Ėjo abiem kojomis, 
atrodė neįtikėtinai aukšta. Kairė koja vilkosi bjauriai 
raišuodama. Atrodė, kad ji iš visų jėgų stengiasi ją pa- 
vilkti ir jai nepavyksta, nes kūnas lieka tiesus. Slinko 
ji taip lėtai, kad jeigu tik Lora būtų įstengusi pajudėti, 
būtų galėjusi spėti pasitraukti į saugią savo kambario 
tamsą ir užsirakinti duris. Bet pajudėti ji nepajėgė. Te- 
pajėgė stovėti ir laukti, kol Agnesė Fein priartės. 

Kai ji prišlubavo, Lora pamatė jos veidą, baltą lyg 
kaukė, vis dar tvarkingai sušukuotus plaukus, kaklą 
juosiantį perlų vėrinį, laisvą purpurinį ar raudoną 
su purpuro atspalviu chalatą, į kurį buvo susisupu- 
atsirėmė ranka į sieną ir stovėjo, iš savo aukštybių 
žvelgdama žemyn. Kai prabilo, jos balsas buvo žemas 
ir šiurkštus. 

— Ką čia veiki, kodėl ne lovoje? 

Lora pajuto nenumaldomą norą kalbėti, pasakyti 
tiesą. Ir pasakė: 

— Man pasidarė baisu. 

Agnesė Fein pažvelgė į ją; žvilgsnis nebuvo nei nie- 
kinamas, nei piktas, tik šaltas ir svetimas. Ji paklausė: 

— Kodėl tau baisu? 

Žvilgsnis šiek tiek pasikeitė, balsas pagriežtėjo. 

— Grįžk į lovą! Ir užsirakink duris - abejas duris! 
Galbūt užsirakinsi ir nuo baimės, kas žino. Grįžk į 
lovą ir niekur nebeik! Ar girdi? 

Lora sustingusi pakluso, atsitraukė nuo slenksčio, 
žengė atgal į kambarį, įrėmė delną į duris ir stumdama 
uždarė, pasuko spynoje raktą. Anapus durų pasigirdo 
ilgas atodūsis. Velkamų žingsnių garsas nutolo. 

Lora pagraibiusi susirado vonios kambario duris 
ir jas taip pat užrakino, užčiuopė jungiklį ir uždegė 
naktinę lempelę, grįžo į lovą ir atsigulė, drebėdama iš 
šalčio ir kažko daugiau nei šaltis. Nežinojo, kad buvo 
atsidūrusi ant savo mirties slenksčio, jos artumas 
smelkė ją šalčiu ligi pat kaulų. 


KETURIASDEŠIMT PIRMAS SKYRIUS 


Dabar ji pamažu šilo. Apgraibom susirado karštą šil- 
dyklę ir prisitraukė prie šono. Naktinė lempelė sklei- 
dė kambaryje malonią šviesą. Nutolo sapnas, nutolo 
ir baimė. Dabar jai pačiai nuostabą kėlė ir sapnas, ir 
jos baimė. 

O tada, pažvelgusi į duris, pamatė besisukančią 
rankeną. Akimirksniu vėl apėmė siaubas. Rankena 
tyliai sukosi, kol galėjo. Tada sustojo. Pasigirdo ty- 
liausias iš visų įmanomų garsų - spaudžiamos spynos 
garsas, vargu ar apskritai vadintinas garsu. Rankena 
apsuko ratą ir nebejudėjo. 

Lora atsisėdo lovoje, rankomis iš abiejų pusių 
spausdama čiužinį. Stebėjo duris ir įtemptai klausėsi, 
bet nieko negirdėjo. Persigandusi mintyse be palio- 
vos sau kuždėjo: „Durys užrakintos. Vonios kamba- 
rio durys užrakintos. Šitos durys užrakintos. Niekas 
nejeis“ Tada už jos, kairėje pusėje, pasigirdo tylus 
beldimas į vonios kambario duris. 

Akimirksniu ji pašoko iš lovos. Vėl pastukseno, ty- 
liai, bet atkakliai. Stovėdama prie durų, ranką uždėjusi 
ant staktos, pasilenkusi prie plyšio tarp jos ir durų, tarė: 

— Kas ten? 

Dar niekada gyvenime nebuvo jautusi tokio paleng- 
vėjimo, kaip dabar, kai jos ausis pasiekė irzlus Lusės 
Adams balsas: 

— Ar nemiegi? Įleisk mane! Kodėl užsirakinai? 

Drebančia ranka Lora pasuko raktą. Tačiau ji dre- 
bėjo iš palengvėjimo. Toji šiurpi baimė... o tada — 
pusseserė Lusė. 

Ji atidarė duris, įėjo Lusė Adams raudonu flaneli- 
niu chalatu su prie jo prisegta auksine pensnė gran- 
dinėle. Kaip visada, ji buvo susisukusi. Kaštoninės 
pridėtinės garbanos tikriausiai liko ant jos tualetinio 
staliuko. Be jų matėsi platus, retas sklastymas ir me- 
taliniais suktukais susuktos skystos garbanos. Atrodė 
susijaudinusi ir kalbėjo pašnabždomis. 

— Tai Agnesė - ji serga. Kodėl užsirakinai? Man 
atrodo, taip negerai. Įsivaizduok, jeigu kiltų gaisras. 
Tavo pusseserė Agnesė serga, o tu galėjai manęs ne- 
išgirsti. Turime kuo greičiau kviesti gydytoją. Tu turi 
man padėti. 

Lora sugriebė ir užsimetė žaliąjį chalatą. 

— Kas atsitiko? Ar ji labai serga? Kuo galiu jums pa- 
dėti? 

Lusė Adams pasitaisė savo pensnė. 

— Jai užeina tie priepuoliai. Labai pavojingi. Ne- 
galima jos palikti vienos. Su ja Perė. Turiu eiti ir pa- 
skambinti gydytojui, bet viena negaliu. Toks sukrė- 
timas. Negaliu ten leistis viena. Tu turi eiti su ma- 
nim. 

Pro pravirą langą pūstelėjo vėjas. Lora priėjusi jį 
uždarė. Grįžo drebėdama. 

— Žinoma, nusileisiu su jumis. Bet gal man pa- 
kviesti panelę Silver ar Kerį? | 

— Ne — ne - ne - ne! Jokiu būdu! Niekas neturi 
žinoti. Jie svetimi — negalima jų čia velti. Atėjau pas 
tave, nes tu priklausai šeimai. Tai turi likti tarp mūsų, 
šeimoje. Niekas kitas neturi žinoti. 

Jos akys lakstė, įsmigo į Lorą ir vėl nuklydo šalin. 
Balsas nervingai drebėjo. 

— Nė vienas, kas nepriklauso šeimai, - pakartojo. 

— O gydytojas... 

Panelė Adams nekantriai nutraukė. 

— Gydytojai nesvarbu - jie moka saugoti paslaptis. 
O mums reikia skubėti. Įsispirk į šlepetes ir eime! 

Joms išėjus į blausiai apšviestą koridorių, Lora ir 
spėliojo, ir stengėsi nespėlioti apie tą Agnesės Fein 
ligą. „Vienas iš tų jos priepuolių“... Kokių priepuolių? 
„Tai turi likti tarp mūsų, šeimoje. Niekas kitas neturi 
žinoti“ Ko žinoti? „Gydytojai moka saugoti paslap- 
tis“ Kokią paslaptį reikia saugoti? Vėl pajuto šmės- 
telint laukinės baimės šešėlį, prisiminė raišą velka- 
mą koją, baltą veido kaukę, balsą, liepusį užsirakinti 
duris. 

Laiptų apačioje Lusė Adams atsigręžė ir nuleidusi 
balsą tarė: 

— Verčiau palauk čia. Tau nėra reikalo girdėti, ką 
sakysiu gydytojui. Bet nenueisi? 

Lora papurtė galvą. Buvo sumišusi. Tačiau bijoti 

nė kiek nebijojo. Jai buvo nebaisu vienai stovėti prieš- 
kambaryje, kol Lusė Adams nuėjo į Teinisės svečių 
kambarį ir uždarė duris. Gal ir būtų išsigandusi, jei 
būtų žinojusi, kad Florė Mamford guli negyva ant ka- 
bineto slenksčio visai netoliese. Bet nežinojo. 

Tada atsidarė durys. Ten stovėjo panelė Adams, 
mostu kviesdama prieiti, už jos švietė kambarys. 
Lora nenorom pakluso. Negi dabar jos nelips atgal? 
Regis, ne. Pusseserė Lusė įsitraukė ją vidun ir pristū- 
mė duris. 

— Turime čia jo palaukti ir įleisti. Gerai, kad jį pa- 
kviečiau, jis bemat ateis. Koks palengvėjimas! Sakiau 
jam, kad būsiu čia ir įleisiu. Galiu neišgirsti automo- 
bilio, bet tu išgirsi, būtinai. Žinai gi, aš ne kurčia, 
bet klausa nebe tokia gera kaip anksčiau. Dabar sėsk 
čia ant sofos, o aš pasiimsiu kėdę. Daktaras ilgai ne- 
truks. 

Lora prisėdo ant sofos toliau nuo židinio. Jis buvo 
platus, tamsus ir žemas. Pasikišo pagalvėlę ir į ją at- 
sirėmė. Priešais židinį, nederanti prie mažo fotelio 
plačiais ranktūriais, tiesi ir sustingusi sėdėjo panelė 
Adams savo raudonu flaneliniu chalatu ir kietai su- 
veržtais metaliniais suktukais. Už jos esančios durys 
į prieškambarį nebuvo visai atviros, bet ir ne iki galo 
pristumtos. Kartais mums mintyse įstringa ir įkyriai 
dilgsi kokia nors smulkmena — taip ir šis mažmožis 
patraukė Loros dėmesį ir įkyriai dilgsėjo galvoje. Jei 
ne tas nuovargis, būtų nuėjusi prie durų ir jas pristū- 
musi kaip reikiant. 

Išgirdo Lusę Adams sakant tuo savo išsiblaškiusiu 
balsu: 

— Tu, žinoma, supranti, kad tai tavo pusseserė 
Agnesė nušovė Teinisę. | 

Lora pasijuto taip, lyg kažkas netikėtai smarkiai 
būtų jai tvojęs. Nuo smūgio net prisimerkė. Žiūrėjo 
buku žvilgsniu į Lusę ir nieko nesakė. 

Panelė Adams suirzusiu tonu pasakė: 

— Na, išties jau, Lora, kartais tu būni tokia kvaila! 
Ar negirdėjai, ką pasakiau? 

Sustingusiom lūpom Lora pratarė: 

— Taip. 

— Tai kodėl nieko nesakai? Manyčiau, kad mano 
pastaba prašosi bent kokio komentaro. 

Lorai atrodė, kad komentuoti neįmanoma. Ką tu- 
rėtum sakyti, kai garbaus amžiaus tavo giminaitė, 
patogiai susisupusi į raudoną flanelę, nė nemirktelė- 
jusi tau išrėžia, kad kita garbaus amžiaus tavo gimi- 
naitė yra žudikė maniakė? Nes būtent tai reiškė jos 
žodžiai. Tie priepuoliai, kurių nevalia matyti sveti- 
miems... „Tai turi likti tarp mūsų, šeimoje... Gydyto- 
jai moka saugoti paslaptis...“ — visa tai tereiškė viena: 
kad pusseserė Agnesė yra beprotė ir ištikta manijos 
priepuolio nužudė Teinisę Lail. Išgirdo Lusę Adams 
sakant: 

— Žinoma, ji nenorėjo nužudyti Teinisės. Tai buvo 
baisiai nelemtas atsitiktinumas. Ji norėjo nužudyti 
tave. 

Lora visa suakmenėjo - ir siela, ir kūnu. Nebega- 

lėjo nei kalbėti, nei pajudėti. Išvydo, kaip už Lusės 
Adams nugaros per colį ar du prasivėrė durys, paskui 
dar daugiau — per keturis... penkis... šešis colius. Ka- 
žin, kodėl. 


KETURIASDEŠIMT ANTRAS SKYRIUS 


Panelė Silver savo miegamojo tamsoje atmerkė akis. 
Nesuprato, kas ją pažadino iš neramaus miego, į kurį 
buvo nugrimzdusi. Galbūt garsas, pagalvojo ji. Įsi- 
klausė, bet nieko neišgirdo. Taigi atsisėdo lovoje ir 
vėl įsiklausė. 

Uždegė naktinę lempelę, ant pečių užsimetė vilno- 
nę skarą kiauraraščiu apnertais pakraščiais. Naujasis 
jos išbandytas raštas neatrodė itin vykęs. Todėl ska- 
ros neatidavė kūdikiui, kuriam ji buvo skirta, dukte- 
rėčios Letės antrajam vaikeliui, o pasiliko sau. Dabar 
ji pasirodė šilta ir jauki. 

Slinko minutės. Jei kokio garso ir būta, jis nepasi- 
kartojo. Matyt, pernelyg jau duoda valią vaizduotei — 
tiesiog per ilgai užsisėdėjo ir per daug prisigalvojo. 
Rytoj laukia skausminga, sunki diena. Jai tikrai dar 
reikėtų bent kiek numigti. Tačiau miego nebesinorė- 
jo. Nemąstydama paėmė pirmą pasitaikiusią knygą 
nuo staliuko prie lovos ir ėmė skaityti. 

Iš tiesų ją prikėlė Florės Mamford krentančio kūno 
garsas — jos kambarys buvo tiesiai virš kabineto. 

Skaitė ji apie dvidešimt minučių ir joms praėjus 


pajuto nėmaž nenutuokianti, apie ką čia skaitė. Akys 
atidžiai slinko spausdintu tekstu, o mintys tuo tarpu 
klaidžiojo po keistas spėliones ir bauginančias išva- 
das. Galų gale jos tiek įsisiautėjo, kad ji nebegalėjo 
apsimesti skaitanti. 

Įprastais ramiais judesiais padėjo knygą, išlipo iš 
lovos, apsivilko šiltą pilką chalatą, kruopščiai apner- 
tą tamsiai raudonų vilnonių siūlų apvadais. Vargu ar 
koks apdaras būtų atrodęs mažiau patrauklus, bet jis 
buvo šiltas ir patogus, iki paskutinio colio slepiantis 
laisvus naktinius marškinius. Susijuosusi per liemenį 
ilgu pilku diržu, ji perėjo koridorių ir tyliai pastukse- 
no į Kerio Desboro duris. Nesulaukusi jokio atsaky- 
mo, pasuko rankeną ir įėjo. 

Keris pašoko nuo naktinės lempelės šviesos, įžam- 
biai spiginančios į akis. Prisimerkė ir apstulbo išvy- 
dęs panelę Silver, ranką padėjusią ant jungiklio. Tada 
visiškai išsibudino. Atsisėdo ir persigandusiu balsu 
pratarė: 

— Kas? Kas atsitiko? 

Panelė Silver kostelėjo. 

— Tikiuosi, nieko, pone Desborai. Atsiprašau, kad 
drumsčiu jums ramybę, bet esu labai susirūpinusi ir 
niekaip negaliu nusiraminti. Mane neseniai pažadi- 
no garsas. Bent jau taip man pasirodė, nors, žinoma, 
galiu ir klysti - mūsų mintys sudrumstos, tad lengvai 
išpučia visokias smulkmenas. Jeigu jums nesunku, 
būčiau labai dėkinga, jei drauge apeitume apatinio 
aukšto kambarius. 

Išlipęs iš lovos, jis siekė chalato. 

— Jums pasirodė, kad garsas sklido iš ten? 

— Man taip pasirodė. Jeigu būsiu suklydusi, grįšime 
į savo kambarius ir galėsime niekam neprasitarti. O 
jeigu..: — ji nieko nebepasakė, nes Keris ją nutraukė. 

— Jūs įsitikinusi, kad apačioje? 

Panelė Silver truputį šalčiau atsakė: 

— Ničniekuo nesu įsitikinusi, pone Desborai. Ma- 
nau, verčiau pažiūrėkime. 

Jie laiptais nusileido į prieškambarį. Panelė Silver 
buvo mintyse susidariusi aiškų planą: pasukti į dešinę, 
eiti svetainės, poilsio kambario ir kabineto link, ta- 
čiau vos nulipo nuo paskutinio laiptelio, planas suiro. 
Jos ausis pagavo labai gerai pažįstamą balsą. Garsas 
sklido iš kairiosios prieškambario pusės, iš Teinisės 
Lail svečių kambario, pro apšviestą durų plyšelį. 

Ji tuoj pat palietė Kerio ranką ir pridėjo pirštą prie 
lūpų. Jie pastovėjo atidžiai klausydamiesi. Tada be- 
veik be garso panelė Silver pirmoji pasuko durų link 
ir priėjusi lengvai jas pastūmė, kol plyšelis praplatėjo 
iki šešių colių. Tą pačią akimirką spėjo išgirsti Lusę 
Adams sakant: 

— Žinoma, ji nenorėjo nužudyti Teinisės. Tai buvo 
baisiai nelemtas atsitiktinumas. Ji norėjo nužudyti 
tave. 


KETURIASDEŠIMT TREČIAS SKYRIUS 


Kerį Desborą pribloškė išgirsti žodžiai. Regis, jie buvo 
įterpti į niekuo neišskirtinį pokalbį. Panelė Adams 
juos ištarė beveik tokiu pačiu tonu, kokiu galėjo ko- 
mentuoti klaidą, įsivėlusią išduodant maisto korteles 
ar grąžinant knygą į biblioteką. Įvyko klaida. Nežino- 
mas asmuo iš tiesų nenorėjo nužudyti Teinisės Lail. 
Norėjo nužudyti kitą. Pažvelgęs pro durų kraštą jis 
pamatė, kad tas kitas — tai Lora, sustingusi ir įsitem- 
pusi sėdinti ant sofos, mirtinai išblyškusiu veidu, juo- 
dais kaklą apkritusiais plaukais, išplėstomis akimis. 

Tvirta panelės Silver rankutė suėmė jo ranką. At- 
sisukęs pamatė, kad ji laiko pridėjusi pirštą prie lūpų, 
griežtai drausdama ištarti bent garsą ar pajudėti. Taip 
jie ir stovėjo, įdėmiai klausydamiesi. 

Lusė Adams kalbėjo toliau. 

— Žinoma, tai visiškai suprantama. Ji tavęs nekentė 
dar tau negimus. Tu iš viso neturėjai gimti. Tikiuosi, 
bent supranti, kad tavo motina Oliverį iš mūsų pavo- 
gė. Ji neturėjo teisių į jį - jis buvo mūsų. Jis turėjo da- 
bar čia būti — čia gyventi, kasdien išeiti ir pareiti, jeigu 
ne Lilijana. Ji netgi nemokėjo išsaugoti to, ką pavogė. 

Ji leido jam mirti. Jis nebūtų miręs, jei būtų likęs čia, 
mes jau būtume tuo pasirūpinusios. Taigi iš tiesų, su- 
pranti, jinai jį nužudė, kai šitaip pasigrobė. Todėl visai 
teisinga, kad tu turėjai mirti — visiškai, visiškai teisin- 
ga. Agnesė vis galvodavo apie visa tai, o kai sužinojo, 
kad tu ruošiesi čia atvykti ir apsistoti, apie tai ėmė 
galvoti dar daugiau. Bet ji nelabai žinojo, ką galima 
padaryti, nesgi toli gražu nėra lengva nužudyti, kad 
tavęs neišaiškintų. Turi būti labai išmintinga, viską 
apgalvoti, o tada turi labai vikriai pasinaudoti proga, 
jeigu tik tokia pasitaiko. Agnesė buvo labai išmintin- 
ga ir labai vikri. Kai čia atėjo ponas Heizeltonas, su- 
kėlė tą triukšmą ir šaudė iš pistoleto, ji iškart suprato, 
kad pasitaikė ta proga "-< jeigu po viso šito ką nors 
nušautų, žmonės galvos, kad čia jo darbas, ypač jeigu 
šausi iš jo pistoleto. Teinisė mums sakė, kur jį padėjo, 
atsimeni, kai atėmė iš jo. Bet ji neteisybę sakė, kad 
jis turi kitą pistoletą — antrąjį iš dviejų, - nes pati jį 
turėjo, viršuje, viename savo stalčiuje. Turbūt norė- 
jo visus įtikinti, kad jai tebegresia pavojus, ir kokia ji 
drąsi. Panašu į Teinisę. 

Lora apie duris nebegalvojo. Nenuleido akių nuo 
Lusės Adams veido. Jis atrodė kaip visada. Tarsi būtų 
kalbėjusi apie orą ar dingusią elektrą. Liejosi kvailo- 
kas, padrikas balsas, truputį paaštrėjęs iš antipatijos 
Lorai. Bet Lora visuomet žinojo, kad pusseserė Lusė 
jos nemėgsta. Visada? Kaip kvaila! Tačiau taip atrodė. 
Atrodė, jog nuo tada, kai ji įžengė į šiuos namus, pra- 
bėgo ištisi amžiai. 


Viena pusė Loros taip mintijo. Kita pusė klausėsi 
be perstojo tauškiančios Lusės Adams. 

— Dabar tau papasakosiu apie ketvirtadienio nak- 
tį. Juk norėtum sužinoti, kas atsitiko, ar ne, ir viskas 
turi likti šeimoje — niekam nesakyk. — Paskutinius 
žodžius ji pakartojo keistai krizendama. — Niekam 
nesakyk - o, ne, nesakyk ničniekam. Gerai, turiu tau 
papasakoti, kas atsitiko. Agnesė užlipo į savo kamba- 
rį, bet negalėjo užmigti, nes vėjas taip smarkiai pūtė. 
Aš pati niekada negaliu miegoti prie stipraus vėjo — 
taip ir sakiau policijos vyresniajam inspektoriui. Tai 
veikia nervus, ir neįmanoma pailsėti. Tai veikė Agne- 
sės nervus, ir tada ji atidarė duris, norėjo pasivaikš- 
čioti po namą. Ji dažnai naktimis taip daro, kai negali 
užmigti, bet niekas neturi žinoti. 

Keris apstulbęs atsisuko į panelę Silver. Ji linktelė- 
jo, ir jis vėl nusigręžė. Lusė Adams kalbėjo: 

— Kai išėjo, ji pamatė, kad kažkas ką tik pasuko už 
kampo kitame koridoriaus gale. Ji negalėjo tikrai pa- 
matyti, kas ten, ir norėjo išsiaiškinti, nes Žmonės ne- 
turėtų vaikščioti po namus vidury nakties — neabejoju, 
kad tu sutinki. Žinoma, dabar tai mes visi žinome, kad 
ten Teinisė lipo žemyn, bet Agnesė, priėjusi prie laip- 
tų viršaus ir pažvelgusi žemyn, pamanė, kad ten tu. 

Lora pravėrė lūpas, bet neišlemeno nė garso. Jos 
buvo pernelyg išdžiūvusios ir sustingusios. 

Panelė Adams linktelėjo. 

— Štai ką ji pamanė, ir visiškai galima suprasti, ko- 
dėl taip suklydo. Šviesos prieškambaryje toli gražu 

nepakanka. Dažnai užsimindavau Agnesei — dabar 
gal jau manim patikės. O tu vilkėjai juodą suknelę. 
Labai suklaidinai — manau, kad tyčia taip padarei. 
Iš kurgi Agnesė galėjo žinoti, kad Teinisė nusirengs 
savo baltąją suknelę ir vietoj jos apsivilks juodą chala- 
tą ir juodą pižamą. Ji pamatė kažką juodu drabužiu ir 
pamanė, kad ten tu. Tu beveik tokio paties ūgio kaip 
Teinisė, ir tavo plaukai tokios pačios spalvos. Juodi 
plaukai paveldėti iš šeimos. Agnesė tokius turėjo, ir 
Oliveris, bet aš atsigimiau į savo tėvą. Jis turėjo kašto- 
ninius plaukus, bet žandenas rausvas. Agnesės tikrai 
negalima kaltinti... bet kas galėjo taip apsirikti... lyg 
negana būtų to juodo chalato ir panašios plaukų spal- 
vos, tai dar Teinisė pasiėmė tą skraistę, kurią tu buvai 
tvarkingai pakabinusi ant laiptų kolonos, ir užsimetė 
ant pečių. Turbūt jai pasidarė šalta. Tą kinišką skraistę 
su gėlėmis ir peteliškėmis — juokinga jaunai mergaitei 
tokią nešioti, bet tu, žinoma, manei, kad ji tau tinka. 

Lora silpnai pajudino ranką. Tarsi stengtųsi kažką 
nuo savęs nustumti. Keris taip pat pajudėjo, bet pa- 
nelė Silver tvirčiau suspaudė jo ranką, ir jis vėl stovėjo 
ramiai. 

Lusė Adams sakė: 

— Taigi gali suprasti, kodėl Agnesė taip suklydo ir 
Teinisę palaikė tavim. Neįsivaizduoju, kaip galima ją 
bent kiek kaltinti. Ji pamatė, kad drabužis juodas, ir 
dar tokia ryški skraistė, ir, žinoma, pamanė, kad tai tu. 
Kai ji pamatė, kad tu eini į Teinisės svečių kambarį, 
žinoma, jai įdomu buvo, ką tu ten veiksi, ir palipusi 

laiptais ji prisiminė pistoletą ir pamanė, kaip lengva 
būtų tave nušauti, ir visi būtų įsitikinę, kad tai padarė 
grįžęs Džefris Heizeltonas. Taigi ji priėjo prie svečių 
kambario durų ir jas atidarė. Ji prisiminė viską, ką 
buvo perskaičiusi detektyviniuose romanuose - tu ži- 
nai, kaip ji mėgsta juos skaityti, — taigi ji pasirūpino 
durų rankeną suimti savo chalato kloste. Štai kodėl 
ant jos rado tik Dino pirštų atspaudus. Kai įėjo į sve- 
čių kambarį, jis buvo tuščias, bet durys į aštuonkampį 
kambarį buvo atidarytos, ir ji išgirdo, kaip tu atidarai 
lauko duris. Žinoma, iš tiesų tai buvo Teinisė, bet ji 
manė, kad tai tu. Visą tą laiką ji galvojo apie pistoletą, 
prisiminė Oliverį ir Lilijaną, ir kad tu neturėjai teisės 
gimti, todėl, žinoma, neturi jokios teisės gyventi. Ir 
tarsi dar to būtų negana, tu esi čia, dediesi kažin kuo, 
visaip atsikalbinėji parduoti Abatiją, ir jeigu Agnesė 
mirtų, visus mus iš čia išgrūstų, ir nebeturėtume kur 
eiti, nes aš visai neturiu savų pinigų. Agnesė apie visa 
tai galvodama, suėmė stalčiaus rankeną, kur gulėjo 
tas pistoletas, atitraukė jį, ranką apsivyniojusi chalato 
kloste, lygiai kaip ir atidarydama duris. Bet su pisto- 
letu jai taip neišėjo, nes reikėjo nuleisti saugiklį ir pa- 
spausti gaiduką. Todėl paėmė jį kaire ranka ir nuėjo 
prie durų į aštuonkampį kambarį. Vidun pūtė vėjas, o 
lauko durys buvo atidarytos. Ji pamatė tave, stovinčią 
tarp atidarytų durų, ir buvo visiškai tikra, kad tai tu, 
nes iš svečių kambario šviesa krito ant spalvotų siuvi- 
nėtų skraistės raštų. Tu ja buvai apsisiautusi, nes buvo 
šalta. Ji paspaudė gaiduką, tu kritai ir laiptais nuriedė- 

jai ant žolės. Tiktai ten buvai ne tu, ten buvo Teinisė, 
nes ji suriko, ir vos išgirdusi jos balsą Agnesė jau Žžino- 
jo, kad padarė klaidą. Labai apgailėtiną, žinoma, bet 
nesuprantu, kaip galima būtų ją kaltinti, — esu tikra, 
kad tu sutinki. Ji ketino užmušti tik tave, ir ne jos kal- 
tė, jeigu jai nepavyko. 

Panelė Adams trumpai stabtelėjo, tarsi būtų lau- 
kusi Loros komentaro. Nesulaukusi tęsė savo pasa- 
kojimą. 

— Suprantama, Agnesė labai nusiminė ir susisie- 
lojo. Ji paėmė Teinisės žibintuvėlį, gulintį ant sofos, 
ir nusileido laiptais tiesiog įsitikinti, ir, deja, nebuvo 
jokių abejonių. Tikrai siaubinga nelaimė. Ji nušovė 
Teinisę, Teinisė buvo negyva. Laimė, šūvio niekas ne- 
išgirdo, ir ji toliau blaiviai mąstė. Išsyk suvokė, kad 
skraistę reikia pašalinti ir sunaikinti. Niekas nejįtars, 
kad ji nušovė Teinisę, bet ją gali įtarti, kad šovė į tave, 
ir jeigu skraistė liks ant kūno, kas nors gali pamanyti, 
kad ji nušovė Teinisę per klaidą. Taigi nuėmė ją ir su- 
degino svetainės židinyje, kuris dar buvo visai tinka- 
mas ir karštas. Sumaniai ir protingai pasielgė, ar ne? 
Nepamiršo čia grįžti, nuvalyti pistoleto ir padėti at- 
gal į stalčių, nušluostyti durų rankenos iš vidaus, nes 
buvo ją neatsargiai palietusi, kai išėjo su skraiste. Ir 
žibintuvėlį nuvalė, nes lygiai taip pat pamanė, kad jis 
neturėtų atkreipti dėmesio. O tada ji grįžo į lovą, bet 
miegojo prastokai. 

Loros galvoje dėliojosi žodžiai: „Iš —- kur - jūs — 
žinote?“ Jie vis kartojosi ir kartojosi, lindo iš tamsių 

minties kertelių ir augo, šaukdami vis garsiau... gar- 
siau... garsiau. 

— Iš - kur - jūs - žinote? 

Kad tie žodžiai prasiveržė pro sustingusias lūpas 
ir pasiekė Lusę Adams, ji suprato tik išvydusi triumfo 
išraišką blyškiame, putliame veide. 

— Kaip tik ketinu tau apie tai pasakyti, bet neturė- 
tum nekantrauti. Agnesė nuo manęs nieko neslepia, 
turėtum žinoti. Ji neatsisakė minties tave nužudyti - o 
ne, jokiu būdu ne! Viską buvo labai išmintingai supla- 
navusi. Pameni tą kitą pistoletą — tą, kurį tebeturė- 
jo Džefris Heizeltonas, kaip mums sakė Teinisė. Na, 
Agnesė žinojo, kur jis. Ji žinojo, kad jį turi Teinisė, ir 
jį paėmė. Ar man pasakyti, kur jis buvo, kai visi namai 
ieškojo tavo skraistės? Jis kabėjo Agnesei prie juos- 
mens, po jos apatiniu sijonu, įkištas į kartoninę dėžu- 
tę. Sumanu, ar ne? O šįvakar ji turėjo nužudyti tave. Ji 
ketino tave nušauti iš labai labai arti ir palikti pistoletą 
tavo rankoje, ir tada visi galvotų, kad tu nužudei Tei- 
nisę ir Florę ir nusižudei pati. Žinoma, apie Florę tu 
nežinai, bet ji šantažavo Agnesę, todėl reikėjo ją pa- 
šalinti. Agnesė visa tai gerai apgalvojo. Susitvarkys su 
Flore, o tada nusivilios tave žemyn gudria apgaule — 
gudria, gudria apgaule. Nusikaltimui čia puiki vieta, 
nes šitiek daug durų - dvejos čia, dvejos aštuonkam- 
piame kambaryje, jei priskaičiuosi liftą, — net jei kas 
ir išgirstų šūvį, visada galima pabėgti. Puikiai apgal- 
vota, ar ne? Ir mums nebėra reikalo toliau kalbėti apie 
Agnesę, nes čia tik apgaulės dalis. Negi manai, kad aš 

tikrai iškviečiau gydytoją? Ne, tai buvo apgaulė, Lora, 
gudri apgaulė! Ta apgaulė turėjo tave nuvilioti žemyn. 
Ir ne Agnesė tai sugalvojo, jau tikrai ne Agnesė padarė 
visa tai, ką tau pasakojau. Aš visa tai padariau — aš — 
aš — aš! O dabar tave nušausiu, Lora. 

Kai Lusė Adams pirmąkart ištarė žodį „apgaulė“, 
vienu metu atsitiko du dalykai. Panelės Silver ranka 
paleido ranką, kurią laikė, o Keris Desboras pastūmė 
duris ir žengė į kambarį. Jis nežinojo, ar Lora jį mato, 
ar ne. Jos akys buvo išplėstos ir paklaikusios. 

Panelė Adams tikrai nieko nematė ir negirdėjo. Jos 
galvoje nebuvo vietos niekam, išskyrus jos beprotiš- 
ką tikslą. Pasakiusi: „O dabar tave nušausiu“, ji siekė 
savo raudonojo flanelinio chalato kišenės, kai Kerio 
Desboro rankos nusileido jai ant pečių ir suėmė už 
riešų. 

Lora tai matė, o paskui jau nebematė nieko. Kam- 
barį užplūdo triukšmas ir migla, viskas maišėsi, su- 
kosi ratu, ji nieko nematė, negirdėjo ir nesuprato. Kai 
viskas išsisklaidė, Keris stovėjo priešais pusseserės 
Lusės krėslą, ji taip pat stovėjo. Jis laikė ją sučiupęs 
už riešų. Prie telefono staliuko panelė Silver kalbėjo: 

— Taip, malonėkite paprašyti poną vyresnįjį inspek- 
torių tuoj pat ateiti. Tikrai labai skubu. Perduokite jam 
mano vardu. Panelė Silver... Taip, toks vardas —- pane- 
lė Modė Silver. - Pasigirdo spragtelėjimas — ji padėjo 
ragelį. 

Lora buku žvilgsniu stebėjo reginį. Ant grindų, 
beveik prie pat jos kojų, gulėjo pistoletas. Tiesiog ne- 

įtikėtina. Pistoletas — ir pusseserė Lusė ketino ją nu- 
šauti. Kaip galima tuo patikėti? 

Kai panelė Silver priėjusi pakėlė pistoletą, Lusė 
Adams įsižeidusi tarė: 

— Tuoj pat paleisk mano rankas, Keri! Tikrai keistai 
elgiesi. Bet kas pagalvotų, kad visai išėjai iš proto. 


KETURIASDEŠIMT KETVIRTAS SKYRIUS 


— Kada pradėjote ją įtarti? — paklausė Randalas 
Marčas. 

Panelės Silver rankos buvo užsiėmusios mezgimu. 
Tarp spragsinčių virbalų ryškėjo mažytis šviesiai žyd- 
ras švarkelis. Kabineto židinyje skaisčiai liepsnojo 
ugnis. Pilkšvame sausio danguje blausiai švietė žema 
žiemos saulė. 

Panelė Silver tarė: 

— Vargu ar pasakysiu, Randalai. Atsakymo man 
nepateikė nei Madisonai, nei visi kiti įtariamieji. Jau- 
čiau, kad čia būta šalto apskaičiavimo, o tai priešta- 
ravo prielaidai, esą nusikaltimas įvykdytas iš aistros 
ar pavydo. Nemaniau, kad ponas Madisonas ar po- 
nas Maksvelas ar ponas Desboras būtų galėję šauti 
moteriai į nugarą. Tai atrodė visiškai neįtikėtina. 
Atsimeni, kaip atkakliai pabrėžiau kiniškos skraistės 
svarbą. Reikėjo išsiaiškinti, iš kur tos kutų gijos, ras- 
tos įsivėlusios į Teinisės žiedą. Aiškinti galima buvo 
dvejopai. Arba skraistę dėvėjo Lora, ir tarp jųdviejų 
kilo tokia arši scena, kad išsipešė gijos, arba skrais- 
tę turėjo Teinisė tuo metu, kai ją nušovė. Pirmasis 

paaiškinimas man pasirodė mažai tikėtinas. Tu pats 
pasiūlei antrąją versiją, Randalai, užsimindamas, jog 
Teinisė galbūt sušalo ir pakeliui į savo svečių kam- 
barį pasiėmė skraistę. Jei skraistę dėvėjo Lora, tai gal 
ir galėjo ją susitepti, jeigu, sakykime, nulipo laiptais 
ir pasilenkė prie kūno, bet tokiu atveju nebuvo jokio 
reikalo ją deginti. Kiekviena moteris žino, kad kraujo 
dėmes pašalinti labai nesunku, tereikia medžiagą iš- 
kart praskalauti šaltame vandenyje. Šalia Loros kam- 
bario yra vonios kambarys. Ji galėjo dėmes išplauti, 
o skraistę išdžiovinti prie elektrinės krosnelės savo 
miegamajame. Žmogus, kuriam pakako šaltakrau- 
jiškumo nuvalyti visus išdavikiškus pirštų atspaudus, 
turėjo žinoti, kad skraistės dingimas negali likti ne- 
pastebėtas. Todėl tik neišvengiama būtinybė turėjo 
priversti ją sunaikinti. Netrukus paaiškėjo, kas tai 
per būtinybė. Dėmes įmanoma pašalinti, bet skylės, 
kurią paliko kulka, nei pašalinsi, nei paaiškinsi. Stip- 
rėjo mano įsitikinimas, kad Teinisė buvo nušauta ap- 
sigobusi skraistę ir kad žudikas turėjo labai stiprių 
motyvų ją pašalinti ir sunaikinti. Iš pradžių niekaip 
nesupratau, kodėl ją apskritai reikėjo pašalinti. Jeigu 
Teinisė turėjo skraistę ir jei ryte būtų buvusi rasta 
ja apsigaubusi, nebūtų nė mintis kilusi įtarti Loros, 
taigi nei ji, nei ponas Desboras neturėtų priežasčių 
ją pašalinti. Ir vis dėlto kažkas turėjo priežasčių tai 
padaryti. Kažkas juk tai padarė; man vis aiškėjo, jog 
skraistės sunaikinimo priežastis gali mus atvesti prie 
žmogžudystės motyvo. 

Vis labiau ir labiau stiprėjo mano įsitikinimas, kad 
Teinisė buvo apsigaubusi skraiste. Tik įsivaizduok, 
kaip paprastai ji galėjo pasiimti skraistę, eidama per 
prieškambarį. Ji buvo užmesta ant laiptų kolonos, 
toks gražus ir ryškus daikčiukas. Buvo šalta naktis, o 
ji ruošėsi atidaryti lauko duris ir ten stovėdama laukti 
pono Madisono. Tie tankūs rytietiški šilko audiniai 
šilti. Esu tikra, kad ji pasiėmė skraistę ir užsimetė ant 
pečių. Ją nutraukti žudikas galėjo tik dėl vieninte- 
lės priežasties: jeigu jos nepašalins, paklius į pavojų. 
Iki pat vėlyvo šeštadienio vakaro negalėjau suprasti, 
koks tas pavojus. Jei žudikas pamatė einančią per 
prieškambarį Teinisę, apsigaubusią kiniška skrais- 
te, galėjo ją palaikyti Lora Fein; jeigu taikinys buvo 
Lora Fein, reikėtų persvarstyti žmogžudystės moty- 
vą — ir galimus įtariamuosius. Teinisė Lail priešų tu- 
rėjo apsčiai. Tokia gausybė motyvų, tokia daugybė 
įtariamųjų, kad sunku buvo išsirinkti labiausiai ti- 
kėtiną. Tačiau kalbant apie Lorą galimas atrodė tik 
vienas motyvas — sena ilgiau kaip dvi dešimtis metų 
puoselėta pagieža, ir tik trys galimos įtariamosios — 
Agnesė Fein, jos tarnaitė Perė ir Lusė Adams. Iš eilės 
apsvarsčiau kiekvieną iš šios trijulės ir įsitikinau, kad 
Teinisę nušovė Lusė. 

— Kodėl? - paklausė Randalas Marčas. 

Panelė Silver kostelėjo. 

— Esu tikra, jog atsakymą žinote, mano brangusis 
Randalai. Agnesės regėjimas puikus, Perės taip pat. 
Bet Lusė trumparegė. Nuo vaikystės nešiojo akinius. 

Manau, tik trumparegis gali taip apsirikti, kaip ji ap- 
siriko. 

Marčas tarė: 

— Aš nežinau. Ugis, plaukų spalva sutapo. O dar ta 
ryški kiniška skraistė... 

Panelė Silver papurtė galvą. 

— Ne apie tai galvoju, Randalai. Lora vilkėjo juodą 
nėriniuotą suknelę. Teinisė persirengė juoda pižama 
ir sunkaus juodo šilko chalatu. Tik visiškas silpnare- 
gis, nepajėgianti atskirti audinių iš nedidelio atstu- 
mo, galėjo tą sunkų šilką sumaišyti su visai kitoniška 
medžiaga — nėriniais. 

Marčas pašaipiai nusišypsojo. 

— Kaip įžvalgu - ir kaip moteriška! Štai kodėl visa- 
da mane pranokstate. Juk aš - tik vyras. 

Panelė Silver nusišypsojo savo ruožtu. 

— Džentelmenai visada taip sako, kai jaučiasi pra- 
našesni, - tarė ji. - Būti moterimi - vis dar trūkumas, 
ir jie tai žino. Neturėtumėte pavydėti mums tų mažy- 
čių pranašumų. 

Jis nuoširdžiai nusikvatojo. 

— Taigi dėl šilko ir nėrinių skirtumo nusprendėte, 
kad žudikė - panelė Adams. Ar tik dėl to? 

Spragtelėjo virbalai. Panelė Silver tarė: 

— O, taip. Lusę pradėjau įtarti dėl medžiagų skirtu- 
mo, bet šiuos įtarimus patvirtino būtent Florės Mam- 
ford elgesys. 

— Nesuprantu, — tarė jis. 

— O, taip, mano brangusis Randalai! Netikėjau, 

kad ji išdrįstų šantažuoti Agnesę Fein. Agnesė juk 
iš tiesų labai bauginanti asmenybė. Buvau tikra, kad 
Florei neužtektų narsos jai grasinti, ir dar taip grei- 
tai, kol pati jai tarnauja. Manau, jei tai būtų buvusi 
Agnesė, mergaitė būtų laikiusi liežuvį už dantų, kol 
ištrūks iš čia ir galės imtis savo šantažo iš saugesnio 
nuotolio, jei apskritai būtų išdrįsusi. Žinai, taip ir ne- 
pajėgiau rimtai pagalvoti apie Agnesę kaip apie nusi- 
kaltėlę. Agnesei viskas sekasi, jeigu jau panorėtų Lorą 
nužudyti, tai nieko nepripainiotų. Lora būtų negyva, 
o Agnesės ničniekas neįtartų, ką jau kalbėti apie šan- 
tažą. 

— Ką gi, panelė Fein atkrinta. O Perė? 

— Motyvas buvo per menkas, o regėjimas, kaip jau 
sakiau, absoliučiai puikus. Be to, Florė tikrai nebūtų 
tikėjusis gauti iš Perės šimto svarų. 

— Taigi jums liko panelė Adams. 

— Taigi man liko Lusė. Bet įrodymų neturėjau — nė 
kruopelytės. Galima sakyti, jaučiausi baisiai sutriku- 
si. Nežinojau, ką daryti. Norėjau skambinti tau, bet 
buvo jau vėlyvas metas. Telefonu apie savo įtarimus 
prasitarti negalėjau, o tu kitą rytą ir taip būtum atvy- 
kęs Florės apklausti. Man atrodė, kad vienintelė reali 
galimybė — išgauti įrodymus iš Florės. 

— Įdomu, ką ji žinojo, - tarė Randalas Marčas. — 
Pasak tos patarškos jos draugės, ponios Sleid sesutės, 
Florė buvo įgudusi prasmukti į šią namo pusę, kai Di- 
nas eidavo užrakinti durų. Galbūt Florė išgirdo šūvį. 
Galbūt matė panelę Adams, einančią per prieškam- 


318 


vo- oe 


kaip ji degino kinišką skraistę. Mes taip ir nesužino- 
sime — nebent panelė Adams prasitartų. Gal pasakys, 
o gal ir ne. O ta mergaitė Gladisė tegali pasakyti, kad 
Florė buvo labai patenkinta, susijaudinusi ir sakėsi 
kai ką žinanti, kas jai padės praturtėti, vargšelė. 

Panelė Silver padėjo mezginį ir sunėrė ant jo rankas. 

— Randalai, aš maniau, kad ji saugi, bent jau tą 
naktį. Nepaisant to, ką tau sakiau, aš ją labai rimtai 
perspėjau. Be to, žinojau, kad Dinas nakčiai užraki- 
na jungiamąsias duris. Maniau, iki ryto ji bus visiškai 
saugi. Ką gi, klydau. 

— Negalite savęs kaltinti - ji pati prisiprašė. 

Panelė Silver kostelėjo. 

— Savęs nekaltinu, Randalai. Padariau klaidą spręs- 
dama, bet juk bepigu rodytis gudriam, kai šaukštai po 
pietų. Neturėjau jokių pagrįstų priežasčių tave išsi- 
kviesti viduryje nakties, bet mano mintys taip drums- 
tėsi, kad negalėjau ilsėtis. Manau, iš trumpo, neramaus 
miego mane prikėlė krintančio Florės kūno dunkste- 
lėjimas. Neprisiminiau, kad girdėjau ją krentant, bet 
nerimavau vis labiau, kol galų gale pajutau turinti 
imtis tyrimo. Tada prikėliau poną Desborą, ir mes į 
prieškambarį spėjome kaip tik laiku, kad išgirstume 
ypatingą Lusės pranešimą. Ji, be abejo, sutrikusi. 

— Taip, spėju, kad ją pripažins nepakaltinama. 


w-- -- 


— Baisiai liūdna istorija, Randalai. Viliuosi, Loros 

labui jos neprireiks iki galo atskleisti. Matai, Lusė 
Oliverį buvo įsimylėjusi ne mažiau nei Agnesė. Vi- 
siems tai krito į akis. Vargšelė, dėl to ji tapo tiesiog 
patyčių objektu. Ir, žinoma, jis nė nemanė jai atsakyti 
tuo pačiu. Juokdavosi iš jos, vadindavo „vargše senute 
Luse“, gali būti, jog vieną dieną ji bus nugirdusi. Taip 
ir nebeatsigavo. O tada jis pabėgo su Lilijana Ferers, 
jos su Agnese pasiliko čia, ir ką jos begalėjo daryti — 
tik galvoti apie tai, kaip Oliveris su jomis pasielgė. 
Lusė toli gražu nebuvo tvirto būdo, bet, kaip būdin- 
ga silpniems žmonėms, pagiežą gebėjo nešiotis ilgai. 
Net mokykloje sakydavome, kad ji turi sukaupusi pa- 
žeminimų atsargų. Ji kaupė viską, kas nemalonu, kaip 
kitos mergaitės kaupdavo komplimentus, - tik, ži- 
noma, vargšelė Lusė negaudavo jokių komplimentų, 
kad būtų ką kaupti. Po Oliverio vestuvių ji tiesiog dvi- 
dešimt dvejus metus sėdėjo čia su Agnese, o Agnesė 
visus namus užtvindė neapykanta ir apmaudu. Negi 
reikia stebėtis, kad Teinisė Lail išaugo tokia, kokia 
buvo, beširdė egoistė. Negi reikia stebėtis, kad Lusę 
apsėdo manija? Neapykanta — mirtini nuodai. Dvide- 
šimt dvejus metus ji šiuose namuose viešpatavo. 

Marčas linktelėjo. 

— Baisu, — tarė jis. 

— Taip, tai siaubinga. Visus šiuos metus Agnesė 
laukė, kol Lora taps pilnametė. Užvis karščiausiai ji 
troško įsigyti Abatiją ir ją palikti Teinisei Lail. Lora 
sulaukė pilnametystės ir Agnesės kvietimu atvyko 
čia. Jos atvykimas visą tą neapykantą tarsi sutelkė. 

Bet vis tiek manau, kad gal nieko nebūtų atsitikę, jei 
Džefris Heizeltonas nebūtų sukėlęs to smurtingo są- 
myšio. Atmosfera namuose jau ir taip buvo pernelyg 
įkaitusi, o čia dar jis įžiebė mintį apie žmogžudystę. 
Jis dar ir ginklą parūpino, ir nėra ko abejoti, jog bū- 
tent toji tarp jo ir Teinisės kilusi scena taip paveikė 
Lusės protą, kad ji ėmė mąstyti apie žmogžudystę. 
Vis dėlto mintys gal ir būtų likusios mintimis, jeigu 
ne tos ketvirtadienio nakties aplinkybės. Stiprus vė- 
jas visuomet dirgina nervus. Jos dvasinė pusiausvyra 
neatlaikė tokio stipraus derinio: audros ir pasitai- 
kiusios progos, kuri atrodė lyg tyčia jai skirta. Tarsi 
užtvaros būtų buvusios pralaužtos; nuo tada, mano 
nuomone, jos nebegalima laikyti visiškai atsakinga 
už savo veiksmus. Kai Florė jai ėmė grasinti, ji labai 
gudriai elgėsi. Tikriausiai žinojo, kad mergaitė nakti- 
mis kartais išsmunka pro jungiamąsias duris ir išei- 
na iš namų, todėl paskyrė jai vidurnaktį pasimatymą 
kabinete, atidarė langą, kad galėtum pamanyti, jog ji 
buvo užpulta iš lauko. Man regis, tai įrodo, kad tada 
ji dar nebuvo sugalvojusi to siaubingo su Lora susi- 
jusio plano. Manau, jis atsirado vėliau, kai ji užmušė 
Florę ir visiškai išprotėjo. Tokios būsenos jos nebe- 
stabdė jokie varžtai ir jokios kliūtys. Gudrybe išvi- 
liojusi Lorą laiptais žemyn, ketino nušauti ją iš arti 
ir pistoletą įdėti jai į ranką. Jos pakrikusiam protui 
atrodė visiškai aišku, kad Lorai bus suversta atsako- 
mybė už abi kitas mirtis. Abatija atiteks Agnesei, o 
senosios sąskaitos su Oliveriu Feinu bus suvestos. 

Šiurpi istorija, Randalai. Ir kai klausiu savęs, kas yra 
tikrasis nusikaltėlis, negaliu išteisinti Agnesės Fein. 
— Kažin, kiek ji žinojo? - paklausė Marčas. 
Jo ir panelės Silver žvilgsniai susitiko. Jos akys 
žvelgė tvirtai ir liūdnai. 

— Negaliu pasakyti. Manau, ji įtarė Lusę. Taip 
manau, bet tikrai negaliu pasakyti. O ji pati niekada 
neprasitars — tuo neabejoju. Niekada ji mums nepa- 
sakys, ką žinojo, ką įtarė, kodėl praeitą naktį liepė 
Lorai užsirakinti duris. Bet aš manau —- nors tai tik 
spėjimas, — kad ji rado kabinete gulinčią negyvą Florę 
ir atspėjo, kas galėtų būti žudikas. Kai išvydusi Lorą 
prie miegamojo durų liepė jai užsirakinti, ji paklaūsė 
savo sąžinės balso. Supranti, sąžinę ji turi, todėl net ir 
taip nekenčiamos Loros negalėjo stumti į tikrą pavo- 
jų. Už tai galiu ją gerbti. 

— Taip, - pratarė Marčas. Ir pridūrė: - Kaip ji tai 
pakelia? Ar ją tai palauš? 
— Agnesė niekada nepalūš, - tarė panelė Silver. 


KETURIASDEŠIMT PENKTAS SKYRIUS 


Keris ir Lora išvažiavo. Petra Nort išvyko. Išvyko ir 
Maksvelai. Baigėsi Abatijoje nuo trečiadienio iki sek- 
madienio jų praleistos dienos, sumišusios su miru- 
siomis anų mirusių, pamirštų metų dienomis. Galbūt 
kada nors pasimirš ir šitos. 

Nei Keris, nei Lora nesižvalgė atgal, nė vienas ne- 
kalbėjo. Trumpai matė Agnesę Fein, nepajudinamą, 
nepalenkiamą — mandagią šeimininkę, išlydinčią sve- 
čius. Visi paeiliui palietė šaltą it ledas ranką, ant ku- 
rios vis dar prašmatniai žibėjo briliantai. Nė viena 
pusė nė žodeliu neužsiminė apie būsimus susitiki- 
mus. Jiems tyliai važiuojant tą niūrią dieną, Lorą iš 
vidaus krėtė šiurpas, kurį ji galėjo nuslėpti, tačiau ne- 
pajėgė suvaldyti. 

Dabar, keliui driekiantis per miškingas vietoves, 
apjuostas ryškiais tamsžaliais bugienių pylimais, be- 
sistiebiančiais po plikomis ąžuolų ir kaštainių šako- 
mis, Keris pasuko automobilį į šalikelę ir sustabdė. 
Abiem rankomis apkabino Lorą ir priglaudė. 

— Mieloji, tu visa sušalusi. 


323 


Ji beviltiškai sukuždėjo: 

— Turbūt niekada nebesušilsiu. 

— O, būtinai sušilsi — aš tave sušildysiu. Ir nebedre- 
bėk — dabar jau nebėra ko drebėti. 

Ji pratarė: 

— Negaliu nustoti. Jaučiuosi taip, lyg niekada ne- 
benustosiu. Vis ją matau ir matau. 

Jo balsas suskambo šiurkščiai ir piktai. 

— Tu jos niekada nebepamatysi. Nebepamatysi nė 
vienos iš jų. Susituoksime ketvirtadienį. Trys laisvos 
savaitės dienos — greičiau neišeina, jei nesikreipsi į 
Kenterberio vyskupą ir nesusimokėsi kokių trisde- 
šimt svarų už specialų leidimą. Taigi, pamaniau, tiks 
ketvirtadienis. 

— Keri, aš negaliu! 

— Tik pamanyk! Nustok galvoti apie blogų senų mo- 
teriškių šutvę ir pradėk galvoti apie mane, save ir ma- 
ne — ypač apie mane. Ketvirtadienį mes susituok- 
sime — tu tapsi Lora Desbor. Nuvyksime ir visa tai 
aptarsime ryt ryte, traukinyje. Na, žinai, mums juk 
reikia žiedų jungtuvėms, o tu gali kartu išsirinkti ir 
sužadėtuvių žiedą — be jo tavo tetai vedybos atrodys 
neteisėtos. Ir verčiau jai paskambink, kad atvyktų ta- 
vęs išlydėti. 

— Keri, ji neatvyks! 

— Tada apsieisim be jos. Mes abu pilnamečiai. Mie- 
loji, ar negali liautis drebėjusi? Viskas baigta. Mes jau- 
ni, mes mylime vienas kitą. Neįsivaizduoji, kaip nepa- 
prastai aš tave myliu, bet dar sužinosi. 

Jis laikė ją truputį atitraukęs ir žvelgė taip, kad kaž- 
kas jo akyse šildė drebančią Loros širdį. 

— Mesk tai, mieloji, ir pabučiuok mane! Tik veltui 
gaištame laiką. 


Wentworth, Patricia 

Negi nenorėtum pamatyti, kaip Teinisei 
truputį aplaužo ragus? Negi nenorėtum 
pamatyti, kaip ją abdrabsto purvais? 

